
Nie je hodný byť pri moci ten, 
kto túto moc zneužíva.

	Vincent Kadlubek z Krakova, 13. storočie


PRVÁ ČASŤ 

OHEŇ

	 


1.

	Ostré zimné slnko vykuklo spoza ponurých mračien a aspoň na chvíľu ožiarilo majestátnu siluetu Forchtensteinu. Pevnosť bola najvýznamnejším symbolom rakúskeho okresu Mattersburg i celého Burgenlandu a miestni ju nazývali aj zámkom strachu. Aké príznačné, najmä v ostatných dňoch, keď počasie čoraz viac pripomínalo vrchol apokalypsy...

	V odľahlom dome na konci obce pod hradom stál za oknom muž a hľadel na pahorkaté vrcholce pohoria Rosaliengebirge, kde stromy zúrivo skláňali nahé koruny v búrlivých poryvoch víchra. Vietor sa aj tu opieral do okenných tabúľ a nepatrnými škárami starých rámov pískal svoje vzdušné piesne.

	Toto bol jeho čas – chlad a pľušť.

	Pohrával sa s masívnym kovovým zapaľovačom, ktorý opatroval ako pamiatku po starom otcovi. V myšlienkach sa opäť vrátil k svojim plánom. Jeho cieľ bol ťažko dosiahnuteľný, ale možný.

	Chcel nepodľahnúť tlaku, odolať tomu silnému pokušeniu, ktoré už dlho driapalo jeho dušu. Pochybnosti ho zožierali už pridlho. Deň čo deň sa do neho zahrýzali silnejšie a hlbšie a nedokázal myslieť na nič iné.

	Nebol odľud ani čudák, ktorého správanie a prejavy by sa vymykali akýmkoľvek zaužívaným normám, ale osamotený sa cítil lepšie a bezpečnejšie. Jeho presne vytýčená cesta a život v ústraní sa začali už dávno. Bol presvedčený, že to, čo má nastať, nastane, a on už nemôže cúvnuť.

	Odstúpil od okna, v kúte obývačky si sadol na stoličku. Mal rád tento dom. Hriala ho v ňom zvláštna vidiecka nostalgia a dávala mu pocit domova, ktorý kedysi dávno stratil. Vytváral istotu, ku ktorej sa vždy zo svojich dlhých ciest vracal za oddychom a pokojom.

	Prevládajúca biela a sivá farba presvetľovala priestory a vyzdvihovala krásu a jednoduchosť starých opotrebovaných vecí. Cítil, že všetky tie starožitnosti, precízne poukladané na mnohých policiach a komodách, dýchajú, majú svoju dušu, kus dávnej histórie. Za každým vystaveným artefaktom sa skrýval istý životný príbeh, krátka etapa, ktorá ho napĺňala spomienkami v jeho osamelom a takmer pustovníckom živote.

	Veľkými francúzskymi oknami dnu vnikalo dostatočné svetlo, a tak väčšina kovových predmetov získavala krásny lesk a odrážala ho späť do miestnosti.

	Pozrel sa na vysoké úzke hodiny z dubového dreva. Ručičky na mosadznom ciferníku ukazovali päť hodín.

	O chvíľu by mala prísť, musí sa nachystať.

	Zdvihol ruky a skryl si tvár do dlaní. Napadlo mu, že je ešte čas, aby vycúval. Nie. On už bol rozhodnutý. Nikdy z ničoho nevycúval. Nesmie zlyhať, nech sa deje, čo sa deje. Nechcel to, nie takýmto spôsobom, ale musel. Nemohol to nechať len tak, prizerať sa, ako sa všetci zrútia do záhuby. A kvôli čomu? Kvôli rozmaru niekoľkých posadnutých starcov, ktorí svojou samoľúbosťou mohli napáchať nepredstaviteľné zlo? A čo ten jeden, ten čudák? Má on právo súdiť, rozhodovať medzi životom a smrťou?

	Chcel bojovať so silnou nutkavosťou vykašľať sa na všetko, ale nemohol sa tomu vzpriečiť. Necítil sa byť poslom ani samozvaným anjelom spásy, no ak to nespraví teraz, potom bude už neskoro. Bál sa, áno, veľmi sa bál, i keď vedel, že sa nesmie poddať strachu, inak by to nedokázal. Práve teraz musí ukázať, že je silný, že nesklame seba ani generácie, čo prídu po ňom.

	Najmä nesklamať toho starca.

	Pozrel sa na svoje dlane. Chveli sa mu, a nemal z toho dobrý pocit. Nevedel, či to prejde, kedy to poľaví, no s istotou vedel, že rozhodne nezradí zámer, ktorému zasvätil posledné roky.

	Už čoskoro.

	Čoskoro sa naplní to, čo si predsavzal, čo tak dlho plánoval a zdokonaľoval. Zanedlho bude ovocie zla rozšliapané. Už zanedlho.

	 


2.

	Keď sa Valentín Vlk prebral z bezvedomia, vnímal len tmu, ticho a zápach benzínu.

	V hlave mu hučalo, cez oči a nos mal previazaný široký pás látky.

	Striaslo ho zdesenie a zachvátila panika.

	Chcel sa pohnúť, šklbol celým telom, no márne. Nasiaknutá košeľa sa naňho lepila, obaľovala ho ako igelitová fólia bagetu, a jedinou odpoveďou mu bolo kovové rinčanie, ktoré preťalo prázdnotu. Železné oká reťazí sa mu ostro vtláčali do tela, každým pohybom ho zvierali viac a viac. Ruky mal vykrútené dozadu a pevne uviazané okolo betónového stĺpa, do zápästí sa mu silno zarezávalo úzke lano.

	„Hej!“ vykríkol zmätene. „Je tu niekto?“ Ozvena sa odrazila od prázdnych zatuchnutých stien.

	Dýchal plytko a na tvári zacítil kropaje potu. Pri svojich výskumoch neraz uviazol v podzemných kryptách, kobkách a pivniciach, ale nikdy nie takto. Takto nie.

	Ako sa sem dostal, ako dlho tu je? Môže to byť len hodina, ale pokojne i niekoľko dní. Pamätal si len, ako na peróne vystúpil z rýchlika, prešiel niekoľko krokov do podchodu... a potom už nič.

	Hrozivé ticho znenazdajky prerušilo slabé zaškrípanie. Podľa nepatrného cinknutia dokázal rozpoznať zvuk zapaľovača.

	Takže predsa tu nie je sám.

	Vzápätí stŕpol.

	S hrôzou si uvedomil, čo sa práve chystá. Benzín a zapaľovač. To nie! To nesmie urobiť!

	„Kto ste? Prečo mi chcete ublížiť?“ zachripel.

	Mlčanie neznámeho mu naháňalo stále väčší strach.

	Škrtnutie maličkého kamienka mu v ušiach znelo ako skalná lavína. Nato zachytil slabý zvuk krokov, akoby niekto opatrne našľapoval.

	A potom ďalšie kroky, ťažké a pomalé.

	„Okamžite ma rozviažte!“ skríkol. „Čo to má znamenať?! Ako si to vôbec dovoľujete?“

	Odpoveď neprichádzala, a to ho ešte väčšmi desilo. A miatlo.

	Na tvári ucítil slabé teplo plameňa.

	„Prosím, o čo vám ide?! Chcete peniaze?“ Vlastné otázky mu pripadali otrepané až trápne, ibaže nič lepšie mu nenapadlo. „Mám peniaze. Dám vám, koľko chcete, len ma, prosím, odviažte.“ Do svojich slov vložil všetku úzkosť i nádej.

	„Oheň,“ prehovoril k nemu hlas, ktorý už dakedy počul... „Oheň je žiarivý, pohyblivý, priebojný aj extrémny. Je čas i priestor, a vytvára okolo seba svetlo. Oheň a svetlo vládli na počiatku všetkého stvoreného. I ty budeš počiatok. Budeš prvý. Oheň je symbol sily a schopnosti meniť veci z jedného stavu do druhého. Tvorí naše myšlienky, našu vôľu, ktorej hlavným zdrojom informácií sú oči.“

	Muž schytil Valentína Vlka za vlasy a prudko mu trhol hlavou dozadu. Temeno narazilo o stĺp, z malej rany sa pustila tiecť krv.

	„Bohužiaľ pre vás, pán Vlk, videli ste toho priveľa.“

	Zapaľovač zaklapol.

	Spútaný si vydýchol.

	Ale iba nakrátko.

	Muž mu z očí strhol šatku a Valentín na malý okamih zazrel svojho väzniteľa.

	„To predsa...“

	Dohovoriť nestihol. Ostrá široká čepeľ v mužovej pravej ruke sa dotkla jeho očného viečka. Zdúpnel a vypŕchli z neho aj posledné zvyšky ľudskej dôstojnosti. Pomočil sa a jeho análne zvierače nesplnili svoju obvyklú funkciu.

	Nôž obratne prenikol Vlkovi hlboko pod ľavú buľvu. Do mozgu mu vystrelili tisíce elektrizujúcich výbojov a razom sa rozšírili do celého tela. Prúd krvi pokropil útočníka. Nie, ten muž nemal psychopatický výraz, vyzeral úplne pokojne, akoby to, čo robil, bola bežná rutina, desivá kratochvíľa na vyplnenie nudného večera s beštiálnym vyvrcholením.

	Vlk reval v šialenej bolesti a telo, zvierané reťazami, sa mu nekontrolovateľne roztriaslo.

	V desivom kvílení, rozliehajúcom sa medzi múrmi, a neznesiteľnej bolesti už ani nepostrehol ďalšie bodnutie.

	Dva svižné pohyby noža po cievach a nervoch oddelili očné buľvy od krvácajúcich prázdnych dier.

	Modré oči Valentína Vlka dopadli na podlahu, odkotúľali sa od svojho majiteľa a teraz ležali v prachu a špine.

	„V mene ohňa, najctenejšieho z elementov,“ predniesol muž, lenže Vlkov mozog, potácajúci sa medzi bezvedomím a agóniou, už nedokázal dekódovať jediné slovo, „... posielam tvoje telo tam, odkiaľ niet návratu. Nebude už tajomstva, ktoré malo byť odhalené, na veky vekov musí zostať ukryté v hlbinách, zabudnuté a zničené. Tento plameň predstavuje pravdu poznania cez očistu. Teraz ťa očistím od tvojich hriechov. Dobre si vedel o ustanovení, že každý, kto robí také veci ako ty a schvaľuje, keď to robia iní, zasluhuje si smrť. Boh s tebou.“

	Muž odstúpil od svojej obete, znova škrtol zapaľovačom a hodil jej ho k nohám.

	Vlk vzplanul v žeravom objatí smrteľného zápasu – nie veľmi dlhého. Vzbĺkol ako ľudská pochodeň, ktorá má osvetliť najtemnejšiu noc. Jej žiaru už nevidel. Hladné plamene hltali jeho ešte stále živé telo, štipľavý dym sa nekompromisne vkrádal cez ústa a nos hlboko do pľúc a dusil ho. Spálená koža sa oddeľovala od svalov a šmýkala sa k zemi.

	Po chvíli oheň nevládne telo úplne pohltil.

	Dvaja muži mlčky hľadeli na svoje dielo. Mladší z nich sa v sivočiernom opare ukájal pocitom dobre vykonanej práce, priam až božskej úlohy. Starší, stojaci opodiaľ, sa iba zachmúril a silnejšie si pritlačil vreckovku na nos.

	 


3.

	14. marec 2005

	Hodiny sa blížili k pol šiestej. Vyšetrovateľ Leo Legen sa rozospatý a namrzený trmácal vo svojom starom bordovom Renaulte Laguna nehostinnou lesnou cestou. K rázcestiu Pod Dlhou skalou to mal už iba necelý kilometer.

	Úzku vozovku z oboch strán husto lemovali holé stromy a haluze nízkych drevín sa tu i tam šuchli o auto.

	„To nám ten týždeň pekne začína,“ zahundral, keď sa musel vyhnúť ďalšiemu výmoľu. Pokiaľ nechcel riskovať poškodenie nápravy či disku kolesa, musel mať oči na stopkách. V hustnúcej hmle videl mizerne, a keďže predné svetlá na jeho aute pripomínali skôr kahance, chabo osvetľujúce nočný hrob, pre istotu radšej zapol hmlovky.

	Jednou rukou držal volant, druhou z pootvoreného okna práve oklepával popol z cigarety. Fúkalo mu do ľavého ucha, ale snažil sa nevšímať si to. Povytiahol si vyššie golier koženej bundy, ktorú dostal od manželky k narodeninám pred dvoma rokmi, a nevdojak sa dotkol jazvy pod rolákom. Celoživotná spomienka. Nie príliš radostná.

	Ako sedemnásťročný sa v jeden rozkvitnutý májový deň pokúsil obesiť v garáži za domom. Na gymnáziu zahorel nespútanou láskou k spolužiačke z vedľajšej triedy – Silvii. Každú voľnú chvíľu trávili spolu: kino, zmrzlina, prechádzky v parku, prvý sex – tiež v parku. Časom ale prišlo vytriezvenie, alebo čo sa vtedy so Silviou porobilo, a rozišla sa s ním. On – ako po uši zaľúbený tínedžer – ale tento jej krok náležite nepochopil. Až príliš sa na ňu naviazal, veď predsa to bola jeho prvá veľká láska, a tá býva najsilnejšia. Rozchod neustál. Preplakal a preklial mnoho dní a nocí. Utešovania matky nezaberali, rady od kamarátov takisto. Potom sa zrútil. Vzápätí opil. Otcovi vybral z kufra auta ťažné lano a v garáži ho zavesil na hák v strope. Pravdaže s hlavou vopchanou v amatérsky vyrobenej slučke. Náhoda a šťastie chceli, že práve vtedy si otec zaumienil vymeniť olej v aute. To už Leo pár sekúnd visel na lane. Otec ho včas stihol odrezať a zaviezť syna do nemocnice.

	Pokus o samovraždu sa podarilo ututlať, dlhodobú absenciu v škole rodičia odôvodnili zdravotnými problémami. No v skutočnosti iba vyčkávali, kým sa mu lepšie zahojí červený šrám na krku a zlomené srdce. A keďže sa v papieroch nevyskytoval žiaden záznam o jeho psychickom skrate, nemal časom problém študovať v policajnej škole. Minulosť pripomínala len slabá jazva na krku.

	Vyhodil ohorok cez okno a sťažka si povzdychol. Nedostatok spánku ho trápil už niekoľko týždňov a zanechával stopy aj na jeho tvári. Výrazné lícne kosti, večne porastené krátkym strniskom, začali lemovať šediny. Pripisoval to veku a starostiam, ktoré ho prenasledovali ako poľovné psy zranenú líšku. Mal toho veľa a zdalo sa mu, že to azda ani nikdy neskončí. Pripadal si ako veľká snehová guľa. Každým dňom sa to na neho viac a viac nabaľovalo, až z toho vznikol gigantický snehuliak, z ktorého čnela Leova hlava s hrncom, čo ho tlačil tak tesne, že mu nedovolil sústredene premýšľať.

	Neprešli ani tri roky, odkedy mu zomrel otec. Leo dodnes naňho spomína. Mal ho rád, ctil si ho a vážil. Celý život spolu dobre vychádzali, i v časoch, keď Leom plieskala puberta. Práve otec trval na tom – i cez matkine námietky –, aby syna pomenovali Leonardo. Bol milovníkom umenia a obdivoval všetko, čo Da Vinci vytvoril. Matka po čase ustúpila, ale nikdy ho nenazvala inak ako Leo.

	Zostal jej len on, jediný syn. A bol to práve on, kto sa o matku musel postarať, keď pred pár mesiacmi začala slepnúť. Čo teraz? Zostala sama, stará a poloslepá v obrovskom dome. Po siahodlhých, zväčša nervóznych rozhovoroch s manželkou sa napokon dohodli, že sa presťahujú z ich štvorizbového bytu na Baničovej ulici do rodičovského domu v Mlynárciach na okraji Nitry.

	Napokon však na matku nemal vôbec čas a celá opatera o ňu prischla manželke Ivone. Ako by aj mohol, keď ho kedykoľvek vyženie z domu telefonát o vražde, ktorú musí ísť riešiť...

	 


4.

	Pred rázcestím Leo spomalil a zaostril zrak cez zarosené okná auta. Asi štyridsať metrov napravo blikali medzi stromami policajné majáky a kúdoly sivého dymu rozrážali ranné šero. Rázne zabočil tým smerom.

	Zastavil auto kúsok od chaty, vystúpil a pošúchal si ruky, skrehnuté od zimy a od studeného volantu. Treskol dverami, lebo jemne sa zatvoriť nedali, prešiel niekoľko krokov a podliezol policajnú pásku. Kto si mohol postaviť chatu na takom odľahlom mieste? On sám veru netúžil po takej romantike a nociach strávených pánubohu za chrbtom. Ale zato je to skvelá lokalita pre zlodejov a... vrahov.

	Pokiaľ tu niekto dokáže zaistiť adekvátne stopy, nechám si odťať ruku, pomyslel si pri pohľade na policajtov v uniformách, kriminalistov v civile, záchranárov a hasičov, ktorí práve zmotávali dlhé hadice. Neďaleko medzi stromami zazrel aj policajného kynológa so psom.

	Chvíľu postál pred davom pobehujúcich farebných figúrok, ktorých reflexné pásiky na bundách sa odrážali v svetlách áut. Pripomínali mu chaoticky poletujúce svätojánske mušky.

	Zahľadel sa na prízemnú, pomerne rozľahlú chatu. Prekvapilo ho, že oheň sa jej takmer nedotkol, keďže zvonka bola celá z dreva, až na kamenný spodok a plechovú strechu s tehlovým komínom a železným kohútom. Dym sa valil len zvnútra, z dokorán otvorených dverí a okien.

	Oproti kráčal, silne pokašliavajúc, kapitán Boris Malus, starší kriminalista operatívneho oddelenia krajskej kriminálky v Nitre.

	„Ahoj, Leo.“

	„Čau,“ odzdravil Legen.

	„Aj ty máš dnes službu?“

	„Hej, aj ja. Inak by som tu zrejme nebol.“

	„Pravda.“

	„Takže, čo tu presne máme?“

	„Ako ťa už isto informovali, ide o vraždu.“

	„Spresni.“

	„Obeť nesie viditeľné známky upálenia. Zatiaľ ho obhliadol iba lekár zo záchranky. Teraz čakáme na súdneho.“

	„Vie už o tom šéf?“

	„Už som s ním hovoril. Je na ceste.“

	Leo sa nespokojne rozhliadol.

	„Je to tu strašne pošliapané. Stopy sú určite znehodnotené.“

	„A to si ešte nebol vo vnútri,“ nevlial doňho optimizmus kolega.

	„Kto tu bol prvý?“

	„Hasiči. Narobili riadny bordel.“

	„Dobre, poďme dnu.“ Leo si pomädlil uzimené dlane a smrkol. „To je kosa! Ešte väčšia ako dole v meste.“ Chlad bol stále dotieravejší a zaliezal mu až pod kožu.

	„Ani mi nehovor. Čakal si, že v horách bude teplejšie? Som tu už viac ako hodinu. Aspoň termosku s horúcou kávou som si mohol vziať. Ale dalo sa to tušiť?“

	Leo nedbalo pokrčil plecami. Chcel mu čosi šplechnúť, ale uznal, že Boris nebude mať náladu na žarty. V skutočnosti ju nemal ani on. Zhlboka sa nadýchol a pokrčil nosom.

	„Smrdíš, akoby si tri dni chrápal pri táboráku.“

	Malus si privoňal k rukávu vetrovky.

	„Choď do chaty, budeš aj ty!“

	„Čo tu vlastne hasili? Budova vyzerá nedotknutá. Podľa toho, ako mi situáciu vykresľoval operačný dôstojník, očakával som len kôpku popola.“

	„Neviem, ako verne ti to opisoval, keďže tu nebol, ale bude aj popol, ak to tak mám povedať. Len vydrž. Poď za mnou, uvidíš,“ ubezpečil ho Boris. „Ono vlastne,“ vysvetľoval mu cestou k zrubu, „pod chatou je vybudovaná betónová pivnica či bunker. Proste kompletne uzatvorený priestor. Preto sa oheň z neho nedostal a nerozšíril sa na povrch. Slovom, zhorený je len ten človek, zvyšok bunkra a miestnosti hore sú iba okadené dymom.“

	„A čo pes? Chytil sa?“ Leo mykol bradou k nemeckému ovčiakovi, ňuchajúcemu v poraste.

	„Zachytil čerstvú pachovú stopu. Vlastne viac stôp. Zhoda bola dnu aj vonku, ťahala sa až tamto k ceste,“ ukázal Boris. „Lenže na tom mieste končí.“

	„To znamená, že tam zrejme nastúpili do auta.“

	„Celkom určite.“

	„Komu to tu vlastne patrí?“

	„Istému bývalému vysokoškolskému profesorovi. Ešte donedávna šéfoval aj archeologickému ústavu SAV tu v Nitre, teraz si užíva dôchodok. Volá sa Oleg Kaufmann, má vilu pod Zoborom.“

	„On je obeťou?“

	„Nie.“

	„A kto?“

	„Neskôr ti to vysvetlím.“

	Leo pokýval hlavou. „Vie už teda majiteľ, ten Kaufmann, o tom, že mu horela chata?“

	„Zatiaľ sme mu to neoznámili, uvidíš prečo.“

	 


5.

	Leo Legen a Boris Malus prešli z malej terasy do veľkej miestnosti zariadenej starým nábytkom. Pobehoval tam celý tím kriminalistických technikov v bielych overaloch. Jeden z nich, ktorý bol práve otočený tvárou k dverám, zodvihol ruku a pozdravil sa s vyšetrovateľom. Jeho výraz a nemé pokrútenie hlavou naznačovali, ako sa im darí so zabezpečením stôp.

	Leo sa pozrel na podlahu a dal technikovi za pravdu. Okrem niekoľkých číselne označených miest boli všade kaluže vody, mokré, miestami zablatené odtlačky topánok, ktoré zanechali hasiči.

	Snažil sa z interiéru zachytiť čo najviac detailov: dve malé dvojité okná s vonkajšími drevenými okenicami, ťažký dubový stôl, štyri masívne stoličky a pod nimi hnedý vzorovaný koberec. Ďalej dve staré vysoké almary, ktoré už dávno nahlodal neúprosný zub času, v ľavom kúte liatinový sporák na tuhé palivo, dve ustlané postele na kovových nohách v opačnom kúte. Chata nepochybne patrila poľovníkovi, čo dokazovali vypreparované trofeje vysokej zvery, hľadiacej mŕtvymi očami rovno na neho, na Lea.

	Malus ho nasmeroval do zadnej časti miestnosti k zdvihnutému železnému poklopu a o pár sekúnd zmizol v otvore.

	Leo ho nasledoval. Úzkymi schodmi vliezol do pivnice, ktorú od spodného schodu oddeľovali ťažké kovové dvere. Boris čakal pri nich.

	„To je oceľ, šírka sto milimetrov,“ začal vysvetľovať Malus a dlaňou pleskol po dverách, až Leovi zazvonilo v ušiach. „Musia byť ťažké ako sviňa. Hlavne preto sa plamene nedostali von. A vlastne ani dostatok kyslíka nevošiel dnu, keďže tu nie je žiadne okno ani nič, čím by prenikol.“

	Leo nadvihol obočie a očami skúmal zadymený priestor, podchvíľou preťatý bleskom fotoaparátu.

	„Takže nič,“ zašomral si viac-menej pre seba.

	„Áno, ako vidíš, sú tu len holé steny a jeden stĺp v strede, o ktorý je priviazaný nebohý.“

	Nebohý – čo je to za slovo? zarazil sa Leo. Kedy sa dal Boris na teológiu?

	„Tak sa na to pozrime,“ vyhlásil a pristúpil k čomusi, čo bolo kedysi človekom. Do nosa mu neustále vrážal prenikavý smrad spáleného mäsa a priškvarených vlasov. Bolo to odporné a strašidelné zároveň. Vo svojej dlhoročnej praxi vyšetrovateľa nevidel takto zhoreného človeka. Čo asi musel ten chudák podstúpiť, kým naposledy vydýchol? Zhorel zaživa, alebo už bol mŕtvy predtým?

	„Pod vrstvou betónu je železná podporná konštrukcia, zrejme aby strop odolal väčšiemu tlaku. Akiste malo byť toto miesto bezpečne chránené pred vonkajšími vplyvmi,“ vysvetľoval ďalej Boris, keď podával kolegovi gumené rukavice a rúško na tvár.

	„Takže je to predsa bunker.“

	„Správne,“ pritakal Boris a potľapkal stĺp. Na rukavici mu zostala čierna šmuha. „Samý betón a oceľ. Nemalo tu – okrem obete – čo horieť. Keby to tu bolo, poviem príklad, plné dreva, betón by vydržal tak hodinu. Lenže tu nie sú okná a dvere boli natesno zatvorené, čiže plamene bez prísunu kyslíka po chvíli samočinne zhasli a nevznikol žiadny rozsiahlejší požiar. Preto chata zostala nedotknutá.“

	Leo ho pozorne počúval. Mal z toho všetkého zmiešané pocity.

	Medzitým na príjazdovej ceste zastalo auto. Vystúpil z neho súdny lekár s kufríkom v ruke a nechal sa policajtom odprevadiť na miesto činu.

	 


6.

	Muža v hlbokom kresle rozpaľoval oheň z kozuba i vnútorný nepokoj. Je to už pekných pár rokov, odkedy sa rozhodol pre svoj čin. Vari ani nie tak vlastným pričinením. Vedel, kto ho popohnal, prebudil v ňom pravdu, ktorú sa pokúšal dusiť hlboko vo svojom vnútri.

	Ten starec.

	Možno keby ho nikdy nestretol, všetko by teraz bolo iné.

	Spomenul si na ten prekliaty deň, keď sa stratil a blúdil v hustých lesoch pod úpätím starodávnej kamenistej hory. Kedysi mala mnoho názvov, no dnes je tá obrovská hromada skál všeobecne známa ako Nevado Sajama.

	Bol ešte veľmi mladý, keď potajomky sledoval výskumnú výpravu, ktorá sa predierala takmer nepriechodným pralesom. Nenápadne sa za nimi zakrádali, iba on a nosič batožiny. Ubiehali týždne a on vytrvalo sledoval počínanie expedície, čo ho doviedla k tajomstvu, o ktorom veľa počul, ale neveril, že naozaj jestvuje.

	Ani čas nedokázal zmazať desivé spomienky na to, čo tam vtedy videl a zažil. Priniesol si ich so sebou domov ako temnotu, ktorá prevýši aj najzlovestnejšie predstavy pekla. A mohol bdieť alebo snívať, no stále mal pred očami ten otvor, pripomínajúci rozďavenú papuľu diabla, ktorým nikdy nemal vkročiť dnu...

	Na tvári mu zahral trpký úsmev, keď si v mysli vybavil svoje detstvo. Či sa s tým narodil alebo nie, ale od malička miloval tajuplné veci. Túžil riešiť záhady, skúmať ich a zisťovať, čo a ako funguje. Od prvých okamihov, ako sa naučil čítať, bol posadnutý dejinami, dávnymi kultúrami, ich starobylými národmi, životom, či dokonca životom po živote ako sprievodným javom tej-ktorej civilizácie. Ich rodinná knižnica mu k tomu poskytovala nekonečné materiály, knihy a záznamy, ktoré ho posúvali vo vedomostiach ďalej a ďalej. Hltal ich s neskonalou zvedavosťou. Ponáral sa do starých právd, príbehov i mytológie. To bol jeho svet – detský svet. Nehrával sa s hračkami ako iné deti; neustále mal v rukách lopatku a vŕtal sa v zemi či piesku v očakávaní, že tam nájde čosi zvláštne, niečo, čím by sa mohol popýšiť, že to objavil práve on. Áno, on, so svojou vôľou a nezmernou výdržou.

	Spočiatku bádal len na ich rodinnom pozemku. Záhradu za domom rozrýpal skrz-naskrz, z čoho neboli dvakrát nadšení jeho rodičia, ale snažili sa ho chápať. Otec ho možno i skryte podporoval. Neskôr kopal takmer všade, kde to len bolo možné. Neďaleké lesy mu ponúkali mnoho možností, nie však výsledkov.

	Bol ešte len dieťa.

	Ako bežal čas, táto záľuba ho neopustila, preto sa celkom prirodzene po maturite rozhodol pre štúdium archeológie. Neskôr z nej získal aj doktorát.

	Už ako gymnazista vyrážal s partiou rovnakých nadšencov počas víkendov a prázdnin na menšie výpravy, vybavený lopatou, čakanom a malými kefkami, sem-tam aj zakázaným detektorom. Chodili po miestach starých hradísk, osídlení a pohrebísk v nádeji, že objavia vzácne nálezy, úlomky predmetov či aspoň zopár zachovalých fosílií. Pulzoval v nich adrenalín z nadšenia i zo strachu pred odhalením, no zvedavosť vždy prevýšila všetky obavy. Počas vysokej školy naberal skúsenosti už na oficiálnych expedíciách a postupne získaval v branži dobré meno.

	Predchádzalo tomu však veľa útrap a strastiplná cesta.

	 


7.

	Keď hasiči vyrazili vchodové dvere, v chate ich namiesto páľavy ohňa privítal podozrivý zápach a slabý dym, ktorý prenikal úzkou škárou spod železného príklopu v kúte izby. Zato z pivnice sa na nich vychrlilo nepreniknuteľné mračno hustého sivočierneho čmudu. S maskami na tvárach mali čo robiť, aby celý priestor dokázali odvetrať. Museli usmerniť odvod tepla a dymu pomocou prenosných tlakových ventilátorov, a hlavne pamätať na to, že v silne zadymenej miestnosti môže dôjsť k náhlemu vzplanutiu či explozívnemu horeniu. Do čierňavy pivnice rozsvietili niekoľko bateriek. To, čo v rednúcom dyme zazreli, chlapmi riadne otriaslo.

	„Vrah presne vedel, čo robí,“ utrúsil Malus. „Mal to prešpekulované. Dám krk na to, že si bol úplne istý, že k požiaru prídu najskôr hasiči a zničia väčšinu stôp, ak nie všetky.“

	„Kto ale zavolal hasičov, keď oheň neprenikol von? Kto mohol vedieť, že tu horí, ak nebolo vidieť žiaru ani dym?“ spýtal sa Legen.

	„Veď o to ide! Na stodvanástku volal akýsi človek, že vraj kúsok za rázcestím Pod Dlhou skalou horí chata. A pretože je v tejto lokalite jediná, nebolo zložité ju nájsť.“

	„Preverili ste číslo, z ktorého volal?“

	„Samozrejme. Telefonoval z automatu na Obchodnej ulici. Iba stručne oznámil, že tu horí a rýchlo položil.“

	„Takže to bol muž?“

	„Áno, ale nebude ľahké vystopovať ho. Ten automat budú musieť prezrieť technici a bude tam odtlačkov až-až.“

	„Obávam sa, že nebude ľahké zistiť ani totožnosť obete,“ zamračil sa Leo.

	„Podľa všetkého ide o Valentína Vlka. Šesťdesiatšesť rokov, profesor klasickej archeológie Filozofickej fakulty Trnavskej univerzity. Vraj dosť známy pojem vo svojom odbore.“

	„A to odkiaľ vieš?“

	„Na komode pri dverách zostala položená jeho peňaženka aj s dokladmi.“

	Leo vyvalil oči. „To žartuješ!“

	„Fakt nie. Priložili sme ju k dôkazovému materiálu.“

	„Si si istý, že patrí obeti? Čo ak ju tam zabudol páchateľ, prípadne mu vypadla? Tiež môže byť ukradnutá a zámerne podstrčená, aby nás zmiatla a mŕtvy sa nedal identifi kovať.“

	„To je možné a pripúšťam, že aj logické, ale Vlk je odvčera večera nahlásený ako nezvestný. Iné osoby v hlásení o nezvestnosti neevidujeme.“

	Leo si pošúchal nos, lebo ho v ňom trochu štípal dym.

	„Hovoríš, že bol z Trnavy? Ako sa dostal sem?“

	„Pracoval tam, ale býval tu v Nitre. Na Chrenovej v trojizbovom byte spolu s manželkou.“

	„Takže Vlk pracujúci v Trnave, bývajúci na Chrenovej, nájdený v chate ďaleko za Zoborom, čo patrí istému Kaufmannovi, ktorý býva Pod Zoborom.“

	„Presne tak.“

	„Nie je to nejaké zamotané?“

	Malus rozhodil ruky.

	„Treba skutočne potvrdiť, že ide o toho Vlka. Vidím to na testy DNA.“

	 


8.

	Muž prešiel pohľadom od kozuba k zarámovanému diplomu na stene. Pripomenul mu úspešné zavŕšenie štúdia, získanie titulu a časy, keď precestoval takmer celý svet v honbe za dávnymi artefaktmi. Skoro všetky cenné nálezy, ktoré rokmi nazbieral, skončili v rôznych múzeách. Tie najvzácnejšie si však našli miesto v iných − tajných zbierkach.

	Začiatky neboli vôbec jednoduché. Stalo sa, že nedostal vízum, a vtedy zavážil hlas istého významného člena akadémie vied − štempeľ s podpisom sa hneď našiel.

	Avšak nič nie je zadarmo. Ako protislužbu – či sa mu to páčilo alebo nie – musel akademikovi zakaždým odovzdať nálezné vo forme niektorého zo svojich objavov, tajne prevezeného cez hranice. Tu a tam s malými komplikáciami, samozrejme, lenže peniaze vždy a všade dokázali divy. Akademik si najvzácnejšie kúsky nechával buď pre seba, alebo ich nelegálne a za drahé peniaze odpredával zberateľom do západných krajín, prevažne do Nemecka, Holandska a Luxemburska. Mal svoje osvedčené cesty...

	Mladík starca časom úplne znenávidel, ale odmietnutie mohlo znamenať jeho koniec. Akademik bol veľmi vplyvný, s konexiami vari na všetkých vysokých miestach vtedajšieho režimu. Stačil by jediný telefonát a mladý perspektívny archeológ by putoval do väzenia za pašovanie či, nedajbože, sabotáž. Ten muž, tá stará ľudská ohava, ho mal úplne pod kontrolou. Nespočetnekrát obanoval chvíľu, keď ho prvýkrát požiadal o pomoc. Nemalo sa to stať, teraz to vedel, no už sa s tým nedá nič robiť.

	 


9.

	„Tu je všetko jasné. Podrobnosti dostanete v správe,“ rozlúčil sa doktor Ali, ako sympatického súdneho lekára orientálneho pôvodu všetci volali.

	Keď si Leo v hlave premietol možné scenáre, ako sa udalosti v podzemí chaty mohli odohrať, ani s jedným nebol spokojný. Navonok to, samozrejme, vyzeralo ako jasné upálenie − a potvrdil to aj súdny lekár −, ale niečo mu na tom nehralo. „Prečo to lano, ktorým mala obeť zviazané ruky, nezhorelo?“ spýtal sa kolegu.

	„Technik mi vysvetlil, že je to špeciálne horolezecké lano s oceľovým medziopletom, ktoré odolalo ohňu a ostalo omotané okolo zápästí. My teraz musíme zistiť, akej je značky, kde, kedy a kto ho kúpil. Hádam nám to trochu objasní situáciu a priblíži nás to k páchateľovi. Ale vieš, čo mi tu ešte nesedí?“ pokračoval Boris.

	Leovi tam nesedelo mnoho vecí, ale bol zvedavý na kolegove úvahy.

	„Tá peňaženka. Prečo by si ju vykladal z vrecka a nechal položenú na viditeľnom mieste? Myslím si, že peňaženku nám podstrčil vrah s nejakým úmyslom. Zahráva sa s nami, nič iné mi z toho nevychádza.“

	„Môže to byť tak. Našli ste tu nejaké zápalky, niečo, čím by ho zapálili? Nejaké trasologické stopy, daktyloskopické odtlačky, hocičo?“

	„Niekoľko odtlačkov prstov a topánok sa našlo, ale hlavne − máme zapaľovač. Keďže ležal na zemi v tesnej blízkosti obete, dá sa predpokladať, že s vraždou bezprostredne súvisí. Poznáš to, taký kovový zapaľovač s výklopným vrchnákom. Niečo je na ňom vygravírované, ale bol príliš obhorený. Musia ho preskúmať a vyčistiť, potom sa uvidí. Môže nám aspoň trochu pomôcť.“ Boris urobil malú pauzu. „A máme ešte niečo,“ ukázal hrdo Leovi malé vrecko.

	„Obrúčka?“

	„Mal ju pod chodidlom. Keď ho dali dole zo stĺpa, neuniklo to jednému technikovi. Aj tú musia vyčistiť, možno na nej bude tiež niečo vyryté.“

	„Tak nám hádam prezradí niečo o majiteľovi.“

	„Dúfajme.“

	„Tak či onak, treba zabezpečiť všetky stopy a vecné dôkazy, aj keď sa javia nepodstatné. V priebehu vyšetrovania sa môže dokázať opak.“

	„Veď robia, čo môžu,“ ukázal Boris na tím technikov.

	„Viem, viem. Ale ak nám niečo unikne, nebudeme mať z toho radosť.“

	Leo sa poškriabal na zátylku a zatváril sa dosť mrzuto.

	„Ali si vopred netrúfol odhadnúť čas smrti obete,“ ozval sa opäť Boris. „Budeme musieť vychádzať len z toho, kedy bol nahlásený požiar. A to sa stalo dnes po polnoci o jedna štyridsať. Obeť pravdepodobne zomrela hodinu predtým, teda približne o pol jednej.“

	„Prečo myslíš?“

	„Ako som spomínal, volanie sa uskutočnilo z búdky na Obchodnej ulici. Ak volal samotný vrah, musel sa tam dopraviť a to nejaký čas trvá.“

	Dym sa z bunkra postupne vytratil, a hoci to nebolo ešte ideálne, viditeľnosť a dýchateľnosť sa zlepšili. Boris sa s baterkou v ruke rozhliadol lepšie dookola a prešiel k zadnej stene miestnosti.

	„Pozri sa na toto!“ zamieril lúčom svetla do stredu steny. Múr síce pokrývala vrstva usadenín, pod nimi však presvitali akési červené čiary. Keď sa lepšie prizreli, rozoznali pod nánosom asi metrový obrazec.

	„Trojuholník? Červený? Čo to môže znamenať?“

	„Zrejme to má niečo symbolizovať.“

	„Myslíš? Ale čo?“

	„Netuším. Možno nám chcel zanechať nejaký odkaz.“

	Leo podišiel bližšie k stene, takmer sa jej dotýkal nosom.

	Čo si o sebe tá bezcitná sviňa myslí? Chce sa s nimi zahrávať? Toto, doriti, nie je americký triler, toto je Nitra, tak čo tu robia nejaké symboly?

	„To je krv, či farba?“ spýtal sa napokon.

	„Vyzerá to na syntetickú farbu, zrejme sprej. Stery sú už odobraté, v labáku to preveria.“

	Leo počúval kolegu na pol ucha, hľadel na prikrytú mŕtvolu. Kto a prečo niečo takéto urobil? Aký mal motív, koľko času mu to zabralo? Chystal sa na to, alebo to bol iba spontánny výbuch agresie? Hlavou mu vírili otázky, na ktoré bude musieť nájsť odpoveď.

	Za chrbtami kriminalistov sa ozval hlas.

	„Ako to vidíte, chlapi?“

	Leo a Boris otočili hlavy k dverám, v ktorých sa krčil šéf úseku násilných trestných činov krajskej kriminálky v Nitre Emanuel Halász.

	Boris si odkašľal.

	„Nie moc ružovo, šéfe.“

	Halász stiahol obočie, čupol si a nazrel pod čierny igelit.

	„Hrôza,“ povedal pohoršene, zakryl tvár mŕtveho a vstal.

	„Videl si to hore v chate aj pred ňou, že?“ opýtal sa ho Boris.

	„Videl. Aj to je hrôza.“

	„Čaká nás poriadna robota. A technikom ani najmenej nezávidím. Tí sa z toho aj poserú.“

	„Hneď ako sa vrátiš, nezabudni kompletne zaprotokolovať obhliadku.“

	„Veď nie som na hlavu padnutý. Viem, čo mám robiť,“ odvrkol Boris. Bol unavený, nevyspatý, a keď si predstavil, koľko písania ho čaká, ostal už aj podráždený.

	Halász mu na to neodpovedal. Teraz nemal náladu riešiť Malusovu nervozitu. Stála pred nimi neľahká úloha.

	„Pred chvíľou mi volal riaditeľ, už sedí v aute a ide sem. Nebude sa mu to páčiť.“

	„Komu by sa to páčilo?“ zahundral Leo. „Cítim v kostiach, že toto nedopadne dobre.“

	Ibaže pocity v Legenových kostiach boli jedna vec a more práce, čo majú pred sebou, druhá. V tej chvíli nikto z nich nevedel, kam až ich pátranie po vrahovi Valentína Vlka dovedie.

	___

	Leo sa potreboval nadýchať čerstvého vzduchu. Zvrtol sa na odchod. Boris sa k nemu pridal. Halász ostal ešte v bunkri, vyčkávajúc príchod riaditeľa.

	Dvojica vyliezla schodmi a veľkou miestnosťou prešla smerom k vstupným dverám, keď Leovi náhodne padol zrak na dlážku. Pri prahu ležal kúsok slamy, iba jediné steblo, malé a sploštené. Zohol sa a vzal ho do ruky, mal divný pocit, že to steblo kamsi patrí. Kam ale, zostávalo pre neho záhadou. Vložil si ho do vrecka bundy.

	 


10.

	Kriminalisti vyšli pred chatu. Sporé ranné slnko vďaka nízkym mrakom vyzeralo ako tlmená lampa za hrubým matným sklom. Nasávali do seba čerstvý chladný vzduch. Leo nahmatal vo vrecku škatuľku cigariet, ale potom si to rozmyslel a do úst si vložil radšej žuvačku. Ten nechutný smrad z podzemia cítil až v útrobách.

	O chvíľu vyšiel von aj Halász a pristavil sa pri debatujúcich kriminalistoch. Vedľa Leovho auta zastavilo iné a vystúpil z neho riaditeľ kriminálky spolu so svojím zástupcom. Halász si iba povzdychol a vyšiel im oproti. Vedel, že sa im bude musieť venovať a mnoho vysvetľovať.

	Priestor okolo chaty sa pomaly vyprázdňoval. Hasiči a záchranári už odišli, ale dostavil sa niekto iný – televízny štáb. Práve sa mladá svetlovlasá redaktorka hádala s dvoma policajtmi, aby ju aj kameramana pustili za pásku a najlepšie hneď dovnútra chaty, kde si nutne potrebujú spraviť niekoľko pútavých záberov pre svoju reportáž.

	„Čo tu títo robia?“ zavrčal Leo.

	„Poznáš ich, derú sa všade. Zaujímalo by ma, ako sa to tak rýchlo dopočuli.“

	„Ako, ako. Buď im to šikovne vytáral nejaký horlivý dobrovoľník od nás, alebo...“

	„Alebo im zavolal samotný vrah,“ kalkuloval Malus, cmukol ústami a tváril sa, akoby bol len nepatrný krôčik od vyriešenia prípadu. „Možno mu ide o veľkolepú publicitu.“

	„Čertvie! Mali by sme sa na to pani redaktorky spýtať.“

	Bok po boku podišli k hašterivej skupinke.

	Len čo ich reportérka zbadala, niečo pošepla kameramanovi a vopchala ruku s mikrofónom medzi policajtov. Mladík vedľa nej si vyhodil kameru na plece a stlačil tlačidlo nahrávania.

	„Vy ste z kriminálky?“ bez otáľania vychrlila otázku rovno na Legena a letmo skontrolovala kolegu, či to natáča. „Dozvedeli sme sa, že tu, v lokalite nazvanej Pod Dlhou skalou, horela súkromná chata. Šíriaci sa požiar by mohol zapríčiniť rozsiahle a nevyčísliteľné škody na súkromnom majetku, i na majetku štátnych lesov. Radi by sme pre našu televíziu počuli vaše vyjadrenie. Môžete nám povedať, čo presne sa tu stalo?“

	„Nemôžem!“ odvrkol jej Leo.

	Reportérku to na okamih zarazilo, ale rýchlo sa spamätala.

	„Takže nám chcete zamlčať skutočnosť, že tu práve horelo?“

	„Nechcem.“

	„Prečo tu teda pobehovalo toľko hasičov a policajtov?“

	„Regulárne nočné cvičenie. Nič viac.“

	Chceš sa ma rýchlo zbaviť, ty kretén, bleslo jej mysľou. „Hm, zaujímavý názor. Náš divák však s takouto odpoveďou nebude spokojný. V každom prípade, mám právo na informácie, ľudia majú právo na informácie. A pretože som tu bola prvá z médií, moje právo sa tým mení na exkluzívne,“ nedala sa odbiť. „Je vašou povinnosťou ako verejného činiteľa a zástupcu orgánu činného v trestnom konaní o všetkom plne informovať verejnosť. Nemôžete to zata...“

	„Prestaňte už! Právo sem – právo tam. Ani čoby ste sa v ňom bezchybne vyznali,“ pustil sa vyšetrovateľ do otravnej novinárky. „A ty vypni tú mašinu!“ nevynechal ani pehavého mladíka s kamerou. Ten chcel niečo namietať, ale keď mu kolegyňa naznačila, šomravo ju zložil z ramena.

	Leo podliezol pásku a pristúpil k redaktorke.

	„Poďte sem, kúsok bokom,“ zamrmlal a ťahal ju za rukáv.

	„Hééj!“ chcela sa mu vytrhnúť.

	„Nemykajte sa, nepohryziem vás.“

	„Tak ma neťahajte ako kozu! Som investigatívna reportérka a mojou prácou je poskytovať ľuďom cenné informácie o tom, čo sa deje v tejto krajine.“

	Leo na ňu zagánil a pomyslel si svoje.

	„Mojím hlavným zameraním je svet zločinu,“ prskala ďalej. „Pre blaho národa je dôležité, aby ľudia vedeli, aký zločin je páchaný v tomto štáte a...“

	„Pre blaho národa? Čo to trepete? Čo má zločin spoločné s blahom národa? O zločine, moja drahá, neviete ani prd.“

	„No dovoľte!“ ohradila sa. „Venujem sa tejto oblasti už...“

	„Dosť!“ rázne ju zastavil. „Zoberieme to z inej strany, lebo takto sa motáme stále v kruhu. Na začiatok – ako ste sa dozvedeli o požiari?“ opýtal sa jej a prísne si ju premeral pohľadom. Na obtiahnutej bunde sa pozastavil o sekundu dlhšie. Bolo mu fuk, či si to všimla alebo nie. Mladá, pekná, iniciatívna. Súcejšia do reklamy na spodnú bielizeň než na reportáže o vraždách.

	Reportérka na neho nevraživo zazrela. Otázky sem predsa prišla klásť ona. Neznášala, keď sa úlohy otočili. V čomkoľvek.

	„Máme svoje zdroje,“ vyletelo z nej. „Ako istotne aj sám najlepšie viete, tie sa nikomu neprezrádzajú, ani polícii nie.“

	Lea jej odpoveď nijako zvlášť neprekvapila, čosi podobné očakával.

	„O nejakom vašom zdroji, ktorý by mohol vedieť o požiari, dosť vážne pochybujem. Hoci náhoda je blbec a blbcov je všade neúrekom.“

	Reportérka silno stisla pery. Jeho narážku si vysvetlila po svojom.

	„Máme však isté podozrenie, že vám mohol dať tip samotný páchateľ.“

	Vyvalila naňho oči a ťažko prehltla. „Páchateľ? Ono sa tu niečo vážne stalo?“ Takže preto je tu kriminálka, napadlo jej. Toto nebude len o požiari.

	Leo hneď oľutoval, že túto tému vôbec načal. Zdá sa, že mladá o podrobnostiach zatiaľ nič nevie. Bude najlepšie, ak to tak ostane čo najdlhšie. Prikázal prizerajúcim sa policajtom, aby sa ľudí od televízie zbavili.

	„Poďme späť do chaty,“ navrhol Borisovi, „máme tam ešte veľa práce a domnievam sa, že na dosť dlho. Navyše riaditeľovi budeme musieť zodpovedať veľa otázok.“ Zvrtol sa a vykročil k zrubu. Operatívec Malus neochotne kráčal za ním.

	Malá zasadačka krajského riaditeľstva polície v Nitre pripomínala celu smrti. Operatívci, ktorí sa práve vrátili z výjazdu, sa do nej po jednom a pomaličky zliezali na rannú poradu ako slimáky na kapustový list. A to ju major Emanuel Halász vzhľadom na okolnosti rušného rána preložil o hodinu neskôr.

	Bol na nich priam strastiplný pohľad. Kto nezíval, ten len ťahal nohy za sebou, poniektorí boli očividne duchom neprítomní. Niekoľkohodinová obhliadka miesta činu a zaisťovanie stôp s nimi spravili svoje. Každý túžil po teplej posteli či minimálne malej pohovke, kde by si ešte na pár hodín vystrel kosti. Ale sú v práci a majú vraždu. Dokonca vraždu univerzitného profesora, čo je štatisticky úplne ojedinelé. A na dôvažok, s veľmi výnimočným modus operandi.

	S úľavou si posadali na stoličky za dlhým stolom vedľa čerstvo oddýchnutých kolegov, ktorí nemali službu a víkend strávili doma na gauči. Na konci stola sedel šéf oddelenia a spod hustého obočia pozoroval svorku ustatých policajtov. Pripomínali mu galejníkov, ktorí doveslovali na breh cez obrovské vlnobitie. Nechápal, čo je to s nimi. Aj on bol v noci hore, aj v hore, a neskapíňa tu. Možno ho povzbudili tie tri kávy, ktoré za uplynulé dve hodiny vypil.

	Tejto porade sa, samozrejme, nevyhol ani Leo Legen. Ako policajný vyšetrovateľ bol nevyhnutnou súčasťou tímu.

	Presne dvanásť minút od plánovaného začiatku porady boli konečne všetci na svojich miestach. Halász prebehol prítomných očami a premiešal si štvrtú kávu. Po zistení stopercentnej účasti sa bez akéhokoľvek príhovoru obrátil priamo na Borisa Malusa. Načo naťahovať čas, už ho aj tak dosť stratili.

	Dvakrát po sebe podriadeného oslovil, no ten so sklonenou hlavou nereagoval.

	„Boris!“ skúsil to tretíkrát a hlasnejšie, pričom zacengal lyžičkou o šálku.

	„Áno?“ Malus konečne uprel zrak na šéfa.

	„V noci si mal výjazd ty s Hrabovským, bol si vedúci skupiny. Preto ti ponechávam tento prípad.“

	Malus chcel niečo namietať, ale rozmyslel si to, nuž iba prikývol.

	Halász sa pozrel na Legena.

	„Leo, už som sa dohodol s Gregušom, tvojím šéfom na vyšetrovačke, že aj ty berieš tento prípad.“

	Leo, rovnako ako Malus, iba letmo prikývol. Dopredu vedel, že mu táto vražda prischne, keďže sa stala počas jeho služby a bol už na mieste činu.

	„Len tak na okraj, Leo, aby nedošlo k nedorozumeniu, máš teraz nejaký iný prípad?“

	„Nie.“

	„Fajn. Tak aby som pokračoval. Všetky procesné úkony na mieste činu boli zvládnuté na jednotku a relatívne rýchlo, vzhľadom na terén a okolnosti trestného činu,“ pochválil ich šéf, „ale teraz nás čaká neľahká úloha...“

	„Môžem niečo?“ skočil mu do reči Boris a prihlásil sa o slovo.

	„No?“

	„S Hrabovským robíme na tej ozbrojenej lúpeži kasína. Máme vyšetrovať obidva prípady zároveň?“

	„Vidíš! Ešteže si mi to pripomenul. Tú lúpež dorobí Hrabovský sám.“

	„Prečo?“

	„Ako som povedal. Teba sťahujem na tento prípad. A robiť s tebou bude na tom podporučík Foltán.“

	„Počkaj, počkaj, prosím ťa. Pretože ide o najzávažnejší trestný čin, nemal by som ho vyšetrovať s niekým skúsenejším?“ Malus zazrel na mladého Foltána, ktorý hypnotizoval dosku stola. „Nič proti tebe, mladý, ale tu treba naozaj nemalé skúsenosti.“

	Tomáš Foltán bol ticho. Na oddelenie nastúpil po ukončení akadémie iba pred pár mesiacmi, nuž bol rád za každú príležitosť. A vražda bola silná príležitosť.

	„Práve preto!“ vybafol šéf. „Vražda nie je každodenná záležitosť. Našťastie. A kde má vziať tie skúsenosti? Pridelil som ho k tebe, lebo ty si tu najskúsenejší operatívec, tak ho kompletne zasvätíš do vyšetrovania.“

	„Ale, predsa len by bolo...“

	„Myslím, že som sa vyjadril celkom zrozumiteľne!“ zvýšil hlas Halász.

	Malus s Foltánom si vymenili pohľady. Boris chcel ešte niečo dodať, ale práve vtedy do kancelárie vošiel riaditeľ krajskej kriminálky, plukovník Valigura. Prešiel miestnosťou, obišiel stôl, aby mal všetkých dokonale na očiach, a postavil sa po ľavom boku šéfa oddelenia.

	Leovi pripadal ako jastrab, jastriaci po malých myšiach. Aj sa tak pred ním cítili. Myši mali aspoň malú šancu ukryť sa do blízkej diery, oni, kriminalisti, sa nemali kam. Rozhodne si dokázali predstaviť poradu i bez jeho nečakanej návštevy.

	Riaditeľ chvíľu na nich gánil, potom zabručal: „Pokračujte, pokračujte. Chcem poznať informácie z prvej ruky.“ Prešiel do kúta a rozvalil sa v hlbokom koženkovom kresle, ktoré pod ním zvláštne zavŕzgalo.

	V zasadačke zostalo ticho.

	„Len do toho! Máte slovo,“ povzbudil ich jastrab.

	Nikto z prítomných však nevedel, komu to adresoval. Ihneď na to došiel aj sám riaditeľ. Zadíval sa na Legena, lebo bol najbližšie a videl ho nad ránom na mieste činu. Rukou mu naznačil, aby spustil.

	„Nuž dobre, začnem ja,“ vzdychol Leo a lakťami sa oprel o stôl. „Videli sme, čo sa stalo, vieme približne, kedy sa to odohralo, a zatiaľ sa môžeme iba nazdávať, ako presne sa to udialo. Modus operandi je však úplne jednoznačný: chladnokrvné upálenie. Počas prvotnej obhliadky miesta činu a ďalšieho prieskumu okolitého terénu chaty sa nám podarilo zaistiť množstvo stôp. Sú však zatiaľ vo fáze rozborov. Teraz pred nami stojí zásadná otázka: Prečo k tomu došlo? Čo dohnalo toho bastarda...“

	„Hovorme mu páchateľ,“ skočil mu do príspevku riaditeľ.

	„Pardon. Čo dohnalo páchateľa spraviť s tým človekom niečo také zvrátené? Jednoducho ho poliať a zapáliť? Čo ho k tomu motivovalo, aké pohnútky ho viedli? Aký impulz ho dohnal k tomu, že dokázal človeka takto bezcitne odpraviť?“

	„Usmrtiť, konkrétnejšie, zavraždiť,“ opravil ho riaditeľ a pozrel sa na Legena. „Držme sa termínov, Leo. Si už dosť starý na to, aby si sa vyjadroval, ako treba. Nepoužívaj výrazy ako z westernu. Každopádne, je to veľa otázok, nemyslíš?“

	„Áno, je to veľa otázok, a vôbec nebude ľahké nájsť na ne odpovede,“ konštatoval Leo.

	„Tak sa o to treba čo najskôr pričiniť! Sami viete najlepšie,“ adresoval riaditeľ malú prednášku aj ostatným, „že v tomto prípade ide o prominenta z oblasti spoločenských vied a médiá už o neho začínajú prejavovať vážny záujem. Je prekvapujúce, ako sa to k nim tak urýchlene donieslo. Od božieho rána nerobím nič iné, len dvíham telefón a manévrujem medzi pravdou, klamstvom a výhovorkami.“

	Leo nevidel dôvod popisovať mu situáciu s mladou reportérkou ani ako sa o tom dozvedela.

	„Som si toho vedomý, ako aj my všetci tu, ale je nemožné objasniť takýto prípad zo dňa na deň. Veď sa to stalo len pred pár hodinami. Sme kriminalisti, nie kúzelníci a našou úlohou je postupovať systematicky, zbierať dôkaz po dôkaze, hľadať stopu za stopou. Nedá sa to vyšetriť, tobôž vyriešiť z večera do rána. Musíme spresniť čas a priebeh udalosti, možný vzťah medzi obeťou a páchateľom...“

	„O tom ma nemusíš poučovať!“ zahrmel riaditeľ. „Viem, ako prebieha celý proces vyšetrovania. Nikto vám nekáže, aby to bolo do zajtra. Skôr som mal na mysli, že by to nemalo trvať večnosť.“

	„My rovnako nechceme, aby sa to naťahovalo, pán riaditeľ, ale vyžaduje si to istý čas, viac zainteresovaných ľudí, možno vytvoriť špeciálny tím kriminalistov, ktorí by sa venovali výlučne tomuto prípadu.“

	„Žiadny tím zatiaľ neschvaľujem. Je to jedna vražda, Leo, a aj keď nie bežná, musíte sa s tým popasovať sami. Áno, viem, čím chceš argumentovať, ale všetci, ako tu sedíte, berte na zreteľ, že momentálne nemám ľudí ani prostriedky na to, aby som vám niekoho dal. Ako naschvál, za posledný mesiac sa prudko rozmohla kriminalita v celom kraji. Všetci majú plné ruky práce. Nie je možné odložiť žiadny prípad.“

	Potom sa obrátil na Halásza a zaujímal sa, koľko ľudí presne na to vyčlenil. Halász len sucho odvetil, že dvoch.

	„Keď má tento prípad takú veľkú prioritu,“ ozval sa Leo, „prečo by sa nedokázalo zapojiť väčší počet ľudí?“

	Riaditeľ ho s komplexným nedostatkom ľudských zdrojov nemienil oboznamovať do detailov. Sám s tým mal dosť problémov.

	„Keď sme už pri tých prioritách – dodržali sa vôbec priority obhliadky miesta činu?“

	„Áno aj nie,“ povedal Malus. „Zostavil som plán postupu obhliadky, rozdelil som úlohy, ale už pred naším príjazdom tam bolo ľudí ako maku. V prvej fáze predsa nikto nevedel, že ide o nejaké miesto činu, vonkoncom nie o vraždu. Nahlásený bol predsa požiar. Takže aj celé miesto vyzeralo tak, ako vyzeralo. Čiže katastrofálne. Už som vravel tuto Leovi, že vrah presne vedel, čo robí. Predpokladal, že tam hasiči, či už vodou alebo samotným pobehovaním, zničia všetky stopy.“

	„Videl som to oranisko pred chatou. Ale nejako tam len museli prísť, či už obeť došla dobrovoľne, alebo ju ktosi niesol, či bol páchateľ sám, alebo viacerí. Tým skôr by bolo vidieť stopy.“

	„Niekoľko statických plošných odtlačkov topánok sa v blízkosti chaty našlo, ale sú navrstvené jeden cez druhý. Budeme ich musieť podrobiť expertíze. Taktiež pes zachytil čerstvú stopu. Ťahala sa k príjazdovej ceste. Tam musel páchateľ či páchatelia nastúpiť do auta. Z prvého pohľadu na dezén pneumatík by mohlo ísť o osobné auto, na dodávku či SUV boli priúzke.“

	Riaditeľ ho pozorne počúval a pokyvoval hlavou.

	„Dobre. Hádam budeme múdrejší po výsledkoch. A ešte niečo. Na celý tento prípad vyhlasujem informačné embargo. Viete dobre, že žiadne informácie nemôžeme vypustiť do éteru. Sami by sme si podkopli nohy. Pochopili ste? Verím, že áno.“

	Zopár hláv prikývlo, zopár si tú námahu nedalo.

	Riaditeľ vstal. Napravil si nohavice a sako a podišiel k dverám. Tam sa otočil a pohľadom opäť prešiel všetkých prítomných.

	„Chlapi, nechcem byť kurva, poznáte ma, ale skutočne sa snažte zamakať. Ten Vlk bol významný odborník na históriu a veľa vplyvných ľudí sa o to zaujíma. Už zajtra toho môžu byť plné noviny, čo môže veci len priťažiť. Tak ako som povedal, nikomu ani muk a naplno zaberte. Nazdar!“

	Riaditeľ odišiel a v kancelárii zavládlo hrobové ticho.

	Po chvíli sa Halász spamätal a so zvyšnými ôsmimi kriminalistami a tromi vyšetrovateľmi, ktorých sa vražda Valentína Vlka netýkala, prekonzultoval ďalšie postupy pri riešení iných prípadov, rozdelil im úlohy a ukončil poradu.

	Ak sa na ňu poniektorí zliezali pomaly, odchádzali z nej ešte pomalšie. Ako keby ich neviditeľná obria ruka tlačila späť do kancelárie.

	Na druhom poschodí činžiaka na sídlisku Chrenová sa otvorili dvere a vyzrela z nich staršia pani. Nedôverčivo si obzerala muža stojaceho pred sebou.

	„Hľadáte niekoho?“

	„Dobrý deň. Ja som kapitán Legen z oddelenia vyšetrovania,“ predstavil sa Leo a pani Vlkovej ukázal služobný preukaz.

	„A... ako vám môžem pomôcť?“ vyjachtala. Zmocnila sa jej zlá predtucha.

	„Smiem ísť, prosím, dnu? Nerád by som sa s vami zhováral na schodisku.“

	„Samozrejme, nech sa páči,“ odstúpila a uvoľnila vyšetrovateľovi cestu, aby mohol vojsť.

	Dvere do bytu sa zatvorili.

	Stáli uprostred priestrannej chodby.

	„Pani Vlková,“ začal Leo, „nie som tu náhodou. Prišiel som za vami kvôli vášmu manželovi.“

	Tvárou jej preletel strach.

	„Našli ste môjho Valentína?“ hlesla nesmelo.

	Leo prikývol.

	„A... a je v poriadku? Môžem ho vidieť?“

	„Pani Vlková, nesadneme si radšej?“ navrhol jej.

	Trochu sa spamätala, ale zrýchlil sa jej pulz.

	„Isteže. Prejdite do obývačky,“ ukázala mu k preskleným dverám.

	Sadli si vedľa seba na tmavofialový gauč. Leo usúdil, že jeho farba sa úplne hodí k prostrediu a okolnostiam, s ktorými chce Vlkovú oboznámiť. Z bundy vytiahol malý blok a chvíľu v ňom listoval. Odložil ho na stolík. Potom vybral malý plastový obal, v ktorom sa niečo zalesklo. Ukázal ho majiteľke bytu.

	„Pani Vlková, spoznávate túto obrúčku?“ podal jej vrecúško.

	Vlková ho vzala medzi roztrasené dva prsty ani čoby pálilo a vystrašene si ho obzrela.

	„Patrí môjmu manželovi. Kde ste ju našli?“

	„Ste si absolútne istá, že je to obrúčka vášho muža?“

	„Áno.“ Vystrčila ľavú ruku. Na prste sa jej zatrblietala navlas rovnaká.

	„Zoberiem to skraja a začnem nezvestnosťou vášho muža. Vysvetlila vám polícia, že musí najskôr uplynúť štyridsaťosem hodín, až potom môžete nahlásiť nezvestnosť osoby?“

	„Áno, vysvetlili mi to. Pátrali po ňom?“

	„Ako ste uviedli do záznamu, manžel odišiel z domova v sobotu ráno o pol šiestej. Jeho nezvestnosť ste nahlásili už v nedeľu večer okolo pol desiatej na obvodnom oddelení polície na Nábreží mládeže.“

	„Áno.“

	„Kvôli čomu tak skoro?“

	„Musela som. Viete, môj manžel nikdy nemeškal ani minútu, veľmi si potrpel na dochvíľnosť. V nedeľu sa ale nevrátil domov.“

	„Domov odkiaľ?“

	„Bol v Novom Smokovci na medzinárodnej konferencii historikov. Ale to som už povedala na polícii.“

	„Ja viem, máme to. Aj som čítal hlásenie. Ale rád by som ešte raz počul podrobnosti od vás.“

	„Nuž, v poriadku.“

	„Takže, pokračujeme. Kde bol ubytovaný?“

	„V hoteli Atrium.“

	„Spojil sa s vami z hotela?“

	„Akože, či mi telefonoval?“

	„Áno.“

	„Volal mi v nedeľu, že je zbalený a odchádza do Nitry.“

	„Povedal do Nitry?“

	„Áno.“

	„Nepovedal domov?“

	„Nie, povedal do Nitry. Teda, myslím, že tak to povedal.“ Vlková si niečo uvedomila. „A to bolo čudné, pretože mal v hoteli zaplatený pobyt až do pondelka.“

	„O koľkej presne vám telefonoval?“

	„Bolo to ešte predpoludním okolo jedenástej. Povedal mi, že pocestuje vlakom. Hneď sa mi na tom niečo nepozdávalo.“

	„Prečo?“

	„Pretože tam šiel s kolegom Halinským.“

	„Kto je ten Halinský?“

	„Kunsthistorik a riaditeľ múzea.“

	„Ako tam išli?“

	„Autom.“

	„Manželovým autom?“

	„Nie. Naše stojí v garáži. Halinský ho viezol svojím.“

	„Neviete, aký má typ vozidla?“

	Pokrútila hlavou.

	„Ja sa v tom moc nevyznám. Viem iba to, že je biele. Kombi.“

	„Biele kombi,“ zopakoval Leo a zapísal si to. „Nevadí, to si zistíme. Vrátim sa k tej nedeli. Hovorili ste, že mal prísť až v pondelok. Neviete, prečo odišiel z hotela o deň skôr?“

	„To naozaj neviem. Ale... prosím vás, stále ste mi nepovedali, čo je s manželom?“

	Leo sa jej zadíval do očí.

	„Poprosím vás ešte o chvíľku strpenia. Viem, že moje otázky vám nie sú milé, ale nevyhnutne potrebujem získať zopár možno aj zásadných informácií.“ Inak len ťažko budeme hľadať vraha vášho manžela, dodal by, ale slová nechal radšej iba v mysli. Musel získať trochu času. Nemohol jej len tak z fleku vyklopiť, že jej muž bol brutálne zavraždený.

	„Dáte si kávu alebo čaj? Či niečo tuhšie?“

	„Nie, ďakujem. Nezdržím vás dlho.“

	„Pán vyšetrovateľ, poviete mi už konečne, či je Valentín v poriadku, alebo čo je s ním?“

	„Veľmi ma to mrzí,“ riekol ticho, „ale nie je v poriadku.“

	Vlková otvorila ústa.

	„Ako to myslíte? Stalo sa mu niečo?“

	Prikývol.

	„Je zranený?“

	Nevedel, čo jej má na to odpovedať.

	„Bol... zranený. Ale svojim zraneniam, bohužiaľ, podľahol.“

	Tak, a je to vonku. Minimálne základ tej hroznej správy má za sebou.

	„Ako... podľahol? On je...?“

	Leo neodpovedal, len opäť pomaly prikývol.

	Vlková si rukami zakryla tvár a srdcervúco sa rozplakala. Rukami si stierala príval sĺz a telo sa jej natriasalo od prudkých vzlykov.

	Bolo mu jej ľúto. Nikto si nezaslúži smrť, aká postretla jej muža. Chcel ju objať, trochu upokojiť, ale nevedel, či si to môže k cudziemu človeku dovoliť. Tiež nevedel, akú reakciu dokáže tá správa po chvíli vyvolať. Často po podobnom oznámení môže človek upadnúť do absolútnej letargie. Alebo, naopak, mohla by v ňom vyvolať zúrivú agresivitu. A tak neurobil nič. Iba ticho sedel vedľa plačúcej ženy.

	Trvalo niekoľko minút, kým sa vdova po Valentínovi Vlkovi upokojila.

	„Akou smrťou skonal?“ uprene sa zahľadela vyšetrovateľovi do tváre. „Prosím,“ zašepkala. „Nech to už bolo akokoľvek strašné, chcem to vedieť.“

	„Zvládnete to?“

	Prikývla, fňukla a utrela si nos.

	„Váš manžel bol... zavraždený.“

	Vyvalila na neho oči. Hrudník sa jej rýchlo nadvihoval.

	„Ako? Kým? Preboha!“

	„Kým, to zatiaľ nevieme, ale pracujeme na tom. Jeho telo sme našli dnes ráno... uhorené. V lese nad mestom.“

	„Bože!“ opäť sa rozvzlykala. „Ja som mala zlú predtuchu. Ja som mu hovorila, aby nikam necestoval, že je vo vzduchu niečo zlé, ale on, tvrdohlavec, ma nepočúval. Viem, že tá konferencia bola pre neho dôležitá, ale mal ma poslúchnuť.“

	Uchopila malý vankúšik a zaborila doň tvár. Po chvíli bol nasiaknutý slzami, tak ho pomaly odložila na gauč.

	„Nechcete sa napiť?“ spýtal sa, keď videl, ako ňou zlé správy otriasli.

	Prikývla a tvár vborila hlbšie do dlaní.

	Leo prešiel do kuchyne a priniesol plný pohár vody. Opatrne jej ho podal. Vzala ho do roztrasených rúk a odchlipla si z neho.

	Opäť si k nej prisadol.

	„Je vám trochu lepšie?“

	„Áno, ďakujem vám.“ Odložila pohár na stolík.

	„Potrebujete ešte niečo?“

	Pokrútila hlavou.

	„Mali... o dva mesiace sme mali osláviť štyridsiate výročie svadby. To nie je možné, neverím tomu. Valentín môj.“

	Vyšetrovateľ sa začal obávať, aby sa tu celkom nezosypala.

	„Pani Vlková, mám na vás jednu prosbu.“

	Snažila sa trochu pozviechať.

	„Áno?“

	„Nemám povolenie na prehliadku vášho bytu, ale rád by som vás poprosil, či by som sa tu mohol trochu poobzerať. Ak vám to, samozrejme, nebude prekážať.“

	Vlková slabo pritakala.

	„Ako myslíte,“ zatriasol sa jej hlas.

	Leo dúfal, že v domove obete natrafí na podozrivú stopu, ktorá by mu odhalila nejakú súvislosť s Vlkovou smrťou.

	Nezdržal sa dlho ani nič mimoriadne neobjavil. Iba v albume medzi rodinnými fotkami ho zaujala jedna čiernobiela. Nebola rodinná.

	V rovnakom čase, keď Leo Legen odchádzal od pani Vlkovej, Tomáš Foltán stál pred budovou patológie. Pri pomyslení na zhorené telo ho striasol odpor. Pozabudol, že keď nastupoval na kriminálku, mal vopred počítať i s takýmto niečím.

	S kufríkom v ruke pri ňom stál kriminalistický technik, ktorý mal priebeh pitvy fotograficky dokumentovať. Ak by sa v tele obete našiel nejaký predmet, napríklad guľka, mal tento dôkaz prevziať a podľa postupu odniesť do kriminalisticko-expertízneho ústavu na ďalšie rozbory.

	Tomáš mal ísť k pitve pôvodne spolu s Malusom, aby sa čo-to priučil, lenže toho na poslednú chvíľu odvolal Legen z dôvodu, že sa musia vrátiť do chaty. Teraz tam nebude nikto a oni budú mať lepšie podmienky na dôkladnejšiu prehliadku miesta činu. Leo Tomáša povzbudil, že to zvládne, a vysvetlil mu, aby hlavne dával pozor a nič mu neuniklo. Veď aj tak všetko dostanú na papieri.

	Pri dverách vo výške očí žiaril mosadzný štítok:

	Súdno-lekárske a patologicko-anatomické pracovisko,

	MUDr. Alinejhad Hamed al-Kuarallulah.

	Tomáš civel na ten písmenkový galimatiáš a nahlas si odfúkol. O súdnom lekárovi kolegovia nehovorili inak ako o doktorovi Alim, jeho celé meno si teraz čítal už tretíkrát po sebe, no jasný mu bol len titul MUDr. Technik nováčika cestou vystríhal, aby pred patológom v žiadnom prípade nenarážal na jeho pôvod. Každý ho považuje za Araba, no on to neznáša. Tvrdí, že je Iránec a s Arabmi nemá nič spoločné. Tomáš prikývol, ale bolo mu to jedno.

	Vstúpili dnu. Ocitli sa v úzkej chodbe s tromi malými okienkami vysoko pod stropom. Dva zabudované ventilátory medzi okienkami rozháňali nie práve svieži vzduch. Na konci chodby bol na dverách nápis Pitevňa.

	Tomáš stlačil veľkú kovovú kľučku a so zmiešanými pocitmi vkročil dnu. Technik ho nasledoval. Ihneď ich ovanul divný zápach hniloby zmiešanej s odpornými chemikáliami.

	Mladík pokrčil nosom. Spomenul si na Legenovu radu, aby mal oči otvorené a dýchacie cesty zatvorené. Alebo naopak? Vhodné boli oba spôsoby.

	„To je formaldehyd a čpavok,“ vysvetlil mu technik.

	„Vítam vás,“ privítal ich s cudzím prízvukom lekár. Staršieho technika poznal, ale mladého kriminalistu ešte nestretol. „Vy ste určite ten mladý policajt, všakže?“

	„Áno, som Tomáš Foltán,“ krátko prisvedčil. „Vy ste...“ nedopovedal. Doktorovo meno bolo pre neho skrátka nevyriešiteľným rébusom.

	„Ja som doktor Alinejhad Hamed al-Kuarallulah,“ odvetil. „Niečo nesedí?“

	Patológ s technikom si vymenili pohľady a preletel im po tvárach slabý úsmev. Technik zľahka mrkol na lekára. Musia predsa mladého trochu vyškoliť!

	„Ale nie, nie!“ ohradil sa Foltán a zauvažoval, ktoré z tých troch mien je priezvisko, aby ho prípadne vedel nejako osloviť. Nemal nič proti moslimom, ale teraz pocítil v bruchu zvláštne chvenie a nervozitu. Predsa len, o mudžahedínoch či Hizballáhu čítal toho dosť.

	„Teda... áno, vlastne nie. Bože, som celý dopletený. Ospravedlňujem sa, pán doktor, ale som pri pitve prvýkrát, takže...“

	„Prvýkrát?“ neskrýval údiv patológ.

	Tomáš sa zatváril skleslo.

	„Ak nepočítam jednu návštevu pitevne ešte na akadémii.“

	Doktorovi sa to príliš nepozdávalo a nebolo ťažké mu to vyčítať z tváre.

	„Takže musím dávať pozor ešte aj na vás,“ pokrútil veľavravne hlavou.

	Tomáš nevedel, či sa má uraziť, alebo to brať ako skutočnosť. Nakoniec iba skromne prikývol.

	„A po druhé, hovor mi doktor Ali,“ prešiel do tykania. „Viem, že každý tu u vás má s mojím menom jasný problém, tak to riešim takto.“

	A vyriešil si to aj za mňa, pomyslel si mladý policajt vďačne.

	„Dobre rozprávate po slovensky.“

	„Ďakujem. Žijem tu už dlho. Mimochodom, prečo nedošiel pán kapitán Malus? Zväčša je on priamym účinkujúcim pitvy.“

	Foltán sa zarazil. Technik si medzitým z kufríka vybaľoval svoje veci a na pol ucha načúval. Pri tejto poznámke sa ľahko pousmial. Asistent lekára, ktorý práve z vozíka presúval telo Valentína Vlka na chrómový stôl, si z toho nerobil nič. Bol zvyknutý na Aliho občasné brbty.

	Doktor si okamžite uvedomil, čo zo seba vypustil.

	„Prepáč, tá moja slovenčina. Chcel som povedať, že je účastníkom pitvy.“

	Tomášovi odľahlo. Malus mu síce občas pripadal ako živá mŕtvola, ale to bývalo zväčša v piatok, keď už mal po krk celotýždennej lopoty.

	„Aha. Už som mal pocit, že...“

	„No nič. Tak sa do toho pustíme.“ Patológ tleskol dlaňami v gumených rukaviciach. „A tebe odporúčam, choď tamto k stene a sadni si,“ vystrel pravicu smerom k starej stoličke. „Tesne pri stole by to nebolo pre teba ako začiatočníka ani najmenej vhodné.“ Ali v duchu dúfal, že sa mu mladý v pitevni neskláti.

	Tomáš s ním plne súhlasil. Rád poodstúpil a usadil sa na rozkývanú stoličku, ktorá pod ním bolestne zakvílila. Na okennom parapete mu za hlavou horeli dve vonné sviečky v sklenených pohárikoch. Zacítil silnú arómu vanilky so škoricou, ktorá však prevládajúci zápach nedokázala prebiť.

	___

	Pred chatou Pod Dlhou skalou stáli dvaja policajti a strážili zatiaľ ešte nezapečatené miesto činu. O niečom sa zhovárali. Dopoludnie tu znova strávili technici a podľa informácií by mali zhruba o hodinu prísť aj ľudia z operatívneho.

	Policajti sa jednomyseľne dohodli, že si pôjdu na chvíľu sadnúť do auta a trochu dopriať nohám oddych. Nikto ich nevidí a oni uvidia na chatu aj z auta. Veď je to len niekoľko metrov, tak čo by postávali. Neurobili ani päť krokov, keď sa odrazu spoza chaty ozvalo slabé buchnutie a rýchle kroky.

	Policajti sa vzdali nádeje na oddych a rýchlo sa rozbehli za zvukom. V diaľke zbadali chrbát muža, kľučkujúceho medzi stromami hlbšie do lesa. Bežali za ním, kričali, aby zastal, ale muž na ich výzvy nereagoval. Trielil ďalej ako vyplašená srna.

	Jeden z policajtov zvoľnil tempo a malou vysielačkou privolával posily. Druhý sa ozlomkrky hnal za pätami prchajúceho chlapa. Vzdialenosť medzi nimi sa stále skracovala. Netrvalo dlho a policajti doviedli k chate chlapa v putách. Mal na sebe značkovú teplákovú súpravu a v očiach zdesenie. Všetci traja fučali a lial sa z nich pot.

	Leo sa zhodol s Malusom, že hoci prvotná obhliadka miesta činu prebehla štandardne a bez väčších komplikácií, predsa len tu nadránom bolo príliš veľa ľudí na pokojnú prácu a rozmýšľanie. Teraz si budú môcť nerušene obzrieť priestor chaty aj bunkra pod ňou. Po dyme a zápachu už zrejme nebude ani stopy. Bol jasný deň, uvidia toho viac ako v rannom šere. A dole v bunkri boli ešte stále rozmiestnené reflektory.

	Neboli ďaleko od rázcestia, keď Malusa telefonicky informovali, že v blízkosti chaty bola zadržaná podozrivá osoba. Muž sa vraj obšmietal okolo, pravdepodobne s úmyslom kradnúť. Snažil sa z miesta ujsť a po dolapení kládol odpor pri zatýkaní.

	 


14.

	Ali ešte pred Foltánovým príchodom urobil celotelový röntgen obete, aby vylúčil prítomnosť projektilov či iných cudzích telies. Pretože vrchný odev bol beznádejne zničený, nemohol na ňom nájsť akékoľvek známky násilného poškodenia, ktoré by predchádzali zhoreniu.

	Teraz sa pustil do vonkajšej obhliadky tela. Technik si urobil niekoľko záberov mŕtveho na stole. Po chvíli sa doktor otočil k mladému policajtovi.

	„Intenzita a rozsah popálenín sú jednoznačné aj voľným okom. Ako som povedal už pri obhliadke v chate, smrť nastala v dôsledku vysokej koncentrácie splodín horenia, laicky dymu, a nedostatku kyslíka v uzatvorenom priestore. To znamená vdychovaním oxidu uhoľnatého a aj priamym pôsobením vysokej teploty na telo, čiže ohňom. Zjednodušene, tento človek sa udusil a zhorel.“

	Tomáš si pomyslel, že toľko vie aj on. Bol ale zvedavý na úplne iné veci. Napríklad, či Vlka predtým neotrávili alebo nezbili. Nechal teda Aliho pracovať a mlčky čakal na výsledky.

	Z druhej strany sa ozval skúsený technik a sklonil fotoaparát.

	„Áno. Je to tak,“ objasňoval viac-menej Foltánovi. „Pretože obeť mala na sebe šaty, teda látky obsahujúce vlnu, hodváb, polyuretán a iné zložky, pri horení sa vylučoval aj oxid dusnatý, oxid dusičitý a kyanovodík. A pretože obeť bola zviazaná lanom a mala gumené podrážky, horením týchto vecí vznikal propenál- akrolein a oxid síričitý.“

	Ali súhlasne prikývol.

	Tomáš mal teraz v hlave ešte väčší chaos.

	„Dáte aj toto do správy?“ opýtal sa postaršieho technika. Nevedel, či mu môže tykať, alebo mu má vykať. Predsa len bol medzi nimi rozdiel jednej generácie.

	„Pravdaže,“ odpovedal. „A nevykaj mi. Ja som Ivan.“

	„Tomáš,“ vyčaril chabý úsmev Foltán.

	„Skončili ste s predstavovaním sa?“ ozval sa Ali.

	Obaja prikývli.

	„Fajn. Môžem pokračovať.“

	Asistent začal strihať vrchnú vrstvu zvyškov oblečenia. Nožnice pri každom cvaknutí zaškrípali. Šaty boli zapečené dovedna s kožou, nešlo mu to ľahko. Na niektorých miestach sa kúsky pôvodnej látky odlupovali a zostal z nich iba popol. Trúsili sa po stole.

	Keď bol hotový, odstúpil od stola. Technik fotil, Ali vzal do rúk veľkú pinzetu a skalpel, Tomáš na nich civel.

	___

	Pred chatou už stáli tri autá policajnej hliadky. Povedľa nich odparkovalo jedno civilné. Vystúpili z neho Leo s Borisom a policajtom ukázali preukazy.

	Na zadnom sedadle služobného auta sedel muž vo veku okolo tridsaťpäť rokov. Zmätene hľadel cez okienko.

	Leo prikázal policajtom, nech ho vytiahnu von, a zröntgenoval ho pohľadom. Chlap v putách prebehoval očami po všetkých naokolo, hľadajúc nejaké vysvetlenie.

	Vysvetlenie ale potrebovala skôr polícia.

	Boris a traja policajti trochu poodstúpili, aby istili priestor, ak by sa dal zadržaný na útek. Ostatní ho obstali.

	„Kto ste a čo tu robíte?“ spustil Leo.

	„Vaše meno?“ zapojil sa do vypočúvania ramenatý policajt a zozadu silno strčil do chlapa. Ten stratil rovnováhu a spadol na kolená.

	Leo sa na policajta prísne pozrel. Aj muž s putami sa na neho pozrel, ale vystrašene.

	Z Leovho pohľadu policajt pochopil, že by sa mal krotiť, a pomohol chlapovi v putách vstať.

	„Takže, ako sa voláte?“ vrátil sa Leo k otázke.

	„Jakub... Franko,“ vybľabotal.

	„Máte pri sebe doklady?“

	„Nemám. Nechal som si ich doma.“

	„To je ale náhoda!“

	„Aká náhoda? Nenosím ich všade so sebou.“

	„Ale to by ste mali, pane.“

	„Určite to nabudúce napravím.“ Pomykal rukami, spútanými za chrbtom. „Ale teraz ma pustite! Nič som neurobil.“

	„Prečo ste sa tu obšmietali?“

	„Bol som na prechádzke.“

	„Nie je trochu chladno na prechádzky v lese?“

	„Nemyslím.“

	„Odkedy tu ste?“

	„Nie dlho.“

	„Odkedy?“ pritvrdil hlas.

	„Asi dvadsať minút.“

	„A je vám jasné, že toto tu,“ Leo rukou opísal takmer kruh, „je teraz policajný priestor?“

	„Aký policajný priestor? Som len na prechádzke v lese, ako som povedal. Neviem nič o žiadnom priestore.“

	„To mi chcete nahovoriť, že ste nevideli policajtov ani ich auto v blízkosti tejto chaty?“

	„Nevšimol som si. Prichádzal som z tamtoho smeru,“ ukázal hlavou. „Asi som trochu poblúdil.“

	„Policajná páska so zákazom vstupu vám nehovorí nič? Je natiahnutá naokolo.“

	„Nie. Nevidel som ju.“

	„Máte v poriadku zrak?“

	„Zatiaľ hej.“

	„Asi by ste mali v blízkej...“

	„Prečo ste ma zatkli? Tieto lesy sú verejné miesto,“ nedal sa chlap. „Môže tu chodiť, kto chce.“

	„Nezmysel. Toto miesto, presnejšie tri hektáre naokolo, sú súkromný majetok.“

	„Keby aj, nebol označený ani ohradený žiadnym plotom. Nemohol som to vedieť.“

	„Prečo ste pred políciou utekali?“

	„Každý uteká pred policajtom.“

	„Iste. Každý, kto prekročil zákon.“

	„Ja som neprekročil zákon. Je nezákonné chodiť po hore?“

	„Nezákonné je nereagovať na výzvu policajta. Vás vyzvali aj naháňali. A nezastali ste, kým vás nechytili.“

	„Bál som sa.“

	„Čoho a prečo?“

	„Ja neviem.“

	„Akože neviete?“

	„No neviem.“

	„Kde pracujete?“

	„V historickom ústave ako odborný konzultant.“

	„To mi je ale náhoda!“ vyprskol Leo. Malus tiež spozornel.

	„Aká náhoda? V čom náhoda?“ znova zatriasol rukami za chrbtom.

	„Zaujala vás táto chata?“

	„Ani nie.“

	„Už ste v nej niekedy boli?“ Leo zrýchlil sled otázok.

	„Nie.“

	„A včera?“

	„Nie!“

	„Prečo ste teda utekali?“

	„Bál som sa.“

	„Ste na prechádzke so psom?“

	„S akým psom? Nemám psa.“

	„Ten, čo tu behal, je váš?“

	„Nemám psa.“

	„Koho je to pes?“

	„Ja neviem. Čo sa furt pýtate na nejakého...?“

	„Koľkého je dnes?“

	„Ja... ja neviem.“

	„Čo ste tu hľadali?“

	„Nič som tu nehľadal!“

	„Tak načo ste tu?“

	„Na prechádzke.“

	„Chceli ste sa dostať do chaty?“

	„Nie.“

	„Čo ste v nej chceli ukradnúť?“

	„Nechcel som ísť do chaty.“

	„Je dnu niečo vzácne?“

	„Neviem.“

	„Za akú sumu ste to chceli predať?“

	„Predať? Čo predať?“

	„Tie starožitnosti.“

	„Neviem o žiadnych...“

	„A čo ten pes?“

	„Aký pes?“

	„Bol váš?“

	„Nebol môj.“

	„Kto nebol váš?“

	„Veď ten pes.“

	„Včera ste tu boli prečo?“

	„Nebol som tu včera.“

	„A kedy?“

	„Minulú...“ zasekol sa.

	„Čo minulú?“

	„Nič, pomýlil som sa.“

	Leo sa v duchu uškrnul. Dostal ho, kam potreboval. Nebol tvrdý oriešok. Mladíkovi oznámil, že je zatknutý pre neoprávnený vstup do vyhradeného policajného priestoru a vysvetlil mu jeho práva. Malus sa zopodiaľ iba usmieval.

	Franko vyzeral ako vytesaný z kameňa. Tvár sa mu odkrvila, telo stuhlo. Nezmohol sa na najmenší odpor.

	„Odveďte ho! K nám na kraj,“ prikázal policajtom. „Tam si ho podrobnejšie vypočujeme.“

	Franko sa prebral.

	„Kam ma majú odviesť? Čo to má znamenať?“

	Leo si ho už nevšímal. S Borisom sa vybrali do chaty.

	Vnútri vzal do ruky mobilný telefón a vyťukal číslo. Po prvom hovore uskutočnil ešte jeden. Ráznejší.

	___

	Tomáš vytiahol z vrecka riflí zápisník a palcom zapol pero. Všetko si treba značiť, zapisovať, všímať – radili mu už na akadémii. Tak si všetko značil, zapisoval, ale popritom si nestíhal všímať. Možno ani nechcel, vzhľadom na to zhorené a zdeformované voľačo, vôbec nepodobné ľudskej bytosti, čo ležalo na chrómovom stole. Mŕtvola sa mu javila o čosi menšia ako predtým. Možno to bol len optický klam.

	Keby tu bolo aspoň prítmie, napadlo mu, bolo by to prijateľnejšie. Silné neóny nekompromisne osvetľovali nabielo vykachličkovanú miestnosť a vrtkého patológa pri práci.

	Ali postupne odstraňoval kúsky zuhoľnatenej kože. Potom sa zameral na mäkké tkanivá. Neponáhľal sa. Tu sa už niet kam náhliť.

	Niečo si mrmlal popod nos.

	„A jééje. No páni... tu niečo... Páni moji!“ zahuhňal doktor od stola.

	„Čo je? Našli ste niečo?“

	„Potom vám poviem.“

	Zelenáč poslušne zmĺkol.

	Celý proces pitvy trval viac ako tri hodiny. Tomáš počas toho striedavo sedel i prechádzal sa. Z času na čas sa pozrel na doktora a jeho asistenta. Nie priamo na stôl.

	Ali skončil, odstúpil od stola a dal si dole gumenú zásteru aj rukavice.

	„Poďte so mnou do kancelárie,“ vyzval mladého policajta a vykročil von z pitevne.

	Sadli si. Doktor obom nalial pomarančový džús.

	„Takže, poviem to len v skratke. Rozsiahlejšiu, nie definitívnu správu dostanete zajtra. Pretože mikroskopické vyšetrenie vzoriek tkaniva bude k dispozícii o niekoľko dní, takže si počkáte. Rovnako ako výsledky biochemického odberu. Dôležité je, že rigor mortis ani livor mortis nedokážem vzhľadom na poškodenie kože a podkožia určiť. Na tele som nenašiel žiadne známky vonkajšieho násilia. Nemal žiadnu strelnú ranu, bodnú ani sečnú. Jazylka i hrtan boli neporušené, teda nebol zaškrtený, zahrdúsený ani zbitý, keďže som na svalstve nenašiel žiadne krvné podliatiny ani výrony. Nič. Môj názor je, že tento človek nepodstúpil vonkajšie fyzické násilie predtým, ako uhorel zaživa. Až na jednu vec.“

	Tomáš z Aliho nespúšťal oči, aby mu neuniklo ani jedno slovo.

	 


15.

	15. marec 2005, 10:10

	Zadržaný Jakub Franko sedel v malej policajnej kancelárii s jedným oknom, ruky mal v putách. Už takmer celý deň trčal v nepohodlí cely predbežného zadržania bez akéhokoľvek ďalšieho vysvetlenia a začínal mať toho akurát dosť.

	Naproti nemu si v hromade papierov a hrubých fasciklov listoval vážne sa tváriaci chlap. Bol to ten, čo mu pri chate kládol tie blbé otázky.

	Leo zatvoril fascikel s výsledkami odtlačkov prstov, ktoré mu nedávno doručili, a lakťami sa oprel o stôl. Policajtovi stojacemu pri dverách prikázal, aby sňal zadržanému putá. Ticho zacengali.

	Franko si pomasíroval zápästia a zložil ruky do lona.

	„Takže, ja som Legen, vyšetrovateľ policajného zboru,“ ozvalo sa spoza stola. „Vy ste magister Jakub Franko, máte tridsaťšesť rokov, bývate na Fándlyho ulici v Nitre. Ste zamestnaný v archeologickom ústave ako odborný konzultant. Súhlasia tieto údaje?“

	„Áno, ale... už ste ma predsa vypočúvali.“

	„To bolo iba také predbežné.“

	„Chcel som povedať, že včera na kriminálke ma vypočúvali. Aj zápisnicu som podpísal. Vysvetľoval som im...“

	„Isteže. Nemusíte mať obavy, zápisnicu som čítal. Ale opätovne vás budem vypočúvať aj ja. Taký je postup. A nezáleží na tom, či je vám to príjemné, alebo nie.“

	„Je toto vôbec nutné?“

	„Viac ako si myslíte, pán Franko.“

	Žeby chodenie popri chatách bol až taký prehrešok proti zákonu? Nerozumel tomu.

	„Čo mi viete povedať k tomuto všetkému?“

	„K čomu všetkému? Čo to má znamenať? Ja si vyprosujem, aby ste so mnou zaobchádzali ako so zločincom.“

	„Skutočne? Vyprosujete si? Ste obvinený z neoprávneného vstupu do vymedzeného policajného priestoru, a teda podozrivá osoba.“

	„Ide o strašný omyl...“

	„Pán Franko, nejde o žiadny omyl. Máme vaše odtlačky prstov a stôp topánok z miesta činu. A teraz nemyslím tie stopy, čo ste narobili v pondelok počas prichytenia.“

	„Aké stopy... z akého miesta...?“

	Franko si nepamätal na žiadne miesto činu, preto nerozumel, o čom sa tu bavia. A nerozumel tomu ani včera. Ten otravný policajt s červenými lícami mu tiež dlho kládol nepríjemné otázky.

	„Som tu už skoro dvadsaťštyri hodín. Nemáte právo ma tu držať dlhšie ako dva dni.“

	Leo zdvihol hlavu od monitora. Zadíval sa mu do očí.

	„Veľmi sa mýlite, pán Franko. A omyly dostávajú ľudí do problémov. No a vy ste presne v jeho strede.“

	„V akom strede? Ste povinný ma pustiť. Niečo o svojich právach viem.“

	„Neviete o nich nič!“ obul sa do neho Leo. „Netuším, aký film ste nedávno sledovali, ale po právnej stránke bežia veci trochu inak. Ste podozrivý z obzvlášť závažného zločinu, takže budete musieť znášať všetky procesné úkony, ktorým vás podrobíme.“

	„To ale nemôžete.“

	„Ja viem, čo môžem a čo nie! Pozrite sa, riadim sa zákonom a vy ste splnili všetky podmienky vášho držania vo väzbe. Nuž, znova. Prečo ste sa v pondelok motali okolo tej chaty? Výhovorky, že ste boli na prechádzke a zablúdili ste, neberiem do úvahy. To ste už skúšali.“

	„Naozaj som tam bol len...“

	„Stačilo tých výmyslov, pán magister,“ zastavil ho Leo a vytiahol malé priesvitné vrecko. Bol v ňom zlatý šperk. „Poznáte túto náušnicu?“

	Franko sa na ňu letmo pozrel.

	„Nepoznám.“

	„Ešte raz. Poznáte túto náušnicu?“

	Mlčal.

	„Našli sme ju v chate Pod Dlhou skalou, zapadnutú v škáre medzi doskami pod posteľou. Proste v chate, pri ktorej ste sa v deň vraždy pohybovali.“

	„Akej vraždy?“

	„Už som vám to povedal. Predpokladám, že nie ste hluchý. Čo ste tam vlastne robili? Ale popravde.“

	Magister sa začal potiť.

	„Nechápem, prečo celý tento cirkus? Kvôli nejakej náušnici? Podám sťažnosť pre protiprávne zatknutie a vypočúvanie,“ skúsil inú taktiku, ale ani tá nezabrala. Vyšetrovateľ vyzeral odhodlane a tvrdo.

	„Sťažnosť? Ale no tak! Vysvetlím vám to ešte raz a naposledy. Ste podozrivý z vraždy.“

	„Z vra... ždy?“

	„Presne tak. Konkrétne z vraždy profesora Valentína Vlka.“

	„Akého Vlka? Nepoznám žiadneho takého človeka.“

	„Kde ste boli v nedeľu v noci, z trinásteho na štrnásteho marca?“

	„Ja... neviem. Asi doma.“

	„Sú to iba dva dni, to si pamätať musíte. A čo tak v chate?“

	„Nebol som tam.“

	„Ako mi teda chcete vysvetliť odtlačky vašich prstov a topánok vo vnútri a na terase?“

	„Ja skutočne...“

	„Čo mi viete povedať o kryte pod chatou?“

	„O akom kryte? Neviem nič o žiadnom kryte.“

	„Ako ste sa do nej dostali?“

	„Ja som tam...“ nedopovedal. Zvesil hlavu a premýšľal, ako z toho vykľučkovať. Neprišiel na nič múdre.

	„Pozrite sa, pán Franko, nemá absolútne žiadnu cenu zatĺkať. Pokiaľ sa nechcete dostať do veľkých problémov, a verte, že môžu byť skutočne veľké, radšej mi všetko pekne vyklopte.“

	Franko sa silno rozdýchal. Leo videl, že zvádza vnútorný boj.

	„Tak dobre, nech už mám pokoj,“ rezignoval napokon. „Kľúč od chaty mi požičal Otto Kaufmann, syn profesora Olega Kaufmanna.“

	„Kedy vám ho požičal?“

	„Mám ho už dlho. Otto ma ani nekontaktoval, že by ho potreboval vrátiť.“

	„Odkiaľ sa poznáte s tým Ottom Kaufmannom?“

	„Ešte z fakulty. Obaja sme si v rovnakom čase robili doktorát z histórie. Sme takmer rovnako starí a spriatelili sme sa.“

	„Takže ďalej. Už ste doznali, že ste boli v tej chate. Načo ste tam išli v pondelok?“

	„Šiel som hľadať práve tú náušnicu. Ak by ju tam našiel starý pán profesor, bolo by zle. On sa so svojím synom veľmi nemusí. Nevedel som, že tam bude polícia.“

	„Uhm. Komu patrí tá náušnica?“

	„Jednej slečne,“ zašepkal s pohľadom upretým nadol.

	„Kedy a ako sa tá náušnica ocitla v chate?“

	„Bol som tam... Neviem, ako vám to mám povedať...“

	„Skúste, som veľmi chápavý.“

	„Bol som tam... veď viete.“

	„Nie, neviem.“

	„No, veď to... čo sa robí na chatách.“

	„Na chatách sa robieva hocičo. Aj zabíja.“

	„Prosím?“

	„Že okrem chľastania, bliakania a trtkania tam z času na čas aj niekoho zabijú, či už úmyselne, alebo nie.“

	Franko bol ticho, nemal žiadny argument.

	„Nuž dobre,“ pokračoval Leo. „Ako sa volá slečna, s ktorou ste tam boli? Alebo ich bolo viac?“

	„Nie, nebolo ich viac. Prepáčte, nerád by som ju i seba dostal...“

	„Jej meno?“ pritvrdil Leo.

	„Silvia Vozárová, je to...“ Franko sa zasekol.

	Leo mu nedal vydýchnuť. „Pokračujte! Je to...“

	„Je to študentka.“ Franko sa rozpamätal, ako mu starší kolegovia rozprávali o jednom docentovi, ktorý pred rokmi po podobnej afére nedopadol šťastne. „Nemôžem si dovoliť, aby vyplával na povrch vzťah medzi mnou a študentkou, ktorú vyučujem. To je nemysliteľné. Bolo by to úplne kompromitujúce.“

	„Chápem.“

	„Nechápete!“ vyhŕklo z neho. „Okrem práce v ústave prednášam aj na fakulte. Bol by to koniec mojej lektorskej kariéry.“

	„To ja kebyže si mám vybrať medzi kariérou a dlhoročným väzením...“

	„Prosím?“

	„Takže preto ste silou-mocou zatajovali, že ste v tej chate boli?“

	„Preto.“

	„A čo v nedeľu trinásteho?“

	„Akého trinásteho? Čo stále máte s tou nedeľou? Bol som tam s ňou naposledy v utorok, či tak nejako.“

	„Pre vaše dobro to skúste viac spresniť.“

	Franko sa zapozeral kamsi na strop, v hlave čosi vypočítaval.

	„Nie, boli sme tam v stredu, myslím deviateho... v stredu.“

	„Takže si píšem... streda deviateho,“ povedal Leo a naťukal údaje do počítača. „Dajte mi kontakt na tú osobu... Vozárovú.“

	„Viete, nerád by som bol, aby sa...“

	„Nerád by ste čo? A do väzenia by ste rád? Mám vám objasniť paragraf o najzávažnejšom trestnom čine? Tým je úkladná vražda. Strávite v base dvadsaťpäť rokov. To je dosť dlhá doba, nemyslíte? Vyjdete z väzenia ako starec s podlomeným zdravím, poškodeným konečníkom, bez prostriedkov, opovrhnutý a zlomený. Čo budete robiť? Obesíte sa na najbližšom stožiari alebo skočíte pod prvý vlak? Dajte mi údaje o tej Vozárovej, nenaťahujte to! Aj tak si ju zistíme sami, keď bude treba, a myslím, že vo vašom prípade a momentálnej, povedzme, že nelichotivej situácii, to potrebné je.“

	Frankovi opäť zaperlilo čelo a vlhké dlane si zľahka utrel o nohavice. Zvažoval všetky za a proti, ale akokoľvek obracal, rozkladal a skladal možnosti, vychádzalo mu zakaždým proti. Po dlhšom váhaní sa však podvolil. Predklonil sa a na prichystaný papier na stole trasľavo napísal potrebné údaje. Pozrel sa na vyšetrovateľa, keď mu posúval papier. V jeho odmeranom pohľade sa zračila nedôverčivosť a kvapka víťazstva.

	Leo vedel, že tento fešák rýchlo kapituluje a začne spolupracovať jedna radosť. Otočil papier číslicami k sebe a na telefóne vyťukal dané číslo. Po dlhšom rozhovore s dotyčnou Vozárovou, ktorá sprvu nechcela priznať žiadny pomer s akýmsi Frankom, dokonca klamala, že ho vôbec pozná, napokon, po malých Legenových vyhrážkach a stručných opisoch práce slovenskej justície a života v našich väzniciach všetko potrebné vyklopila. Dokonca s radosťou, a Leo u nej vybadal aj akúsi dávku úľavy. Prisľúbil jej, že sa to nikto nedozvie, teda okrem niekoľkých kriminalistov, jeho šéfa, riaditeľa, dohliadajúceho prokurátora, prípadných advokátov, sudcu a jeho prísediacich, ako aj zopár iných zainteresovaných v tom prípade. Jej rodičov zámerne vynechal, nechcel ju až natoľko stresovať. Ani ona sa ale v dohľadnej dobe nevyhne detailnejšiemu výsluchu do zápisnice.

	Magister Franko netrpezlivo pozeral na vyšetrovateľa a čakal, aký ortieľ nad ním vynesie. Videl jeho letmý úsmev, no netušil, či sa usmieva spokojnosťou, alebo istým pohŕdaním.

	Po krátkom mlčaní mu Leo stroho oznámil, že má pre neho dve správy.

	Vo Frankovi by sa krvi nedorezal. Bolo mu jasné, že býva jedna dobrá a jedna zlá. Dobrá bude, že ho pustia a už mu dajú pokoj. Aká ale môže byť tá zlá? Nič zlé neurobil, len vliezol do policajného priestoru. V bruchu pocítil nepríjemné chvenie.

	„Tá dobrá je,“ vyhlásil Leo, „že slečna Vozárová, hoci ťažko a nerada, vám potvrdila alibi a návštevu chaty Pod Dlhou skalou v stredu deviateho marca v noci, aj keď nemala poňatia, komu tá chata patrí.“

	Franko si ľahko odfúkol.

	„Tá druhá správa sa týka toho, že ste mi stále neozrejmili vaše presné alibi na nedeľu trinásteho okolo polnoci, čo je pre vás kľúčové, a vlastne to aj anuluje tú prvú správu.“

	Franko už-už chcel znova uvoľnene vydýchnuť, keď sa mu okamžite zastavil dych a vyschlo mu v hrdle. Na nedeľnú noc nemá alibi, nemá mu ho kto potvrdiť. Večer si prečítal pár strán knihy a potom okolo desiatej šiel spať. Presne takto to vysvetlil aj vyšetrovateľovi pred sebou.

	„Ale to je pre vás dosť nepriaznivé,“ zhodnotil Leo.

	Na Franka prichádzali mdloby.

	„Dohodneme sa takto, pán Franko.“ Vyšetrovateľ sa tváril prísne, aby to u chlapa oproti vyvolalo potrebnú dávku strachu, na čo ale veľa námahy vynakladať nemusel. Magister bol posratý až za ušami. „Môžete ísť domov, môžete normálne pokračovať v práci, avšak až do odvolania nesmiete opustiť Nitru. Ak sa dozvieme, že ste odišli, povedzme, iba do Lužianok na pivo, idete okamžite do vyšetrovacej väzby. Iste chápete, že vzhľadom na to, že nemáte alibi na nedeľu trinásteho marca a ste jeden z podozrivých z trestného činu vraždy, máme plné právo vás zadržiavať. Vaše jediné šťastie, že nám chýbajú potrebné dôkazy na to, aby sme vás priamo obvinili. Pre vás to znamená, že ste zatiaľ voľný, pokiaľ sa my nedopracujeme k nejakým novým skutočnostiam.“

	Leo pred neho posunul papier, čo predtým vytlačil. Vyzval ho, nech ho podpíše a Franko naň roztrasene načmáral trojitú vlnovku.

	„A teraz... už choďte!“ Leo mu ukázal dvere.

	Franko zmizol z kancelárie ako blesk. Podpísanú zápisnicu si narýchlo poskladal a vsunul do vrecka saka. Z budovy odchádzal pomerne spokojný a zároveň vynervovaný. Stres z nečakaného dlhšieho pobytu na policajnej stanici mu ešte z tela nevyprchal. Rozmýšľal o tom, či má podať sťažnosť pre neprístojný spôsob zatýkania a držanie vo väzbe. Načo ale pichať do osieho hniezda? Sám nevedel, čo si o tom všetkom má myslieť. Prečo by on mal kohosi zabíjať? A v cudzej chate? Veď do nej chodieval len kefovať mladé študentky, toho času Silviu Vozárovú. Bude musieť urýchlene a do základov prehodnotiť svoj sexuálny život.

	 


16.

	15. marec, 16:10

	Leovi Legenovi sa skončil pracovný čas. Naposledy otvoril fascikel s fotografiami z miesta vraždy, ktorý si dovtedy prezrel vari šesťkrát. Vytiahol z neho jednu fotku. Vložil si ju do vrecka bundy, vstal a zamkol kanceláriu.

	O pol hodiny už sedel na lavičke pod rozvetvenou lipou v mestskom parku. Jej konáre bránili tomu, aby celý premokol. Výhľad na nitriansky hrad mu clonili vysoké stromy, teraz obalené v zvláštnej popolavej hmle. Akoby boli uprostred hutnej cukrovej vaty, ktorá sa na ne zo všetkých strán lepila, prenikala im pod kôru a vysávala z nich žltastú živicu. Onedlho s príchodom večera sa ale začala pozvoľna rozplývať.

	Zadumane sa díval pred seba na štrkový chodník, kde sa drobné kvapky dažďa odrážali od malých kamienkov. Fajčil jednu cigaretu za druhou. Už ani nevedel, kedy presne s tým začal. Čo už na tom dnes záleží, nemal s tým začínať nikdy. Aj keď si každý večer líhal s predsavzatím, že ráno si už nesmie zapáliť, prvé, čo urobil po prebudení, bolo, že si šiel pofajčiť. Nalačno. Následné kŕče v bruchu a nevoľnosť sa ignorovať nedali, ale pretrpel ich. Nuž čo. Zaobišiel by sa aj bez toho, hlavne jeho pľúca a peňaženka.

	Kašľať na to, pomyslel si a mávol rukou do prázdna. Kašľať na kašeľ a kašľať na dážď. Musí tu obsedieť a vyčkať ho. Dnes musí prísť. Vedel, že týmto parkom pravidelne chodieva. Poznal ho roky, desaťročia, odjakživa. Bol to dobrý priateľ jeho nebohého otca.

	Leo sa pozrel na hodinky a znervóznel. Pol šiestej a začína sa stmievať, do pol hodiny bude úplná tma. Doparoma, kde je? Nemieni tu čakať do hlbokej noci, má aj iné povinnosti.

	Stále nepríjemne mrholilo, tak si zdvihol golier na bunde. Takéto počasie, tu i tam sprevádzané bolesťami hlavy, ho vedelo dokonale rozladiť.

	Poťahoval z cigarety a nedbalo sledoval naháňačku dvoch malých chlapcov okolo košatej vŕby. S rozjareným výskotom a blatom vyfŕkajúcim spod topánok sa predierali pomedzi jej dlhé prúty. Neprekážalo im nepríjemné mrholenie, ktoré ich pichalo na tvári, ani ostrý vietor, od ktorého im slzili oči. Mali radosť a ostatné ich nezaujímalo. Hra bola v tejto chvíli pre nich najpodstatnejšia.

	Leo ležérne vyfúkol dym, prechytil si cigaretu medzi palec a ukazovák a dvakrát si ešte potiahol. Nato odhodil ohorok, ktorý zapadol k ostatným medzi malé kamienky, a striehol na chodník.

	Potom ho zbadal. Ten starý obdratý kabát, siahajúci mužovi po kolená, si nemohol pomýliť. Kedysi, kým ešte žil, patril kabát jeho otcovi. Neskôr mu ho bolo ľúto len tak vyhodiť do kontajnera, nuž ho podaroval práve tomuto chlapovi. Vedel, že ho bude potrebovať. On, malý zanedbaný a spustnutý muž, kráčajúci po úzkom parkovom chodníčku pomalou ťažkopádnou chôdzou priamo k nemu. Na hlave mal slamený klobúk s čiernou stuhou okolo striešky, ktorej tvar držal iba zázrakom. Spod neho vytŕčali dlhšie mastné vlasy, úplne riedke a prešedivené.

	Leo vstal z lavičky, aby ho prichádzajúci zbadal. Postavil sa mu do cesty.

	„Dobrý podvečer, pán docent,“ pozdravil muža v ošúchanom kabáte.

	Chlap prekvapene zdvihol pohľad od chodníka, kde jastril po zvyškoch ohorkov a stratených drobných minciach. Ako na zhmotnený prízrak pozrel kalnými očami na človeka, čo mu skrížil cestu. Zarazil sa, vzápätí však jeho údiv poľavil.

	„Leo? Ako... Nevidel som ťa už večnosť,“ usmial sa na neho svojím preriedeným chrupom spod dlhých šedivých fúzov. Aj keď jeho tvár prezrádzala žičlivú dušu i myseľ, tým, ktorí ho nepoznali, sa zdal jednoducho odporný.

	„Zato ja vás vídam pomerne často. Ani o tom neviete.“

	„Aha, tieňový muž,“ znova sa pousmial starec.

	Páchlo mu z úst po alkohole i hnilobe, ale Leo nechcel byť netaktný, nuž sa zdržal poznámok. Obaja si sadli na lavičku.

	„Je mi ľúto, ako ste...“ Zvyšok vety nechal visieť vo vzduchu.

	„Viem, čo si chcel povedať a ver mi, hanbím sa za to. Sám si za to môžem. Ak by si chcel namietať, aby som sa postavil osudu a niečo s tým robil, vedz, že je to neodvrátiteľné. Všetko sú len frázy. Jedine... jedine ak by sa dal vrátiť späť čas, čo teda v rozmere nášho chápania nefunguje.“

	Leo to vedel. Vedel, že sa poučil už dávno. Isté veci sa však nedajú uviesť do pôvodného stavu. Kolesá osudu sa v prípade starého muža točili až prirýchlo. Valili sa dole strmým kopcom, na ktorý ich už nikto nemohol vykotúľať. A hoci by sa vôľa našla, chýbali sily.

	Doc. Tobiáš Zeman, CSc. Svojho času obľúbený pedagóg na katedre histórie a predseda akademického senátu na Univerzite Konštantína Filozofa v Nitre. Kedysi dobre vyzerajúci, slušný a veľmi vzdelaný muž s obrovskou dávkou kultivovanosti a osobného šarmu. Pred rokmi i on štrngal zväzkom kľúčov a hlasno kričal na dnešnej pešej zóne pred bývalým Domom módy „to je ono!“. Vtedy ale nevedel, do čoho o niekoľko rokov spadne. Do bahna novej spoločnosti, až na samé dno, z ktorého sa už nedokázal vyhrabať, ani mu nikto nehodil záchranné lano, aby ho stadiaľ vytiahol. Drsná realita mu vylepila tú najsilnejšiu facku. Na každú stranu tváre. A potom ešte jednu, omnoho silnejšiu. Zo dňa na deň sa mu každý obrátil chrbtom, tváriac sa, že ho nikdy nestretol.

	Za dobrotu na žobrotu, ako sa vraví.

	Všetko sa to začalo pred dvanástimi rokmi úplným klišé. Po skončení prednášok pozval párkrát do svojej pracovne na osobné konzultácie istú menej chápavú študentku. Chcel jej pomôcť, inak by si zopakovala semester. Nemával vo zvyku podobné veci, mal ale dobré srdce a bolo mu jej ľúto. Lenže tá si nielenže účel konzultácií nesprávne vysvetlila, ale časom sa do neho bezhlavo zamilovala. Došlo to tak ďaleko, že raz zo seba bezostyšne zhodila šaty a celá, ako tam nahá stála, sa mu ponúkla. Ani viac ako tridsaťročný vekový rozdiel medzi nimi pre ňu nehral úlohu. Veď pokojne mohol byť jej otec.

	Ibaže docent sám nevedel, čo to doňho, do starého chrena, vošlo, a pretiahol ju rovno na pracovnom stole. Bola veľmi pekná, ani ho nemusela dlho zvádzať. Spadli z neho zábrany, opadol ostych. Pohľad na jej svieže mladé telo v ňom opäť po rokoch prebudil „chlapa“. Ozvali sa v ňom skryté túžby, možno inštinktívny pud, ktorý ho k tomu dohnal. Proste sa to stalo. Bol ženatý a nemal v úmysle jej lásku opätovať. Išlo iba o sex, telesnú žiadostivosť bez emócií, nič viac. Tým to preňho haslo a v tomto zmysle jej to aj vysvetlil. Nehaslo to ale pre sklamanú a urazenú študentku. Udala ho za znásilnenie, hoci jej ešte v ten deň do indexu zapísal relatívne dobrú známku. Sex v pracovnej dobe – nemysliteľné, ešte k tomu so študentkou – neospravedlniteľné. Tak sa na neho pozerali kolegovia z fakulty, ba priamo z celej univerzity. Bola to dehonestácia ich profesie. Šepkalo sa o ňom v celom meste.

	Polícia a prokuratúra na to hľadeli trochu inak – cez paragrafy. Po dlhých súdnych prieťahoch bol nakoniec oslobodený, keďže sa skutková podstata trestného činu znásilnenia nepreukázala, ale zakrátko ho prepustili z univerzity. Potom to padalo, sypalo sa na neho vo veľmi rýchlych sledoch. Manželka sa s ním rozviedla. Ani nie kvôli samotnému poníženiu, že sa vyspal s inou ženou, ale hlavne pre obrovskú hanbu, ktorej ju svojím činom vystavil pred tvárou širokej verejnosti a obzvlášť snobskej spoločnosti. A v tej sa ako manželka vedeckej kapacity veľmi rada pohybovala. To nešlo odpustiť.

	Pri rozvode prišiel o bývanie. Na nový byt nemal prostriedky, pretože všetky finančné rezervy, čo si rokmi našetril, minul na až príliš drahého advokáta. Dcéra ho k sebe taktiež neprichýlila, hoci dobre vedela, že za dverami otcovej pracovne išlo o dobrovoľný sex, nie znásilnenie. Ale hanbila sa za neho i ona, vlastne bola veľmi naštvaná. A možno len dostala priame inštrukcie od svojej matky.

	Zostala mu ulica. Ulica a alkohol. Alkohol, aby zabudol, úplne sa nezosypal a prežil. Prežitie ale bolo preňho extrémne zložité. Nikdy sa mu ani len nesnívalo, že by sa mohol dostať do podobnej situácie. On, muž s titulmi pred menom i za ním, sa prehrabával v kontajneroch spolu s tými, ktorí sotva dokončili základnú školu a ďalej sa v živote nedostali, azda len do výkonu trestu.

	A aj keď bolestne a ťažko, časom si zvykol, veď inú voľbu nemal. Úmysly urobiť definitívnu bodku za svojím životom ho prenasledovali dňom i nocou, v lete i zime. Nedokázal to, ani to neskúsil. Boli to len teórie, chvíľkové odklony a pochabosť v danej situácii.

	Jediná duša, ktorá o neho prejavila aspoň aký-taký záujem, bol práve Leo Legen. Poznal ho od detstva, vedel, aký je to človek a mal ho rád. Bývali vo vilke hneď v susedstve, ich rodiny sa navštevovali takpovediac v papučiach. Potom sa Leo oženil, odsťahoval sa a docent Zeman mu zmizol z dohľadu.

	Z pamäti však nie.

	„Pán docent, potreboval by som od vás pomoc,“ prehovoril Leo k starému mužovi. Nebol si istý, či má použiť toto oslovenie, stačil jeden pohľad na toho úbožiaka. Ale zvyk je železná košeľa, nuž sa ho držal.

	Zeman na neho nechápavo zízal. Desať rokov ho nikto takto neoslovil a pomaly už aj zabudol, že nejaké tituly mal. Veľmi dlhú dobu od neho nikto nič nechcel, vždy ho odvšade odkopávali ako krysu, stránili sa ho, a teraz... teraz chce ktosi, aby mu pomohol? A kto pomáha jemu?! Všetci ním pohŕdajú a vyhýbajú sa mu. Čože je prašivý pes? Viac-menej áno a nezapieral, že sa ním stal svojou vlastnou sprostosťou a chvíľkovou žiadostivosťou, ktorá mu úplne zakalila rozum a racionálny úsudok. Jeho príznačná ľudskosť z neho spravila dačo neľudské.

	Bol samotár. Nezgrupoval sa s inými bezdomovcami ani nepredával časopis Nota bene, postávajúc pred hypermarketmi, z rovnakého dôvodu – vyhýbať sa ľuďom, byť nevidený, ak nie hneď neviditeľný. Mal na to vyhranený vlastný názor vedca, i keď jeho svetonázor a hodnotový systém, ktorých latka bola kedysi veľmi vysoko, už dávno padli na najhlbšie dno.

	Svet ho sklamal.

	„Ty odo mňa?“ spýtal sa a jeho ironický úškrn podľa Lea k starcovi vôbec nepasoval. „Komu by som už len ja mohol byť nápomocný? Sám si nedokážem pomôcť, nieto druhému.“

	Leo vložil ruku pod bundu a z vnútorného vrecka vytiahol farebnú fotku.

	„Vedeli by ste mi vysvetliť toto?“ Ukazovákom klepol do stredu fotografie a podal ju Zemanovi.

	Starec si ju vzal a zadíval sa na ňu.

	„Červený trojuholník.“ Zdvihol hlavu. „Čo s tým?“

	„Práve, čo s tým? Preto som prišiel za vami. Nikoho iného, kto by mohol čosi vedieť o symboloch, nepoznám.“

	„Chlapče, pozri sa na mňa. Vyzerám na to, že by som ti dokázal čo len trochu pomôcť?“ Podal mu fotografiu naspäť. „Skús sa poinformovať niekde inde.“

	„Kde? Koho by ste mi odporučili?“

	Zeman pomykal plecami. „Neviem.“

	„Snažte sa na niekoho rozpamätať.“

	Zeman sa nechcel rozpamätať na nikoho, tak ako všetci behom krátkeho času zabudli na neho. Zapozeral sa kamsi do diaľky, potom sa pohľadom vrátil k Leovi.

	„Tak vieš čo? Vyhľadaj profesora Weissa, prípadne zájdi za starým Svoradom. Obaja sú skvelí historici. Ak by ti s tým nepomohli oni, tak sa obráť na profesora Zabáka, ten je síce prírodovedec, ale symbolike sa venuje ako svojmu hobby. A v Trnave pôsobí istý Vlk, ten sa tiež vyzná. Inak ti, bohužiaľ, poradiť neviem.“

	Leo si všetky mená poznačil do malého zápisníka.

	„Kde ich nájdem?“ To, že Vlk je mŕtvy a o symboloch mu už nič nepovie, si nechal pre seba.

	„Ale to ja neviem. Je to už mnoho rokov, čo som ich naposledy stretol. Myslíš, že majú záujem sadnúť si so mnou na kávu a zaspomínať si? Budeš si to musieť zistiť sám. Si predsa stále policajt, nie?“

	„Som policajný vyšetrovateľ.“

	„Aha,“ Zeman pokýval hlavou a zdvihol sa na odchod. „Takže máš možnosti, ako si ich nájsť. Neviem, či ešte pracujú, alebo sú na dôchodku, no skús sa spýtať na Univerzite Konštantína Filozofa alebo v ústave SAV.“

	Leo vstal a postavil sa pred neho.

	„Veľmi vám ďakujem, pán docent. Ak by ste niekedy niečo potrebovali, viete, kde ma máte hľadať.“

	„Vďaka ti za ochotu, Leo, ale ako vidíš, potreboval by som toho veľa a to mi ty zabezpečiť nemôžeš.“

	Leo vybral z peňaženky stokorunovú bankovku. „Ak sa neurazíte, tu máte aspoň niečo málo na jedlo. Pán docent, na jedlo, nie na alkohol.“

	„To som akože teraz tvoj informátor, keď ma platíš?“

	„Berte to ako malú výpomoc starému rodinnému priateľovi.“

	Zeman si vzal ponúkanú bankovku. „Ďakujem ti, synak. Nech sa ti v živote darí. Mne to nevyšlo, tak si to nejako nepoondej aj ty.“ Pomaly sa odšuchtal po úzkom chodníku a v kvapkách mrholiaceho dažďa sa vyšetrovateľovi stratil z dohľadu za neďalekou húštinou.

	 


17.

	Streda 16. marec

	O pol desiatej odbočil bordový Renault Laguna zo Štefánikovej triedy a zastavil pred budovou filozofickej fakulty. Vyšetrovateľ Legen rýchlym pohľadom zhodnotil situáciu na malom parkovisku. Šťastie stálo pri ňom a našiel jedno voľné miesto kúsok od hlavného vchodu. Aj keď sa mu pri vystupovaní z auta podarilo otvoriť dvere iba na necelých štyridsať centimetrov, pretlačil sa nimi von.

	Leo sa pozrel na priečelie dvojposchodovej budovy: škaredá sivá kocka tam stála ako pozostalosť z čias šedivého socializmu. Jediné, čo na nej svietilo farbou, boli červené komíny. I presklené schodisko dvojposchodovej budovy sa mu zdalo také ponuré, až mu to pripomenulo jeho študentské roky na právnickej fakulte. Rozmýšľal, ako rýchlo sa časy menia.

	Vošiel do vestibulu, zastal a rozhliadol sa. A teraz kam? Dlhá a široká chodba sa rozvetvovala do ďalších malých chodbičiek s učebňami. Vládol tam pomerne čulý ruch.

	Pristavil jednu zo študentiek, ktorá práve prechádzala okolo.

	„Prosím ťa,“ zatykal jej bez zaváhania, „kde by som našiel profesora Weissa?“

	Dievča sa zastavilo a nedôverčivo na neho zazrelo. „Koho?“

	Do očí mu zaiskril odraz neónu od zubného strojčeka v jej ústach.

	„Profesora Weissa.“

	„To je kto?“

	„Prednáša na doktorandských študijných programoch histórie a archeológie.“

	„Uhm. Lenže ja študujem sociológiu,“ povedala hrdo, akoby ju práve ukončila s červeným diplomom.

	Napokon sa od nej dozvedel, že katedra histórie sa nachádza hore na poschodí.

	Leo zaklopal na dvere. Spoza nich sa tlmene ozvalo, aby vstúpil.

	Za stolmi sedeli štyria muži a jedna žena.

	„Hľadáte niekoho?“ spýtal sa jeden z nich.

	Leo ich pozdravil a povedal, že hľadá profesora Weissa.

	„Momentálne tu nie je,“ oznámila mu staršia žena s vysokým drdolom. Pri pohľade na ňu mu napadlo, že svoje zvyky v česaní nezmenila ani po desaťročiach.

	„A viete, prosím, kde by som ho našiel?“

	Šibla očami na nástenné hodiny. „Mal by tu byť každú chvíľu, práve sa mu skončila prednáška.“

	Presne vtedy sa otvorili dvere a stál v nich starší pán v sivom tvídovom obleku s hodvábnou, dokonale uviazanou kravatou a v čiernych topánkach z brúsenej kože. Dokonale oholený, s dokonalým strihom vlasov. Ako vystrihnutý z filmov pre pamätníkov.

	Návštevníka si veľmi nevšímal, iba mu zo slušnosti kývol hlavou na pozdrav. Prešiel okolo vyšetrovateľa, na stôl položil akési skriptá a usadil sa na stoličku.

	Prvá sa ozvala žena.

	„Pán profesor, máte tu návštevu.“

	Profesor sa pozrel na kolegyňu, potom rýchlo prešiel pohľadom na stojaceho muža v čiernej koženej bunde.

	„Hľadáte mňa?“

	„Vy ste pán profesor Weiss?“

	„Áno, som.“

	„Viktor Weiss?“

	„Samozrejme. A vy ste...?“

	„Kapitán Legen, oddelenie vyšetrovania,“ predstavil sa Leo a ukázal mu služobný preukaz.

	Profesor zvraštil obočie. Ostatní stiahli hlavy medzi plecia.

	„A ako vám môžem poradiť?“

	„Práve kvôli tomu som tu, pán profesor. Potreboval by som od vás radu.“

	„Odo mňa? Mohli by ste to trochu konkretizovať?“

	Leo sa pozrel po tvárach ľudí v miestnosti. Očami na ňom doslova viseli.

	„Bolo by vhodnejšie porozprávať sa v súkromí, ak je to možné. Nutne sa potrebujem s vami ako s odborníkom na symboliku v rámci môjho vyšetrovania o niečom poradiť. Ak si teda nájdete chvíľu čas. Odporučil mi vás Tobiáš Zeman.“

	Weiss na neho vyvalil oči.

	„Starý Zeman? On ešte...“

	„Áno, ešte žije,“ skočil mu do reči Leo. „Svojím spôsobom,“ dodal.

	„Takže vás zaujímajú symboly?“

	„Konkrétne jeden.“

	Weiss sa pousmial. „Som síce historik a archeológ, ale občas sa venujem aj symbolom, to áno. Žeby som bol ale špecialista, to nemôžem tvrdiť.“

	Leo pristúpil k nemu bližšie. Z vrecka bundy vybral farebnú fotografiu a podstrčil mu ju takmer pod nos.

	Weiss sa pozrel na fotku a zamračil sa, azda mu i ľahko myklo kútikom úst.

	„Odkiaľ to máte?“

	„Ako som povedal, bolo by lepšie sa o tom pozhovárať v súkromí.“

	„Isteže. Teraz to ale nie je možné, idem na ďalšiu prednášku, popoludní budem mať prácu v ústave.“

	„Na Akademickej?“

	„Áno, tam. Ak teda chcete, zastavte sa večer u mňa doma.“ Na papierik napísal adresu a podal ju vyšetrovateľovi.

	„V poriadku. Tak večer.“

	Leo si vložil lístok do vrecka, rozlúčil sa a vykročil smerom k východu z budovy.

	 


18.

	Streda 16. marec, 11:15

	Ešte predobedom stihol Leo zájsť do kancelárie kriminalistov, aby prebrali ďalšie kroky vo vyšetrovaní. Takisto horel nedočkavosťou, k akým záverom sa dopracovali pri expertízach a pri pitve. Ani nie pred pol hodinou mu Boris zavolal, že práve dostal všetku potrebnú dokumentáciu.

	Leo sedel v starom kresle pri okne a čítal si správu od technikov, pričom si z času na čas premiešal horúcu kávu. Pristavil sa pri jednom odseku, ktorý potvrdil jeho predtuchu: ako dokázali chemické rozbory, na kúsku zachovaného zvyšku látky z odevu Valentína Vlka sa našli stopy po n-alkánoch a metyloleáte, ako aj častice hydrogenizovanej nafty − prímesi do tekutého podpaľovača.

	Leo potichu zahvízdal a predstavil si scénu, ako vrah polieva Vlka horľavinou a potom ho nemilosrdne zapáli. Ale v chate ani v jej blízkosti sa nenašla žiadna kanistra či fľaša. To znamená, že ju buď museli tesne po čine odniesť so sebou, alebo nádobu oheň roztavil, ak bola plastová.

	Odložil správu a otvoril album s fotografiami z miesta činu. Pomaly obracal stranu za stranou, sústredene si každú prezeral.

	„Čo povieš na tie stopy smerom k cestičke?“ spýtal sa Borisa, keď došiel na koniec.

	„Myslíš tie dva súbežné rady?“

	„Áno, tie.“

	„No, už na mieste som si ich všimol, aj technici to priam geniálne nafotili. Dá sa z toho veľa vypozorovať.“

	„Je to úplne jasné. Presne, ako som si myslel. Páchateľ očividne Vlka niesol, či už na rukách, alebo prehodeného cez plece, to je jedno. Musel mať dostatočnú silu, nejaký krpec by to len ťažko zvládol. Nikto sa ale nenechá iba tak dobrovoľne nosiť niekomu na ramenách, vonkoncom nie starý profesor. A tak musel byť Vlk niečím omámený. Uvidíme podľa biochemických rozborov. Druhý rad stôp smeruje opačným smerom. Veľkosťou a dezénom obuvi sú stopy totožné s tými prvými. Sú však plytšie, s viditeľne hlbším odtlačkom podpätku. To dokazuje, že páchateľ z miesta činu bežal.“

	„Súhlasím s tebou.“

	„A povedľa týchto stôp vedú oboma smermi ďalšie. Podľa merania sú, s malými odchýlkami, jeden meter od seba. Takže do chaty aj z nej išli dvaja ľudia. Jeden niesol niekoho alebo niečo ťažké, podľa predpokladu práve Vlka, druhý kráčal vedľa neho.“

	„Mohlo by to tak byť. Takže tu máme dvojicu páchateľov.“

	Malus vstal a šiel k umývadlu umyť šálku.

	„Vieš, čo mi stále nejde do hlavy?“ pokračoval Leo, keď sa Boris opäť usadil za stolom. „Ten bunker. Nesedí mi, že by ho dakto vybudoval pod chatou. Kvôli čomu? Skôr mám dojem, že tú chatu postavili nad ním, možno aby ho schovali, poprípade zakryli nejaké dávne stopy po niečom, čo nemal hocikto vidieť. Veľmi podivné miesto.“

	Na okamih sa odmlčal, potom sa pozrel na Foltána, ktorý klepkal prstami po klávesnici.

	„Tomáš, zisti, prosím ťa, či v horách za Zoborom a v jeho širšom okolí, prakticky v celom južnom cípe Tribeča, prebiehali počas vojny partizánske boje. Môže tam byť tých bunkrov viac.“

	Foltán zdvihol hlavu od monitora a nechápavo sa zahľadel na Lea. „Načo nám to bude? Vyšetrujeme vraždu, ktorá sa stala teraz, nie povstanie spred sto rokov.“

	„Šesťdesiat.“

	„To je fuk! Stále nechápem, čo tým sleduješ.“

	„Ešte sám presne neviem, ale napriek tomu to, prosím, prever.“

	Foltán prikývol a vopred to videl ako dosť náročnú úlohu. Mohol iba hádať, kde by sa k podobným údajom dopracoval. Nehodlal sa prezvedať u starších kolegov, aby nevyzeral ako hlupák, ktorý si s ničím nevie sám poradiť.

	Boris podal Leovi hárok papiera. Bol na ňom zoznam.

	„Včera a dnes ráno sme s Tomášom navštívili niekoľko Vlkových príbuzných. Nič prevratné sme nezistili, každý má na nedeľu alibi. Takisto nikto z nich nemal s Vlkom žiadny konflikt ani nič podobné. Starý profesor bol vraj v rodine obľúbený.“

	„Máš to už spísané?“

	Boris ukázal na Tomáša. „Práve na tom pracuje.“

	„V poriadku, neskôr si to prečítam.“

	„Už som sa rozprával s kolegom, s ktorým bol Vlk na tej konferencii v Tatrách,“ pokračoval Boris.

	„S tým Halinským?“

	„Áno. Celým menom Richard Halinský.“

	„Vlkova žena mi o ňom čo-to hovorila. Predvolám si ho neskôr. Pokračuj!“ vyzval ho Leo a premiešal si kávu.

	„Potvrdil, že tam skutočne spolu boli. Vlk údajne odišiel v nedeľu tesne poobede s odôvodnením, aby sa do tmy stihol vrátiť domov. Bolo asi pol druhej – dve. Nevedel už presne.“

	Leo sa zahľadel smerom k oknu. Chvíľu premýšľal.

	„Ako mi povedala Vlková, do Tatier išli spoločne na jednom aute. Vlk jej ale telefonoval, že sa do Nitry vracia vlakom, a ešte k tomu o deň skôr, než pôvodne mal. Do riti! Kvôli čomu?“

	„Halinský má biely Ford Focus kombi, už som to overil,“ ozval sa spoza stola Tomáš.

	„Dobre. Šikovný chlapec,“ neodpustil si Boris.

	„Preveroval si už Vlkov aj Halinského pobyt v Novom Smokovci?“ chcel vedieť Leo od Borisa.

	„Áno. Vlk sa z hotela odhlásil v nedeľu presne o trinásť nula, nula, ale Halinský až v pondelok dopoludnia o deväť tridsať.“

	„Pozoruhodné. Čo ak je ten Halinský v tom namočený a Vlka uniesol práve on? Do kombi bez problémov naprace človeka. Keď sa odhlásil až v pondelok ráno, mohol si tým spraviť celkom slušné alibi. Pripusťme, že v tom čase, teda v nedeľu poobede, zvládol uniesť Vlka, dôjsť do chaty Pod Dlhou skalou, upáliť ho a vrátiť sa naspäť do Nového Smokovca. Je to záležitosť ôsmich hodín, mohol to stihnúť s prstom v nose. Naozaj ma ten chlap začína zaujímať.“

	„Podľa týchto úsudkov vyzerá viac ako podozrivo.“

	„Prosím ťa, zavolaj na kriminálku v Poprade, nech prešetria u recepčného, manažéra hotela alebo návštevníkov, či Halinského niekto videl v nedeľu popoludní odchádzať od hotela autom. Či už s Vlkom, alebo bez neho. Treba nájsť svedka, čo by mu dosvedčil, že v hoteli bol aj večer a nikam sa z neho nevzdialil. Ak tam večeral, tak presne o koľkej a s kým sedel pri stole. Ak odchádzal ráno, či sa niekto na to rozpamätá. Čo sa týka toho údajného Vlkovho odchodu vlakom, bude dôležité zistiť, či ho niekto videl na vlakovej stanici. Mohol by to byť relevantný prvok vo vyšetrovaní. Pošli im Vlkovu fotografiu.“

	„Ak by aj údajne nastúpil do vlaku, mohol z neho vystúpiť kdekoľvek po ceste, nie? To by sme museli preveriť celú trasu z Popradu do Nitry.“

	„Tak ju preveríte! Problém?“

	„Zrejme áno,“ nevzdával sa Malus a predstavil si, aká piplačka ho čaká. „Takisto treba prihliadnuť na možnosti, a tých je veľa, že mohol vo vlaku zaspať a odviezť sa ďalej, povedzme až do Nových Zámkov, a tam sa stať obeťou únosu. To je hrozne veľa variantov.“

	„Furt mi vŕta v hlave,“ poznamenal Leo, „že keby Vlka niekto uniesol, čisto teoreticky, priamo v Tatrách, načo by ho potom teperil až sem?“

	„Veď tu mal predsa úkryt, tú chatu.“

	„Takže do okruhu podozrivých dávaš aj majiteľa chaty, že by práve vo svojej vlastnej chate niekoho zabil?“

	„Je zastrčená v horách, mal pokoj na vraždu. Nerušene ju mohol aj s komplicom uskutočniť bez toho, aby ich tam niekto vyrušil. Navyše, ako nám potvrdili hasiči, na dverách neboli známky vlámania. Ako by sa páchatelia dostali dnu, aby neporušili dvere či okná?“

	Leo súhlasne prikývol.

	„Lenže nesmieme vylúčiť ani to, že chata, možno z nedôslednosti, nebola zamknutá, alebo mal od nej kľúč niekto iný.“

	„Keby bola nezamknutá, musela by byť nenormálna náhoda, aby natrafili práve na túto.“

	„Veď práve.“

	„Už sa ti podarilo kontaktovať toho Kaufmanna?“

	„Stále nie. Vyvolávam mu do aleluja, ale telefón v dome nikto neberie a na jeho meno nie je evidované žiadne mobilné číslo, ako zistil tuto mladý,“ ukázal na Tomáša. „Už trikrát som k nemu vyslal hliadku aj osobne som tam bol, ale nikto neotváral.“

	Leo sa zamračil. Dopil zvyšok kávy a pozrel sa na Foltána.

	„Čo preukázala Vlkova pitva? Ešte som nevidel správu.“

	Tomáš sa zatváril kyslo pri spomienke, ako pitva ukázala jeho biednu odolnosť, odhalila však aj oveľa potrebnejšie zistenia. Oboznámil kolegov s jej priebehom, no niekoľko maličkostí nesúvisiacich s obeťou pre istotu vynechal. Ešte by vyšiel na posmech.

	Potom vstal a vyšetrovateľovi podal pitevný protokol.

	Kriminalistov okrem percentuálneho rozsahu popálenín a takmer detektívnych dojmov a konštatovaní doktora Aliho najviac udivil iný, mimoriadne závažný údaj. Podľa vyjadrenia patológa, Vlk nemal ani jednu bulbus oculi, čiže očnú guľu. A na príčine nebol oheň, ktorý by ich spálil, boli vyrezané, prípadne vylúpnuté z orbít – očných dutín.

	Všetci traja si medzi sebou vymenili pohľady, dvaja zahrešili, tretí len mlčal. Aký podnet k tomu vraha viedol, netušili, ale nejaký dôvod za tým musí stáť.

	 


19.

	Keď Leo pokladal pitevnú správu na stôl, Borisovej pozornosti neušla jeho obviazaná dlaň. „Čo máš s rukou?“

	Leo sa pozrel na svoju ľavicu a odvrkol, že to nič nie je.

	„Akože nič? Načo ju máš teda previazanú obväzom?“

	„Hovorím ti, nechaj to tak!“

	„To už ani starému kamarátovi nemôžeš povedať, čo sa ti, dofrasa, stalo? Je to až také strašné tajomstvo?“

	„Nemienim to rozoberať! Je to len taká chujovina.“ Nechcel mu vysvetľovať, ako ľahko a hlúpo sa dá prísť k podobnému zraneniu. V hlave si oživil včerajší večer a bežnú manželskú konverzáciu v kuchyni. Jeho žena stála pri kuchynskej linke a niečo tam krájala. Pritom poťahovala nosom. Leovi do nosa vrazila vôňa cibule.

	Vtedy si bohvie prečo spomenul, ako to dakedy robievali hocikde, keď to na nich prišlo. Okrem iného práve na kuchynskej linke... Zozadu pristúpil k Ivone a snažil sa omotať ruky okolo jej stále štíhleho drieku. Či sa v tej chvíli zľakla, či zazmätkovala, alebo mu chcela objatie opätovať, netušil, ale prudko sa zvrtla a čo čert nechcel, špicatý nôž, ktorý držala v ruke, sa mu zabodol priamo do otvorenej dlane.

	„Áááu!“ vykríkol a chytil si poranenú ruku. Malým prúdom mu z nej pomedzi prsty pretekala krv.

	Žena odhodila nôž na linku a chytila sa prekvapene za ústa.

	„Ježiš, prepáč! Nechcela som.“ Snažila sa dotknúť jeho zakrvavenej ruky, refl exívne ju odtiahol.

	„Neviem ako Ježiš, ale mne si normálne prepichla dlaň. Aha! Úplne skrz,“ preháňal a zdvihol jej ruku pred oči. Odteraz tam bude mať, rovnako ako Ježiš, stigmu.

	Žiadnu naskrz prepichnutú dlaň nevidela, iba pár milimetrovú ranku, nuž nechápala, prečo tak vyvádza. On takisto nevidel úplnú dieru, ale musel situáciu trochu zveličiť. Sám nevedel prečo, možno iba z mužskej márnomyseľnosti. Pochopil, že dnes už zo sexu nebude nič a môže naň rýchlo zabudnúť. Pravdepodobne aj v blízkej budúcnosti. Teraz aby sa trepal niekde na pohotovosť kvôli ošetreniu a zašitiu krvácajúcej rany...

	Leovi to prišlo pred kolegami trápne a radšej vopchal ruku do vrecka nohavíc, nedbajúc, že sa mu tam ledva zmestila. Malý červený fľak na obväze dokazoval, že rana opäť trochu krváca, zrejme povolil jeden zo stehov. Zrejme by si to mal ísť dať znova skontrolovať do nemocnice. Po krátkej úvahe došiel k pohodlnému záveru, že sa na to jednoducho vykašle. Nebude sa pre tri kvapky krvi trepať cez pol mesta. Borisovi nič nevysvetlil a opustil kanceláriu kriminalistov.

	 


20.

	16. marec, 17:15

	Už sa takmer zvečerievalo, keď sa Legenovo auto s nezameniteľným revom svojho dávno vybúchaného motora vydriapalo do kopca Hornozoborskej ulice, odbočilo vľavo na Podhájsku a napokon zastavilo pred veľkým rodinným domom.

	Leo zatiahol ručnú brzdu, ulica bola až priveľmi strmá a on netúžil naháňať tú svoju rachotinu niekde na jej konci. Mrkol na fasádu a porovnal popisné číslo s tým, ktoré mal načmárané vo svojom notese hneď za názvom ulice a menom Viktor Weiss.

	Sediac stále v aute otvoril okno a zapálil si cigaretu. S pôžitkom vyfukoval dym z úst a nasával do seba pokojnú atmosféru, typickú pre tiché ulice s rodinnou zástavbou pod Zoborom. Bol to obrovský rozdiel oproti chaosu a ruchu dole v meste.

	Keď dofajčil, vystúpil z auta, zašliapol ohorok a po chodníčku zo zámockej dlažby s nízkymi palisádovými obrubníkmi podišiel priamo k dverám, keďže pozemok nelemoval žiaden plot, len malé kríky a dlhý rad tují.

	Zazvonil a rozhliadol sa po okolí.

	Onedlho sa v ťažkých dubových dverách objavil profesor Viktor Weiss.

	Prvý pohľad naňho Lea trochu zmiatol. Očakával, že doma bude oblečený v niečom ležérnejšom, viac pohodlnom, on mal však na sebe formálne oblečenie a v tvári očakávanie.

	Domáci zaviedol hosťa do priestrannej obývačky a usadil ho k vyrezávanému konferenčnému stolíku v akomsi neobarokovom štýle. Dom dýchal čistotou, kreslo bolo pohodlné, Leo by tu vydržal drepieť aj dva dni.

	„Vďaka, pán profesor, že ste si našli na mňa čas.“

	„To je v poriadku,“ prikývol Weiss, oprel sa v kresle a preložil si nohu cez nohu. „Ak budem môcť, rád vám pomôžem.“

	Leo si odkašľal a ospravedlnil sa s tým, že ho zaškriabalo v krku. Cigareta mu úplne vysušila ústa a nutne potreboval tú nikotínovú pachuť spláchnuť. Bolo mu ale trápne si vypýtať vodu, nuž čakal, či to svitne jeho hostiteľovi.

	Nesvitlo.

	„Aby som prešiel rovno k veci. Už na fakulte som vám ukázal jednu fotografiu,“ vytiahol ju z vrecka bundy a podával ju profesorovi. „Bol by som rád, keby ste mi vedeli objasniť, čo symbolizuje ten trojuholník.“

	Weiss sa sťažka predklonil, vzal fotografiu do ruky a pozorne si ju prezeral. Medzitým si druhou rukou uhladil beztak dokonale uhladené vlasy.

	„Čo presne by ste o tom chceli vedieť?“ Odložil fotku na stolík.

	„Všetko, čo mi dokážete povedať.“

	„Ja síce nie som v tomto špecialista, bližšie by vám k tomu mohol povedať niekto z mojich kolegov, ale aspoň zopár poznatkov vám priblížim.“

	„Budem rád.“

	„Pozrite sa, trojuholník ako taký má mnoho významov. Konkrétne tento tu ukazuje smerom nahor, teda symbolizuje silu a element ohňa...“

	Leo si do zápisníka zapísal: symbol sily a ohňa. So záujmom načúval rozprávaniu starého historika, v ústach mal stále pachuť cigarety. Postupne sa dozvedal o rôznych geometrických variáciách súvisiacich s trojuholníkom. Aj o tom, čo symbolizoval v biblickej terminológii, v starom Egypte, alchýmii či filozofii.

	Onedlho sa profesorovo rozprávanie dostalo k pentagramu a číslu päť. Presnejšie k tomu, že v istých náboženských komunitách bol pentagram hlavnou symbolickou značkou a posvätným číslom bolo práve číslo päť, keďže uznávali päť elementov.

	„Nie sú iba štyri?“ začudoval sa Leo.

	„Nie. Základné živly ako oheň, voda, zem a vzduch sú síce štyri, no iba málokto, presnejšie len zasvätený, vie o piatom elemente – a tým je duch. Čiže je to akési spojenie štyroch živlov a piatej duchovnosti. Toto spojenie malo symbolizovať moc spútať alebo zapudiť zlých duchov.“

	„Ale stále ide iba o symboliku, nie?“

	Weiss mu na túto otázku neodpovedal, len sa na vyšetrovateľa podivne pozrel.

	Za oknami zatiaľ súmrak pohltil krajinu a zakryl ju plášťom sivočiernej tmy.

	Leovi začínalo byť teplo. Radiátor pod oknom sálal tak intenzívne, ani čo by bolo vonku dvadsať pod nulou, a ľahko hýbal záclonou.

	Pošúchal si bradu.

	„Pán profesor, je pravda, že som za vami zašiel hlavne kvôli tomu trojuholníku, a netajím, že som sa do toho trochu zamotal, ale má to ešte jeden háčik.“

	Weiss na neho uprel pohľad.

	„Hlavný dôvod je, že v pondelok sa našlo telo istého profesora Vlka. Nemyslím si, že by ste ho poznali, pôsobil na Trnavskej univerzite. Ide o to, že jeho telo sme objavili v chate, ktorú vlastní profesor Kaufmann, a pokiaľ viem, ten bol predtým, než šiel do penzie, vaším kolegom z archeologického ústavu SAV.“

	Weiss sa chytil za ústa, v očiach sa mu zjavilo zdesenie.

	„V... Vlk je mŕtvy?“

	„Bohužiaľ. Vy ste ho poznali?“

	„Božemôj, to je hrozná tragédia,“ zaúpel po chvíli. „Ako sa mu to stalo?“

	Zhrozený výraz Weissovej tváre bol veľavravný.

	„Podľa vašej reakcie usudzujem, že ste boli s profesorom Vlkom priatelia. Nemáte nejaké vedomosti o tom, kto by mal záujem na jeho smrti? Mal nejakých nepriateľov, neprajníkov, prípadne dlžníkov? Alebo naopak, nedĺžil on niekomu väčšiu sumu peňazí?“

	Weiss pokrútil hlavou. „Neviem o nikom. Je mi ľúto.“ Ihneď mu ale čosi skrslo v hlave. „Hovorili ste, že zomrel v Kaufmannovej chate?“

	„Áno.“

	„Pod Dlhou skalou?“

	„Presne tam. Má aj nejakú inú, o ktorej nevieme?“

	„Tu na Slovensku nie, ale v Poľsku.“

	Leo si to poznačil do notesa.

	„Vy ste do chaty Pod Dlhou skalou chodievali?“ zaujímal sa Leo.

	„Nie. Vedel som o nej, ale nikdy som v nej nebol.“

	Leo chcel pokračovať, keď ho Weiss predbehol.

	„Pre boha živého, hádam si nemyslíte, že by s Vlkovou smrťou mal Kaufmann niečo spoločné. Či nebodaj ja? To je neprípustné. Trávili sme spolu veľa času a mnoho sme toho prežili.“

	„Napríklad?“

	Profesor okamih zvažoval, ako mu má na otázku odpovedať.

	„Priblížim vám to takto: mali sme a, povedzme, ešte stále máme malé spoločenstvo, zložené z historikov, archeológov, eschatológov, metafyzikov a tak podobne. Už nás nie je veľa, spoločnosť mala sprvoti veľa významných členov, naše rady sa však rokmi dosť preriedili. Nie sme už najmladší, niekoľkí už zomreli.“

	A pribudol ďalší, pomyslel si Leo.

	„Čím sa v tom spoločenstve zaoberáte?“

	„Bolo by nesmierne náročné vám to bližšie opísať, ale v skratke – hľadali sme staré relikvie, artefakty a juvenílie po celom svete...“

	„Ako Indiana Jones?“ prehodil Leo a v duchu sa uškrnul.

	Weiss na neho nechápavo pozrel.

	„Neviem, kto je ten pán, ale to je jedno. Aby ste si nemysleli, že kvôli nejakému čiernemu obchodu. To nie. Všetko sme riadne dokumentovali, platili dovozné poplatky a po zaevidovaní, štandardných testoch pravosti originálov a zistení doby ich pôvodu sa nálezy vystavovali v múzeách. Robilo a robí sa to tak v našom odbore odjakživa a je to plne legálne. To vám nemusím vysvetľovať. Ak sa niečo predalo v aukciách, výťažok zakaždým putoval do rôznych nadácií,“ nezabudol sa pochváliť.

	„K čomu ste pri vykopávkach využívali eschatológov a metafyzikov?“ nerozumel Legen.

	„Tak rôzne,“ vyhýbavo odvrkol profesor. Do detailov o fungovaní spolku zachádzať nemienil.

	„Pán Weiss, kde ste boli v nedeľu trinásteho marca vo večerných hodinách?“ prehodil Leo výhybku.

	„Keďže sú to len štyri dni, viem to presne: bol som doma. Víkendy trávim výhradne doma. Nie som už žiadny mladík, ako ste si iste stihli všimnúť, potrebujem oddych. Okrem toho, popoludní som mal návštevu.“

	„Akú návštevu?“

	„Profesora Kaufmanna.“

	„Olega Kaufmanna?“

	„Áno.“

	„Zaujímavé. My sa ho už tri dni márne snažíme kontaktovať. Dokedy sa u vás zdržal?“

	„To presne neviem, boli sme pohrúžení do dlhého rozhovoru, nesledoval som čas. Bola už tma, podľa môjho odhadu mohlo byť približne osem hodín večer. Tiež mi vravel, že ešte musí niekam zájsť.“

	„Kam?“

	„To neviem. Nepýtal som sa ho.“

	„Môže vám teda dosvedčiť, že ste boli tu a spoločne?“

	„Pravdupovediac, teraz nemôže.“

	„Ako to?“

	„Je odcestovaný.“

	Takže tak, práve keď v jeho chate nájdeme mŕtvolu a potom sa s ním nemôžeme spojiť, bleslo Leovi hlavou.

	„A kde by sme ho našli? Sú veci, ktoré nás dosť súria.“

	„Momentálne? V Andách.“

	„V Andách?“ začudoval sa Leo. „To je ale dosť rozsiahla oblasť.“

	„To nepochybne áno.“

	„Kde presne?“

	„Bolívia.“

	„Aha. Zvláštne. Kedy tam šiel?“

	„Letel hneď v pondelok ráno.“

	„To mal akosi naponáhlo, všakže?“

	„Prepáčte?“

	„Kvôli čomu cestoval do Južnej Ameriky?“

	Hostiteľ sa zarazil. Prečo by mal tento vyšetrovateľ vedieť úplne o všetkom? Kaufmann sa podrobne nezdôveril ani jemu, iba mu zhruba načrtol svoje plány.

	„Neviem, za akým účelom tam cestoval,“ sucho odpovedal.

	„Skutočne?“

	Weiss na neho podráždene fľochol.

	„Prepáčte, ale stále nerozumiem tomu, prečo sa vypytujete, kde a s kým som bol v nedeľu, a kde je momentálne pán Kaufmann. Pokiaľ viem, zaujíma vás nejaká fotka s trojuholníkom.“ Po pár sekundách mu to ale docvaklo a zdesil sa.

	„Čítali ste Bibliu, pán vyšetrovateľ?“ rozhodol sa profesor pre nezvyčajnú otázku. Leo mu zo slušnosti odpovedal, že iba raz. Veľmi ho však nezaujala, ani ju nedočítal. Na jeho vkus je v nej priveľa mien.

	„Kam tým mierite, pán profesor?“

	Weiss roztočil kolotoč dlhého rozprávania o prapodivných veciach, najmä o pekle a démonoch. Leo nerozumel, prečo mu o tom hovorí. Počúval ho a premýšľal nad tým, prečo sa ich rozhovor ubral týmto smerom a úplne sa odklonil od pôvodného zámeru, kvôli ktorému sem došiel. Navyše, profesor mu pripadal ako v extáze. Vykladal o pekle a démonoch s toľkým zanietením, akoby tam už niekedy bol a načisto ho uchvátilo. V stredoveku by za podobné reči dávno zhorel na hranici. To Leovi vnuklo myšlienku, že aj Vlkova smrť pripomínala upálenie na hranici. Môže to dávať súvis?

	Rád by z Weissa ešte čo-to vyžmýkal, ale jeho monotónny hlas a neznesiteľné teplo v byte boli už naňho priveľa. Veľké nástenné hodiny práve odbili sedem hodín a Leo to využil.

	„Je už neskoro a nechcem vás ďalej zdržiavať, pán profesor,“ vybral sa k dverám a podal mužovi ruku. Ten ju prijal s chladným výrazom.

	„Azda vám moje informácie k niečomu pomôžu.“

	„Ešte raz vám ďakujem a verím, že sa niekedy opäť stretneme.“

	Leo vtedy netušil, že to nebude ani tak dlho trvať.

	 


21.

	Štvrtok 17. marec, 9:10

	Leo zadusil cigaretu a vzal do ruky fotografiu Valentína Vlka, ktorú mu poskytla pani Vlková. Miestami prešedivené čierne vlasy, veľké okuliare s hrubým rámom, čudný úsmev pod hustými fúzami. Niekoho mu pripomínal, ale zaručene si takto nepredstavoval nikoho zo spoločenstva prsteňov, ako ich sám nazval. Vôbec sa mu nehodil k ulízanému a elegantnému Weissovi. Na okamih sa k nemu v mysli vrátil. Uvažoval, či si vlastne to ich hlúpe spoločenstvo profesorík iba nevyfantazíroval, aby odviedol pozornosť od nejakého skutočného problému. Ak bol naozaj v niečom namočený, tak potom sa vedel dokonale pretvarovať. Leo mal bohaté skúsenosti s pretvárkami ľudí, mnohokrát ich odhalil už v priebehu prvých minút, ale tentoraz bol na pochybách.

	Istý si bol jedným – dostal riadny hlad. Než zašiel dole do bufetu, zavolal Malusovi, aby mu zalial kávu, že sa u nich cestou naspäť zastaví. Keď si o desať minút v kancelárii kriminalistov miešal horúci nápoj a ujedal z bagety, prehodili spolu niekoľko viet o výsluchu Jakuba Franka a jeho prepustení. Leo aj Boris mali na vec rovnaký názor, ale pre nedostatok vecných dôkazov to dopadlo tak, ako to dopadlo.

	Potom sa Leo zaujímal, či vysondovali niečo bližšie o Vlkovi. Boris ho informoval, že v podstate na nič výnimočné neprišli. Absolútne bezúhonný, do ničoho zvláštneho sa nezapájal, okrem nejakej nadácie Dary minulosti. Túto nadáciu založil práve Kaufmann na podporu výskumu, vedy a umenia, no najmä na ochranu národných kultúrnych pamiatok. Ako predseda a súčasne i jeden z hlavných sponzorov nadácie zároveň osobne dozeral na početné archeologické práce, týkajúce sa vykopávok, na ktoré peniaze z fondov putovali. V tomto smere bol dosť prísny a neoblomný. Nikto nevedel, čo ho k tomu tak poháňa, či je za tým určitý a dobre skrytý úmysel, alebo iba číra radosť z nájdených starobylých predmetov. Nemá žiaden zápis v registri trestov ani pokutu za dopravný priestupok. Jednoducho čistý ako ľalia.

	„Boli sme na fakulte v Trnave. Kolegovia ho vnímali ako slušného, ale pomerne zadumaného človeka. Možno tak trochu čudáka, no s každým dobre vychádzal. Pýtali sme sa aj zopár jeho študentov, medzi ktorými bol zjavne obľúbený, nemal sklony k nejakej zbytočnej buzerácii, aj keď dokázal byť prísny. Susedia sa o ňom tiež nevyjadrovali nejako záporne, skôr s ním neprichádzali často do styku. Vraj z práce prichádzal až večer a nikdy nevyťahoval päty z domu. Z ich bytu nepočuli hádky, ani s ostatnými nájomníkmi neprichádzal do konfliktu. Ako tvrdila jedna jeho suseda, bol to vraj taký starý podivín.“

	Leovi v tej čistote predsa len plávalo trochu špiny. S kyslým výrazom si odchlipol z kávy, pokiaľ sa tá brečka v oplieskanej šálke dala kávou nazvať. Aj slabo vylúhovaný čaj vyzerá černejšie ako táto žbrnda, pomyslel si.

	„A čo Oleg Kaufmann?“

	„Overil som jeho odlet. Skutočne letel v pondelok štrnásteho zavčas rána linkou zo Schwechatu do Buenos Aires, s prestupom v Madride. V Buenos Aires mal o dve hodiny prípoj do La Paz na letisko El Alto. Evidovali tam jeho prílet o dvadsaťjeden desať v ten istý deň. Či si odtiaľ vzal taxík, šiel autobusom alebo si prenajal auto, konský poťah či somára, asi nezistíme. Nie sme síajej.“

	„A čo tak požiadať o pomoc Interpol?“ navrhol Foltán s hlavou strčenou pod stolom. Už dobrých päť minút sa snažil v zásuvkách nájsť indigo.

	„Interpol?“ vyhŕklo z Malusa. „Zbláznil si sa, mladý? Kaufmann nie je z ničoho oficiálne podozrivý, nieto ešte obvinený. Zatiaľ je iba potenciálny svedok Weissovho alibi, nehľadiac na to, že sa v jeho chate stal zločin. Tí sa s tým nebudú zaťažovať, a ak nechceme, aby nás nahlas poslali do riti, tak to ani nebudeme skúšať.“

	Leo skúmavo pozeral na Borisa.

	„Čo na mňa kukáš?“ ohradil sa rozčúlene Malus. „Hádam nechceš, aby som sa tam za ním osobne vybral? A kde by som ho tam, doriti, hľadal? Nie som James Bond.“

	„Ale nie, až taký optimista nie som. Viem, že by nám podobný výlet nikto neschválil. Skôr som premýšľal, kde zohnať tlmočníka hovoriaceho po portugalsky.“

	„Španielsky,“ opravil ho Tomáš a vystrel sa za stolom. Indigo našiel.

	„Čože?“

	„Že v Bolívii sa hovorí po španielsky, prípadne po kečuánsky, nie po portugalsky.“

	„V poriadku, múdry seňor Foltános. Tak máš za úlohu nájsť nejakého Španiela, dovedieš mi ho sem a ja s jeho pomocou zavolám na políciu do La Paz.“

	„Načo a kde by som zháňal Španiela? V Buenos Aires máme naše veľvyslanectvo. To má pod palcom aj Bolíviu a iné blízke štáty. Stačí zavolať na...“

	„Viem, na konzulárne oddelenie.“ Leo sa zahmýril na stoličke. Štvalo ho, že ho mladý poučuje. „Iba som skúšal, či ti to prakticky myslí.“

	Foltán vystrúhal akúsi polodebilnú grimasu.

	Vyšetrovateľ rázne vstal a prešiel k dverám. Policajti na neho civeli, nechápali, prečo tak vystrelil. Pán urážlivý, no neposer sa, pomyslel si Malus.

	„Idem k sebe do kancelárie, mám ešte veľa roboty,“ spustil Legen. „Zavolám na tú ambasádu, uvidím, čo budú schopní zistiť. Ak by ste vy dvaja medzitým prišli na niečo nové, dajte mi vedieť. Nazdar a díky za kávu. Bola hnusná.“

	Buchol dverami.

	„Zasraný prievan!“ vykríkol spoza dverí, aby zamaskoval svoje podráždenie a to, že dverami buchnúť chcel.

	Obaja kriminalisti si vymenili pohľady a pokrútili hlavami.

	 


22.

	17. marec, 11:50

	Leo dotelefonoval s veľvyslanectvom v Buenos Aires asi pred hodinou. Potvrdili mu, že Oleg Kaufmann mal platné vízum a včera podvečer odletel do Viedne. Potom vyšetrovateľ zavolal na letisko vo Schwechate, kde mu Kaufmannov prílet dnes ráno o šesť dvadsať potvrdili. A to znamená, že by ho konečne mohol zastihnúť doma. Rozhodol sa zájsť do jeho rezidencie osobne a pozhovárať sa s ním, lebo ho v ústach pálilo až priveľa otázok.

	Vošiel širokou kovanou bránou, ktorej jedno krídlo bolo spoly pootvorené. Rozľahlý pozemok obkolesoval vysoký kamenný múr obrastený brečtanom, uprostred areálu stálo honosné sídlo. Rodina Kaufmannovcov rozhodne netrela biedu, povrávalo sa, že vlastní aj obrovské majetky v okolí nemeckého Hannoveru a v rakúskom Burgenlande. Legen zatiaľ poznal iba chatu Pod Dlhou skalou a vedel o ďalšej kdesi v horách pri poľskom Bledzewe.

	Travertínové schody ho zaviedli k vchodovým dverám, ktoré po stranách strážili dva metrové žulové levy s pozlátenými hrivami. Zvonček však Leo hľadal márne, zbadal iba ťažké mosadzné klopadlo. Trikrát ním zabúchal, no nič sa nedialo. Nuž zaklopal znova a razantnejšie. Odpoveďou mu boli šuchtavé kroky za bezmála trojmetrovými dverami. V zámke zaštrkotal kľúč a pri otváraní sa ozval vŕzgavý zvuk. Leo si nemohol pomôcť, cítil sa ako v nejakom dome hrôzy. O to viac, keď sa spoza dverí vystrčila hlava.

	„Želáte si?“ oslovil ho starý pán nízkeho vzrastu, ktorý okrem malého hrbu niesol na chrbte minimálne osem krížikov. Tmavomodrá vesta z brokátu sa na slnku leskla ako diskoguľa. Vyzerá ako lokaj, pomyslel si Leo, keď si ho premeral od hlavy po päty.

	Starkému stačil tiež iba jeden pohľad na návštevníka, aby sa zatváril nevraživo a zaradil ho nie medzi nižšiu strednú triedu, ale len tú nižšiu.

	„Ako ste sa sem dostali? Toto je súkromný pozemok.“ Hovoril pomaly, hlbokým chripľavým hlasom s tvrdým nemeckým prízvukom.

	„Normálne cez bránu. Bola otvorená, vošiel som a som tu,“ sucho prehodil Leo.

	„Ten starý blázon, zas ju zabudol zatvoriť.“

	„Kto?“

	„Das ist egal. Pardon, to je jedno. Čo tu hľadáte, keď ste už tu? Máte nejakú pozvánku?“

	„Nie.“

	„Tak ste vopred ohlásený?“

	„Nie.“

	„V tomto dome sú také zvyklosti už veľmi dávno a zdvorilosť káže, aby sa...“

	„Pozrite sa, pane,“ Leo strácal trpezlivosť, „som kapitán Legen z oddelenia vyšetrovania a veľmi rád by som sa pozhováral s pánom Kaufmannom.“

	„S pánom profesorom Kaufmannom, realiter,“ opravil ho starec.

	„To je fuk! Či profesor, alebo generál, stále sa volá Kaufmann. Je vôbec doma? Už niekoľko dní sa ho márne snažíme kontaktovať.“

	„Je doma, ráno pricestoval, aber momentálne odpočíva a rozhodne si nepraje byť rušený.“

	„Aby sme si rozumeli, pane, ja nie som ledajaká návšteva ani nemám u neho dohodnutú žiadnu audienciu. Meral som sem cestu v súrnej a chúlostivej záležitosti.“

	Lokaj na neho nedôverčivo hľadel.

	„Zjednodušene, v služobnej veci,“ dodal Leo.

	„Ale už som vám...“

	„Viete čo, prestaňte s tým ‚to som povedal – hento som povedal‘ a nezdržujte. Choďte ho zohnať. Ak spí, tak ho zobuďte, ak obeduje, nech odloží svoj strieborný príbor, ak ser... No nič, proste už choďte, nemám na to celý deň.“

	Starec zhodnotil Leovo správanie ako nanajvýš neprístojné. No na druhej strane, výraz toho muža nasvedčoval, že ho netreba podceňovať, a zahrávať sa s políciou takisto nemá zmysel. Odstúpil teda od dverí a dovolil vyšetrovateľovi vojsť.


23.

	17. marec, 12:00

	Keď prechádzal obrovskou halou, cítil sa ako v múzeu. Vysoký strop lemovali oblúkové klenby, v strede visel veľký trblietavý luster, zrejme riadne drahý krištáľový kúsok. Leo odhadoval, že musí vážiť najmenej sto kíl. Kdekoľvek sa pozrel, všade uvidel poctivé namorené drevo, mramor a kameň. Vyrezávaný masív, z ktorého bol vyhotovený nábytok, dodával miestnosti dojem elegantnej starobylosti. Na noblesu si tu iste potrpeli. Nemohol si nevšimnúť ani množstvo dekoratívnych prvkov a umeleckých diel. Okrem preparovaných hláv šeliem a vysokej zvery zdobili steny početné portréty rôznych veľkostí. Medzitým sa starec v brokátovej veste pomaly trmácal širokým točitým schodiskom na poschodie. Leo pri pohľade na neho dúfal, že v zdraví dosiahne posledný schod a nevypustí pri tom dušu. Tiež v duchu odhadoval, koľko môže byť v takom dome izieb a kúpeľní.

	Striedavo pozeral na obrazy a na svoje náramkové hodinky. Domáci si dával na čas, nemal však na výber, musel čakať, veď s ním potreboval bezpodmienečne hovoriť.

	Čakanie si krátil prezeraním obrazov. Len jeden z nich nebol maľbou; v zlatom ráme nad kozubom sa vynímala veľká kolorovaná fotografia muža v uniforme dôstojníka Schützstaffel, skrátene SS. Pod krkom mu visel Eiserne kreuz, teda železný kríž, a nad ľavým vreckom saka mal pripnutý Kriegsverdienstkreuz, vojnový kríž za zásluhy.

	Leo zvraštil obočie. Pripadalo mu nezvyčajné – a hlavne odvážne –, takto si doma vystavovať veľkú fotografiu fašistického dôstojníka, možnože vojnového zločinca. Žeby nejaký predok? Otec? Alebo strýko? Skúsi sa na to neskôr spýtať.

	Na kamennej rímse kozuba v úrovni očí stáli iné fotografie, podstatne menšie a precízne usporiadané. Na prvej sa usmievali starší manželia a mladý vysoký muž. Leo si domyslel, že to môžu byť Kaufmannovci spolu so synom, ktorého pri výsluchu spomínal Jakub Franko.

	Väčšmi ho zaujala druhá, čiernobiela fotografia. Podobnú videl v albume doma u Vlka. Boli na nej piati muži. Bok po boku stáli v hustom papradí, za ktorým bolo vidieť kmene vysokých paliem. Za nimi sa týčila obrovská kamenistá hora. Všetci boli ležérne oblečení vo voľných košeliach a širokých nohaviciach, s klobúkmi na hlavách. Dvaja z nich držali v rukách lopaty, ďalší dvaja mali pušky nedbalo prehodené cez plece a na opaskoch im viseli mačety. Všetci vyzerali unavene.

	Tretia fotografia ponúkala pohľad na troch mužov, hrdo pózujúcich pred stĺpovým priečelím budovy Ríšskeho snemu. Napravo stál dôstojník SS z obrazu nad kozubom. Vľavo stojaceho muža v dlhom koženom kabáte s kožušinovým golierom nepoznal, ale vysoký vyšponovaný oficier v strede mu bol povedomý. Kde ho už videl? Smrkol nosom a zošpúlil pery. Potom mu to došlo. Úzka predĺžená tvár, ulízaný účes, nesympatické potkanie oči. Adolf Eichmann, jeden z hlavných organizátorov holokaustu. Leo potichu zahvízdal.

	Vzápätí začul kroky, obrátil sa za zvukom. Zo schodov schádzal postarší pán v drahom obleku s červeno-čiernou pásikavou kravatou. Ostré, avšak uhladené rysy tváre dodávali jeho výzoru dávku starosvetskej gracióznosti, sálala z neho prísna vážnosť a akási nadradenosť. Počas chôdze si pomáhal vychádzkovou palicou z lesklého ebenového dreva s nevšednou rukoväťou. Keď sa Leo lepšie prizrel, zistil, že mu pripomína hlavu diabla či démona. Podobného videl na klopadle na dverách. Zaujalo ho to – pripomenulo mu to chrliče na gotických chrámoch. Keď bol so ženou pred rokmi v Prahe a stáli pred katedrálou sv. Víta, sprievodca im vykladal, že tento chrám zdobí až stotridsaťdva takýchto chrličov. To, že majú tvar rôznych príšer, zvierat alebo znetvorených ľudských postáv, má svoj význam. Z náboženského hľadiska údajne chrliče slúžili na odplašenie démonov, ktorých najlepšie zaženie, keď zbadajú svoj obraz.

	Starý šarlatán, prešlo Leovi mysľou. Čo majú s tými mysterióznymi záležitosťami? Tento tu, a aj Weiss – ten sa mu javil rovnako posadnutý.

	Keď sa Oleg Kaufmann dokrivkal dole, navzájom sa predstavili a profesor ho srdečne, priam okázalo privítal vo svojom dome. Na Lea pôsobil celý tento proces trochu staromódne, ale páčilo sa mu to. Dnes pomerne nevídaná vec.

	Domáci pán si sadol na pohovku pri kozube a Leovi ponúkol miesto oproti sebe. Počkal, kým sa vyšetrovateľ uvelebí v kresle, za ktoré by sa nemuselo hanbiť nejedno múzeum, a ponúkol mu čaj.

	„Rád, ak smiem poprosiť,“ zareagoval Leo, snažiac sa zachovať akýsi bontón. Predsa len, nie často sa ocitol v podobnej spoločnosti. Jeho dojem z toho, že sa preniesol kamsi do feudálneho sídla, umocnilo aj zaerdžanie koňa, ktoré sa ozvalo spoza okna, hoci krk by na to nedal.

	Kaufmann sa pootočil na lokaja, ktorého oslovoval Friedrich, a prikázal mu, aby priniesol čajový servis. Starec prikývol a komótne odišiel do vedľajšej miestnosti.

	„Preferujete indický, japonský alebo čínsky?“ chcel vedieť profesor.

	Leo postrehol, že muž zvolil pomalšie tempo reči. Kedysi čítal, že v tempe reči sa odráža komunikačný vzťah k tomu, s kým sa druhý rozpráva, a u ktorého hovoriaci predpokladá menšiu chápavosť.

	„Čaj alebo servis?“ odpovedal teda nechápavo.

	„Mal som na mysli čaj. Samozrejme, mám aj porcelánový servis z Číny,“ pochválil sa. „Dynastia Ming, prvá polovica sedemnásteho storočia. Žiaľ, vzácne kúsky zo štrnásteho storočia s kobaltovo modrou vo svojej zbierke nemám. Prepáčte.“

	Leovi to bolo fuk. Pokojne by čaj vypil aj z horčičiaku. Kaufmann akoby mu to vyčítal z výrazu a podrobne mu vysvetlil päťtisícročnú tradíciu pitia čaju, ako aj počiatky výroby porcelánu v Číne, jeho glazúrovanie a štýly. A to aj navzdory tomu, že to Lea vôbec nezaujímalo. Potom sa profesor spýtal, či sa niekedy stretol s viedenským štýlom maľovania porcelánu. Leo mu iba stroho oznámil, že nikdy. Možno počul o viedenskom valčíku alebo o viedenskom rezni. O porceláne, žiaľ, nie.

	Uvažoval, prečo majú všetci historici tendenciu dávať mu okamžite po príchode prednášky, či už sa to týkalo náboženstva, mágie, alebo ako tentoraz, keramiky.

	 


24.

	O desať minút Friedrich priniesol čajník a dve takmer ploché šálky, položené na lesklej tácke. Leo ju odhadoval na striebro. Sluha položil tácku na stolík a obom nalial.

	„Toto je čínsky zelený čaj, nazývaný aj zelenovlasá opica,“ ozrejmil hosťovi profesor. „Pôvodom z provincie Fu-ťjen. Iste oceníte jeho lahodnú orieškovo-kvetinovú vôňu a jemne sladkú chuť. Nech sa páči, ponúknite sa,“ pokynul mu dlaňou k šálke, z ktorej vychádzala horúca para a tvorila nad ňou zvláštnu špirálu.

	Leo poďakoval a myslel na to, či si Kaufmann necháva dovážať čaj priamo z Číny. Vzal do rúk šálku a zvažoval, či má snobsky vystrčiť malíček.

	Nevystrčil. Nechcel vyzerať ako debil.

	Odchlipol si malý dúšok, pričom si trochu opálil pery. Div, že mu šálka nevypadla z rúk. Hneď si predstavil dôsledky jej rozbitia, najmä tie finančné. Už mal na jazyku štipľavú poznámku, ale v poslednej chvíli sa ovládol. Čaj mu vôbec nechutil, hoci voňal naozaj pekne. Našťastie mu do neho nenaliali mlieko, zrejme by sa povracal.

	„Takže teraz pijem čaj z niekoľko sto rokov starého porcelánu?“ zaujímal sa a pozrel na šálku.

	Kaufmann sa zasmial. „Nebláznite! Toto je len imitácia. Vari si nemyslíte, že by som doma pil čaj z takej drahej veci. Originál mám uložený niekde inde, a s prepáčením, nebudem vám hovoriť kde.“

	„Hádam si nemyslíte, že by som tú informáciu zneužil?“

	Myslel to zo žartu. Kaufmann nie.

	„Nemyslím, ale som opatrný. Walther von der Vedelweide raz dávno povedal, že skúsenosti robia ľudí opatrnými, a ja sa toho držím celý život. Má to skutočne nevyčísliteľnú hodnotu. Avšak, jeden nikdy nevie.“ Pozrel priamo na Lea. „Aj policajta môže pokúšať had.“

	„Aký had?“

	„Had, Diabol, Satan, Lucifer, Mefistofeles, knieža sveta, vládca temna, pán ohňa, ničiteľ, beštia, Antikrist,“ vysypal zo seba. „Má veľa mien a ešte viac podôb. Otázka môže znieť: Kto je to a aký je vlastne?“

	A znova sme pri tom: peklo, čerti. Nuž dobre, zvrtnem konverzáciu týmto smerom a uvidíme, kam nás to dovedie, povzdychol si Leo v duchu.

	„Kdesi som sa dopočul, že vraj bol najkrajším anjelom.“ Snažil sa zapôsobiť, akože danú tematiku dokonale ovláda.

	„Áno, je to krásna bytosť, ktorá sa stala duchom, démonom. V schopnostiach a podobe je neporovnateľný s človekom, ale jeho pôvodná krása uvädla. Náboženské predstavy ho vykresľujú ako netvora.“

	Čo už len môže byť krásne na nejakom Luciferovi, divil sa v duchu Leo. Na jeho vkus sa Kaufmann až príliš rozplýval, temnotou bol ako fascinovaný. Bol zvedavý, ako ďaleko to v ich rozhovore zájde.

	„Ale diabol predsa symbolizuje zlo už od nepamäti. Ničí ľudí, pokúša ich, vrhá do pekla,“ pokúsil sa oponovať. Opäť si spomenul na Weissa. To sa zakaždým bavia o takýchto veciach? Čo ak to ich starecké spoločenstvo bolo iba bezbožným spolkom obyčajných okultistov?

	„Práve naopak. Je to svetlo. Predstavuje nový deň, nový začiatok. Neničí ľudí, ničia sa sami. On je len našepkávač. Ak Boh prestal riadiť naše kroky, čo si v poslednej dobe začína uvedomovať čoraz viac ľudí, kto ich má riadiť? Kde sa stratila rovnováha? Kde je tá čiara medzi dobrom a zlom? Samotné zlo je len v ľuďoch, nie v Luciferovi ako takom, hoci sa pri ňom nedá hovoriť o akejsi hmotnej bytosti. Človek robí zlé skutky, ubližuje iným, preto musí každý niesť dôsledky svojich činov. Ak sa tak stane, každý sa odvoláva na zlo. Úpadok, pán Legen, to je správne slovo, ktorý začína otvárať svoju tlamu, aby nás všetkých pohltil.“

	„Úpadok? Akože morálny či fyzický?“

	Kaufmann akoby jeho otázku prepočul. Predklonil sa, otvoril malú drevenú skrinku na stolíku a vybral z nej dlhú tenkú cigaru. Klieštikmi odstrihol jej koniec, pripálil si a slastne vyfúkol dym. Rukou naznačil vyšetrovateľovi, aby sa tiež ponúkol. Leo sa zahniezdil v kresle a zopakoval rovnaký proces ako profesor.

	„Malé odbočenie neuškodilo, ale rád by som prešiel k meritu veci,“ pokračoval Legen potom, ako si párkrát vychutnal nefalšovanú chuť tabaku. „Hlavný dôvod, prečo som tu, je vaša chata Pod Dlhou skalou.“

	„Nie je s ňou niečo v poriadku? Hádam mi len nevyhorela?“

	Leo spozornel a zamračil sa.

	„Pravdupovediac, horelo v nej.“

	Kaufmann sa nadvihol v kresle.

	„Žartujete?“

	„Snažili sme sa s vami spojiť už od pondelka rána, aby sme vám to oznámili, lenže bezvýsledne. Potrebujem aj vaše vysvetlenie k okolnostiam, ktoré s požiarom súvisia.“

	Kaufmann zvraštil obočie a zovrel pery.

	„To je dosť mrzuté. Niežeby ma to z finančného hľadiska nejako zasiahlo, skôr emocionálne. Nechodieval som do tej chaty často, ale mal som ju rád. Mala svoju osobitú atmosféru. Bola veľmi stará a vo svojej histórii zažila už kadečo.“ Kaufmann zvesil hlavu a Leo uvažoval, čo všetko mohla chata pamätať. Aké tajomstvá sa v nej skrývali?

	„Zhorela do tla?“ opýtal sa profesor.

	„Nie, do tla nie. Nepochybne ste ju mali dobre poistenú, je tak?“

	„Určite. Ale stále nerozumiem.“

	„A v tom je pes zakopaný. Neskôr k tomu ešte prídeme, teraz chcem vedieť iné.“

	„Čo máte na mysli?“

	„Predpokladám, že neviete, čo sa tam okrem požiaru stalo, presnejšie, čo ten požiar zapríčinilo?“

	Muž pokrútil hlavou.

	„Je to smutné, pán profesor, ale niekto vo vašej chate zavraždil človeka.“

	Kaufmannom trhlo. „Prosím?“ Predklonil sa a s otvorenými ústami civel na vyšetrovateľa. Cigara mu dymila medzi prstami.

	„Niekto pod chatou, v akomsi tajnom kryte, o ktorom ale iste viete, uviazal o stĺp človeka a nemilosrdne ho upálil.“

	Kaufmannovi sa zatriasla brada, tvár mu pobledla.

	„Musím vám pripomenúť, že nešlo o vlámanie. Zámka bola neporušená. Preto sa vás pýtam, kto mal okrem vás kľúče od chaty?“

	Profesor sa trochu spamätal z prekvapenia.

	„Iba môj syn Otto.“

	„Viac nikto druhý?“

	„Nie. A nemyslím si, že by Otto niekomu požičiaval kľúče.“

	Leo nevedel, či mu má povedať o tom, že Otto ich z času na čas požičal Frankovi k jeho radovánkam. Fakticky tam Franko svojvoľne chodieval, kedy sa mu zachcelo, lebo ako dosvedčil, kľúč nechával zasunutý v škáre na hornej strane drevenej zárubne.

	„Mohlo by sa teda stať, že by ozaj niekto, o kom neviete, mal od nej kľúče?“

	„Nemožné. Je tam špeciálna zámka, od ktorej sú iba dva exempláre kľúča.“

	„A čo ak ste vy alebo váš syn niekedy zabudli zamknúť?“

	„Potrpím si na precíznosť. Vždy som dvere pri odchode starostlivo zamkol, o tom vôbec nepochybujem.“

	„A váš syn?“

	„Môj syn,“ vzdychol. „Môjho syna som nevidel už celé roky, preto vám nedokážem povedať, ako je na tom s precíznosťou on.“

	Leovi zišlo na um, že precíznosťou, ktorou sa Kaufmann oháňal, nemusel trpieť Franko, a nechal chatu odomknutú. Veď po radovánkach so študentkami odchádzal určite celý rozjarený a s odkrveným mozgom. Pozabudnúť na dôležité veci nie je v takých chvíľach nič výnimočné.

	„Pán Kaufmann, zaujímalo by ma, čo je to za kryt?“

	„Kryt? Nie je to kryt. Ako vám to vôbec napadlo? Je to bývalá vínna pivnica.“

	„Nám to ako pivnica nepripadalo. Kvôli čomu sú tam hrubé oceľové dvere?“

	„Ale to ja neviem, nestaval som to. Pokým sa pamätám, tie dvere tam boli vždy. Netuším, kto a prečo ich tam osadil.“

	Leovi sa jeho odpovede nepáčili. Mal dojem, že čosi pred ním zatajuje, niečo dosť podstatné. Veď on si to už dajako zistí, ale potom mu na revanš bude šliapať po krku. Tým si môže byť Kaufmann istý. Bude si musieť na tohto profesorka lepšie posvietiť.

	„Ešte čosi dôležité,“ povedal Leo a odpil si z teraz už studeného čaju. „V nedeľu ste vraj navštívili profesora Weissa, zdržali ste sa u neho do ôsmej hodiny večer. Kde ste boli potom?“

	„To je pravda, bol som u neho. Potom som šiel domov, potreboval som sa zbaliť a vyspať sa, keďže som ráno cestoval.“

	„A presne k tomu sme sa dostali. Ako ste mi práve potvrdili, v pondelok ráno ste leteli do Argentíny, stadiaľ ste sa presunuli do Bolívie. Zaujíma ma prečo.“

	Kaufmann ostal zaskočený. Prekvapilo ho, ako rýchlo polícia pracuje a ako presne je informovaná. Slabo nadvihol obočie, no zostal vážny.

	„Povedal by som, že je to moja súkromná vec.“

	„No, je i nie je. Ide o to, z akého uhla pohľadu sa na to dívate. Ja to vidím z pozície vyšetrovateľa: z nedele na pondelok bol upálený muž v chate človeka – teda vo vašej –, ktorý sa hneď skoro ráno, ani nie pár hodín po vražde, rozhodol preletieť oceán. A to do takej krajiny, kde sa dá dobre ukryť.“

	„Niečo mi tým chcete naznačiť?“ vybafol profesor podráždene. „Nebodaj to, že som niekoho zabil, dokonca vo vlastnej chate?“

	„Je to len vec uhla pohľadu, ako som povedal.“

	„Uhla pohľadu? Ani neviete, čo to presne znamená,“ zasipel Kaufmann.

	„To ste trochu prehnali, nemyslíte? Pán Kaufmann, ak sa vám niečo nepozdáva...“

	„Viete, čo je to neutrálny uhol pohľadu? Znamená to nepoužívať vlastne žiadny uhol pohľadu. A keďže sa náš rozhovor pohybuje v neutrálnej rovine, tak na nejakú vraždu v pivnici mojej chaty nemáme obaja žiaden uhol pohľadu. Hypotézy a dedukcie čo-kto-kedy-prečo a s kým sú len odrazom vášho imaginárneho bludného uhla pohľadu, ktorý v skutočnosti ani neexistuje a nekorešponduje s vaším reálnym chápaním danej veci.“

	Leo naňho civel. O čom to melie? Čo sú to za psychologické drísty? Hádam mu táto snobská makovica nebude určovať, čo si má o čom myslieť.

	„Pridám teda ešte jeden reálny uhol – uhol vraždy. Poznáte profesora Valentína Vlka?“

	„Poznám, prečo?“ odvrkol Kaufmann. Ešte stále sa neupokojil.

	„Práve on bol vo vašej chate zavraždený.“

	Profesorova tvár sa výrazne stiahla.

	„Vy ste sa zbláznili!?“ vykríkol.

	„Som úplne v poriadku, nemusíte mať starosti. Boli ste priatelia?“ Spomenul si na malú fotku z džungle, umiestnenú na kozube i vo Vlkovom byte, a pohľadom po nej mrkol. Áno, dobre si pamätal. Vlk tam stál úplne vľavo, v strede Kaufmann, a až teraz si uvedomil, že medzi nimi dvomi stojí Viktor Weiss.

	„Áno, sme priatelia a dovolím si tvrdiť, že veľmi dobrí. Nechápem, prečo by ho niekto chcel zavraždiť, ako ste povedali.“

	„A vo vašej chate,“ doplnil ho Leo a uprene na neho hľadel. Zdalo sa mu, že profesorova tvrdosť z jeho rysov trochu ochabla.

	„Bývali ste často s Vlkom v kontakte?“ pokračoval hosť.

	„Ani veľmi nie. Občas sa stalo, že sme sa stretli, či už osobne alebo pracovne, ale v domácnosti sme sa nenavštevovali.“

	„Mali ste s ním v blízkej dobe nejaký konflikt?“

	„Nie, nemal. Dobre sme spolu vychádzali.“

	„A viete o niekom, kto by mal?“

	Kaufmann pokrútil hlavou a odpovedal, že súkromné záležitosti Valentína Vlka ho veľmi nezaujímali. Preto nevie, s kým by nejaký spor mohol mať.

	Keď Leo hasil cigaru v ťažkom popolníku, pohľad mu padol na starého sluhu, ktorý sa za celý čas nepohol z miesta. Na okamih mu ho prišlo aj ľúto. Chudák starý, ani si len niekam nesadol a stál tam v kúte ako chmuľo.

	„Tento... uhm... Friedrich. Vy máte vlastného sluhu?“ spýtal sa Kaufmanna. „Pripadá mi to také... staromódne, priam konzervatívne.“

	Profesor preletel očami z Lea na sluhu. Nikdy nad tým neuvažoval, vždy bral Friedrichovu prítomnosť v dome ako samozrejmosť. Navyše, čo je koho do toho?

	„Nie, pán Legen, Friedrich nie je sluha ani paholok či otrok, ak ste mali na mysli toto. Sluha je dosť obecný výraz. V skutočnosti zastával v tomto dome funkciu majordóma a je tu ešte od čias mojej matky. Pochádza z Drážďan, poslal ho sem môj dedo niekedy koncom štyridsiatych rokov. Je už starý a ja nemám to srdce poslať ho preč, vonkoncom nie vyhodiť. Nemá kam ísť. V tomto dome prežil celý svoj život. Aj tak vlastne nič nerobí, už nevládze. Chodí nanajvýš otvárať dvere, aj to iba preto, aby sa neunudil k smrti a zaoberal sa aspoň nejakou činnosťou. Na domáce práce mám gazdinú. Pani Ivanická sem chodí variť a upratovať každý druhý deň.“

	„Zamestnávate tu ešte niekoho?“

	„Nikoho ďalšieho. Prečo?“

	„Friedrich spomínal nejakého starého blázna, ktorý zabudol zatvoriť bránu. Koho tým myslel?“

	Kaufmann sa zľahka pousmial.

	„Nikoho tým nemyslel, len seba. Občas sám sebe nadáva do starých bláznov. Už mu to nefunguje tak ako kedysi, má svoj vek a začína sa u neho prejavovať demencia.“

	Leo mu úsmev neopätoval. Vstal, podišiel ku kozubu, ukázal na zarámovanú veľkú fotografiu nemeckého dôstojníka a spýtal sa profesora, kto to je.

	Kaufmann sa ani neunúval zodvihnúť hlavu, iba vyzrel spod obočia. Ruky mal položené na kolenách, ale Leovi neuniklo, ako zovrel obidve päste.

	„To je môj otec. Prečo? Má niečo spoločné s vaším prípadom?“

	„To iste nie, iba ma zaujala tá uniforma. Vidí sa mi trúfalé, aby v dnešnej dobe takto niekomu nad krbom visela obrovská fotografia vojnového zločinca. Aby som bol presnejší, v zákone sa jasne hovorí, že kto verejne, najmä používaním zástav, odznakov, rovnošiat a foriem pozdravu prejavuje sympatie k fašizmu, potrestá sa odňatím slobody na....“

	Leo nedokončil citáciu z trestného zákona, pretože profesor priam vyskočil z kresla, čo bolo vzhľadom na jeho vek až prekvapujúce, a kolenom zavadil o stolík, až zaštrngali porcelánové šálky. V tvári sa mu odrážala zlosť. Pristúpil ku kozubu a so zdvihnutou hlavou pozrel na fotku. Potom sa obrátil čelom k vyšetrovateľovi.

	„Túto vašu poznámku považujem za vrcholne impertinentnú. Nemám tu žiadnu zástavu ani heslá, ako vidíte. Je to len fotografia. Ako som povedal, je to môj otec a toto je jediná spomienka na neho, ktorú vlastním, či už v nemeckej uniforme alebo v uniforme Armády spásy. Toto je môj dom a iba ja rozhodujem, aký obraz mi tu bude visieť.“

	Leo nevidel dôvod na ospravedlnenie, no radšej trochu zmenil tému.

	„Zaujala ma aj táto malá exotická fotka z džungle.“

	Profesor sa trochu upokojil.

	„To je sopka Nevado Sajama v Bolívii, len dvadsať kilometrov východne od hraníc s Čile.“

	„Takže Andy, všakže?“

	„Áno. Milujem ich. Mali by ste sa tam niekedy vybrať, pochopíte, prečo toto pohorie ľudia považujú za jedno z najkrajších na svete.“

	„Uhm. Teda preto ste tam v pondelok leteli, kvôli krásam prírody,“ riekol takmer uštipačne.

	„Aj tak sa to dá nazvať,“ odvrkol Kaufmann a snažil sa v sebe potlačiť rozhorčenie nad Leovou poznámkou. Aby to lepšie zamaskoval, vzal do ruky kutáč a prehrabol oheň v kozube, z ktorého vyletelo niekoľko žeravých iskier. Keď sa vystrel, otočil sa k vyšetrovateľovi.

	„Myslím, že by sme sa už mali rozlúčiť, mám ešte nejakú prácu.“ Zľahka mu rukou ukázal smerom k vchodovým dverám.

	Leo pochopil, lenže mal na srdci ešte jednu vec.

	„Pán profesor, viem, že mi úmyselne zamlčujete isté skutočnosti, čo sa mi vôbec nepáči. Isteže, každý človek má nejaké tajomstvá, vy ani ja nie sme výnimkou, ale ak sa to týka prípadu, na ktorom teraz pracujem, nemali by ste predo mnou nič zastierať. Verte, že nakoniec vypláva všetko na povrch a v konečnom dôsledku by sa to mohlo obrátiť proti vám.“ Ak aj čakal nejakú odpoveď, nedočkal sa jej.

	Napokon sa teda s profesorom rozlúčil, otvoril si dvere a zbehol dole schodmi. Ani ho netrápilo, že nechal za sebou dokorán otvorené.

	Friedrich na jeho chvatný odchod nestihol zareagovať, len ho utvrdil v názore, že dnešní ľudia sú nevychovanci. To by sa kedysi nemohlo stať! Dobre si pamätal, ako sa pred otcom profesora Kaufmanna „iní“ páni klaňali či stáli v pozore. Takéto niečo by mu dozaista netoleroval. Osobne by ho svojimi vysokými vojenskými čižmami nakopal do zadku.

	Oleg Kaufmann zostal stáť, teraz už za zatvorenými dverami, s pevne stisnutými perami a nenávistným pohľadom. Dumal, ako sa k celej veci postaviť, ako obísť staré pravidlá, ktoré ho sťahovali do priepasti, ako z nich vybŕdnuť. Nie. Nikto nesmie vedieť o dávnych tajnostiach, prináležiacich výhradne spoločenstvu. Odkaz bol daný a je iba na nich, aby ho nasledovali a vzkriesili. Aj keď, podľa toho, čo mu ten vyšetrovateľ povedal, už ich je o jedného menej. Čo už, Vlk mal byť opatrnejší.

	 


26.

	17. marec, 17:30

	Kunsthistorik Richard Halinský býval v Lehote, malej dedine pri Nitre. Leo podľa popisného čísla vyhľadal jeho dom, čo v spleti takmer zhodných uličiek nebolo jednoduché. Potichu zaklial, keď odstavil auto na úzkej ceste bez chodníka, lebo kolesami takmer vletel do jarku tesne pri nízkom latkovom plote. Auto sa podozrivo naklonilo a on len s námahou vyliezol von.

	Keď na zvonček nikto nereagoval, stisol kľučku na nízkej bráničke a vošiel do dvora. Takúto bráničku aj tak nemalo zmysel zamkýnať, prípadní zlodeji by ju poľahky prekročili.

	Vo dverách sa medzitým zjavila korpulentná žena. Zaujal ho jej nízky vzrast, tučné nohy a masívny krk, čo sa voľne napájal na hornú časť poprsia. V širokom svetri vyzerala ako farebná guľa.

	„To už ani na záchod človek nemôže ísť bez toho, aby tu voľakto nevyzváňal?“ ziapala na drzáňa, čo vošiel do jej dvora. „To vy ste zvonili?“ vyštekla na Lea piskľavým sopránom podobným klaksónu.

	„Áno, ja. Som Legen, vyšetrovateľ z...“

	„A čo?“ prerušila ho nervóznym hlasom.

	„Rád by som sa pozhováral s vaším manželom.“

	„Nie je doma, ešte sa nevrátil z práce. A vôbec, ako ste sa dostali do dvora?“

	„Bolo otvorené,“ rýchlo odvetil. „Viete mi povedať, kedy príde?“

	„To teda neviem! Aj mňa by to zaujímalo. Ale neodpovedali ste mi,“ nedala sa odbiť.

	Leovi sa zamarilo, že sa matróna vo dverách ešte o čosi nafúkla. V skutočnosti s ňou neplánoval tráviť dlhší čas, ako bolo nevyhnutné. Pozrel na hodinky.

	„Je pol šiestej, nie je vám podozrivé, že ešte nedošiel domov?“

	„Nie, nie je. Občas si ide s kolegami z práce niekam sadnúť.“

	Na ceste v tej chvíli zabrzdilo auto a z bieleho Fordu kombi vystúpil starší pán. V ľavej ruke držal kožený kufrík, pravou zamykal dvere.

	„Aký chumaj zase zaparkoval na mojom mieste?“ vyletelo z neho, akoby o tom mala vedieť celá ulica a verejne sa mu ospravedlniť. Vstúpil do bráničky. Magister umenia, kunsthistorik Richard Halinský, sa nedôverčivo pozrel najskôr na chlapa, potom na manželku.

	„Kto je to?“ adresoval otázku svojej polovičke, hoci polovičkou bol práveže on z nej.

	„Pán je od polície,“ zaškriekala.

	Halinský fľochol na Legena.

	„Niečo by ste radi? Už v pondelok som telefonoval s jedným od vás z kriminálky.“

	„Ja nie som z kriminálky. Som policajný vyšetrovateľ.“

	„Je v tom nejaký rozdiel? Policajt ako policajt.“

	„Pán Halinský, bolo by možné porozprávať sa vnútri? Nerád by som s vami preberal isté záležitosti na ulici.“

	Kunsthistorik sa na vyšetrovateľa nedôverčivo zadíval a požiadal ho, aby sa legitimoval. Leo vytiahol z vrecka preukaz. Halinský ho chvíľu študoval, potom potichu precedil medzi zuby: „Prepáčte, ale v dnešnej dobe človek môže dôverovať iba málokomu. Je tak, Milena?“ pozrel na manželku. Tá zvraštila obočie, ale neozvala sa. Možno nechcela naňho pred policajtom vybehnúť, však jej starý si tú poznámku vyžerie neskôr.

	„Poďte dnu,“ vyriekol Halinský pozvanie, ktoré Leovi vyznelo skôr ako prosba, keď si aj on všimol výraz ženy medzi dverami.

	V kuchyni sa usadili za veľký okrúhly stôl. Matróna sa zadkom oprela o kuchynskú linku, vzala do rúk časopis o varení a tvárila sa, že v ňom niečo hľadá. Domácemu to, samozrejme, nijako zvlášť neprekážalo, bral ju ako bytostnú súčasť kuchyne, no Leovi sa jej prítomnosť nepozdávala.

	„Pán magister,“ začal Leo, „nedávno sa stala jedna dosť nepríjemná vec a svojím spôsobom v nej figurujete aj vy. Preto by som sa vás rád opýtal na vašu nedávnu cestu do Nového Smokovca. Boli ste tam s profesorom Valentínom Vlkom. Potvrdila to aj jeho manželka. Aký bol medzi vami vzťah?“

	„Vlk je môj dobrý priateľ, no v prvom rade kolega z oblasti histórie. Poznáme sa vari tridsať rokov. Viete, cesty kunsthistórie a archeológie sa občas pretnú, dlhodobo sme spolupracovali na mnohých projektoch.“

	„Iste. Mňa ale zaujíma výhradne tá konferencia a váš pobyt v Tatrách.“

	„Obaja sme na ňu mali pozvánku, tak sme sa dohodli, že tam pôjdeme spoločne. Prečo by sme mali cestovať každý osve?“ Položil si ruky na kolená a pošúchal si nohavice. „Prečo sa pýtate práve na Vlka? Stalo sa mu niečo?“

	„O tom neskôr.“

	Halinský letmo prikývol.

	„Cestovali ste v sobotu skoro ráno. Kedy presne prebehla tá konferencia?“

	„V sobotu popoludní. Úvodné privítanie začalo o šestnástej, potom bolo niekoľko prezentácií, diskusia a podobne. Skončili sme večer okolo deviatej. V nedeľu dopoludnia prebiehala druhá časť konferencie.“

	„Po celý ten čas ste boli s profesorom Vlkom?“

	„Nie tak úplne. Počas prestávok sa každý z nás pohyboval niekde inde, rozprávali sme sa s rôznymi ľuďmi.“

	„Nevšimli ste si, že by vášho kolegu niekto neznámy sledoval, stretol sa s niekým a nejako ráznejšie spolu hovorili, alebo mu ktosi telefonoval do hotela?“

	„Občas som ho zazrel v rozhovore s niekým, ale boli to len pozvaní historici. A nič podozrivé sa mi na ich debatách nezdalo.“

	Vtom mu niečo napadlo.

	„Počkajte... Zdá sa mi, že rozhovor medzi ním a doktorom Mortenom Jensenom z Dánska bol o čosi... iskrivejší. Ale obaja boli odo mňa vzdialení, nepočul som, o čom tak energicky hovoria. Vyzeralo to, že sa hádajú, lebo obaja rázne gestikulovali rukami.“

	Leo si poznamenal Morten Jensen – Dánsko – hádka.

	„Podľa našich informácií ste mali pobyt zaplatený až do pondelka. Vlk ale opustil hotel v nedeľu okolo druhej hodiny popoludní, teda chvíľu po konferencii, vy až na druhý deň ráno. Kvôli čomu ste necestovali domov spoločne?“

	„Neviem, čo ho k tomu dohnalo. V nedeľu pred obedom mi Valentín, prepáčte, profesor Vlk, oznámil, že urýchlene musí odísť ešte v ten deň, a pokiaľ možno čo najskôr. Vraj ma nebude obťažovať a pocestuje vlakom. Naozaj netuším prečo. Tak či onak, vyzeral, akoby mu uleteli včely.“

	„Vysvetlil vám bližšie dôvody?“

	„Nevravel mi nič. Nerozumel som tomu, veď sme si boli dosť blízki. Ako som už povedal, zdalo sa mi, akoby ho niečo vzalo, bol viditeľne smutný a na každú moju otázku odpovedal úsečne a podráždene.“

	„Nenavrhli ste mu, že ho odveziete?“

	„Ale áno, navrhol, a nie raz, lenže odmietol. Išlo o to, že v nedeľu popoludní mala prebehnúť veľkolepá rozlúčka s kolegami. Predsa len, človek môže niektoré svetové kapacity stretnúť iba raz za život. Povedal mi, že by ho veľmi mrzelo a nikdy by si neodpustil, keby som sa rozlúčkového večierka nezúčastnil. Nech zostanem a rozlúčim sa s nimi aj za neho.“

	Leo mlčky prikyvoval a niečo si písal do bloku.

	„Takže ste ho naposledy videli v nedeľu na obed?“

	„Áno.“

	„Potom už nie?“

	„Nie. Nebývali sme v spoločnej izbe, každý z nás mal samostatnú. Spoločne sme sa naobedovali a rozišli sa do svojich izieb. Ja som po obede odpočíval, aby som bol oddýchnutý na večierok s kolegami.“

	„Čo v tom čase robil profesor Vlk?“

	„Je mi ľúto, ale to vám neviem povedať. Odvtedy som ho skutočne nevidel. Predpokladal som, že sa vybral na vlak, ako mal v úmysle.“

	„Mal pri sebe nejakú väčšiu sumu peňazí?“

	„To vskutku netuším. S podobnými vecami sa mi Valentín nikdy nezdôveroval. Aby ste chápali, niežeby mi nedôveroval, ale vedel, že mi je to jedno. Nikdy som si na peniazoch nezakladal.“

	Leo si pomyslel, že zrejme aj tak drží ich domácu kasu tá jeho striga.

	„Boli ste stále v hoteli? Ani na chvíľu ste sa z neho nevzdialili?“

	„Nie. Bol som po celý čas tam. O čo presne ide? Stále ste mi nepovedali, čo je s profesorom Vlkom.“

	Leo bol na vážkach. Ak Halinský spadá do okruhu podozrivých, bola jeho otázka zbytočná a veľmi dobre vie, čo sa Vlkovi stalo. Ak ale o ničom netuší, bude to ťažšie, s ohľadom na ich dobré priateľstvo. Napokon sa rozhodol. Veď načo s tým otáľať, aj tak toho budú plné noviny. Oznámil mu, čo sa s Vlkom stalo, o podrobnostiach ho ale ohľaduplne neinformoval.

	Magister umenia viditeľne zbledol a doširoka roztvoril ústa. Nezmohol sa ani na slovo, vonkoncom nemal odvahu pýtať sa na detaily. V prvej chvíli nadobudol dojem, či len zle nepočul, potom si uvedomil skutočnosť. Tento vyšetrovateľ nevyzerá, že by mal chuť na žarty. To, čo mu teraz povedal, bude dozaista pravda. Tak či onak, je to tragédia pre celú akademickú obec a on sa s ním bude musieť ísť dôstojne rozlúčiť. Najskôr však musí zistiť, kedy má pohreb.

	Leo pochopil, že ho to dosť vzalo, nuž nevidel dôvod predlžovať svoju návštevu. Predvolaniu na oficiálny výsluch sa ale Halinský nevyhne.

	Vstal a rozlúčil sa s ním. Halinský ho nešiel vyprevadiť k dverám, iba strnulo zostal sedieť za stolom, ponorený v myšlienkach.

	Kto, dopekla, je ten Morten Jensen, s ktorým sa Vlk hádal? A o čom sa hádali? hútal Leo cestou k autu.

29.

	Nedeľa 20. marec, 23:00

	Zdeno Zabák si vychutnával kúpeľ vo veľkej rohovej vani na vyvýšenom pódiu svojej nedávno zrekonštruovanej kúpeľne. Z horúcej vody vyliezala priehľadná para, usádzala sa na malom strešnom okne a veľkom zrkadle v jeho podkrovnom byte na Klokočine. Na hladine plávali ako malé loďky v hustej pene mydielka v tvare kvetov, s prenikavou vôňou jazmínu a levandule, a sčerená voda sa od bylinnej soli farbila dozelena. Bolo mu dobre. Nedbalo si vyložil ruky na okraje vane a s prižmúrenými očami spokojne relaxoval.

	Bol doma sám, nemal ho kto rušiť, nuž si užíval ticho a pokoj. Vedel, že manželka, prominentná neurochirurgička, sa skôr ako o polnoci nevráti, pretože ju náhle privolali k akútnej operácii: rozsiahle epidurálne krvácanie mozgu, ktoré si vyžaduje okamžitý zákrok. Nevenoval tomu veľkú pozornosť, podobné prípady mávala nezriedka, takže doma nebývala pomerne často. Povzdychol si a začal radšej premýšľať o zajtrajšej prednáške.

	Keď začul slabý zvuk vychádzajúci spoza dverí kúpeľne, zvoľna pootvoril oči. Žeby sa jeho žena tak skoro vrátila? To by nemohla stihnúť. Vravela mu, že komplikovaná operácia jej zaberie minimálne tri – štyri hodiny.

	„Lýdia? To si ty?“ spýtal sa pre istotu.

	Žiadna odozva. Zvuky ustali.

	Možno to bol len vietor na streche, alebo sa mu to iba zamarilo.

	Od tepla sa mu opäť začali zatvárať oči.

	Nevedel, či skutočne zadriemal, no o chvíľu precitol na ďalší podozrivý šuchot. Zvrtol hlavu a pozrel sa na dvere. Skrz bielu paru len nejasne videl, ako sa pomaly začínajú odsúvať.

	„Už si doma?“ spýtal sa do prázdna kúpeľne. „Lýdia?“ Lenže manželka ho nikdy pri kúpaní nevyrušovala, aj keď teraz sa mohlo stať, že sa po práci prišla opláchnuť.

	Rukou rozohnal paru pred sebou.

	„Zdravím, pán doktor,“ ozval sa mužský hlas, dvere sa doširoka odsunuli a vzápätí vkĺzla celá postava dnu. Zdeno Zabák zahliadol nejasnú siluetu, vynárajúcu sa z vlhkého bieleho oparu.

	Keď prišla bližšie, Zabákovi sa rozšírili oči. Poznal toho muža.

	„Ty? Ako si sa sem dostal?! Je predsa zamknuté.“ Ihneď mu však svitlo, že v skutočnosti nezamkol. Predpokladal, že guľa z vonkajšej strany dverí má svoj bezpečnostný význam. Zrejme sa mýlil.

	„Nie je dôležité, ako som sa sem dostal, ale prečo som sem prišiel,“ odvetil pološeptom muž a vztýčil sa nad chlapom vo vani.

	Zabák sa prudko posadil a ponoril ruky pod hladinu, aby si zakryl prirodzenie, hoci cez penu nebolo nič vidieť.

	„Čo si to dovoľuješ?! Môžeš láskavo odísť? Nevidíš, že sa kúpem a som nahý? Nemáš tu čo robiť!“ povedal podráždene.

	Muž však vôbec nemal v úmysle odísť, práve naopak.

	„Vypadni, lebo zavolám políciu!“ skríkol Zabák.

	Chlap sa len zlovestne pousmial. V jeho úsmeve sa odrážalo pohŕdanie a dávka zlomyseľnosti, vari dokonca malý odlesk neutíchajúcej ľadovej nevraživosti.

	„Políciu? Nie je polícia len systém, ktorý slúži bohatej elite k udržaniu ich statusu quo?“

	„Čo to splietaš? Úplne si sa pomiatol.“

	„Myslíte? Pouvažujte nad tým.“

	„Nemám nad čím uvažovať. Zmizni z môjho bytu, ty blázon.“

	Muž roztiahol ruky ako farár pri bohoslužbe, hľadiac kamsi hore na zarosené purpurové obkladačky.

	„Vidím tvoje odhalené telo,“ prehovoril, keď pohľadom skĺzol na mokrého muža, „a vidím aj tvoje odhalené hriechy. Preto ťa v mene tých, ktorí už nie sú medzi nami, posielam za tými, ktorých si chcel vypustiť na tento svet. Voda je studená, hlboká, tichá a tmavá, je zdrojom čistoty. Nech je táto voda tvojím očistením.“ Zaťal zuby, oboma rukami schmatol Zabáka za vlasy a prudko mu ponoril hlavu pod hladinu. Držal ho pevne, mal dosť síl, hoci sa chlap vo vani divoko metal, kopal nohami a rukami špliechal všade naokolo.

	Zdeno Zabák vytriešťal oči, nemohol sa nadýchnuť a z pľúc už vypustil takmer všetok vzduch. Sťahovalo ho hlbšie a hlbšie, bol ako zakliesnený na samotnom dne oceánu medzi ostrými koralmi. Odspodu ho držali neviditeľné ruky, nechceli ho pustiť. Nedokázal sa im vytrhnúť, nedokázal vyplávať, nech robil čokoľvek, pri každom pokuse ho to ťahalo späť na dno. Ako keby sa mu každá kosť, každý sval zmenili na olovo. Bol na konci síl. Nemienil sa vzdať, ale už nevládal ďalej bojovať. Cítil, že sa mu trhá hrudník na stovky malých kúskov.

	O krátku chvíľu jeho pohyby ustávali, až napokon úplne ustali. I posledné bublinky vzduchu opustili jeho pľúca, kdesi na rozčerenej hladine zmizli do nenávratna, pukli a stratili sa. Tvár mu napuchla a z vody tupo hľadeli vypúlené oči. Mydielka zľahka plávali, kolísali sa ako malé plte na oceáne, a svorne, akoby v úžase i strachu zároveň, sa pri nohách zhlukovali do jednej kôpky, preč od mŕtveho pohľadu muža.

	Chlap nad ním chvíľu postál a mlčky sa díval na svoje dielo. Z rukávov mu na dlážku kvapkala voda.

	„Prepáčte, pán doktor, zabudol som – voda dokáže aj ničiť a zabíjať,“ doložil pomedzi zuby. Potom sa v kúpeľni ešte na okamih zdržal a onedlho vyšiel von z bytu. Po schodoch dole kráčal opatrne, nechcel na seba upozorniť zbytočným dupaním. Otvoril vchodové dvere, rozhliadol sa a so zvláštnou iskrou v pohľade vyšiel do chladnej marcovej noci.

	 


30.

	Pondelok 21. marec, 1:45

	Svit jarného mesiaca prenikal štrbinami žalúzií v spálni Legenovcov. Leovi, prehadzujúcemu sa v posteli, tým nijako nepomáhal pri tom, ako sa už takmer dve hodiny márne pokúšal zaspať.

	Myšlienky mu lietali kade-tade, no pocit slastného spánku neprichádzal. Práca, tá mu ho nedopriala. Musí sa sústrediť na dôležité fakty, držať si odstup od vlastných problémov, čo ho nenásytne pohlcovali. Práca verzus osobné problémy. Nevedel, čo z toho ho zožiera väčšmi. Nevyhnutne a čo najskôr musí oddeliť súkromie od zamestnania, inak je stratený.

	Chápal, že niet času na rozkvet, už nie v tomto veku, mal by s tým čosi robiť. Pociťoval v sebe niečo, ako keď sa prúdiaci potok zastaví a začne sa premieňať na kalný rozbahnený rybník, v ktorom čistá voda do seba nasáva príliš veľa blata a prestáva byť priezračnou. Kam sa podel všetok jeho zápal a horlivosť, s akými sa vždy púšťal do riešení problémov? Kde je to oduševnenie, ktoré v ňom zakaždým vykresalo oheň záujmu a nových poznatkov? Otázky, na ktoré nenachádzal správne odpovede. Nutne potreboval novú dávku energie, čo sa postupne strácala do neznáma a prenechávala miesto vyčerpanosti a depresiám.

	Voda. Prečo mu chodí po rozume práve toto slovo?

	„Čo sa stále trepeš?“ zaznel do tmy hlas jeho manželky.

	Strhol sa.

	„Ale, nemôžem zaspať. Šľak ma z toho trafí,“ zamrmlal.

	„Kto chce spať, ten spí,“ utrúsila, ani čo by to bola úplná samozrejmosť a tá najjednoduchšia vec na svete.

	Aká múdra, pomyslel si. To sa ti ľahko povie. Ty sa zakryješ a do dvoch minút chrníš. A čo ja? Nech sa snažím, ako chcem, nemôžem ani oko zažmúriť.

	„Ten prípad?“

	Ten prípad, čo iné? Plus dcéra v najvyššom štádiu puberty a zopár ďalších javov. Je toho málo?

	„Snaž sa na to nemyslieť, skús jednoducho vypnúť. Zvládneš to.“

	„Je toho na mňa v poslednom období veľa a už to nezvládam. Ten prípad ma oberá o všetky sily, dokonca o spánok, ako vidíš. Len čo som uzatvoril vyšetrovanie lúpežnej vraždy jedného kamionistu, hneď prišlo toto. A navyše naozaj neviem, kam sa ďalej pohnúť.“

	Obrátila sa tvárou k nemu a nadvihla sa na lakti. „Nejako už len bude. Ty ho dostaneš, ale teraz už spi,“ povzbudila ho, otočila sa mu zadkom a zaspala.

	Dobrá rada nad zlato. Zaboril hlavu do vankúša a zatvoril oči. Spomenul si, ako zvykol rátať ovečky, keď bol malý. Nikdy sa nedostal ďalej ako po dvadsiatu, sny boli rýchlejšie. Vtedy však nemal žiadne starosti, neriešil nijaké problémy.

	Hodiny sa posunuli len o malý kúsok dopredu, keď Leovi zazvonil telefón. Ani za svet sa mu nechcelo vstať a mobil vyzváňal naďalej. Leo skúšal, kto dlhšie vydrží, no jeho manželka na to nervy bezpochyby nemala. „Tak to už, dofrasa, zdvihni!“ vybafla na manžela. „Kto má to vyzváňanie v noci počúvať? Aj tak ťa iste volajú z roboty.“

	Nepovedal nič. Jasné, že ho volajú z práce. Kto normálny by mu vyvolával o druhej v noci?

	„No?“ spýtal sa nevrlo, keď napokon vstal a vzal do ruky telefón.

	„Tu je Boris. Máme ďalšiu mŕtvolu.“

	„No do riti. Kde?“

	Kolega mu nadiktoval meno a adresu. Stručne ho oboznámil s prvotnou obhliadkou miesta a spýtal sa, či má pre neho urýchlene poslať služobné auto. Leo odmietol. Na tú ulicu to má len na skok, aspoň sa prejde.

	Položil a znova šťavnato zahrešil.

	Manželka na to nezareagovala, už to brala ako samozrejmosť.

	V obývačke sa obliekol, pretože nechcel svietiť v spálni, aby zase nevyrušil ženu, obul sa a vyšiel z domu.

	 


31.

	21. marec, 2:50

	Tokajská ulica je od Mlynáriec – mestskej časti, kde býva vyšetrovateľ – vzdialená iba na pätnásť minút chôdze. A presne toľko Leovi trvalo, kým došiel na určenú adresu. Od policajta pred vstupným vchodom sa dozvedel, že mŕtvola sa našla v podkrovnom byte naľavo. Ale jeho dodatok, že výťah je pokazený, vyhĺbil vyšetrovateľovi jemnú vrásku na čele.

	Z tmavej ulice vstúpil do vchodu, kde ho ihneď zasiahlo ostré svetlo žiarovky. Zaklipkal očami. Zhlboka sa nadýchol a s rukou na zábradlí začal vystupovať nahor. Po schodoch oproti nemu zostupoval psovod, ktorého na napnutej vôdzke ťahal jeho verný nemecký ovčiak s ňufákom takmer pritlačeným k zemi.

	„Zachytil pachovú stopu,“ oznámil psovod Leovi bez toho, aby sa ho vyšetrovateľ na to opýtal.

	Leo spokojne prikývol a šliapal ďalej hore.

	Vzduch na schodisku bol odporne ťažký. Všimol si, že chodbové okná sú pomerne vysoko a zrejme si nikto z nájomníkov nedával námahu s tým, aby ich z času na čas otvoril a vyvetral.

	Pri dverách Zabákovho bytu mal sto chutí si zapáliť aj navzdory faktu, že ledva lapal dych. Musí však odolať pokušeniu, najskôr by si mal prezrieť miesto činu. V nohách ucítil slabé chvenie.

	Legitimoval sa policajtovi znudene postávajúcemu pred dverami a pozdravil sa s technikom, ktorý práve z guľatej kľučky a rámu dverí odoberal odtlačky prstov.

	Vošiel do bytu.

	Aj ostatní technici si robili svoju prácu. Leo ich nerušil, iba si kývli na pozdrav. Pohľad mu zastal na čiernej sedačke, kde usedavo plakala udržiavaná štyridsiatnička a príchod vyšetrovateľa si vôbec nevšimla. Pohrúžená do vlastných sĺz a dojemného bôľu nevenovala pozornosť takmer ničomu.

	Boris Malus práve pozorne načúval doktorovi Alimu a súhlasne prikyvoval. Keď k nim Leo pristúpil, podali si ruky a súdny patológ s kriminalistom mu rozpovedali prvé postrehy z miesta činu.

	Vykročili smerom ku kúpeľni.

	„Kto je to?“ ticho sa opýtal Leo Borisa, keď prechádzali okolo užialenej ženy.

	„Lýdia Zabáková, manželka mŕtveho.“

	Bok po boku zastali pred prahom kúpeľne. Zasúvacie dvere na nej boli doširoka odchýlené. Bola priestranná, zariadená v najmodernejšom štýle. Mŕtvola Zdena Zabáka ležala na roztvorenom plastovom vaku na dlážke pri vani. Už prvý pohľad na nezakryté a nahé telo nebol ani najmenej lákavý. Mramorové oči, vsadené hlboko do spuchnutej fialovej tváre, sa upierali skleným pohľadom priamo na strop. Zračilo sa v nich prekvapenie a šialený strach. Blízko vane sa zrkadlili kaluže vody, mokrá bola takmer celá podlaha.

	„Ona ho našla?“ opýtal sa a podišiel bližšie k mŕtvemu.

	„Áno. Pracuje vo fakultnej nemocnici ako lekárka. Večer ju zavolali k nejakej akútnej operácii, vrátila sa po polnoci a našla manžela utopeného.“

	„Ležal vo vani, alebo mimo nej? Myslím, či ho sama vytiahla pred vaším príchodom.“

	„Bol vo vani. Vytiahli sme ho iba pred chvíľou, hneď ako sa zaistili stopy, nafotil sa objekt a Ali ho podrobil obhliadke.“

	„Čas?“

	„Ako mi povedala, bolo takmer pol jednej.“

	„Takže ešte vo vani,“ povedal skôr pre seba ako kriminalistovi. „Keďže je lekárka, nesnažila sa mu pomôcť, vytiahnuť ho z vane a resuscitovať?“

	Malus mykol ramenami.

	Leo pochopil. Ani sa jej na to nespýtal.

	„Potom si s ňou pohovorím.“

	Prikročili k vani.

	„Mimochodom, prečo k prípadu volali vás?“ chcel vedieť vyšetrovateľ. „Nemohol sa utopiť sám? Už nejeden raz sa stalo, že niekto dostal v horúcom kúpeli infarkt.“

	„Nie. Toto nebol infarkt,“ ozval sa mu za chrbtom Ali. „Som si istý, že smrť bola zavinená cudzou osobou a samovraždu vyučujem. Pardon, vylučujem.“

	„Tiež mám rovnaký názor,“ povedal Boris. „Kto by sa už chcel utopiť doma vo vani? Skôr by, napríklad, skočil z mosta.“

	„A nemohol sa len pošmyknúť a udrieť si hlavu, keď vstával z vane?“

	„Nepovedal by som,“ konštatoval Ali. „Hlavu som už prezrel a temenná i spánkové časti sa nezdajú byť preliačené ani inak poškodené. Ale pozri sa na toto,“ čupol si a uchopil ruku mŕtveho. „Bojoval. Tu, tu a tu.“ Ukázal na červené a fialové rany na predlaktiach a zápästiach. „Vidíš? Hlboké podliatiny, odreniny a škrabance. Na pravej ruke má zlomené dva nechty, jeden úplne vytrhnutý.“

	„Bezpochyby,“ doplnil ho Boris. „Všimni si tieto drobné krvavé škvrny na okraji vane a na dolnom rade obkladačiek. Nemožno vylúčiť, že sa to stalo, keď sa pri topení pokúšal o ne zachytiť. Na hladine plávalo niekoľko vlasov, ktoré už technici zabezpečili, ale musia ich ešte bližšie preskúmať, aby sme si boli na istom. Podľa ich dĺžky a farby však predbežne patria obeti. Pravdepodobne ho niekto za ne držal a topil ako mača.“ Obzrel sa, či náhodou za ním nestojí manželka mŕtveho.

	Nestála. Uľavilo sa mu.

	„Čo si o tom teda myslíš?“ vyzvedal Leo. „Usudzuješ, že ide o náhodnú vraždu, lúpežné prepadnutie či plánovaný mord?“

	„Dovolím si povedať, že to tretie. Lúpež by som vylúčil. Pani Zabáková už potvrdila, že z bytu nezmizlo nič cenné. Mne sa však nezdá byť až také náhodné, že behom niekoľkých dní a v jednom meste ktosi zabil už druhého univerzitného profesora. Bude v tom niečo viac.“

	„Niečo viac,“ zopakoval Leo. „Ale čo? Čo viac?“

	Ali, stále čupiaci pri mŕtvole, ukázal na ústa.

	„Už som to hovoril Borisovi, ale pozri sa na to aj ty,“ povedal Leovi.

	Vyšetrovateľ sa hlboko predklonil a zízal na fialovú tvár.

	„Kurva!“

	Ali aj Leo sa narovnali a odstúpili od tela. Pozreli sa jeden na druhého.

	„Má zašité ústa,“ začal vysvetľovať doktor. „Povedal by som, že je to silon na chytanie rýb, ale podrobnejšie ho preskúmam pri pitve, aj spôsob, akým boli stehy robené. No nevyzerá to veľmi odborne. Druhá vec je, že nevidím žiadnu krv, ktorá by mu istotne z pier tiekla, ak by ho zažívali zašiva... prepáč, zašívali zaživa. Preto predpokladám, že to museli urobiť až po smrti, hoci aj tam nevylučujem krvácanie.“

	„Kto by si nechal zašiť hubu zaživa?“ uvažoval nahlas Leo. „Prikláňam sa k tomu, že to spravil po utopení. Jedine, že by mu predtým vpichol nejakú uspávaciu injekciu.“

	„Prípadné vpichy zistím pri pitve, teraz to voľným okom nedokážem posúdiť. V lakťových jamkách nevidím nič, a ak by aj nejaké boli, tak hocikde na tele.“

	„Ak by aj niekoľko kvapiek krvi naozaj vytieklo z raniek počas šitia,“ povedal Boris, „v takom veľkom množstve sfarbenej vody sa mohli rozplynúť.“ Vyzval jedného z technikov, aby ešte odobral vzorku vody z vane.

	Leo rozmýšľal, koľko mal vrah vôbec času na takéto dačo a prečo to vlastne spravil. Čo to znamená, zašiť niekomu ústa? Ak by ho aj Zabák poznal, ťažko by ho po smrti označil ako svojho vraha, takže v tom nevidel žiadny zmysel. Taktiež, muselo ísť o silného muža, možno dvoch. Utopiť chlapa predsa nie je také jednoduché, hlavne keď bojoval o život.

	„Ešte niečo ti ukážem. A nebude sa ti to páčiť,“ prerušil Leove úvahy Boris a z vedľajšej miestnosti privolal Foltána.

	Spolu si čupli a opatrne naklonili telo nabok. Mŕtvemu mužovi sa od chrbta smerom k pravým rebrám tiahlo niečo modré. Zdeno Zabák mal na svojom fialovom chrbte namaľovaný modrý trojuholník.

	Leo hlasno odfúkol a opäť zaklial. Dobre vedel, čo to znamená: obe vraždy spolu súvisia a už naozaj nejde o náhodu.

	„Lepí to, je to syntetická farba,“ povedal Boris. „Dám krk na to, že to spravil ten istý páchateľ. Necháva nám ďalšie znamenie v podobe trojuholníka, tentoraz modrého.“

	„Červený trojuholník symbolizuje oheň, ako som sa dozvedel,“ precedil Leo. „Čo ale symbolizuje modrý?“

	„Žeby vodu?“ hlesol Foltán.

	 


32.

	Doktor prírodných vied Zdeno Zabák mal šesťdesiattri rokov, slušné konto v banke a podstatne mladšiu manželku. Len čo Leo vyšiel z kúpeľne, nasmeroval si to rovno k nej. Stále sedela na koženej sedačke, malou vreckovkou si stierala slzy z tváre. Aj keď sa vekom blížila k päťdesiatke, viditeľne o seba dbala, čo ju robilo mladšou. Nehádal by jej viac ako tridsaťpäť. Bola to atraktívna a vzdelaná žena s udržiavanou postavou a moderným účesom, mahagónové vlasy jej padali takmer do polovice chrbta. Bielu blúzku s malým volánom mala zapravenú do tmavomodrých riflí. Bola bosá.

	Leo sa predstavil a vyjadril jej sústrasť.

	Vystrel k nej ruku.

	Ona mu ruku nepodala, iba naňho odspodu bolestne pozrela a zlomeným hlasom poďakovala. Potom znova obrátila pohľad k drevenej podlahe, čo ladila s jej vlasmi, a bezducho na ňu civela.

	Pomaly stiahol ruku a prisadol si k nej.

	„Nerád by som vás teraz zaťažoval s výpoveďou, ale musím vám položiť aspoň niekoľko základných otázok.“

	„Prosím,“ zašepkala úpenlivo, „teraz nie.“

	„Mrzí ma to, ale skutočne to neznesie odklad.“

	Chvíľu váhala, zafňukala a papierovú vreckovku si znova pritisla k očiam. Ostali na nej čierne šmuhy po špirále.

	„Tak dobre,“ privolila a vreckovku zhúžvala v dlani.

	„Pokiaľ viem, domov ste sa vrátili o pol jednej po polnoci. Súhlasí to?“

	„Áno.“

	„Dvere do bytu boli zamknuté, alebo odomknuté?“

	„Myslím, že odomknuté, už neviem presne.“

	„Zdalo sa vám na prvý pohľad niečo zvláštne, iné, mám na mysli neporiadok, rozhádzané veci a podobne?“

	„Nie, všetko vyzeralo, ako keď som odchádzala.“

	„Kam ste po príchode šli najskôr?“

	„Do kúpeľne.“

	„Prečo?“

	Nechápavo na neho fľochla.

	„Vy si neumývate ruky, hneď ako prídete domov?“

	Neodpovedal.

	„Tie mokré šľapaje na podlahe a kaluže vody pred dverami kúpeľne tam boli už vtedy, keď ste prišli, alebo ste ich spravili vy sama?“

	„Trochu som aj ja nafŕkala, aj narobila šľapaje, keď som vychádzala z kúpeľne.“

	„Pani Zabáková, bolo tam rozliate veľa vody. Naozaj ste to nevideli?“

	„Ale videla. ‚Bože, Zdeno, čo si tu narobil takú potopu...‘ hovorím mu. Pripadalo mi čudné, prečo manžel narozlieval toľko vody. Vzala som mop a chcela som vodu poutierať, ešte sa na nej niekto šmykne. A vtedy som videla, že leží vo vani a nijako nereaguje na môj príchod. Oslovila som ho, no neodpovedal mi.“

	„Takže ste šli najskôr do kúpeľne, nikde inde, napríklad do spálne?“

	„Nie, išla som do kúpeľne.“

	„A? Hlavu mal ponorenú pod vodou, alebo nad hladinou?“

	„Všimla som si hlavu kúsok nad vodou, ale tvár mal obrátenú k stene. Bože môj.“ Znova sa rozvzlykala. „Ospravedlňujem sa.“ Pretrela si vlhké oči.

	„Za slzy netreba,“ súcitil s ňou a chvíľu ju nechal na pokoji.

	„Čo bolo ďalej?“ spýtal sa potom.

	„Cítila som, že niečo nie je v poriadku. Išla som k vani a... panebože. Bol... bol celý fialový a opuchnutý... Ako lekárka som presne vedela, čo to znamená. Zdeno bol utopený.“

	„Čo nasledovalo? Pokúšali ste sa mu poskytnúť prvú pomoc?“

	„Pochytila ma panika a bola som v strese, hoci nezvyknem byť. Ale je to iné... celé je to iné, keď ide o vlastnú rodinu vo vlastnom domove, a nie o pacienta v nemocnici. Nemohla som zahájiť masáž srdca, keď mal telo pod vodou, a len dýchanie z pľúc do pľúc by nestačilo. Snažila som sa ho nadvihnúť, dostať ho von z vane, ale nie som dosť silná. Rozbehla som sa do obývačky, v kabelke mávam mobil, a rýchlo som privolala záchranku.“

	„Rozumiem.“

	„Nerozumiete!“ vyštekla podráždene. „Viem, čo mám v takýchto situáciách robiť, resuscitovala som mnohokrát, a mnohokrát úspešne. Zdenkovi sa už nedalo pomôcť, zlyhali mu všetky vitálne funkcie. Som neurochirurg a rozpoznám fyziologické vyhasnutie neuronálnych funkcií. Nemal žiadny srdcový rytmus, a to znamená, že bol mŕtvy. Myslíte si, že som sa nesnažila? Preboha, bol to môj manžel! Žili sme spolu dvadsaťpäť rokov.“ Uvedomila si, že o ňom i ona hovorí v minulom čase a jej podráždenosť znova prešla do ďalšej vlny vzlykov.

	„Mali ste medzi sebou nezhody?“

	„Asi ako v každom dlhoročnom manželstve. Z času na čas medzi nami viazla komunikácia, sem-tam sme sa pohádali, to je predsa prirodzené.“

	To ho prinútilo zamyslieť sa nad úprimnosťou jej žiaľu, no nechcel ju naďalej trápiť. Nemal pocit, že by ho utopila ona osobne, aj keď možné bolo všetko. Napríklad, že by za vraždu manžela niekomu zaplatila, veď na čas vraždy má dokonalé alibi. Treba preveriť v nemocnici, či sa nejaká akútna operácia mozgu vôbec uskutočnila. To ale prenechá kriminalistom. Rovnako musia presne overiť stav bankového konta Zabáka, ako aj jeho životné poistenie či prípadné dlžoby jeho ženy. Musia proste preveriť všetky možnosti, ktoré môžu súvisieť s majetkovým motívom vraždy. Aj namaľovaný trojuholník na chrbte obete mohol byť iba fingovaný. Ako by ale Zabáková mohla vedieť o nejakých tajomných znameniach vraha? Začínalo sa mu to všetko zamotávať.

	Poďakoval jej a pripomenul, že ak by si na niečo dôležité spomenula, má sa ozvať buď jemu alebo kriminalistom na oddelenie násilných trestných činov.

	Keď vstal z gauča, všimol si na stene malú zarámovanú fotografiu. Bola navlas podobná tej, ktorú videl u Kaufmanna. Pred objektívom fotoaparátu na nej pózovali piati muži s puškami a lopatami v papradí.

	 


33.

	Ulica bola ponorená do šera. Leo s Borisom stáli na schodoch pred vstupným vchodom činžiaka a konečne si mohli zapáliť. Bolo už zbytočné zdržiavať sa v byte Zabákových a zavadzať technikom pri práci. To, čo potrebovali, videli, nuž sa pobrali von.

	Dav zvedavcov, postávajúci za policajnou páskou na trávniku, neveštil nič dobré. Ani neskorá nočná, či už skôr skorá ranná hodina im nebola svätá. Zvedavosť zvíťazila. Poniektorí sa od policajtov dožadovali vysvetlenia, čo sa v dome odohralo, iní nervózne prešľapovali a kliali, že hoci tam bývajú, polícia ich nechce pustiť do vlastných domovov. Darmo sa policajti namáhali s vysvetľovaním, že im rozhodne žiadne informácie nemôžu poskytnúť a len čo sa ukončia všetky nutné úkony, môžu sa vrátiť do svojich bytov. Zatiaľ to ale vzhľadom na okolnosti a zaisťovanie stôp nie je možné a budú musieť byť ešte nejaký čas trpezliví. Neboli. Rozhundrali sa ešte viac a muži v uniformách mali čo robiť, aby si s miestnymi poradili.

	Leo pozoroval celú situáciu takmer nezúčastnene. Otočil hlavu a letmo pozrel hore. V daktorých oblokoch i balkónoch sa ukázali hlavy vykúkajúcich nájomníkov, ktorí nedôverčivo zízali na rozruch pod oknami. Dvakrát nadobudol dojem, že sa zableskol fotoaparát.

	Zadusil cigaretu a chcel si vybrať ďalšiu, keď si všimol ženu, ktorá sa práve pokúšala podliezť policajnú pásku. Bola ešte tma, ale siluetu tej postavy poznal až priveľmi dobre.

	Trhlo ním.

	Prokurátorka Kanská.

	No zbohom! Už len tá tu chýbala.

	JUDr. Ingrid Kanská. Leo by si tu a v tomto čase želal kohokoľvek na svete, azda i samotného diabla, len nie ju. Krava neukojená. Poznali sa ešte z čias štúdia na právnickej fakulte. Obaja to úspešne dobojovali k titulu. Ergo, Leo s odretými ušami a trpiac nespavosťou, ona s červeným diplomom. Celá fakulta vedela, ako lopotne sa k nemu dopracovala. Párkrát, nie párkrát, takmer osem mesiacov v treťom ročníku spolu chodili, presnejšie, pravidelne súložili. Možno boli do seba aj zaľúbení, to si už nepamätá, radšej na to rýchlo zabudol. Bol vtedy naivný a myslel si, že ju má len pre seba. Potom ju v jeden horúci júnový večer pristihol, ako v susednej izbe na internáte leží úplne nahá pod jeho spolužiakom, navyše s gymnasticky omotanými nohami okolo jeho bedier. Zbadala ho. Ani sa len netvárila prekvapene, ako keby to bola úplná samozrejmosť. Dobreže mu nezakývala a neposlala vzdušný bozk. Sviňa. Mohla sa predtým s ním rozísť, niečo mu povedať, alebo keby sa aspoň pohádali. Čokoľvek. No ona nič. Jednoducho sa len tak šupla najbližšiemu spolužiakovi do postele a ponúkla mu svoje tajomstvo, ktoré v zásade až také tajné nebolo. Ktovie, s kým ďalším ešte trénovala a udržiavala sa vo forme. Žeby vďaka tomu získala aj ten červený diplom? Možné bolo asi všetko...

	Potom sa ich cesty rozdelili, aby sa po rokoch znova stretli. Vydala sa do Nitry, za sudcu krajského súdu. Bol od nej síce o dvadsaťdva rokov starší, ale ona ho nesmierne milovala, aspoň tak mu to každú chvíľu láskyplne vravievala priamo do očí. A on, starý chren, sa zamiloval úplne. Nádhernú a reprezentatívnu manželku mu na všetkých recepciách a plesoch závideli. Po niekoľkých rokoch to s ním ukončila s oduševneným tvrdením, že ju nedokáže dostatočne uspokojovať, a ona je ešte mladá a túži po deťoch, kým on, neplodný päťdesiatnik, jej to nie je schopný zabezpečiť a urobiť ju šťastnou. Tvárila sa zronene, ba úplne zmučene, a začala navštevovať psychológa. Kvôli sexu, prirodzene. Po šokujúcom rozvode a manželovej nesmiernej potupe napodiv vysúdila veľký dom a malý Mercedes, a zmenila si meno späť na dievčenské. Vraj aby sa zbavila spomienok.

	Podliezanie policajnej pásky v úzkom kostýme a lodičkách na vysokých opätkoch robilo prokurátorke Kanskej viditeľné ťažkosti. Nikto z prítomných policajtov sa netrhal, aby jej uľahčil prístup. Možnože preto, že v celom zbore bola mimoriadne nepopulárna. Jej samotnej na tom nezáležalo, na obľúbenosti si zakladala v úplne iných spoločenských kruhoch, od ktorých mali radoví policajti ďaleko.

	Sotva sa v sukni siahajúcej dvadsať centimetrov nad kolená zohla, ucítila na sebe a hlavne na svojom zadku azda všetky mužské oči. Azda aj policajný pes na ňu nenápadne mrkol. Hoci onedlho dosiahne štyridsiatku, prokurátorka by v pohode zapadla medzi devätnástky na celoštátnej súťaži krásy. Starala sa o seba, niekto by mohol povedať, že to s tou starostlivosťou až preháňala. Trikrát do týždňa fitnes, dvakrát wellness, doma stacionárny bicykel, nízkokalorická strava a pravidelný sex ju držali vo forme.

	Leo pozrel na hodinky, bolo pol piatej. Premýšľal, prečo sa v noci takto vyfintila. Možno aj ona ide práve z nejakého flámu a ktosi ju rýchlo stihol poinformovať o vražde. Zaujímalo by ho, kto bol taký šikovný a hlavne radovravný.

	 


34.

	Ingrid Kanská sa pred schodmi rozhliadla okolo seba ako loviaca puma a po rýchlom zhodnotení osadenstva, ktoré sa tam v tom čase nachádzalo, a ktoré vzápätí vedome odignorovala, si to okamžite namierila nahor k Leovi. Samozrejme, ladným krokom, akoby ani nesmerovala na miesto činu drsnej vraždy, ale do hlavnej sály plesu v Opere.

	Leo ani nevedel prečo, mimovoľne privrel oči. Slnko v tom nebolo, veď sa len brieždilo, skôr akési negatívne vyžarovanie beštie približujúcej sa k nemu.

	Keď pred sebou ucítil jej prenikavý parfum, okamžite ho spoznal a v duchu sa trpko pousmial. Zásadová mrcha. Nezmenila ani len značku parfumu.

	Otvoril oči.

	„Ahoj, Inge,“ pozdravil ju ako prvý, pretože nechcel zapaľovať prskavky sváru.

	„Čau!“

	„Kto ťa sem poslal? Už to vie aj prokuratúra?“ nevrlo sa jej opýtal.

	„Tak po prvé, nikto ma sem neposlal,“ zavrčala. „Odpoveď na tvoju druhú otázku znie: Jasne – prokuratúra o prípade predsa vedela už pri vražde Vlka, ale to zaiste vieš.“

	„Pravdaže viem, ale tú mal predsa pridelenú prokurátor Sachár. A nikto zatiaľ netvrdí, že smrť Zabáka nejako súvisí s vraždou Vlka.“

	„Sachár ju mal pridelenú, no už nemá. Pozri sa, nie som tu náhodou a úradné postupy ti hádam nemusím vysvetľovať, poznáš ich. Pretože som de facto tvoja nadriadená, a v tomto prípade priama, vyplýva z toho čo? Že od teba de iure žiadne povolenie zaoberať sa týmto prípadom nepotrebujem. Ako vyšetrovateľ spadáš podo mňa, tak by som ocenila, keby si sa toho pridržiaval. Odteraz sa namiesto Sachára budem na vykonávaní všetkých úkonov a prakticky celého vyšetrovania zúčastňovať ja. Ak niečo pokašleš, bez mihnutia oka ti môžem vec odňať a prideliť ju inému vyšetrovateľovi, to ti nemusím prízvukovať. Budeš mi odovzdávať všetky spisy a ostatné materiály, oboznamovať ma s každým krokom vyšetrovania. A to s okamžitou platnosťou.“

	Leo u nej postrehol náznak škodoradostného úškrnu.

	De facto, de iure, aby si sa nezbláznila. Že sa tvoj život z ničoho nič stal de luxe, si zabudla poznamenať, preletelo mu hlavou.

	„Chcel som povedať, že prečo si práve ty vzala tento prípad?“ Bol si istý, že si ho vydupala kvôli tomu, aby mu mohla bezprostredne šliapať po krku. A možno aj preto, že vyriešenie tohto prípadu by mohlo byť zlomové v jej ďalšom postupe po rebríku.

	„Máš s tým nejaký problém?“

	Isteže mám. S tvojou aroganciou a odporným karierizmom, pomyslel si. Vedel, že sa dlhšiu dobu snaží dostať na post hlavnej krajskej prokurátorky. Snaživo kráčala za svojím cieľom krok za krokom, pričom sa niektorým vplyvným ľuďom dostala až do postele. Leo sa voči nej už dávno zvnútra obrnil. Akoby užíval lieky na imunitu pod názvom Antikanska. Znelo mu to trochu fínsky, ale nech.

	„Ako je teda možné, že si sa nezjavila už pri prvom zavraždenom, keď máš o prípad taký záujem?“

	„Bola som mimo republiky.“

	„Ozaj? Tipujem Karibik.“

	„Bahamy.“

	„Bola si si zakladať účet? Myslím nejaké to offshore konto?“

	Škaredo na neho zagánila. „Nebuď drzý! Môže sa stať, a to skôr, než sa ráno vyserieš, že ťa z prípadu stiahnem.“

	Nuž, slová hodné dámy.

	„A to z akého dôvodu?“

	„Z praktického. O tom, kto sa zúčastní na vyšetrovaní, rozhodujem výhradne ja a nikto iný, takže buď taký láskyplný a začni sa ku mne správať, ako sa patrí. Inak si skončil.“

	„Vyhrážaš sa? Vieš, že sa ťa nebojím.“

	„Ale no, no, no,“ chcela ho pohladiť po líci, rýchlo však stihol odtiahnuť hlavu. „Mal by si sa začať. Poznáš ma a vieš, čo to znamená.“

	Leo zvraštil čelo. Bol naštvaný a strašne túžil po cigarete. Poznám ťa, kiežby som radšej nepoznal, pomyslel si. Sviňa tvrdá, nekompromisná. Na druhej strane, keď sa ona do niečoho zahryzne, nepustí. Pitbul v tele krásnej ženy. Z ich niekdajšieho mocného ohňostroja lásky nezostala už ani len slabučká iskra. Vedel, že medzi láskou a nenávisťou je iba tenká nitka, ktorá sa môže kedykoľvek pretrhnúť, ale tento ich vzťah, ktorý by vlastne ani vzťahom nazývať nemal, skôr pracovnými stretnutiami, nepovažoval za akt nenávisti. Skôr to bolo akési vzájomné opovrhnutie jedného druhým.

	Sám vlastne ani nevedel, kedy a ako došlo k tomu, že sa nevraživosť medzi nimi ešte viac prehĺbila. Vlastne áno. Bolo to pred šiestimi rokmi, keď vyšetroval zabitie mladého poslanca mestského zastupiteľstva v istom rockovom klube. Šialene ho zdrbala pred očami polovice kriminálky, a on ju vtedy pred tými istými očami poslal celú, aká bola, rovno do piče. Odvtedy si takmer nedokážu prísť na meno. Obojstranná urážka pred ostatným personálom postavila medzi nich hrubý, ba až nezničiteľný múr. Potom viackrát „uvarila“ sudcu, aby nepodpísal – podľa nej − neodôvodnené povolenia na domové prehliadky, ktoré mal Leo prichystané, či raz dokonca zatykač na páchateľa, ktorého zločin bol úplne očividný. Vrcholne ho naštvala a nedokázal jej to odpustiť. Jej vlastná pýcha sa postavila medzi litery zákona a nepomohli ani jeho opätovné sťažnosti u krajského riaditeľa.

	„Znamená to, že mi môžeš vyliezť na hrb.“

	„Čo si povedal?!“ vyštekla zúrivo.

	Vzápätí sa k nim otočilo niekoľko nechápavých hláv.

	„Prepáč, nič zvláštne. Beriem to späť. Čo som povedal, som tak aj myslel, ale beriem to späť. Akoby si to nepočula.“

	„Bohatstvo, neser ma!“ vykríkla. „Zabudol si už na tú inšpekciu? Mám ti to znova pripomenúť?“

	„Nemusíš,“ odvrkol a pozrel sa na húf divákov, ktorých pohľady viseli na ňom a na Kanskej. Viac na nej, predsa len bola krajšia. Nie, nezabudol. Nezabudol na to, ako pred troma rokmi postrelil toho hajzla, ktorý držal rukojemníkovi, svojmu vlastnému osemročnému dieťaťu, pištoľ pri hlave. Leo vystrelil ako prvý. Nemohol čakať. Nedalo sa. Aj keď sa to pod balkónom na prvom poschodí činžiaka na Klokočine doslova hmýrilo ľuďmi zo zásahovej jednotky, nikto nič nerobil, všetci na niečo vyčkávali. No keď sa prst na spúšti toho psychopatického gamblera a tyrana rodiny pomaly pohýnal, Leo viac nečakal. Namieril svoj služobný Glock. Vystrelil. Trafil ho do ramena. V zásade bol rád, že nie do hlavy alebo krku, hoci by si to ten špinavec nekompromisne zaslúžil. Potom prišla sťažnosť. Popravde, viac sťažností. Prvú podal samotný postrelený, druhú veliteľ kukláčov a tretiu pani hašterivá suka. Obrovský cirkus pre jednu zlomenú kľúčnu kosť, ktorú prevŕtal náboj kalibru 9 mm. Svoj čin obhajoval veľmi dlho a veľmi rázne. Nakoniec sa všetko ukončilo tak, že síce skutočne bol ohrozený život dieťaťa, ale on aj tak nemal právo zasiahnuť ako prvý. Odvtedy má v osobnom spise záznam, že ho riešila inšpekcia ministerstva vnútra. Tá krava sa z toho ešte tešila a pri každej možnej príležitosti mu to dodnes s radosťou vyhadzuje na oči.

	„Tak sa už začni správať, ako sa na vyšetrovateľa, a hlavne na chlapa patrí.“

	Ťažko ovcu s vlkom meriť, nuž radšej mlčal, aby si z huby nespravil riť. Netúžil po tom, aby sa ich malé predstavenie zvrtlo na veľké divadlo pred očami desiatok zvedavcov. Už aj tak toho bolo dosť. „Poďme radšej dnu,“ navrhol.

	Tomáš Foltán práve vychádzal z vchodu a poslušne jej otvoril dvere. Opätovala mu to úsmevom, no nie veľmi úprimným.

	„Teraz ma zaveď na miesto činu, potrebujem si to tam obzrieť!“ prikázala vyšetrovateľovi, postavila sa k výťahu a čakala.

	„Je pokazený,“ informoval ju. „Musíš po svojich.“ Aj on a zase.

	Kanská vykročila. Leo naštvane zafunel a neochotne sa schod za schodom šuchtal za ňou. Ani poriadne pofajčiť si nestihol.

	Do riti aj s Kanskou! Keď sa sem už v noci terigala, nemohla prísť o pol hodiny neskôr? Najlepšie vôbec. Čo už ale, keď je tu, je tu. Akoby v jej prípade na tom záležalo. Čože tu ona bude robiť všetky potrebné úkony? Akurát sa tam chvíľu pomotá, všetko skritizuje a onedlho zmizne domov. Ale zvýšiť mu krvný tlak prísť musela, bez toho by sa istotne nezaobišla. Zaobišiel by sa však on bez nej.

	 


35.

	Noc bola pokojná, obec spala. Len jedným domom sa rozliehala hudba. Nesmrteľná Serenáda od Franza Schuberta v podaní sláčikového kvinteta pre dvoje husle, violu a dve violončelá v C dur. Od prvého po posledný tón pripomínali jej nádherné melódie fúziu mesačnej žiary s krehkými lúčmi slnka, kde splynula krása s pompéznosťou. Miloval túto skladbu, jej absolútnu dokonalosť striedanú gracióznosťou. Miloval ju viac ako Schubertovu božskú Ave Maria. Miloval celú tvorbu tohto geniálneho skladateľa.

	Muž sa započúval do nežných harmónií, vznášajúcich sa miestnosťou, a rukami zvoľna zamával do prázdna, akoby stál pred orchestrom a dirigoval ho. Cítil z nej všetky emócie, myšlienky, dokonca príbeh, ktorý ukrývala.

	No nielen to. Smútok. Sklamanie. Pád. I tie slová v ňom evokovala, vynárali sa mu zo samotného vnútra. Beethoven či Liszt boli preňho príliš agresívni, Rachmaninovi nerozumel vôbec. Okrem Schuberta zbožňoval už iba diela od Vivaldiho. Impozantné a monumentálne, tak ako dielo, na ktoré sa roky pripravoval a ktorého tok sa už rozprúdil.

	Stál pred veľkým francúzskym oknom s rukami založenými za chrbtom a díval sa von. Holé stromy sa tento rok ešte nerozhodli, aby na nich začali rásť prvé púčiky, a napriek tomu, že je už takmer koniec marca, príroda sa prikláňala k svojej chmúrnej stránke.

	Chmúrna stránka. Tá bola teraz jeho spoločníčkou, doménou, ktorá ho dokázala opantať, pohltila ho naskrz celého. Prečo už nie je v jeho srdci kúska radosti? Bol stiesnený vo vlastnom tele. Zrazu mu pripadalo primalé, nehodné jeho bezodnej duše. Nie. Charakter nemal pokrivený, tak ďaleko nezašiel, to iba duša začala blúdiť, strácať sa. Niet cesty, ktorou by sa vrátil. Niet sily, čo by ho strhla nazad, čo by strhla celý tento mizerný svet naspäť na správnu koľaj. Upadá. Svet upadá. Aj on upadá. Je toto tá toľkokrát deklarovaná a prorokovaná epocha? Nastal čas? Bol na pochybách, a iba viera mu dokáže vrátiť nádej. Ale viera v čo? Dokáže vlastne ešte v niečo veriť? Ale on predsa musí veriť! Musí veriť v ďalší život. Musí veriť tomu, že dokáže nemožné, že to zastaví, že brána zostane naveky zahataná.

	Serenáda sa skončila, stereogramofón sa sám vypol.

	Uvedomil si ticho, to absolútne a nevľúdne ticho všade naokolo. Hlava mu klesla na prsia a zatvoril oči. Ticho a tma si ho okamžite podmanili, dostali ho do svojich pazúrov, ktorými na neho útočili už celé roky.

	Serenáda.

	Temnota.

	Musí bojovať.

	Musí byť silný, inak zlyhá, a potom... pán s nami.

	 


36.

	Prokurátorka Kanská kráčala po schodoch tesne pred Leom. Či zámerne, alebo nie − na tom nezáležalo −, dve baňaté polovičky jej úhľadného zadku v tesnej sukni mal rovno pred očami. Provokačne ním vrtela zo strany na stranu, to ovládala dokonale. Leo zauvažoval, či to robí naschvál, aby ho nejako vydráždila, alebo tak koná úplne mimovoľne a takúto chôdzu si vypestovala rokmi svojho vyzývavého štýlu života. Nádherné nohy, navlečené v lesklých silonkách, bezchybne a harmonicky ukladala ako robot zo schodu na schod. Pravdupovediac, chvíľu váhal, či je mu to príjemné, alebo nie. Ako chlapovi mu to lahodilo až priveľmi, ale ako Leovi Legenovi mu to prišlo odporné. Vo vchode bolo teplo, začal sa potiť. Slané kvapky mu cícerkom stekali po sluchách a krku a vpíjali sa do bavlnenej košele pod podšitou bundou. Deficit nikotínu a ešte väčší nedostatok kyslíka v pľúcach spôsobili, že na treťom poschodí sa mu Kanská stratila z dohľadu. Nad hlavou počul iba klopkanie jej opätkov.

	Ingrid už hodnú chvíľu stála so založenými rukami a poklepkávala si nervózne nohou pred dverami Zabákovho bytu.

	„Kde si toľko?“ precedila medzi zuby, sotva ho zočila na medziposchodí.

	„Veď už idem, idem. Nenaháňaj ma!“ zasyčal a rukou sa držal za bok. „Len pred chvíľou som odtiaľto zliezol a už som tu zase. Nie som fanúšikom behu do schodov.“

	„Tak prestaň fajčiť!“ zahlásila chladne. „Mal by si začať trochu športovať, viditeľne ti chýba kondička,“ navrhla mu posmešne.

	„Do kelu, už si ako Boris! Ten mi to tiež zakaždým prízvukuje. Čo ste sa spolu dohodli?“

	Tentoraz mu neodpovedala ona. Zagánila na policajta predo dvermi, zvrtla sa a vošla do bytu.

	___

	O tri hodiny sa Foltán zúčastnil pitvy Zdena Zabáka. O chvíľu nato zazvonil v Legenovej kancelárii telefón. Doktor Ali sa mu posťažoval, prečo mu tam zase poslal toho nováčika, vraj je ešte bledší ako minule. Teraz takmer leží na stoličke a dýcha do papierového vrecka. On má práce vyše hlavy a nepotrebuje sa starať o dvoch pacientov súčasne – jedného mŕtveho, druhého polomŕtveho.

	Leo sa ohradil, že on tam Foltána neposlal a svoje sťažnosti nech adresuje Halászovi. Doktorovi však prisľúbil, že nabudúce sa k pitve dostaví niekto skúsenejší, no obaja zhodne tomu neverili. Leo zároveň nechcel, aby bolo nejaké nabudúce. Dve vraždy boli tak či tak nad sily všetkých, čo sa prípadom zaoberali. Ak pribudne ďalšia, sú v peknej sračke.

	 


37.

	Streda 23. marec, 9:00

	Major Halász sa predklonil a zopol si ruky na stole. Dva razy si odkašľal a spustil.

	„Takže to zhrniem. Podarilo sa nám zistiť, že doktor Morten Jensen je vysoká kapacita v odbore dejín umenia. V Dánskej národnej galérii je expertom na vikingský raný stredovek. Býva v Rødovre, veľkej štvrti v Kodani. Na konferenciu mal, samozrejme, pozvánku a taktiež bol ubytovaný v hoteli Atrium. Tam nám potvrdili, že Jensen sa, rovnako ako aj Vlk, odhlásil v nedeľu 14. marca, ibaže o niečo skôr, okolo jedenástej. A teda spadá do okruhu podozrivých. Lenže... kontaktovali sme kodanskú políciu so žiadosťou o prešetrenie. Podľa ich zistení odišiel zo Slovenska predčasne preto, lebo na druhý deň, teda 119 v pondelok pätnásteho marca, prednášal na seminári v švédskom Malmö. Poslali nám jeho odtlačky prstov, žiadna zhoda s odtlačkami z chaty.“

	„Oni mali jeho odtlačky prstov?“ neskrýval údiv Boris Malus.

	„Čuduj sa svete, ale mali. Pred rokmi bol zatknutý za nebezpečne rýchlu jazdu autom, vtedy mu ich odobrali. Tam sa s tým zrejme neserú.“

	„A zisťoval niekto, či v tom Malmö aj skutočne bol?“ zamiešal sa do toho Leo.

	„Samozrejme, okrem dánskej polície sme to zisťovali aj my,“ vyprskol Halász. „Čo si myslíš, že tu sedíme s vyloženými nohami?“ pozrel sa na Foltána. „Tomáš, povedz mu!“

	„Preveroval som všetky podrobnosti jeho cesty,“ riekol Tomáš. „Do Kodane letel zo Schwechatu priamou linkou o dvadsať dvadsať. Prílet mal o dvadsaťdva desať. V pondelok ráno o desať dvadsaťpäť použil na prepravu do Malmö trajekt, na ktorý sa nalodil vlastným autom. Seminár absolvoval o trinásť tridsať na univerzite Malmö Högskola.“

	„A to znamená,“ doplnil Foltána Halász, „že Jensen je von z hry.“

	Takže už druhý podozrivý nám prekĺzol medzi prsty, v duchu konštatoval Leo. Potom sa natiahol ponad stôl a vzal si pitevnú správu Zdena Zabáka a niekoľkostranovú dokumentáciu z technického úseku, čo ležali pred šéfom oddelenia. Zaujímala ho jedna vec: silon, ktorým mal Zabák zašité ústa, bol označený ako vlasec z čistého fluorokarbónu priehľadnej farby. Nasledovala jeho značka, určenie, priemer a nosnosť. Pitva preukázala, že profesor mal v pľúcach a žalúdku veľa vody, ktorá aj po jeho vytiahnutí z vane nemohla kvôli zašitým ústam odtiecť. Vlasy z vane patrili neomylne obeti. Ďalší údaj bol však zásadný – pod nechtom ukazováka pravej ruky sa našiel drobný kúsok čierneho vlákna, pravdepodobne z odevu páchateľa.

	Dvere na kancelárii sa rozleteli, až po nich ako nechcená pamiatka zostala na stene malá ryha. Na rannú poradu sa dovalil riaditeľ kriminálky Valigura.

	Za uplynulých niekoľko dní tam chodieval ako na hodiny klavíra. Pravdaže, proti vôli a bez jasotu ostatných zúčastnených.

	Prešiel pár krokov a doprostred stola šmaril noviny.

	„Dnešná tlač,“ začal bez okolkov. „Úplne čerstvá, ešte smrdí farbou.“ Natiahol sa ponad široký stôl a prstom ďobol do prednej strany novín.

	„Ako mi vysvetlíte toto?“

	Všetci policajti vrátane Legena a šéfa Halásza sa predklonili a prečítali si veľký nadpis na titulnej strane: Ďalší člen akadémie mŕtvy. Podtitulok hlásal: Druhá vražda významného profesora za ostatných niekoľko dní. Kto je za tým? Nižšie boli civilné fotky Valentína Vlka a Zdena Zabáka.

	Leo obrátil úvodnú stranu a očami chvatne preletel text. Uvádzalo sa v ňom: „... v priebehu niekoľkých dní polícia objavila už dve mŕtve telá. Ide o obrovskú tragédiu tohto mesta. Zvláštnosť tomu dodáva, že ide o popredných členov slovenskej akademickej obce z oblasti histórie a prírodných vied, známych i svojou aktívnou činnosťou v rôznych charitatívnych organizáciách. Polícia sa zatiaľ nechce k prípadom vyjadrovať, aby nedošlo k narušeniu vyšetrovania a úniku informácií, ktoré vzhľadom na dôležitosť celého prípadu nemôžu byť zverejnené, ale vraj už má okruh podozrivých. Podľa hovorkyne krajskej polície v Nitre polícia a prokuratúra začali trestné stíhanie neznámeho páchateľa vo veci obzvlášť závažného zločinu vraždy a intenzívne pracujú na čo najrýchlejšom dolapení vraha. Celkovo sa však k prípadu odmietla bližšie vyjadrovať a hlbšie ho špecifikovať. Vyšetrovateľ prípadu tiež uviedol, že je viazaný mlčanlivosťou a odmietol ho komentovať...“

	Pri poslednej vete sa Leo zachvel. Nikdy nikomu žiadny rozhovor týkajúci sa týchto vrážd neposkytol. Odkiaľ si to, preboha, vycucali?

	„Takže pýtam sa aj ja, kto je za tým?“ takmer zareval riaditeľ.

	„Nevieme, kto je za tým,“ ozval sa Leo. „Zatiaľ. Napriek tomu, že sa viac ako dva týždne k tomu snažíme dopátrať.“

	Valigura zvraštil obočie. „A ty si, samozrejme, s nikým o tom nehodil reč, všakže?“

	„Isteže nie,“ ohradil sa Leo a takmer ho nadvihlo na stoličke. „Nie som na hlavu padnutý. Čo nechápete, že len tak naslepo práskajú bičom? Nevedia zhola nič, a tak ohurujú ľudí svojimi táraninami!“

	„Moje chápanie a dôvtip nech ťa nezaujímajú. Aby sme si to vyjasnili. Sme pod nedobrovoľným a permanentným drobnohľadom nielen médií, ale aj širokej verejnosti, tak si to už, boha vášho, uvedomte!“ tresol otvorenou dlaňou po stole. Halászovi na ňom nadskočila malá fotka manželky v rámiku a zazvonil tanierik pod šálkou. Vedel, že riaditeľ si nikdy nedával servítku pred ústa, ale dnes sa mu javil mimoriadne vytočený. Pravdepodobne ho zvozil krajský šéf polície osobne, ak nie hneď samotný policajný prezident či nebodaj minister.

	„A k čomu presne ste sa za tie dva týždne dopátrali?“ hulákal ďalej. „To mi chcete tvrdiť, že nemáte ani najmenšiu stopu po páchateľovi? Zdá sa mi, že iba prešľapujete na mieste, takže s tým láskavo začnite niečo robiť. Ide o významné osobnosti verejného života. Minister školstva začal ohľadom toho vyvíjať tlak na nášho ministra a ten bezprostredne tlačí na mňa, takže sa opäť pýtam, ak ste to čírou náhodou prepočuli: Kto je za tým?“

	A je to vonku, rozmýšľal Halász. Cítil, že vo vzduchu visí dosť veľký malér, hojdal sa nad nimi ako Damoklov meč.

	„Máme niekoľko stôp a dôkazov, no doposiaľ...“ zaševelil Malus.

	„Áno? A komu patria, ty doposiaľ!“

	Nikto nič nevravel. To by radi vedeli všetci.

	Riaditeľ sa trochu vydýchal a potom pokračoval už umiernenejším hlasom. „Pozrite, chlapi, niekto nám tu likviduje vážených profesorov, inteligenciu, ktorá pre tento štát urobila už veľa prospešnej práce. Celú akademickú obec, hlavne ústav esávé zasiahla panika a obávajú sa, kto ďalší bude na rade. Podaktorí si už pobrali dovolenky a vypadli z republiky. Dosť ma táto situácia štve a prízvukujem vám, že ak sa to celé rýchlo neposunie ďalej a prípad bude stáť, začnem z toho vyvodzovať vážne a neblahé dôsledky. Bezpodmienečne. Tomu verte! A keď hovorím vážne, tak si buďte istí, že budú zasrane vážne. Bolo vám to, dúfam, všetkým prítomným jasné.“

	„Ale...“ snažil sa ohradiť šéf oddelenia.

	„Žiadne ale, Eman. Aj vy ostatní. Denne mi budete písomne predkladať hlásenie o tom, ako postupujete s prípadom, a nechcem počúvať žiadne výhovorky.“

	Skutočne nemali v rukách nič zásadné, preto sa Leo pred riaditeľom cítil trápne. Ako neskúsený zelenáč, ktorý zatiaľ nič nezažil a nezvládol. Takmer ako panna pred prvým sexom. Začal ho svrbieť chrbát a zadok, akoby nahý sedel v mravenisku. Drzé malé mravce pomaly pochodovali po jeho chrbte vyššie a vyššie a stúpali až ku krku. Poškrabal sa na ňom. Mravce neodišli, zostali, len ich už nebolo toľko veľa.

	„Pán riaditeľ, sme v slepej uličke a všetky naše doterajšie...“ snažil sa o vysvetlenie Leo.

	Valigura na neho zazrel a rukou ho zastavil v strede vety. „Tak sa v nej bleskurýchle otočte a snažte sa nájsť schodnejšiu cestu. Ak mi chce ktosi z vás oznámiť nejaký zmysluplný návrh alebo postup, tak som samé ucho. Ale ak má niekto len bezpredmetnú a neodôvodnenú námietku, nech je radšej ticho.“

	Všetci boli teda radšej ticho.

	Iba Foltán postrehol, že sa riaditeľovi podarilo zosmoliť malý rým a chcel ho hravo doplniť niečím vtipným, ale pre istotu si to rozmyslel.

	Valigura ešte zrakom preletel svojich podriadených, a pretože s nimi zabil už omnoho viac času, než plánoval, len sa s nimi stroho rozlúčil a ako prišiel, tak aj odišiel. Zostala po ňom len vôňa vody po holení a nevrlá nálada. Iba mucha ticho sediaca na okennom ráme konečne slabo zabzučala.

	Zvyšok porady pripomínal kar. Ak by im tam teraz niekto priniesol kyticu fialových gerber, možnože by si aj poplakali. Nikto sa netváril radostne. Prečo by aj. Riaditeľ ich pred chvíľou sfúkol, na zozname mali dvoch mŕtvych profesorov, stopy po vrahovi by sa našli, ale nikam ich neviedli, tlač sa vyžíva v ich nemohúcnosti a verejnosť začína byť pobúrená. Hotová óda na radosť.

	Halász to radšej ukončil a kriminalisti sa rozišli do svojich kancelárií.

	Piatok 25. marec, 3:55

	Začínali sa Veľkonočné sviatky a azda by sa z toho vykľul vcelku pekný deň, keby sa nezačal tak mizerne.

	Od vraždy Zdena Zabáka ubehlo päť dní, no s jej vyšetrovaním stáli na mieste. Ručičky hodín sa blížili k štvrtej hodine rannej, mesto spalo, iba Leo Legen sa nepokojne prehadzoval na posteli. Bol sviatok, dnes nemusel vstávať do práce, nuž si vopred naplánoval, že strávi pekný deň s rodinou.

	V krátkych fázach spánku sa mu snívalo o čertoch, démonoch a pekle, o bytostiach kadejakých tvarov a podôb. Zjavovala sa mu abnormálne spuchnutá fialovočierna mŕtvola s amatérsky zašitými ústami, vychádzajúca z vane – jeho vlastnej vane v jeho vlastnej kúpeľni. Mátožne vyliezla z vody a zo stĺpa (Leo netušil, kde sa tam vzal) odviazala zhorené telo, veľmi podobné zuhoľnatenému kmeňu akéhosi predpotopného stromu. Oba zjavy svorne stáli popri sebe a uprene pozerali rovno na neho. Zrazu natiahli pred seba ruky a bok po boku kráčali k nemu, vydávajúc škrípavé zvuky, ktoré zrejme ani nepochádzali z tejto galaxie. Už-už sa ho ten zhorený žúžoľ pokúšal svojimi kostnatými hnátmi schmatnúť za hrdlo, keď Leo náhle precitol.

	Otvoril oči a rozrušene sa zahľadel do tmy. Keď sa ako-tak upokojil, odkopol paplón, posadil sa a trikrát sa zhlboka nadýchol. Bosé nohy navliekol do papúč a odšuchtal sa do kuchyne, kde si napustil plný pohár vody a na dúšok ho vypil.

	Usadil sa za stôl. Boli na ňom pohodené noviny. Ľahostajne prehodil prvé dve strany a na tretej ho zaujal jeden článok. Začítal sa. Článok popisoval búrlivú reakciu respondentov, ktorých sa regionálny redaktor v uliciach Nitry pýtal, či sa cítia v meste a jeho okolí bezpečne, ako hodnotia doterajšiu prácu polície, týkajúcu sa vyšetrovania brutálnych vrážd akademikov, ako by podľa nich mali postupovať orgány činné v trestnom konaní a podobne. Leovi ovisli kútiky úst pri vykreslení vraha, čo sa vyznačuje priam zvrátenou surovosťou, a že takúto sadistickú beštiu, ktorá sa rozhodla loviť slovenskú inteligenciu, si história Nitry nepamätá.

	Zavrčal a zmietol noviny zo stola. Súhlasil, že novinári majú na toho maniaka primeraný názor, veď takéto niečo nedokáže spraviť normálny človek, iba nehumánne hovädo, no nemuseli to vyťahovať ešte v priebehu vyšetrovania a šíriť paniku v celom regióne, ak nie hneď v celej krajine.

	Leo si uvedomil, že zo spania už nič nebude. Potichu zhrabol zo spálne oblečenie a zaliezol do kúpeľne. Zrkadlo nemilosrdne odrážalo jeho zovňajšok. Opuchnutá tvár a tmavé kruhy pod očami nedokázal odstrániť ani spánok, veď ani ten nestál za veľa. Tvár si opláchol studenou vodou a mokrými rukami si zľahka uhladil strapaté vlasy v márnej nádeji, že mu to pomôže vylepšiť výzor.

	Na stolíku v chodbe mu zavibroval mobil. Nemal službu a chcel sa konečne normálne vyspať, preto si večer vypol zvonenie, aby ho náhodné volanie nezobudilo. Mylne sa však nazdával, že mu nikto nezavolá. Teraz už vedel, že mal telefón vypnúť úplne.

	Mrzuto pozrel na displej, svietilo na ňom neznáme číslo. Kto otravuje tak skoro ráno? blesklo mu. Veril, že to bude len hlúpy omyl.

	Potom prijal hovor.

	Nebol to omyl.

	„Pán Legen, musíme sa súrne pozhovárať,“ povedal mu bez najmenšieho pozdravu muž na opačnej strane linky.

	„Kto volá?“ opýtal sa Leo, pretože hlas nedokázal hneď spoznať.

	„Tu je Oleg Kaufmann.“

	Leovi pripadalo nemiestne, že mu volá tak skoro ráno.

	„O čo ide, pán Kaufmann?“ spýtal sa namrzene.

	„Nemám čas vám to vysvetľovať, urýchlene sem musíte prísť!“ vychrlil zo seba starý profesor.

	„Kam sem?“

	„Ku mne domov.“

	„Nepočká to?“ Pozrel sa na hodiny, bolo pol piatej. „Mám pocit, že je príliš skoro na...“

	„To, čo vám chcem povedať, neznesie žiaden odklad.“ V telefóne zaškrípalo. „Potrebujem...“

	„Haló! Čo potrebujete?“

	„... vašu pomoc.“

	„Nepočujem vás dobre, ste tam, pán Kaufmann?“

	„Rýchlo príďte, lebo...“

	Leo sa viac nedozvedel, v slúchadle to opäť zachrčalo a potom stíchlo.

	„V poriadku. Tak o tridsať min... Haló! Pán Kaufmann, ste tam? Nikam nechoďte, zostaňte doma. Vynasnažím sa prísť... Haló?“

	Leovi, s mobilom stále pritisnutým k uchu, sa zazdalo, že v ňom počuje slabé dýchanie či šumenie. Akoby ktosi na druhej strane linky držal v ruke slúchadlo a v tichosti načúval.

	„Haló! Pán Kaufmann, počujeme sa?“ skúsil to ešte raz.

	Spojenie sa prerušilo. Leo neváhal. Na opasok si pripol puzdro s pištoľou, obliekol si bundu a vybehol von z domu.

	O pätnásť minút Leovo auto preletelo naširoko roztvorenou bránou a prudko zabrzdilo pred Kaufmannovou rezidenciou. Samotný fakt, že nebola zatvorená, bol čudný. Žeby zase zlyhala Friedrichova pedantnosť?

	Leo vystúpil z auta a rozhliadol sa vôkol. Neďaleko vstupného schodiska bolo odstavené čierne BMW. Leo nemal doteraz dôvod zisťovať, aké auto vlastní Oleg Kaufmann, a tak predpokladal, že patrí jemu. Nešlo mu do hlavy, prečo ho nezaparkoval do garáže, ktorá bola iba pár metrov od domu. Možno mal profesor obzvlášť naponáhlo a na aute, chvíľu predtým, ako s ním volal, odniekiaľ došiel a pravdepodobne na ňom ešte v krátkej dobe plánoval odísť.

	Pozrel sa na oblúkové okná vily. Zamarilo sa mu, že vpravo na poschodí sa mihol nejasný tieň, možno sa i zľahka pohla záclona. Mohol to byť iba prievan, čo sa jemne pohral so záclonou, rozhojdaný odraz stromov na skle, hocičo. Bol to však len jeho dojem a nebol si tým stopercentne istý. V každom prípade, overiť by to mal, a rýchlo.

	Keď kráčal hore schodmi, postrehol, že vstupné dvere sú nepatrne poodchýlené. Bolo to len pár centimetrov, no pripadalo mu to nezvyčajné a predovšetkým nezodpovedné. Vilu prepchatú hŕbou hodnotných starožitností by zaiste jej majiteľ nenechal len tak otvorenú.

	Premklo ho zvláštne podozrenie. Svižne z puzdra vytiahol zbraň a držiac ju obojručne pred sebou špičkou topánky zľahka ťukol do dverí. Vzápätí si uvedomil svoju chybu, keď sa ranným tichom ozvalo nepríjemné zavŕzganie, ktoré ho prezradilo.

	Vstupná hala bola ponorená do tmy a Leo beznádejne zavŕtal zrak do miestnosti. Mal neurčité tušenie, že tu niečo nesedí.

	Stojac medzi otvorenými dverami vrhal dnu dlhý čierny tieň, ktorý sa naťahoval až ku schodom na poschodie. Obozretne vstúpil dnu a spravil dva úkroky vľavo, aby nepostával vo svetle pouličnej lampy. Z kúta haly k nemu doliehal slabý zvuk kyvadla veľkých hodín, okrem neho vila očividne zívala prázdnotou. A zvláštnym pachom, ktorý nevedel pomenovať. Azda to bol pach nánosov dlhovekosti tohto domu, možno pach niečoho zlého, čo v sebe po celé desaťročia ukrýval. Vskutku nadobudol pocit, ako keby sa tu zastavil čas, iba drobné čiastočky prachu voľne poletovali v chabom svetle z ulice.

	Začali ho napĺňať obavy a vzrástlo v ňom napätie. Čo sa tu mohlo stať a kde je profesor? Volal mu predsa z pevnej linky, to znamená, že by mal byť doma. Hádam za tú chvíľu len tak niekam nezmizol? Prečo by ho tak zavčasu vytiahol z domu a potom odišiel a nepočkal ho? Predsa tvrdil, že je to neodkladné.

	Spomenul si na gazdinú, pani Ivanickú, no tá prichádzala do domu až okolo ôsmej a aj to iba každý druhý deň. Dnes je piatok, ktovie, či jej služba vychádza práve na dnes? Usúdil, že Kaufmann musí byť doma sám. Vlastne nie sám, v dome predsa býva ešte starý Friedrich.

	Povedal si, že preskúma najskôr priestory na prízemí. Zneistel, či má zažať svetlo, alebo zostane ukrytý pod plášťom tmy. To by ale nevidel ani on sám.

	Rozhodol sa pre svetlo.

	Rukou nahmatal vypínač na stene a stlačil.

	Nič sa nestalo. Tma ako v rohu.

	Ak niekto vypol ističe, posunulo by to situáciu do úplne inej roviny. Prečo vlastne nezavolal posily a nepočkal na nich? Čert to ber! Kaufmann by mu tak zavčasu bezdôvodne nevolal.

	Vtom začul tlmené kroky z kuchyne. Chcel sa tam rozbehnúť, ale uvážil, že v tme by si mohol akurát zlomiť nos, nuž našľapoval opatrnejšie. Keď sa ocitol uprostred priestrannej miestnosti, zastal a načúval. Za presklenými dverami vedúcimi do záhrady zazrel pohyb. Navyše ostali aj mierne odchýlené.

	Schmatol kľučku a prudko nimi trhol.

	Ten okamih, keď sa mu pred očami mihol kus dreva, mohol trvať tisícinu sekundy. Drevená lata ho zasiahla priamo doprostred čela. Rozhodil rukami, pištoľ mu vypadla a šúchala sa po klzkých dlaždiciach. Omámený cúvol, zapotácal sa a rútil sa k zemi. Chcel sa čohosi zachytiť, ale namiesto toho pri páde strhol zo stola obrus s niekoľkými šálkami, ktoré s rachotom dopadli na podlahu. Kým dopadol aj on, ešte stihol začuť, ako sa rozbili na kúsky. O jeden z nich si porezal pravú dlaň.

	Potom nastala tma.

	Ešte hustejšia, akou bol obklopený doposiaľ.

	Netrvalo to dlho, kým sa dokázal pozviechať. Zato v hlave mu riadne hučalo. Stál v predklone s rukami na kolenách, krv mu z rozrazeného čela kvapkala na dlážku a tvorila na nej malú červenú mláku. Ďalšia krvavá škvrna sa tvorila na nohaviciach v miestach, kde sa opieral pravou dlaňou. Pozrel sa na ňu a od hnevu stisol pery. Nemal silu už ani zanadávať. Keď sa niečo serie, tak poriadne, a v jeho prípade to platilo niekoľkonásobne. Tak či onak, mal s tým vopred počítať. Jeho chyba, nikoho iného, a ten, kto ho napadol, zrejme už zdrhol.

	Otriasol sa a vytackal sa von na veľkú drevenú terasu. Hlavu mu išlo roztrhnúť, krv mu stále stekala po tvári a vpíjala sa do košele. Rozhliadol sa po záhrade ponorenej v rannom šere. Kam ten hajzel zmizol? Je to len pár sekúnd, možno necelá minúta, ihneď predsa vybehol za ním von.

	Leo si uvedomil, že nemá zbraň. Vrátil sa späť do kuchyne a prehľadával každú piaď. Naštvane fučal, lebo tým strácal drahocenný čas. Všimol si ju viac-menej náhodne, kúsok pažby vytŕčal spod chladničky. Keď sa mu ju podarilo vyloviť, vytrielil opäť von. S namierenou zbraňou sa na trávniku točil v akomsi kruhu, snažiac sa zachytiť i nepatrný pohyb v záhrade.

	Nikde ničoho a nikoho.

	To predsa nie je možné! Vtedy začul zavrčať motor a zapískať pneumatiky.

	Leo rýchlo popri múre obehol dom a zastal pred hlavným vchodom. Čierne BMW tam už nestálo, v diaľke uvidel len jeho zadné červené svetlá. Práve zabočilo doprava, smerom od príjazdovej cestičky na hlavnú ulicu.

	Rukávom si z čela zotrel krv, naskočil do svojho auta, naštartoval a vyrazil za ním.

	Bavorák si to šinul veľkou rýchlosťou po Panskej doline, motor reval, spod kolies odlietali malé kamienky. Rýchlosť na tachometri sa šplhala na sto kilometrov za hodinu, čo bolo vzhľadom na úzke a krátke ulice odvážne.

	Leo sa mu snažil nadbehnúť, prudko zvrtol volant a zo Svätoplukovej ulice zabočil doľava na Vendelínsku. Dobšinského ulica, posledná od štvrte Pod Zoborom k mestu, bola pomerne dlhá a na jej konci stihol zazrieť svetlá unikajúceho auta. To musí byť ono. Pôjde za ním stoj čo stoj. V diaľke zbadal, ako auto prešlo kruhovým objazdom a odbočilo na Chrenovskú. Silno dupol na plynový pedál. Na kruháči pneumatiky prenikavo hvižďali. Bol štátny sviatok, cesty boli takmer prázdne. Nesmie mu ujsť! Všimol si, že čierne auto zahlo na Triedu Andreja Hlinku, stade na Dlhú. Potom sa mu stratilo.

	Leo zastavil, zahrešil a trikrát silno udrel do volantu. Vystúpil a rozhliadol sa. Nikde ani živej duše. Rozbehol sa k zaparkovaným autám medzi panelákmi, ale ani jedno z nich nebolo čierne BMW.

	Chvíľu bezradne kráčal, ocitol sa až na Štiavnickej.

	Kde sa ten zmrd ukryl? Oproti zbadal šesť smetných kontajnerov a za nimi husté kríky. Musí prezrieť aj tie, keď už je tu. Čo ak by sa predsa len ukrýval kdesi tam? Nezmysel, nablízku by iste stálo čierne auto. Nemá ale čas tu skúmať každý meter, mal by zabezpečiť dom, čo znamená, že sa tam musí bleskom vrátiť. Nuž čo. Rezignoval. Ak bol toto ozajstný páchateľ, už je v háji a on si to zrejme vyžerie. Do hlásenia to bude musieť dať, či už sa mu to páči, alebo nie. Ešte vyjde na posmech, že sa dal tak sprosto ovaliť po hlave. Až teraz sa rozhodol vziať do ruky telefón a zavolať na policajné operačné stredisko.

	Štyri policajné autá prefrčali vstupnou bránou, obišli sochu malého chlapca cikajúceho do nádržky fontány, navlas rovnakú, akou sa hrdia v Bruseli na ulici Stoofstraat, a prudko zabrzdili pred vilou profesora Kaufmanna. Zhurta z nich povyskakovalo niekoľko kriminalistov a uniformovaných policajtov. Za nimi sa dovalil pikap s policajným kynológom.

	Leo sedel pred domom na hranatom žulovom kvetináči a díval sa do zeme. Na rozbitom čele si držal vreckovku a nervózne poťahoval z cigarety. Policajti sa k nemu zhŕkli a dožadovali sa vysvetlenia. Vyšetrovateľ všetkých v krátkosti oboznámil so vzniknutou situáciou a rozdelil im úlohy. Bolo nevyhnutné urobiť podrobnú obhliadku domu a zistiť, ako a kam sa podeli jeho majiteľ so starcom.

	Leo vstal, navliekol si rukavice a vykročil k vile. Kľučka dverí by im mohla odhaliť prípadné odtlačky prstov, aj keď v to nedúfal. Predpokladal, že prípadný páchateľ dozaista použil rukavice a kadejakých iných odtlačkov tam bude neúrekom. Vedel, že tie svoje na kľučke spoľahlivo nenájde, keďže pri prvej návšteve mu dvere otvoril Friedrich, a dnes použil len špičku topánky na ich odchýlenie. Lenže celkom iste budú na klopadle, s tým radšej oboznámil najbližšieho technika.

	Dvere boli stále otvorené tak, ako ich Leo zanechal, teraz ale do vnútra prenikalo silné svetlo reflektorov policajných áut.

	Legen vstúpil dnu ako prvý, za ním Malus a Foltán, po nich traja technici s vybavením. Najskôr sa musia zaistiť všetky stopy, preto uniformovaní policajti zostali vonku pred dverami.

	Po vstupe do haly vyšetrovateľ odporučil kriminalistom, aby najskôr prezreli kúpeľňu a dve malé miestnosti vzadu. On sám sa dal do bádania dole v pracovni. Na pracovnom stole prehrabol malé kôpky papierov. Boli to však len nejaké poznámky a tlačivá, a tak im nevenoval väčšiu pozornosť. Rozhodol sa prezrieť zásuvky stola. V prvých štyroch nenašiel nič výnimočné, ale v poslednej, piatej, ho niečo zaujalo.

	Na farebných zväzkoch papierov ležala biela handra. Opatrne ju vybral a prezrel si ju. Boli na nej drobné mastné fľaky. Leo ich vedel priradiť. V handre musela byť predtým zabalená pištoľ. Keď tu nie je, znamená to, že ju má pri sebe buď Kaufmann, alebo ju vzal ten hajzel. Kaufmann má iste zbrojný preukaz, napadlo mu, no bude si to musieť overiť.

	Na dne zásuvky sa jagal odznak. Chytil ho medzi prsty a zodvihol k očiam. Bola na ňom orlica s roztiahnutými krídlami a pod ňou v krúžku svastika.

	Takmer zahvízdal.

	Vybral plastové vrecko, handru i odznak vložil doň a zásuvku zatvoril. Ak dolapia páchateľa a nájdu u neho zbraň zo zásuvky, podľa oleja na mazanie hlavne a piesta dokážu, či ju odtiaľto vzal práve on. Musí sa však zhodovať s fľakmi na handre. Potom budú musieť už len zistiť, či bola použitá na trestnú činnosť.

	Keď sa vrátil späť do haly, oči mu padli na rímsu kozuba a čiernobiele fotografie. Tentoraz si ich prezrel dôkladnejšie a napokon si dve z nich vložil do vrecka bundy.

	Boris prišiel k Leovi, aj on držal v ruke malé vrecko. Vo vnútri bol kúsok červenej textílie.

	„V kuchyni sme našli toto.“

	„Čo to je?“

	„Pričuchni si a zistíš to.“

	Leo roztvoril vrecko, opatrne privoňal a pokýval hlavou.

	„Takže predsa len ide o únos.“

	„A my sme ešte hlbšie v riti.“

	Kriminalisti sa rozdelili, prezreli dve spálne a tri hosťovské izby na poschodí, ale nikde nikoho nenašli. V chodbičke si Leo všimol štvorcové dvierka na strope a vzápätí vyzval Foltána, aby sa nimi pretiahol hore na povalu a prehľadal ju.

	Legena už odmala fascinovali staré pôjdy a pivnice. U svojej starkej vedel stráviť celé hodiny kutraním sa v starých nepotrebných veciach a zakaždým medzi nimi našiel niečo zaujímavé, pre neho v tých rokoch priam tajuplné. Tie temné a zaprášené zákutia ho vždy doslova pohltili.

	Tomáš sa natiahol a rukou otvoril poklop. Zhora sa vysunul úzky rebrík, po ktorom začal vystupovať na povalu. Leo ho ihneď nasledoval. Keď sa aj on pretiahol úzkym otvorom, musel dávať pozor, aby si znova nebuchol už aj tak roztrepanú hlavu o šikmú strechu, ktorá sa v blízkosti otvoru dosť zvažovala. Oprášil si nohavice a prešiel hlbšie do útrob pôjdu. Bola tam tma aj navzdory tomu, že sa medzitým vonku úplne rozvidnelo. Miniatúrne strešné okienko dokázalo dnu prepustiť len slabú dávku slnečných lúčov.

	Takmer na konci uvidel úzky pruh bieleho svetla. Patril baterke Tomáša, ktorý sa práve prehrabával v starej truhlici. Zavolal na Lea, aby k nemu došiel, že objavil čosi zaujímavé. Leo dačo neurčité zamrmlal, rukou z trámu pred sebou zmietol pavučiny a opatrne prekračujúc veľké hranoly sa vydal k nemu. Drevená podlaha mu pod nohami nebezpečne vŕzgala. Chvíľami mal pocit, že ho neudrží a prepadne sa dole. Ťažké foršne prehrýzlo celé storočie a neutíchajúci hlad červotočov im napomáhal k rýchlejšiemu rozkladu. Vskutku dobrá vyhliadka.

	Ibaže sústrediť pohľad viac pod nohy ako nad hlavu sa občas nevypláca. Leo to zistil po pár krokoch, keď do niečoho narazil. Zaklial a chytil si čelo. Trafil presne to isté miesto, ktoré mu už krvácalo. Chcel sa zachytiť dreveného trámu, no ako naň priložil dlaň, zadrela mu do nej malá trieska. Skríkol. Nie od bolesti, ale od zúfalstva.

	Tomáš na kolegu zasvietil a nechápavo civel, prečo tak huláka. Nepýtal sa. Načo? Aj tak by mu Leo iba odvrčal. A aj odvrčal, lenže kvôli tomu, že mu mladý svietil baterkou rovno do očí. Vytrhol mu ju z ruky a otočil lúč nahor, aby zistil pôvod svojho ďalšieho úrazu. Na hrdzavom háku, hlboko vrazenom do starého trámu krovu, visel čierny železný kotlík. Prizrel sa mu bližšie a posvietil na malý znak na boku. Zrejme značka výrobcu, napadlo mu. Myklo ho pri zistení, že to nie je žiadne firemné logo, ale znak SS. Z kotlíka sa vykľula stará vojenská prilba.

	Podobný objav vytiahol aj Tomáš z truhlice. Leo naň zasvietil a pri pohľade na hnedo-zelenú uniformu zvraštil obočie a odpľul si. Podľa výložiek a malých odznakov na fazóne saka okamžite zistil, že uniforma patrí dôstojníkovi SS.

	Potom nasmeroval lúč do truhlice. Ležala tam dôstojnícka brigadírka s odznakom orlice a pod ňou sa jagal druhý odznak v podobe lebky s prekríženými kosťami. Dozaista patrili Kaufmannovmu otcovi, nazdal sa.

	Medzitým vonku policajti s technikmi prehrabali kôlňu za vilou, bývalú stajňu a dve menšie hospodárske budovy. Neskôr vyšetrovateľovi nahlásili, že nič zvláštne, čo by mohlo súvisieť s únosom, nenašli. Žiadne stopy krvi, porozhadzované veci ani náradie, ktoré by svedčili o nejakom zápase. Jedine v okolí terasy bola hromada stôp, poprekrývaných jedna cez druhú.

	Leo sa aj s kriminalistami spoločne vybrali prezrieť pivničné priestory. Ani tam však neobjavili nič pozoruhodné. Po Olegovi Kaufmannovi a jeho sluhovi nebolo nikde ani chýru.

	Vrátili sa do záhrady preskúmať odtlačky topánok v tráve. Bolo tam aj veľa jeho vlastných stôp, ale zaujali ho iné. Podobné videl pred chatou Pod Dlhou skalou.

	Ubehla iba chvíľa, keď k nemu podišiel policajt s viac ako metrovou latou v ruke a oznámil mu, že je pofŕkaná krvou, pravdepodobne obete.

	Leo mu vytrhol latu z ruky s jedovatou poznámkou, že to nie je krv žiadnej obete, iba ak by ňou bol on sám. Kým policajt stihol jeho poznámku pochopiť, Leo si latu obzrel a odfúkol si.

	Našťastie v nej neboli zatlčené žiadne klince, zrejme by nedopadol dobre. Potom mu ju podal späť, aby ju policajt odovzdal technikom kvôli odobratiu odtlačkov.

	Pri bráne si kriminalisti rozdelili smer a rozišli sa. Každý z nich si vzal jednu stranu ulice. Rad radom zvonili pri rodinných domoch a vypytovali sa susedov, či nevideli alebo nepočuli niečo podozrivé, prípadne nezahliadli niekoho, kto by sa večer a v noci nápadne motal okolo Kaufmannovej vily. Neprítomné pohľady ľudí, ktorých práve vytiahli z postelí, im nedávali najmenšiu šancu na úspech, ale aspoň to skúsili. Po záporných odpovediach a ráznych krúteniach hlavou sa vrátili pred rezidenciu.

	Leo stál dolu pri schodoch a práve dával jasné inštrukcie dvom policajtom, aby tentoraz aj vlastným telom zabránili akémukoľvek vstupu kohokoľvek z médií na pozemok. Boris s Tomášom mu v krátkosti oznámili, ako pochodili, respektíve nepochodili u susedov. Leo nič pozitívne ani nečakal, veď kto by už na Veľký piatok nadránom zo zvedavosti sledoval ulicu.

	 


41.

	„Niekoho si videl v okne?“ dožadoval sa Boris Leovho vysvetlenia, len čo sa vrátili do kancelárie a zavreli za sebou dvere. Oči im slzili od vetra a nevyspatia.

	„Ja neviem,“ zadudral Leo.

	„Akože nevieš? Čo si mal preludy?“

	Leo by to v tej chvíli pokojne priznal, ibaže krvavý šrám uprostred čela a bolesť hlavy mu pripomenuli, že to bolo až príliš reálne.

	Foltán medzitým zalieval kávu a na pol ucha načúval ich rozhovoru.

	„Hovorím ti, že neviem. Proste sa hore mihla záclona, vošiel som dnu, všade tma ako v riti, hovno som videl, a ktosi ma ovalil po kotrbe.“

	„A čo zvuky? Počul si nejaké kroky, šramot, čokoľvek?“

	Leo sa zaklonil a priložil si studený obklad na čelo.

	„Ani nie. Možno dole v kuchyni. Nepamätám sa.“

	„Ty sa nepamätáš? Buď to máš z toho úderu, alebo začínaš senilnieť. Najskôr však z tých cigariet.“

	„Prestaň ma tu buzerovať, doriti! Už si ako moja žena. A Ingrid.“

	„Tak sa snaž rozpomenúť. Povedal by som, že je to dosť dôležité. Čo mal oblečené ten útočník?“

	„Ako to mám vedieť?! Nevidel som ho.“

	„Teda, s tebou je spolupráca jedna radosť.“

	„Vypočúvaš ma?“

	„Nie, len sa pýtam.“

	„Jednoducho som vzadu pri dverách, čo vedú z kuchyne do záhrady, počul tichý šuchot, ako keď niekto opatrne našľapuje. Šiel som tam, a tresk! Viem, chceš namietať, že som tam nemal chodiť sám, ale mohol som vedieť, čo sa tam stane? Dvadsať minút predtým mi volal Kaufmann, že sa so mnou potrebuje rýchlo zhovárať. Vraj potrebuje pomoc... Zbehlo sa to rýchlejšie, než by si lúskol prstami. Nemal som čas niekomu telefonovať.“

	„Dobre,“ povzdychol Malus. „Ističe boli vypnuté, v čom musí mať prsty útočník, no ak si predstavím, že trochu svetla z ulice mohlo dopadať do domu, musel si aspoň dačo vidieť.“

	„Dohromady nič moc. Kuchyňa je vzadu, tam svetlo nedopadalo. Veď si tam bol a videl si to.“ Leo si priložil druhý obklad na ubolené čelo. „Akoby tam na mňa čakal.“

	„Takže ťa ovalil, šiel si k zemi, prebral si sa a vybehol si za ním von. Kam si ho potom až sledoval?“

	„Stratil sa mi medzi panelákmi v okolí Štiavnickej ulice, alebo tam niekde. Ak to bol vôbec on. Hľadal som ho, no bezvýsledne. Ani čoby sa vyparil.“

	„Typ auta?“

	„Čierne BMW, sedan.“

	„A čo poznávacia značka?“

	„To nemyslíš vážne?!“ Leo sa na neho divne pozrel. „Keď sme pri tom, zistil si, aké auto má Oleg Kaufmann?“

	„Iste. Biely Superb.“ Boris mu nadiktoval nitriansku ešpézetku.

	„To teda znamená, že ten bavorák patrí únoscovi. Ak ho, samozrejme, nemal z požičovne.“

	„Večná škoda, že si si nevšimol tú značku.“

	Malusovi ako starostlivému otcovi štyroch chalanov pri pohľade na Legena nedalo pokoj jeho rozbité čelo.

	„Tú tržnú ranu by si si mal ísť dať zašiť,“ poradil mu.

	„Netreba. Veď mi to už netečie.“

	Boris sa nedal len tak odbiť.

	„Mali by ti urobiť cétéčko, minimálne röntgen. Čo ak máš prasknutú lebku?“

	„Hovno!“ Leo zhrnul celú odpoveď do jedného slova a tým to považoval za vybavené.

	„Ako myslíš.“

	Chvíľu bolo v kancelárii ticho. Leo si držal na čele mokrú vreckovku, Boris bezducho civel do okna a Tomáš ho napodobňoval.

	Po chvíli Leo prelomil pokojnú atmosféru.

	„Vŕta mi v hlave, kde je ten sluha?“

	„Aký sluha?“

	„Prepáč, zabudol som ti o ňom povedať. Kaufmann mal komorníka či majordóma, alebo čím to bol. Taký starý dedo, zhruba osemdesiatnik, údajne z Drážďan. Rád by som vedel, kde sa stratil aj on.“

	„On tam býval spolu s Kaufmannom?“

	„Áno. Volá sa Friedrich.“

	„Aký Friedrich?“

	„Čo ja viem? Kaufmann mi raz povedal iba to, že sa volá Friedrich, nič viac.“

	„A to si sa ani nepýtal na jeho priezvisko?“

	„Nepýtal. Vtedy som to nepovažoval za potrebné, nezaujímal ma. Bol som vypočúvať Kaufmanna, Friedrich nám len doniesol čaj a postával mi za chrbtom.“

	„Takže teraz máme vyhlásiť pátranie nielen po Olegovi Kaufmannovi, ale aj po nejakom Friedrichovi, vek okolo osemdesiat, ktorý má prsty v zmiznutí, eventuálne vražde svojho pána?“

	„Prestaň s tým sarkazmom. Pochybujem, že by mu ten starček dokázal ublížiť, veď ledva ťahal nohy za sebou. Mohol by však byť svedkom. Ba čo horšie, ktosi sa mohol aj jeho zbaviť ako potenciálneho svedka.“

	„Nebude problém prísť na priezvisko toho Friedricha. Predpokladám, že u Kaufmanna bol prihlásený k trvalému pobytu,“ priplietol sa do ich rozhovoru Tomáš.

	Leo súhlasne prikývol a obom rozpovedal o fotkách s nacistami a nezabudol sa zmieniť, že otec Olega Kaufmanna patril k vysokým dôstojníkom SS a uniforma na povale nepochybne patrila jemu. To mu pripomenulo, že má vo vrecku bundy fotky, ktoré vzal vo vile. Vstal, vybral ich a podhodil Malusovi.

	Ten si ich obzeral a nad čímsi dumal.

	„A čo ak starý Kaufmann sympatizoval s fašizmom? Jablko nepadá ďaleko od stromu, no nie? Ako si povedal, aj ten jeho lokaj bol Nemec. Čo ak v tom hral nejakú úlohu?“

	„Nie je štandardné mať doma vystavenú veľkú fotografiu nacistického dôstojníka, napriek tomu, že ide o jeho otca,“ zamudroval Foltán. „Navyše s Eichmannom.“

	„A ako to súvisí s prípadom?“ zašomral Malus.

	„Chcel som len pomôcť,“ takmer urazene odvrkol Foltán.

	Boris prikázal Tomášovi spísať hlásenie o dnešnom ráne a protokol o obhliadke miesta činu. Po dohovore s Leom a nájdených dôkazoch, ako červenej handry napáchnutej podozrivou plynnou látkou a viditeľných stôp, sa rozhodli, že to budú evidovať ako únos dvoch osôb.

	Tomáš sa nezatváril veľmi potešene, ale pustil sa do písania.

	„Čo tak k tomu pridať útok na verejného činiteľa?“ pripomenul mu Boris rozbité čelo.

	Leo odvrkol, že útok na svoju osobu by zatiaľ z toho vynechal. Aj tak sa topia v problémoch. Ak dolapia páchateľa, potom mu to celé zráta dohromady. V skutočnosti môžu výskať od radosti, že v dome nenašli dve mŕtvoly.

42.

	Pondelok 4. apríl, 4:00

	Bol unavený, dlho bežal chladnou mokrou horou. Kilometre. Neblúdil, cieľ svojej cesty mal dokonale zmapovaný, dopredu a do podrobností si ho naštudoval, nemal sa kde stratiť. Horšie to bolo s jeho dušou, tá sa pomaly strácala.

	Potom sa ešte v aute, ďaleko od domova, prezliekol do čistého oblečenia a cestou daroval svoje zablatené šaty a topánky nejakému špinavému úbožiakovi. Iste ich bude potrebovať.

	Všetko v jeho výtvore malo svoje opodstatnenie a hlavne presne určený termín, dobu, ktorú nesmel za žiadnu cenu prepásť. Stálo ho to už toľko námahy a tvorivej potencie, že zanedbať hoci len najmenší detail by skazilo celé jeho veľkolepé dielo.

	Rukami sa opieral o chladné modré obkladačky, nohy rozkročené. Hlavu zvesil medzi široké ramená a prúdiacu vodu nechal tiecť na nahé šľachovité telo. Zmývala z neho blato, prach a... hriech. Temnú stránku jeho rozkmásaného vnútra. Voňavý šampón, pozvoľna stekajúci v klzkých zelených pramienkoch po hladkej pokožke, mu dodával novú dávku energie, tak potrebnú pre ďalšie, veľmi dôležité kroky. Mali nastať už onedlho. Vedel, že to príde, ako prišli aj jeho chvíle predtým.

	Uvedomil si, že jeho život už dávno nie je hodný svojho názvu, teraz je to len pyramída smútku, po ktorej nadol padajú dni a sny, ktoré ho kedysi plnili túžbou po poznaní. Teraz sa stali nočnými morami, ktoré nedokáže ovplyvniť. Dá sa to preto vôbec nazývať životom? Žil ho vo veľkom štýle, bez strácania času s malichernosťami. Má však túžiť po tom, čo iní nazývajú smrť? Bola by jeho vykúpením? Nie, on musí uskutočniť svoje ciele, stihnúť ich dokončiť, a potom už nech sa deje, čo sa má.

	 


43.

	4. apríl, 9:00

	Od obhliadky Kaufmannovej vily uplynul viac ako týždeň a po jej majiteľovi a starom Friedrichovi sa zľahla zem. Jediné, čo mali policajti v rukách, bol Kaufmannov zápisník s telefónnymi číslami, úhľadne zapísanými podľa abecedy, ktorý našli počas domovej prehliadky spadnutý pod stolíkom. Medzi kontaktmi narazili aj na meno Otto. Bolo už síce trochu vyblednuté, ale číslo sa dalo prečítať. Keď naň párkrát volali, telefón vyzváňal, no nikto nezodvihol. Neskôr už bol volaný úplne nedostupný.

	Zato na políciu sa opäť dovolal anonym. Keď ohlásil nález ďalšieho tela, zdalo sa, že táto partia je už nadobro prehraná.

	Kriminalisti sa tiesnili v nízkom bunkri pod Žibricou a hlavy skláňali k otvorenej drevenej debne. Ležal v nej starší muž s upraveným zovňajškom, a keby nebol taký bledý, a hlavne mŕtvy, vyzeral by celkom normálne. Až na to, že mu chýbali obe uši.

	Doklady profesora Viktora Weissa sa našli vo vnútornom vrecku jeho saka. Vrah opäť nechal viditeľný dôkaz o totožnosti obete. Určite to kriminalistom uľahčilo prácu, ale aj tak im nešlo do hlavy, prečo sa niekto snaží o to, aby boli zavraždení okamžite a ľahko identifikovaní. Leo ako jediný doklady vidieť nepotreboval. Obeť spoznal na prvý pohľad, veď len pred dvoma týždňami sedel u neho v obývačke. Teraz zúril.

	Okrem toho, aký osud Weissa postretol, vytáčal ho aj spôsob, ako sa o mŕtvole dozvedeli. Hoci verejných automatov v meste pomaly ubúda a nahrádzajú ich mobilné telefóny, ešte stále sa ich dá nájsť dostatok na to, aby si neznámy telefonujúci vybral zakaždým iný. A, samozrejme, taký, čo je mimo dosahu bezpečnostných kamier. Iste, postupne ich polícia identifikovala a z každého boli odobraté odtlačky. Lenže ani jeden sa nenachádzal v databáze. Pozorne a dlho kriminalisti počúvali aj nahraté hovory, ale zistili len to, že hlasy zakaždým patrili inej osobe. A čo bolo najdôležitejšie, išlo o detské chlapčenské hlasy. Preto sa policajti prikláňali k názoru, že chlapcom niekto zaplatil a presne im nadiktoval krátku vetu, ktorú majú do slúchadla povedať.

	Keď technici porobili všetko nevyhnutné okolo jamy a mŕtveho tela, do práce sa mohol pustiť doktor Ali. Jeho príchod sa nezaobišiel bez nevrlého šomrania, pretože za celý rok sa nestretol s toľkými zavraždenými obeťami ako za uplynulé tri týždne.

	Telo mŕtveho v tvídovom obleku bolo stále posypané kusmi hliny. Oči mal zatvorené, ústa pevne stisnuté, v tvári pokojný výraz. Podľa posmrtných škvŕn lekár odhadol čas smrti na osem až desať hodín pred jeho príchodom, čo znamenalo, že o život prišiel okolo polnoci.

	Medzitým Malus rozpovedal Leovi o ich zložitom príchode na miesto činu. Samotný bunker nebolo ľahké nájsť. Oblasť zahŕňa rozlohu viac ako sedem hektárov hustých lesov a objaviť takmer neviditeľný bunker sa rovnalo šialenstvu. Pomohlo im, že zohnali telefónne číslo hlavného oblastného lesníka, ktorý ich odkázal na miestneho horára. Ten policajtov doviedol rovno pred bunker.

	Lenže tým sa problémy neskončili. Keď vliezli neveľkými dvierkami do tmavých útrob krytu, nenašli tam na prvý pohľad nič zvláštne, preto zo začiatku pokladali oznámenie za nemiestny žart. Až kým si jeden z policajtov nevšimol na podlahe čerstvú, na dotyk ešte vlhkú prsť s rozmermi dvakrát jeden meter, pričom zvyšok dlážky bol z ubitej hliny.

	Trvalo im skoro hodinu, kým ťažkú debnu z jamy vytiahli a zistili jej obsah.

	Obhliadka miesta činu prebiehala dlho do popoludňajších hodín. Policajná hliadka už dvakrát vyrazila do neďalekých Štitár, aby priniesla jedlo a nápoje pre kriminalistov. Ibaže dnešný deň sa ani zďaleka nekončil. Po príchode na oddelenie bolo treba spísať podrobnú zápisnicu, stanoviť si postupy a, samozrejme, zúčastniť sa pitvy.

	Leo penil. Tri mŕtvoly v priebehu troch týždňov, ďalšie dve osoby nezvestné. Potrebujú výsledky, nie ďalších mŕtvych. Nedokázal sa ani tváriť, že to má pod kontrolou.

	 


44.

	Utorok 5. apríl, 9:00

	„Takže zelený trojuholník,“ zahundral Halász na rannej porade a jeho oči sa stretli s Leovými.

	„Taký zelený, aký len môže byť,“ vysúkal zo seba vyšetrovateľ. „S rozmermi strán päťdesiat centimetrov, načmáraný na vnútornej strane veka tej debny trsom trávy. Našli sme ho pohodený na spodku jamy. Videl si to sám. Ani si len nedal námahu odhodiť to kdesi vonku v lese. Rastlinný fotosyntetický pigment, čiže chlorofyl, dodáva tráve zelenú farbu. Ale to všetci vieme. Ideálny na maľovanie, keď nie je po ruke nič iné.“ Náhle si spomenul na svoje detstvo a zelené tepláky na kolenách. Len ťažko ich jeho mama oprala. „Je pochopiteľné, že zelený trojuholník symbolizuje živel zeme, preto bol Weiss pochovaný do nej.“

	„To teda značí, že sa potvrdzuje teória živlov. Vraždy boli spáchané v znamení ohňa, vody a zeme,“ skonštatoval Halász.

	„Zostáva ešte štvrtý živel – vzduch,“ poznamenal Leo.

	„Chceš povedať, že nám pribudne štvrtý mŕtvy akademik?“ zaúpel s hrôzou v hlase Halász.

	O niekoľko minút vošiel do šéfovej kancelárie Tomáš. Pitva prebehla včera večer, ale po písomnú dokumentáciu musel zájsť až dnes ráno. Už si celkom zvykol, že tam z kriminalistov chodí práve on. A zvykol si aj na nevľúdne prostredie a občasné Aliho brbty. Nedokázal sa však zbaviť rozporuplných pocitov a zvláštneho pachu v nose, ktorý si zakaždým z patológie priniesol. Prisadol si za stôl a tri zopnuté hárky papiera položil pred svojho nadriadeného. Všetky oči sa upierali na neho.

	„Počas pitvy sa prišlo na niekoľko dôležitých zistení,“ začal rozprávať. „Jeden z najpodstatnejších údajov je však ten, že Weiss bol pochovaný zaživa.“

	Halászovi sa rozšírili oči, Boris nahlas prehltol, Leo zašomral.

	„Boha!“ zaklial šéf, keď preletel správu. „Sadista skurvený. Zaživa? A ešte k tomu aj odrezané uši? Čo tým sledoval? To má byť zase nejaký rituál, alebo čo?“

	„Už to tak vyzerá,“ pritakal Leo. „Vlk mal vypichnuté oči, Zabák zašité ústa a Weiss odrezané uši. Čo vám to hovorí?“ pozrel sa po policajtoch.

	„Nevidím, nehovorím, nepočujem – slepá, nemá a hluchá spravodlivosť,“ ozval sa Foltán.

	„Zásah!“ ocenil Leo.

	„Myslíš, že to má niečo spoločné so spravodlivosťou?“ Halász sa na neho zadíval s veľkým otáznikom v tvári.

	„Čo iné?“

	„Ale prečo?“ pridal sa Malus. „Snaží sa niekto sám brať spravodlivosť do rúk, byť nástrojom akejsi hlúpej pomsty, alebo čo sa to tu, dofrasa, vlastne deje?“

	Halász sa nadýchol. „Deje-nedeje. Naším prvoradým cieľom je zamedziť tomu, aby sa to dialo i naďalej.“

	„U toho Weissa ma zaujíma jedno,“ zauvažoval nahlas Boris. „Ak bol pochovaný zaživa, prečo vyzeral tak pokojne?

	Vezmi si, že ťa živého strčia do truhly, snažíš sa automaticky odtiaľ dostať, bojuješ, kopeš, driapeš drevo. Ale tento? Ležal tam, akoby zomrel v pokoji svojej spálne.“

	„Pretože naozaj spal,“ prehodil Tomáš. „Všetko je uvedené v správe. Weiss mal na predlaktí pravej ruky dierku po vpichu a v krvi zvyšky Thiopentalu, ako dokázali krvné výsledky. Celkovo tristo miligramov. Ale mohlo to byť pokojne aj päťsto, pretože časť vyprchala. Takáto koncentrovaná dávka zrejme vyvolala apnoickú pauzu, teda zástavu dýchania. Je to veľmi silné anestetikum a pokiaľ nie je pod kontrolou skúseného lekára, tak je to zbraň. Pravdepodobne zomrel skôr, ako stihol vrah bedňu zahrabať.“

	„To znamená, že jamu musel mať dopredu nachystanú, inak by to nestihol,“ poznamenal Halász.

	„Kde by sa ale k Thiopentalu dostal?“ utrúsil Boris. „Nedá sa bežne zohnať v lekárňach. Pokiaľ viem, v nemocniciach sa takéto veci odpisujú na konkrétneho pacienta, nemá k nim prístup hocikto.“

	„A čo takto čierny trh?“

	„To je zrejme jediné vysvetlenie.“

	Halász poklepal perom po stole. „Čo najskôr treba preveriť všetky blízke nemocnice a osoby, ktoré mali s Thiopentalom dočinenia.“

	„Keď už som bol v nemocnici, predbežne som sa o tom informoval,“ pochválil sa Foltán. „Thiopental sa využíva pri takmer každej kratšej operácii, pri ktorej pacienta uspávajú. Len v našej nemocnici robia viac ako tridsať operácií v celkovej anestézii denne. Ak zrátame pracovné dni, mesačne to vychádza na šesťsto operovaných ľudí. Na všetkých mohol byť odpísaný, avšak následne nepodaný. Takže zistiť to je faktický nemožné.“

	„Dočerta,“ uľavil si Halász. „To je dosť. Napriek tomu, keby ich boli aj tisíce, musíme to overiť. A začnite hneď vo fakultnej nemocnici. Musíte dať do toho úplne všetko.“

	Kriminalisti sa nezatvárili nadšene.

	„Mám ešte jednu dôležitú vec,“ poznamenal šéf a z kôpky papierov vybral jeden hárok. „Analýza textílie zaistenej v Kaufmannovej vile dokázala, že látka bola napustená trichlórmetánom.“

	„Takže chloroform,“ vzdychol Leo.

	„Iste. Má narkotické účinky, pri väčšej dávke smrteľné.“

	„No super,“ vzdychol Leo. „Aspoň vieme, ako sa páchateľovi podarilo uniesť Kaufmanna. So starým Friedrichom tiež veľa námahy zrejme nemal a dám krk na to, že chloroformom omámil aj Weissa ešte predtým, ako do neho vpichol Thiopental.“

	„Takže dvojkombinácia, proste skvelé!“ rozhodil rukami Boris. „Tým vyvolal u Weissa hlbokú kómu. Potom mu pichol tú sračku, ten Thiopental, a následne sa Weiss po zakopaní sám udusil.“

	„Toho zmrda musíme konečne chytiť,“ vzdychol Halász a ukončil poradu.

	Leo sa práve vrátil do svojej kancelárie, keď mu na stole zazvonil telefón. Vzal do ruky slúchadlo.

	Na opačnej strane linky sa ozval ženský hlas.

	„Pán Legen?“

	„Áno.“

	„Dobrý deň. Tu je Zabáková.“

	„Dobrý deň, pani Zabáková. Deje sa niečo?“

	„No, volám vám kvôli tomu, že... ako by som to povedala... Zistila som, že v dome naozaj niečo chýba.“

	„Nejaké cennosti?“

	„Nie, nie. Ide len o takú hlúposť. V ten večer... viete, keď...“ roztriasol sa jej hlas.

	„Áno, viem...“

	„No, vtedy som to pri tom všetkom, čo sa stalo, nejako prehliadla.“

	„Počúvam vás.“

	„Manžel mal v spálni na bielizníku vystavenú takú starú fotografiu. Už tam nie je a nikde ju nemôžem nájsť, aj keď som...“

	„Počkajte, prosím,“ prerušil ju. „Boli na tej fotografii piati muži, vrátane vášho, v pralese?“

	„To odkiaľ viete? Vy ste ju našli?“

	„Nie, ale už som takú videl.“

	„Viete, niežeby som si ju nejako cenila, ale manžel si na nej zakladal a opatroval ju ako oko v hlave. Mal ju ako dávnu pamiatku na jednu expedíciu v Južnej Amerike. Zdá sa mi, že vtedy boli v Bolívii. Je tomu tak pätnásť – dvadsať rokov.“

	„Vedeli by ste mi povedať, kvôli čomu tam vtedy s tou expedíciou bol?“

	„Pred odchodom mi vravel, že tam odhalili obrovské nálezisko magnetitu či takého niečoho. A on, ako odborník na alkalické horniny, bol prizvaný k expedícii.“

	„To sú pre mňa veľmi zaujímavé informácie, pani Zabáková. Veľmi si cením, že ste mi zavolali.“

	„To môže byť jedna stará fotka taká zaujímavá?“

	„Ešte neviem, ale mohla by byť.“

	 


45.

	Sobota 9. apríl, 6:00

	Nadišiel vytúžený víkend a Leo sa konečne ako-tak vyspal.

	Predchádzajúcich päť dní neprinieslo do vyšetrovania žiadne nové svetlo, zato pribudli Valigurove vyhrážky o znížení platu a suspendovaní. V nitrianskej nemocnici ani v iných nemocniciach susedných okresov sa nezistilo nič mimoriadne, dokumentácia Thiopentalu za posledný polrok všade sedela na chlp. Kriminalisti sa stále brodili hlbokou riekou neúspechu, ktorá ich ťahala najsilnejším prúdom, ale nedoviedla k páchateľovi. Doterajšie tipy sa ukázali byť falošné a ďalšie stopy neboli ničím výnimočné, aby sa nimi mohli pochváliť a presvedčiť nadriadených i verejnú mienku o svojej spoľahlivosti a istej ruke zákona. Takto denne prispievali svojou troškou do obrovského mlynčeka, ktorým ich médiá mleli a zlomyseľne si pochutnávali na ich bezradnosti.

	Pohniezdil sa pod paplónom a prebral sa.

	Vzápätí stuhol.

	Nevedel či prekvapením, hrôzou, alebo sa zbláznil.

	Zalepenými očami civel na okno. Pre istotu si ich poriadne pretrel, ale aj naďalej sa mu pred nosom vynímala dvojica slonov s veľkými ušami a usmievali sa rovno na neho. Na garniži visela biela záclona s dvoma ružovými sloníkmi s purpurovými stužkami na chvostoch. Kde sa tu, dopekla, vzala? Kde ju už videl? Aha. V detskej izbe. Ešte nedávno.

	Otočil sa k manželke.

	„Spíš?“ dotkol sa jej ramena.

	„Čo ma budíš?!“ zavrčala ospalo. „Koľko je hodín?“

	„Šesť päť.“

	„A nešibe ti? Spi ešte!“

	„Počuj, čo tu robí tá záclona?“

	Ivona nepatrne otvorila oči. S tmavými rozpustenými vlasmi, rozprestretými na vankúši, a zúženým pohľadom pripomínala pôvabnú aziatku.

	„Čože?“ zahuhlala.

	„S tými tučnými ružovými slonmi,“ ukázal na ňu prstom. „To ju už Ola nechcela v izbe?“

	Zdvihla sa na lakeť a fľochla na manžela.

	„Pozri, Olívia má už šestnásť rokov, ak by si na to pozabudol, a do svojej izby si vodí kopu kamarátok. Onedlho možno aj chlapcov. Nechcela tam už mať záclonu so sloníkmi. Vraj je to ‚brutálne trápne, a ona tam nechce žiadnu záclonu ani zaboha‘. To ju teraz citujem, úplne zdedila tvoje vyjadrovanie.“

	„Ale stále si mi nepovedala, prečo si ju zavesila práve sem?“

	„Prečo, prečo. Už sa vypytuješ, akoby si bol v robote. Nechceš to aj spísať a založiť do šanónu? Proste mi ju bolo ľúto vyhodiť a tá, čo nám tu visela predtým, bola už stará a obdratá. Počuj, miesto toho, aby si bol rád, že sa môžeš vyspať, staráš sa o záclony. Do kelu aj s chlapom.“ Obrátila sa mu zadkom a nevšímala si ho. Krátka nočná košieľka sa jej pritom trochu vyhrnula a odhalila nahé stehno. Vzrušilo ho to. Opatrne jej prstami prešiel po nohe, čo ju jemne zašteklilo a v momente jej naskočila husia koža. Ťapla mu po ruke a odstrčila ju. Leo mal chuť, ona očividne nie.

	No jasné, pomyslel si, klasické klišé. Sex s vlastnou manželkou? Čo to je? Tŕnistá cesta nekonečným radom výhovoriek. Bože, aké to bolo kedysi! Takmer ani nejedli, len sexovali. Vtedy žiadne výhovorky nepotrebovala, sama sa naňho vrhala.

	Sadol si a položil bosé nohy na malý koberček. Po chvíli vstal, prešiel tri kroky k oknu a odhrnul tú nechutnú záclonu. V skle sa odrážalo jeho tmavomodré pyžamo a vlastná tvár. Čo sa to s ňou stalo? To predsa nie je on! V slabom svetle, ktoré na neho dopadalo z ulice, by si za normálnych okolností mohol všimnúť takmer fialové kruhy pod očami. Teraz sa mu zdalo, že sú to čierne diery ako na lebke kostlivca. Rukami si pošúchal líca. Sám nevedel, či si chcel rozprúdiť krv v tvári, alebo si len vyhladiť vrásky. Nutne potrebuje oddych a pokoj, duševný aj fyzický. Ale teraz, a asi ani v dohľadnej dobe, to nie je možné. Teraz iste nie. Čas sa míňal, čas ho súril a on... Potreboval nejaký nový smer prípadu, vliať do žíl oheň, naštartovať sa. Nemá nič poriadne, čo by ho posunulo na stopu toho bezcitného zabijaka, ktorý im robí z mesta pojazdné mäsiarstvo. Bol si dobre vedomý, že v tejto chvíli má všetky esá v rukách vrah, ale na ťahu bola práve polícia, a tá hrala s veľmi slabými kartami. Keby tak aspoň na neho netlačili, nechali ho v pokoji pracovať, ale takto... takto sa cítil ako medzi dvoma mlynskými kameňmi, ktoré nemal kto zastaviť a uvoľniť ho z ich zovretia.

	Už sa chcel obrátiť a ísť si ešte na chvíľu ľahnúť, keď v ľavej nohe ucítil náznak nepatrnej vibrácie. Nohy mu oťaželi, nepohli sa z miesta, stáli tam ako dva úzke a ťažké náhrobné kamene zarazené do dlážky. Roztriasli sa od bedier až po končeky prstov, nedokázal to ovládnuť. Rukami sa zachytil parapetnej dosky, čím sa viac tvárou priblížil odrazu v okne. Teraz s údesom a bolestnou grimasou vyzeral ešte hroznejšie. Hlavou sa mu začalo kadečo premieľať: trojuholník, pentagram, zhorená mŕtvola, utopenec, debna. Raz, dva, tri – počítal. Nevedel, či to znamená počet obetí, alebo čas do ukončenia triašky. Štyri, päť, šesť. Triasol sa a zuby mu pritom nechutne narážali jeden o druhý, až sa zľakol, že mu všetky vypadnú. Sedem, osem, deväť. Triaška naberala na intenzite, gradovala, zuby drkotali.

	Avšak... ako to celé prišlo, tak aj odišlo. Nechápal to, no cítil obrovskú úľavu. Spravil tri kroky vzad a posadil sa na posteľ. Je to predzvesť infarktu alebo azda porážky? Musí zájsť k lekárovi, nech ho vyšetrí, toto sa nesmie zopakovať.

	Z úvah ho vyrušil hlas.

	„Čo sa furt prehadzuješ na tej posteli?!“

	Je toto možné? Mala mu pomôcť, no ona ani len hlavu nezdvihla a pýta sa, prečo sa trepe? Pre hovno! Len tak, z čistej nudy. A nedostatku sexu.

	Vôbec nevedel, prečo myslí práve na sex, aj tak naň nemá energiu.

	O niekoľko sekúnd unavený odkväcol a zaspal.

	 


46.

	Pondelok 11. apríl, 15:00

	Leo sa chúlil pod malou šikmou strieškou bráničky pred rodinným domom v Podhoranoch, na ktorú úpenlivo bubnoval dážď, a preklínal každú jednu kvapku, čo mu dopadla na chrbát. V dome, pred ktorým stál, býval Samuel Svorad, vedúci katedry histórie. Jeho informácie a znalosti elementov by mohli byť prípadu prospešné, ak nie hneď kľúčové.

	Rukami si striasol vodu z bundy a zazvonil na zvonček na stĺpiku, ktorý zdobila poštová schránka s pozlátenou menovkou. Schránka sa mu páčila, pravdepodobne ručná práca veľmi zručného zámočníka.

	Už sa chystal na rýchly ústup do bezpečia a sucha svojho auta, ale povedal si, že to skúsi ešte raz a naposledy. Vo chvíli, keď opäť položil ukazovák na zvonček, otvorili sa dvere a v strede tlmeného svetla chodby v nich stál postarší pán. Vážny výraz v jeho tvári svedčil o tom, že mal na odpoludnie iné plány, ako byť obťažovaný nejakým odkundesom.

	Vyšetrovateľ sa mu predstavil a očakával pozvanie dovnútra, pretože vonku by pravdepodobne nevydržal už ani minútu. Premočené nohy ho oziabali, navyše začal kýchať. Profesor sa však pod prístreškom domu zvrtol a bez vysvetlenia zmizol za dverami.

	Zaskočený Legen si pomyslel, že táto návšteva je už asi stratená a on sa môže pobrať preč, keď sa opäť otvorili dvere a vyšiel z nich domáci aj s veľkým dáždnikom.

	Podišiel k bráničke, odomkol ju a pozval vyšetrovateľa dnu, kde sa mu Leo legitimoval.

	Zároveň si s úľavou vydýchol, konečne sa ocitol v suchom a vľúdnom prostredí.

	Prechádzajúc úzkou predsieňou, profesor rukou nasmeroval návštevníka do izby a spýtal sa, za čo vďačí tomu, že do jeho skromného príbytku zavítala polícia. Leovi sa ale dom nezdal až taký skromný. Azda len o niečo skromnejší od toho Kaufmannovho.

	Sadli si do kresiel s vysokými operadlami v barokovom štýle. Vyšetrovateľ si nemohol nevšimnúť starožitný nábytok, množstvo zaiste cenných váz, vzácnych sošiek a nepochybne drahých obrazov. V kúte si všimol starodávny písací stolík s množstvom malých priečinkov.

	„Pán doktor, nebudem tu okolkovať a prejdem rovno k veci. Predpokladám, že už asi viete, čo sa deje v tomto meste.“

	„Viem,“ prisvedčil domáci.

	„Tento prípad je z pohľadu kriminalistiky veľmi kuriózny, pretože všetky tie... mhm... skutky prebehli vo veľmi krátkom čase, za veľmi záhadných okolností, na veľmi špecifických miestach.“

	„Máte už nejaké stopy? Viete, kto to spáchal?“

	Vyšetrovateľ pri týchto otázkach spozornel.

	„Dobre viete, že vás ako súkromnú osobu nie som oprávnený s takýmito informáciami oboznamovať.“

	Svorad vzápätí oľutoval svoju zvedavosť, ale bolo už neskoro.

	„Pozrite sa, pán Svorad, ak ste niečo dôležité započuli alebo poznáte čo len najmenšiu súvislosť, ktorá by sa toho mohla týkať, pokojne mi to povedzte.“

	„Nie, neviem o tom nič viac, iba to, čo som čítal v novinách a zachytil v televíznych správach,“ povedal s kamennou tvárou a sklonil hlavu. „Hlboko ma to zasiahlo,“ pokračoval po chvíli. „Všetkých troch som poznal dlhé roky a boli sme dobrí priatelia.“

	Priatelia zo zeleného údolia, pomyslel si Leo, keď si predstavil fotografiu z džungle.

	„Mám dojem, že vás to veľmi nevzalo.“

	„Neprejavujem svoje city navonok. Naučil som sa prežívať osobný žiaľ hlboko vo svojom vnútri.“

	No strašne dojímavé, ale už by s tým divadlom mohol prestať, neodpustil si Leo.

	„Pán Svorad, neprišiel som za vami len tak náhodou. Profesor Weiss sa nedávno vyjadril, že ste mali blízko k istému spolku, ktorý vyhľadával a dovážal starožitnosti do múzeí. Ako vidím, je ich aj tu neúrekom,“ nenápadne ho podpichol. „Poviete mi niečo bližšie o tomto spoločenstve?“

	„Pravdaže. No vaša narážka vonkoncom nebola vhodná. Všetky tieto veci som si zadovážil vlastnými silami a prostriedkami. Nie sú kradnuté!“ zvýšil hlas Svorad.

	„Ospravedlňujem sa za zlú formuláciu.“

	„V poriadku. A čo všetko vám o spoločenstve Weiss povedal?“

	„Povedzme, že toho nebolo málo,“ skúsil malú fintu. „Ste aj vy, alebo ste boli, členom?“

	Svorad vstal, zo skrinky vybral fľašu koňaku, dva poháriky a nalial do oboch. Vypil. Leo sa svojho nedotkol. Čakal na odpoveď.

	„Áno, som členom toho spoločenstva. Týka sa to prípadu smrti mojich kolegov?“

	„V podstate áno... Ako sa vlastne volalo? Doposiaľ som sa nedopátral k jeho názvu. Nie je nikde registrované, čo znamená, že je tajné. A tajné veci sú mnohokrát nelegálne.“

	„Nie, nebolo oficiálne registrované, je to viac-menej okruh priateľov histórie a nadšencov pre archeológiu. Nemalo názov, bol to uzavretý spolok takpovediac domáckeho charakteru. Jednoducho sme ho nazývali Spoločenstvo.“

	„Koľko členov v ňom figurovalo?“

	„Netrúfam si povedať presný počet.“

	„Kde ste sa stretávali?“

	„Na rôznych miestach. Prenajímali sme si priestory na schôdzky.“

	S najväčšou pravdepodobnosťou sa podľa Lea stretávali práve v Kaufmannovej vile. Bola najväčšia a Kaufmann bol zároveň predseda nadácie. Musí sa na ňu opýtať.

	„Pod záštitou čoho spoločenstvo pracuje? A čo vám hovorí nadácia Dary minulosti?“

	„Drží nad ním patronát archeologický ústav a ešte niekoľko menších organizácií s finančným prispením súkromného sektora. A ako som povedal, nie je verejné ani registrované. Čo sa týka nadácie, tá je čisto charitatívna. Spoločenstvo na ňu odvádza tridsať percent svojich ziskov, čo sú nemalé peniaze. Tie sa potom prerozdeľujú medzi detské domovy a štipendiá pre študentov histórie.“

	„Uhm. Kde vlastne funguje? Nikdy som o takej nadácii nepočul.“

	„Nepretŕčame sa v televízii ani v iných médiách,“ riekol s úškrnom. „Nechceme sa zviditeľňovať takýmto do očí bijúcim spôsobom.“

	„Dobre. Teraz prejdem na trochu inú tému. Jednu zásadnú otázku som v poslednej dobe dal viackrát a položím ju aj vám: Kde ste boli v nedeľu trinásteho marca vo večerných hodinách?“

	„Už si presne nepamätám, ale pravdepodobne doma.“

	„Pravdepodobne?“

	„No, dalo by sa povedať, že určite. Áno, bol som doma, mal som návštevu.“

	„Koho konkrétne?“

	„Bol u mňa môj dobrý priateľ,“ nekonkrétne mu odvetil.

	„Meno?“

	„Oleg Kaufmann. Prečo vás to zaujíma?“

	Počul dobre? Prečo ho to zaujíma? A veď predsa o nič nejde, iba v jednej chate upálili človeka, ďalší zo Svoradových priateľov skončil utopený vo vani, iného vyhrabali spod zeme. A teraz sa vyparil aj samotný majiteľ chaty, rovnako Svoradov kolega. Bežné veci.

	„Tak moment,“ zareagoval Leo. „Viem s istotou, že Kaufmann bol v ten večer na návšteve u profesora Weissa.“

	„O tom nemám vedomosť, ale opakujem vám, že v ten večer bol tu u mňa.“

	Leo na okamih zaváhal a hádam by aj pripustil, že by Kaufmann vzhľadom na jeho vzdelanie a príslušný odbor, ktorému sa venoval, vedel čo-to o kvantovej teleportácii častice A do častice C, s využitím ďalšej častice B, ktorá je kvantovo previazaná s časticou C.

	„Pozoruhodné! Ako mohol byť na dvoch miestach súčasne? Nie je vám to divné?“

	Svorad pokrčil plecami. „Je nejaký problém s tým, že ma navštívil?“

	„Pozrite sa, nehráme sa tu na slepú babu, vyšetrujem závažný zločin, preto by som ocenil vašu presnosť. Koľko bolo hodín?“

	„Práve som dovečeral, mohlo byť asi šesť hodín večer.“

	Kaufmann bol u Weissa okolo ôsmej, to znamená, že najskôr navštívil Svorada. Z Podhájskej ulice do Podhorian je to nanajvýš pätnásť minút autom, nuž by to bolo možné. Trasu si bude musieť sám opätovne prejsť a zmerať, aby mu to časovo sedelo.

	„Môže vám jeho prítomnosť u vás niekto dosvedčiť?“

	„S manželkou sme sa rozviedli už dávno a deti nemám. Žijem tu sám.“

	A Kaufmann mu to takisto nedosvedčí, aspoň zatiaľ.

	„A v nedeľu večer dvadsiateho marca ste sa nepochybne tiež zdržiavali doma, však?“

	„Určite. V nedeľu nikdy nevyťahujem päty z domu. O čo vám ide?“

	„Pán doktor, len sa zaujímam o vaše alibi na konkrétne dátumy.“

	„Moje alibi? Čo tým myslíte? Vari ma len nechcete... Ničoho, čo by prekračovalo medze zákona, som sa nedopustil. Prosím vás, v mojom veku?“

	Vek-nevek, pri vražde to nezohráva rolu, vedel Leo svoje. Ešte prihodil ďalšie dva dátumy, a to deň, kedy sa stratil Oleg Kaufmann, a deň, keď našli mŕtvolu Viktora Weissa. Svorad mu ale vysvetlil, že na veľkonočné sviatky bol u sestry v Topoľčanoch, kde sa zdržal až do pondelka večera. Lenže na nedeľu tretieho apríla nemal opäť žiadne alibi. Znova mu povedal, že bol doma a oddychoval. S týmito faktami Leo musí oboznámiť kriminalistov, aby všetko a dopodrobna overili u Svoradových príbuzných, známych a susedov.

	Teraz prišiel čas na otázky, ktoré by mohli Leovi pomôcť vyriešiť záhadné javy všetkých troch vrážd. Pred Svorada položil tri farebné fotografie.

	„Došiel som za vami ešte v jednej, nemenej dôležitej veci. Nemal by som vám to prezrádzať, ale i tak sa to nebude dať utajiť. Pri každom mŕtvom tele sme našli istý symbol – a to trojuholník, ako vidíte na fotkách. Zakaždým v inej farbe. Podľa všetkého by farby mali zobrazovať základné živly, teda oheň, vodu a zem. Niečo málo som sa už dozvedel, ale mňa zaujíma, čo v skutočnosti vyplýva zo samotných ich názvov?“

	Starý doktor sa na ne zadíval. Podivne mu ovisli kútiky úst.

	„Nuž,“ odkašľal si do dlane, „pravda je taká, že si najskôr treba vybrať, či ide o skutočné názvy štyroch živlov, alebo len o symboliku v snahe pomenovať určité vlastnosti pripodobením k vlastnostiam niečoho známeho. Nemalo by sa to brať doslovne a v skutočnosti môžu byť živly pomenované hocijako, ale to nie je až také podstatné. Podstatný je princíp teórie štyroch živlov, pravé rozdelenie vecí na štyri základné stavebné súčasti.“

	„Tomu presne nerozumiem. To akože na základe tých štyroch vecí sa odohráva alebo vzniká všetko ostatné?“

	„Laicky povedané, áno. Nemenné je, že prvým impulzom na usporiadanie a poznanie vzťahov medzi živlami je rozpoznanie ich vlastností, a hlavne to, že niektoré veci sa ľubovoľne nemôžu premeniť na iné.“

	„Je mi to jasné. Oheň sa nemôže zmeniť na vodu.“

	„Presne, a najmä logické, nie? Veď už Aristoteles analyticky rozobral živly a priradil im osobité vlastnosti. Podľa neho má každý živel jednu vlastnosť primárnu a druhú sekundárnu. Napríklad oheň je horúci a suchý, voda je chladná a vlhká a tak podobne. Spolu však môžu koexistovať iba určité dvojice – oheň a vzduch, voda a zem. Nikdy nie, ako ste podotkli, oheň a voda či zem so vzduchom. Napríklad taký oheň: musí byť podriadený kontrole či vôli, inak sa stane deštruktívnou silou. Iskra, ktorá zapaľuje oheň, zodpovedá impulzivite, výbušnosti a spontánnosti človeka. Na druhej strane, oheň aj očisťuje. Koľko žien, v úvodzovkách, očistil v čarodejníckych procesoch v časoch inkvizície? Desaťtisíce? Viac?“

	Leo počúval a snažil sa vštepiť si všetko do pamäti, pričom sa nevdojak zapozeral do presklenej vitríny za Svoradovým chrbtom. Sám nevedel, čo ho k tomu pohlo, akoby mu tam pohľad niečo pritiahlo. V ošúchanom hnedom rámiku bola čiernobiela fotografia, dosť vyblednutá od slnka, ale dali sa na nej rozoznať jednotlivé postavy. Bola to navlas rovnaká fotka z džungle s piatimi mužmi, akú mali doma Vlk, Zabák, Weiss i Kaufmann.

	„Zaujímavá fotografia,“ skočil domácemu do reči a ukázal na ňu. „Máte ju už dlho?“

	Svorad sa otočil a pozrel sa do vitríny.

	„Táto? Nuž, je tomu vari dvadsať rokov. Niečím vás upútala?“

	„To za vami je neaktívny stratovulkán Nevado Sajama v Bolívii, však?“

	Muž prekvapene nadvihol obočie.

	„Isteže. Prekvapili ste ma svojimi znalosťami. Boli ste tam?“

	„Nie, len som ju už kdesi videl.“

	„Je prekrásna a tajomná a stojí tam už od obdobia triasu. Na druhej strane, jej monumentálnosť je zahalená smrťou.“

	„Smrťou?“

	„Áno, je skazonosná a pustošivá. Teraz je už samozrejme vyhasnutá, ale kedysi...“ Svorad si odkašľal, „prepáčte, kedysi ľuďom prinášala smrť.“

	„Ako to?“

	„Predsa erupcie. Poznáte to, nie? Sila sopky pri erupcii je neuveriteľne deštruktívna. Okrem roztavenej lávy vystrekovala aj prúdy vriacej vody a kamene, ktoré devastáciu celého okolia zhoršili. Ničila všetko živé v okruhu tridsiatich kilometrov. Pod svoje nánosy pochovala desiatky dedín a mestečiek a vzala si so sebou tisíce životov. Tamojší ľudia vtedy začali rozširovať chýry, že diabol vypustil spod jej podzemia na svet hladných démonov, aby ničili a hubili všetko živé.“

	„No, o démonoch počúvam v poslednej dobe akosi príliš. Čo vás všetkých na nich tak fascinuje?“

	„Prosím?“ spýtal sa udivene Svorad. „Nerozumiem presne, kam tým mierite.“

	„Traja z týchto mužov na fotke boli zavraždení a obávam sa, že to bude pokračovať.“

	„To je hrozné,“ zašepkal Svorad.

	„Nie je vám divné, že traja ľudia, ktorí sú s vami na fotke, už nežijú a zostali ste len vy?“

	Svorad pomaly zodvihol hlavu.

	„Chcete mi vari naznačiť, že som ich všetkých zabil ja?“

	„Na to potrebujem vašu jasnú odpoveď.“

	Svorad mu ale odpoveď nedal, iba silno stisol pery.

	„Dobre. Keď sme pri tej sopke, boli ste aj vy v tejto výprave v Bolívii?“

	Svorad pritakal.

	„Kto bol jej vedúci a čo ste tam hľadali?“

	„Výpravu viedol Oleg Kaufmann. Pod Nevado Sajama prebiehali štandardné vykopávky dávneho osídlenia Inkov.“ Profesor sa zahľadel do zeme. V jeho tvári sa dal pobadať smútok, skleslosť a strach. Akási obava a predtucha niečoho zlého.

	„Spomínate si, kto to fotil?“

	Svorad rozhodne pokrútil hlavou. „Nespomínam si už na podrobnosti.“

	Leo mu neveril.

	„A kto je ten muž vpravo s klobúkom, ktorému nie je vidieť do tváre?“

	Svorad si prešiel palcom po malej jazve v tvare ypsilonu na ľavej strane brady.

	„To som ja.“

	Leo vstal, prešiel bližšie k vitríne a cez sklo sa zahľadel na fotku v rámiku. Kto by si to bol pomyslel? Traja z vyfotografovaných mužov sú mŕtvi, štvrtý nezvestný a piaty s ním teraz sedí v miestnosti. Bude ďalšou obeťou práve on? Alebo ich má, naopak, na svedomí? Bude musieť nariadiť jeho sledovanie a stráženie. Nemôže však obísť súhlas Kanskej, a tam sa môžu veci pre chýbajúce dôkazy skomplikovať.

	„Pán doktor, viete o tom, že Oleg Kaufmann zmizol?“

	Svoradovi priam zabehlo.

	„Čo myslíte tým, že zmizol?“

	„Jednoducho ho niet. Netušíte, kde by mohol byť, ak sa prípadne niekde a kvôli niečomu ukrýva?“ skúsil Leo malú lesť.

	„To naozaj neviem. Odkedy bol tu u mňa, som ho nevidel ani som s ním nevolal.“

	„A predtým ste bývali častejšie v kontakte?“

	„Ako kedy. Máme veľa vlastných povinností a záujmov, ale z času na čas sme si na seba našli voľnú chvíľu.“

	„Keď od vás odchádzal, nevravel vám o svojich najbližších plánoch či cestách?“

	„Plánoch, plánoch,“ hútal Svorad a podoprel si bradu. „Ale iste, v tú nedeľu, keď tu bol, mi hovoril, že ráno odlieta do Bolívie.“

	„Vieme, že tam bol. V podstate to bolo len na otočku, lebo sa vrátil hneď vo štvrtok ráno. Nepovedal vám, kvôli čomu tam šiel? Čo tam potreboval tak rýchlo vybaviť?“

	„To vám neviem povedať.“

	„Pán doktor, tu naozaj nejde o fazuľky, ide o veľmi závažné veci. Skúste odpovedať trochu pravdivejšie.“

	„Čo si to dovoľujete?!“ zahrmel Svorad. „Vari ma chcete nazvať luhárom?! Pripadám vám ako nejaký trkvas, o ktorého si môžete obtierať ústa a osočovať ho? Toto ste trochu prehnali, pán vyšetrovateľ, vaše správanie presahuje všetky medze a budem o tom informovať vašich nadriadených. Okamžite sa mi ospravedlňte!“

	„Nech sa páči, pokojne sa sťažujte,“ vybafol Leo. Nenechá si predsa po hlave skákať, nie je súkromný detektív, čo pátra po zatúlanom pudlíkovi. „A nemám sa vám za čo ospravedlňovať, robím si len svoju prácu. Je mi ukradnuté, či chodievate hrávať golf s riaditeľom polície, ale ja vyšetrujem vraždy, opakujem – vraždy, a píšte si, že vraha dostanem, aj keby za ním stál sám prezident.“

	„To je nehoráznosť! Viete, kto som?! Nezahrávajte sa, pán Legen, mám veľa vplyvných známych...“

	„Majte ich, koľko chcete!“ nedal sa Leo. „Ale buďte si na istom, že sa v dohľadnej dobe nevyhnete podrobnej výpovedi, a tiež si budeme musieť vziať vaše odtlačky prstov. Preto vás chcem požiadať, aby ste sa zdržiavali doma, neopúšťali mesto a boli k dispozícii všetkým úkonom, ktorým vás podrobíme.“

	„Nesúhlasím. Je tento proces vôbec nutný?“

	„Áno, je to nevyhnutné. Som zástupca zákona a je mi fuk, či súhlasíte, alebo nie. A dôvod je ten, že som vás zaradil do okruhu podozrivých. Rovnako tak budete musieť o všetkom znova porozprávať priamo do zápisnice. Taký je postup. A aby sme to teda urýchlili, zajtra dopoludnia sa zastavte u nás na krajskom riaditeľstve.“

	Svorad napokon prikývol. Nemohol nič namietať, musel sa podriadiť procesu vyšetrovania. V podstate s tým aj vopred počítal.

	„Ešte jedna maličkosť. Vrátim sa k Olegovi Kaufmannovi. Vieme o ňom iba základné údaje a zopár drobností z jeho verejného života. Povedzte mi o ňom niečo bližšie.“

	„Neviem, či som oprávnený rozprávať a zasahovať do jeho súkromia.“

	„Keď sa to týka vyšetrovania, tak ste. Mimochodom, čo je to vlastne za meno? Pripadá mi napoly ruské a napoly nemecké.“

	Svorad očividne nebol zvyknutý, aby sa s ním ľudia zhovárali podobným tónom. Ale snažil sa ovládať a chvíľu sa rozhodoval, ako zareaguje.

	„Nuž, dobre. Rozpoviem vám malý príbeh. Pokiaľ viem, jeho matka pochádza z Bieloruska, z malého mestečka Sviatlahorsk. Otec bol Nemec, odniekiaľ z Dolného Saska, myslím, že z Hannoveru.“

	„To je dosť zvláštne, Bieloruska a Nemec. Obzvlášť, keď bol jeho otec aktívny dôstojník SS.“

	Svorad nebadane prikývol.

	„Je to iste čudná kombinácia. Ako mi kedysi dávno Oleg rozprával, jeho rodičia sa zoznámili ešte pred vojnou. Starý pán, Olegov dedo Wilhelm Kaufmann, bol zo zámožného saského rodu, aj pomery medzi Ruskom a Nemeckom boli v tej dobe iné ako pár rokov nato, preto v roku tisícdeväťstotridsaťšesť poslal svojho syna Heinricha študovať právo na Moskovskú štátnu univerzitu. Vtedy to bola najvychýrenejšia univerzita v Európe a jej absolventi mali dvere otvorené všade. Nastúpil na právo, lenže už počas prvých semestrov začal inklinovať k archeológii a prestúpil na inú fakultu, čo v jeho otcovi vyvolalo značnú nevôľu. V tom čase študovala na univerzite aj Olegova matka Jelena. Jej dievčenské priezvisko si, žiaľ, nepamätám a ani nie je podstatné. Netrvalo dlho, Heinrich sa zoznámil s Jelenou a začali spolu chodiť. Niekoľkokrát navštívil jej rodnú dedinu. Tam si nemohol nevšimnúť všadeprítomné známky starých zvykov a rituálov, ktoré ho úplne pohltili. V moderným smerom sa uberajúcom Nemecku nič také predtým nevidel, a najmä vo vtedajšej prokresťansky orientovanej dobe to bola pre neho absolútne nezvyčajná a fascinujúca vec. V zastrčenom Sviatlahorsku modly a legendy starých Slovanov aj navzdory dominante pravoslávnej cirkvi proste nevymizli. Tamojší ľudia si ich akoby zázrakom udržiavali a uchovávali v podobe vyrezávaných drevených sošiek a keramiky, a nedali na ne dopustiť, aj keď sa ich ulicami premávali autá, čo bol vtedy v Bielorusku fenomén. Aby som sa ale vrátil k podstate. Heinrich a Jelena sa napokon tajne zasnúbili. Jeho otec Wilhelm sa to dozvedel a šiel z kože vyskočiť. V prvej chvíli ho chcel vydediť, matka Hemma von Rautz preplakala týždne. Bolo to ako z ľúbostného románu. Ako si niekto zo starého barónskeho rodu mohol vziať za manželku dievčinu z Bieloruska, hoci aj z kedysi váženého bojarského rodu? A najmä v dobe šialeného rozmachu fašizmu. To bolo neprípustné. On už mal pre syna pripravenú dcéru železiarskeho magnáta z Frankfurtu. Mladý párik však medzitým, napriek nesúhlasu a tvrdému zákazu rodičov oboch strán, splodil spolu syna Olega. Lenže o pár mesiacov vypukla vojna a oni sa nikdy nezosobášili. Nestihli to. Heinrich sa musel vrátiť do Nemecka, kde ako zástupca aristokratického rodu sa chtiac-nechtiac stal členom Waffen SS a dostal hodnosť Oberleutnant. S ich láskou to nebolo nijako jednoduché, ako člen SS si nemohol dovoliť oficiálne kontaktovať svoju snúbenicu. Ani Olega od toho času nevidel. O tri roky potom sa ako súčasť skupiny armád Mitte do Ruska vrátil. Tieto armády mali obsadiť Moskvu, no po ťažkých bojoch a obrovských stratách sa stiahli. Vtedy pod tajnou zásterkou požiadal o prevelenie do Bieloruska. Túžil sa aspoň o krok priblížiť k Jelene a malému Olegovi, a bolo mu vyhovené. Čo čert nechcel, v apríli 1944 Sovieti naplánovali letnú ofenzívu Bagration za oslobodenie Bieloruska, ktorej cieľom bolo zničiť skupinu armád Mitte. Heinrich padol dva mesiace po prevelení. Jelena s dieťaťom vojnu prežili, ale zastihli ich povojnové stalinistické represie a presúvanie obyvateľstva po celom Sovietskom zväze, preto z krajiny ušli. Vtedy bol všade strašný chaos a povojnová dezorganizácia jej to v zásade umožnila. Veľmi sa bála a chcela ochrániť aj svoje dieťa, tak sa dostali do Československa. Ďalej na západ to už vzhľadom na jej príslušnosť nebolo možné.“

	Leo si vypočul príbeh o starom profesorovi. Čo z toho bola pravda a čo výmysel? Isté je len to, že Oleg Kaufmann sa v jeden večer ocitol na dvoch miestach. Čo potreboval preberať s oboma kolegami práve v deň, keď sa stala prvá vražda? A prečo hneď na druhý deň ráno odletel do Bolívie? Na svoje otázky potreboval Leo odpovede, a tie mu môže poskytnúť iba sám Kaufmann. Kde ho však hľadať?

	Utorok 12. apríl

	Leo sa vliekol po rušnej Štúrovej ulici smerom do centra.

	Dúfal, že si prečistí hlavu, ale namiesto toho dal poriadne zabrať svojim tak či tak zasvineným pľúcam; výfukové plyny ho priam zadúšali. Ráno si síce sadol do auta, že sa do práce odvezie ako zvyčajne, ale keď strčil kľúčik do zapaľovania, naštartovať sa mu nepodarilo. Vybitý akumulátor. Jeho podráždené nervy dostali ďalší úder. Trikrát tresol do volantu, autom sa rozliali kliatby, vystúpil, znechutene zatresol dvere a vydal sa včerty, teda do zamestnania.

	Zahol vpravo do úzkej uličky s malými obchodmi. Zastal pri hlúčiku seniorov postávajúcich pred výkladom. Nie zo zvedavosti, chcel si len pripáliť cigaretu. Dôchodcovia práve horlivo a nahlas debatovali – ako inak − o Vrahovi zo Zobora, ako ho nedávno nazvali médiá.

	Na štvrtý pokus sa mu podarilo vo vetre pripáliť si cigaretu, vyfúkol dym a tváril sa, že ho čosi upútalo vo výklade. Z hlučného rozhovoru dôchodcov sa dozvedel, že: ...ten zabijak už odkrágľoval piatich ľudi... nie, nie, nesúhlasil druhý, on čítal, že ich zabil už osem a chce vykynožiť všetkých intelektuálov v meste. Ďalší oznámil priateľom, čo vraveli v rádiu: ...to má na svedomí podsvetie, pretože tí profesori im dlhovali nesmierne veľa peňazí, ktoré preliali do dajakých fondov. Prvý na to: ...určite je to pomsta nejakého študenta, ktorého nepripustili ku štátniciam. Leo sa v duchu pousmial. Keď to takto pôjde ďalej, onedlho sa možno dozvie o vypuknutí tretej svetovej vojny, prípadne o priamom útoku mimozemšťanov na slovenský parlament − s čím by v kútiku duše aj súhlasil.

	Zašliapol ohorok a pobral sa preč. V mozgu mu rezonovali slová zabijak, päť ľudí, profesori, množstvo peňazí, svetová vojna. Nedávalo mu to žiaden súvis, akokoľvek ich spájal a kombinoval. Päť ľudí... Zatiaľ boli traja. Je možné, že pribudnú ďalší? Ktovie, boli to len taľafatky starcov na ulici, skreslené a zveličené, súce akurát tak na pobavenie. Avšak, v každom mori piesku je zrnko pravdy, ako sa hovorí, takže čo ak na tom niečo bude? Čo keď vrah ešte nepovedal svoje posledné slovo a bude pokračovať v zabíjaní? Už teraz bolo cítiť v uliciach mesta akúsi skrytú paniku, strach, ktorý sa zahryzol do ľudských myslí. Bolo nevyhnutné tomu zabrániť, toho si bol vedomý. No ako sa má tej beštii priblížiť, keď mal na stole iba málo stôp a žiadny hmatateľný dôkaz, ktorý by ho k nej doviedol? Nutne taký potreboval. Ale odkiaľ? Je to protivník silného rangu, zakaždým o krok pred ním, v prevahe. Pravdepodobne nebude patriť medzi obyčajných recidivistov. Skôr naopak. Jeho profil sa začína podobať ľuďom zo strednej a vyššej triedy s patričným vzdelaním.

	Teraz videl veci v trochu inom svetle. Možnože o čosi jasnejšie, hoci nie úplne zreteľne.

	Zabijak, päť ľudí, profesori, množstvo peňazí, svetová vojna.

	Pokrútil hlavou. Nenávidel hádanky, a táto bola jednoznačne z tých náročnejších. Že by mala byť úplne neriešiteľná, si nepripúšťal.

	Vietor stále silnel, nuž si vyhrnul golier bundy takmer k ušiam a ruky vopchal do vreciek. Do kancelárie to má ešte kúsok, no zatiaľ ho ten šľahajúci vietor poriadne prefúka.

	Konečne teplo, povzdychol si s úľavou, keď vošiel do svojej pracovnej kutice. Vyzliekol si bundu, zavesil ju na vešiak, zalial si kávu a uvelebil sa na stoličke. S vystretými nohami a rukami za hlavou civel do okna, za ktorým ťažké mraky brázdili oceľovosivú oblohu.

	Napriek neplánovanej prechádzke sa stále cítil pod psa. Zrejme za to mohol ten včerajší fernet. Keď sa večer vrátil od Svorada, bolo mu zle od žalúdka, navyše sa mu zvýšila teplota. Skúsil sa liečiť poldecáčikom ostrého, no ten nezabral. Dal si druhý – pocítil mierne zlepšenie. Tretí by tomu hádam mohol pomôcť. Omyl. Štvrtý, piaty − a o hodinu stála na stole prázdna fľaša. Bolo mu, samozrejme, ešte horšie a horčina premávajúca medzi ústami a žalúdkom sa stupňovala. Myslel si, že mu vyrazí aj očami. Ráno ani sám netušil, či sa v noci do pyžama prezliekol sám, alebo ho doň navliekla manželka. Tak či onak, teraz mal dojem, že do minúty zomrie. Keby to vedel, aj by sa začal modliť.

	Pozrel na hodinky – bolo pol deviatej. O tomto čase už majú na násilnej kriminálke ranné rozdelenie úloh za sebou, teraz čakajú len na neho, aby začali poradu a zosumarizovali všetky doterajšie zistenia vyšetrovania. Vstal a pobral sa za nimi.

	Keď vkročil do kancelárie a pozdravil osadenstvo, početnejšie než obvykle, major Halász sa prehrabával viacstranovým protokolom z pitvy a dokumentáciou, čo práve dostali od technikov. Zodvihol zrak od papierov a Leovi naznačil, nech si sadne.

	Na jednej strane stola sedeli Malus s Foltánom, na opačnej traja iní kriminalisti. Aj so sklonenou hlavou vycítil, že sa všetky oči upierajú priamo na neho. Bohvie, či práve preto, ale náhle sa mu v bruchu začalo všetko hýbať, ako keď škrečok pobehuje v kolese. Škrečok šliapal tak rezko, a dokonca postupne zrýchľoval, až sa Leovi tlačil obsah žalúdka do úst. Začal zhlboka dýchať, aby nutkanie na dávenie poľavilo. Pohľady ostatných boli čoraz zvedavejšie.

	„Čo je?“ zagánil na oplátku Leo na kolegov.

	„Nič, nič. Len sa mi vidíš trošku skleslý. Ťažký večer?“ nadhodil Boris.

	Leo zabručal niečo nezrozumiteľné, čo mohlo vyznieť ako ‚choď do riti!‘ a túžobne sa zahľadel na fľašu minerálky na stole.

	Eman Halász zrovnal dokumentáciu do úhľadnej kôpky pred sebou, lakťami sa oprel o stôl a prispel do debaty. „Naozaj nevyzeráš dobre. Si v poriadku?“

	Leo len biedne prikývol a mávol rukou, že o nič nejde, hoci si myslel pravý opak.

	„Tak, aby som to nepreťahoval,“ vrátil sa Halász k pracovnému tónu. „Pretože prípad zavraždených profesorov už presiahol isté hranice, a predovšetkým pre absenciu vecných dôkazov stojí viac-menej na mŕtvom bode, poslali nám na výpomoc chlapov z okresu. Práve uzatvorili akési znásilnenie a sú nám k dispozícii. Môžeme byť radi, že riaditeľ zohnal a poskytol nám aspoň niekoho. Teraz je vás na tento prípad nasadených šesť, takže sa spolu verne podelíte o poznatky.“

	Chlapci z okresu už boli ako-tak v obraze, na poradu dorazili o hodinu skôr ako Legen. S podrobnosťami ich však bude musieť ešte oboznámiť.

	Leo si ich prezrel. Poznal ich – Kochan, Gerhát a starý Lackovič. V pohode, pomyslel si. Títo traja sa vyznajú a určite im budú pri vyšetrovaní na osoh. Ponad stôl si podali ruky a v priebehu desiatich minút im zhrnul všetky detaily. Veľa toho nebolo.

	„Chlapi, a čo ste zistili o tom Weissovi?“ spýtal sa šéf Malusa a Foltána.

	„Prezrel som internet,“ ohlásil sa Tomáš a položil pred neho malú kôpku papierov, čo predtým vytlačil. „Niekoľko vecí sa o ňom dalo nájsť, ale sú to iba akési vedecké články spred niekoľkých rokov o archeologickom výskume v Nitre a pri Bojnej. Potom niekoľko úryvkov z jeho knihy o hradiskách a hroboch veľkomoravskej doby, ako aj zopár odkazov na stránky o histórii Nitrianska...“

	O slovo sa prihlásil Boris Malus.

	„Výpis z účtu a výpisy telefónnych hovorov, ako aj záznamy o prekročení hraníc za posledné obdobie už máme. Neobsahujú nič výnimočné. Potrebujeme ešte zistiť meno jeho notára a zájsť za ním kvôli poslednej vôli, ak vôbec nejakú má, hoci nepredpokladám, že nám ju poskytne.“

	„Ešte nedávno som u neho sedel a hovoril s ním...“ poznamenal Leo.

	„A?“

	„A teraz je mŕtvy. Ide to, kurva, strašne rýchlo. Každý týždeň jedna vražda. To nie je normálne.“ Nalial si z minerálky a odpil si. „Včera som bol u Samuela Svorada, je vedúci katedry histórie. Podivný zjav. Snažil sa veľa skutočností zatajiť, na moje otázky odpovedal dosť vyhýbavo. Neverím, že v tom nemá prsty. Dnes by sa tu mal zastaviť kvôli výsluchu do zápisnice, tak si ho ešte riadne podám.“ Leo im povedal o čiernobielej fotke a o tom, čo všetko sa mu o nej podarilo zistiť. Najmä skutočnosť, že posledný muž na fotke je práve Svorad. Ibaže zostáva vypátrať toho, kto tento záber nafotil. Hneď nato im ešte v krátkosti prerozprával, čo sa dozvedel o Kaufmannovi. Halász ho pozorne počúval, z času na čas pokýval hlavou. Romanticko- tragický príbeh zaujal aj všetkých ostatných. Na stole im k tomu chýbalo už len dobré pivo a popolník.

	„Do riti, najviac ma štve, že my o páchateľovi nevieme dohromady nič, ale on o nás vie zrejme všetko, inak by nám tak ľahko neunikal. To považujem za hlavný dôvod, prečo ho ešte nemáme za mrežami.“

	„Akože nás sleduje, monitoruje našu činnosť?“ posmešne sa ozval Foltán.

	„Tak nejako,“ nedal sa vyrušiť Malus. „Pozná naše zvyky, spôsoby vyšetrovania, kde, kedy a ako sa pohybujeme. Presne ako si povedal, monitoruje nás.“

	„To je nemožné. Musel by byť z radov polície, aby dobre poznal postupy,“ nenechal sa odbiť Tomáš.

	„Prečo by to bolo nemožné? A hlavne v tejto dobe. Musíme mať oči otvorené.“

	Halász sa zahniezdil v kresle a zobral si slovo.

	„Ešte je tu jedna podstatná otázka. Je vrah sám, alebo sú viacerí? Zaistené stopy pred chatou Pod Dlhou skalou aj v blízkosti bunkra pod Žibricou dokazujú, že páchatelia boli dvaja, o tom niet pochýb. Zato v Zabákovom byte sa zaistili stopy iba jednej osoby. Dá sa preto predpokladať, že Zabáka utopil niekto iný?“

	„S tým by som bol opatrný. Komplic ho mohol čakať vonku pred vchodom a dávať pozor. Pri tej mase ľudí, čo tam v noci obsmŕdala, sa podľa technikov presná trasológia nedala spraviť.“

	„Ja tipujem na jedného,“ zahlásil rozhodne Foltán. „Kolotoč rozkrútil vyšinutý masový vrah, a to je dôležité.“

	„Dovoľ, aby som ťa opravil – sériový vrah, keď už sme pri tom,“ ozrejmil mu Leo. „Rozdiel medzi masovým a sériovým vrahom je dosť podstatný. Sériový vrah je ten, kto zavraždil tri a viac osôb s určitými prestávkami medzi jednotlivými vraždami, zatiaľ čo masový vrah zabil viac obetí na jednom mieste v jednom časovom úseku. Ak ti treba urobiť podrobný výklad základných rozdielov medzi masovým a sériovým vrahom, pokojne povedz. Po službe zájdeme do baru, zaplatíš dve – tri pivá a ja ti za to dám hodinovú inštruktáž. Ak priplatíš ešte za ďalšie dve, porozprávam ti aj o záchvatových a nájomných vrahoch, sociopatoch, psychopatoch a kadejakých iných kreténoch, ktorí zabíjajú pre svoje potešenie.“

	Tomáš sa naňho skúmavo zahľadel a zvažoval jeho ponuku. Rozmýšľal, či by sa s ním dalo vyjednávať o znížení počtu pív za zvýšenie informácií o vrahoch. Ešte si to premyslí.

	„Každopádne,“ ozval sa znova šéf, „skontrolujte databázy sériových vrahov, aj keď vážne pochybujem, že by čo i len jediného pustili. Nič nezanedbať znamená urobiť malý krôčik dopredu.“

	Zpátky ni krok! napadlo starému Lackovičovi a potichu sa zachechtal.

	„V poriadku,“ odvetil Malus a zízal na šéfa. „Zdá sa mi to však zbytočné.“

	„Nič, čo by nás nasmerovalo k vrahovi, nie je zbytočné. Takže si to teraz zosumarizujeme.“

	V ďalšej časti porady sa rozvinula malá diskusia, kde každý prihodil svoje doterajšie dojmy a postrehy z vyšetrovania. Prehodnocovali všetky zaistené stopy a vecné dôkazy, ku ktorým sa dostali. Podrobnejšie sa snažili rozpracovať predbežný profil páchateľa, ale k jeho celkovému obrazu sa budú musieť obrátiť na súdneho znalca z oblasti psychiatrie.

	„V prvom rade,“ povedal neskôr Leo, „ani k jednej vražde nemáme absolútne žiadnych očitých svedkov, čo je pekne na hovno. Vypočuli sme celú fúru príbuzných, susedov a priateľov, no podľa všetkých boli tí ľudia dobreže nie anjeli.“

	„Čo sa týka únosov, nechce sa mi veriť, že by, doriti, nikto nič nevidel. A čo zábery z bezpečnostných kamier?“

	„Prezerajú ich na technickom oddelení,“ odvetil Leo, „ale ešte dnes si ich chcem pozrieť aj ja osobne.“ A skysnem tu pekne dlho, pomyslel si pritom.

	„Ale sú to záznamy iba z mesta. V lese predsa nijaké kamery nie sú,“ ozval sa Malus.

	„Tam nie, pravdaže nie,“ súhlasil šéf.

	„A čo tak lesné fotopasce?“ nadškrtol Foltán.

	„Keď si taký dôvtipný, zájdi na lesnú správu a popýtaj sa na to,“ poradil mu Leo.

	Tomáš letmo prikývol.

	„Predpoklad je,“ povedal Halász, „že Vlk a Weiss boli unesení. Weiss možno kdesi v meste, na nákupoch, v divadle, pred fakultou, hocikde. Vlk hypoteticky dokonca priamo na vlakovej stanici. Výnimkou je Zabák. Tam sme zistili, že jazýček zámky bol jemne porušený. Technici ju museli kompletne rozobrať a po expertíze na to prišli. To znamená, že páchateľ na otvorenie dverí pravdepodobne použil šperhák. Máte všetci, ako ste tu, za povinnosť preveriť veľké nákupné centrá, námestia, parky, čokoľvek, kde sú bezpečnostné kamery. Treba prezrieť všetky záznamy, či na nich nebude vidieť nejaké auto, pravdepodobne čierne BMW, ktorým by niektorého z nich uniesli, naložili do auta a podobne. Pochybujem, že by do lesa šli so svojím vrahom dobrovoľne.“

	„A čo ak sa s vrahom poznali? Mohli byť priatelia, známi,“ pripomenul Malus.

	„Tí profesori sa poznali všetci navzájom,“ riekol Leo a rozpovedal im o ich spoločenstve i nadácii. „Preto by som navrhoval...“

	Zasekol sa v strede vety, pretože v tom momente vstúpila do miestnosti prokurátorka Ingrid Kanská. Ako zvyčajne bez zaklopania či predchádzajúceho ohlásenia sa. Pomalými krokmi prešla poza chrbty policajtov s očami uprenými postupne na každého z nich, no žiaden zo starších kriminalistov nejavil ochotu ponúknuť jej svoje vyhriate miestečko. Iba Foltána zázračne osvietilo, vstal a džentlmensky jej uvoľnil stoličku. Usmiala sa naňho, on placho na ňu, a sklopil oči. Leovi neuniklo, že mu lícami preletel malý rumenec. Jej by na lícach dokázal vytvoriť rumenec akurát po riadnej facke.

	„Takže, páni,“ začala bez okolkov a bez ohľadu na prebiehajúcu poradu, „ako ste pokročili v pátraní?“ Leo dobre vedel, že je podrobne informovaná, keďže jej priebežne odovzdával všetku dokumentáciu, ale ona musela prísť zapárať. Už sa mu tislo na jazyk čosi oplzlé, ale radšej si doň zahryzol. Doslovne.

	„Popravde?“ ozval sa Malus, keď postrehol, že Leovi pri nej nie je veľmi do reči. „Ďaleko sme zatiaľ nezašli.“

	„Myslela som si,“ povedala uštipačne a skrížila si ruky na prsiach, pričom sa jej medzi nimi vytvorila hlboká brázda, čo rozhodne neušlo Foltánovi, a dokonca ani Halászovi. Kochan s Gerhátom sa síce tvárili, že ich zaujíma niečo iné, ale sem-tam tiež očkom šibli po jej výstrihu. Na starého Lackoviča dojem nespravila.

	„Nič si si nemyslela,“ vyhŕklo náhle z Legena, ktorý bol načisto imúnny voči jej výstrihu. Práve naopak, jej nečakaný a náhly príchod ho podráždil. A už nedokázal mlčať, hoci vopred vedel, že tento rozhovor nebude viesť k žiadnej intelektuálnej diskusii, ale tradične hlúpej škriepke. „Sama najlepšie vieš, že prípad dostaneš až vtedy, keď bude kompletne zaprotokolovaný, uzatvorený a páchateľ jasný. A to, že ti z času na čas podsúvam materiály, ešte neznamená...“

	„Zase ma chceš poučovať?“ skríkla. „Ten Franko sa nakoniec rozhodol podať žalobu za neoprávnené zatknutie a držanie vo väzbe...“

	„Nebolo neoprávnené. Veď som ti dal všetky podklady.“

	„Mne to bolo jasné, ale nie jemu. A vieš, ako to dopadlo? Nakoniec som z toho vyšla ako krava, ktorá nevie narátať do päť. Na dôvažok som sa mu musela ospravedlniť. Spravil si tak ty? Nespravil. Vieš, koľko úsilia a presviedčania ma stálo, aby som ho donútila stiahnuť žalobu? Nestačil ti jeden malér? Mimochodom, maléry. Už by si konečne mohol nájsť skutočného vraha so skutočnými dôkazmi a zaistiť aspoň jedného hodnoverného svedka, ktorý by naozaj potvrdil tvoje chabé hypotézy, nie iba slepo tápať v mútnych vodách. Ocenila by som, keby si si moje slová vzal k srdcu. Vy ostatní takisto.“

	Leo si to jej úsilie vedel živo predstaviť. Sedí na kraji stola oproti Frankovi, sukňa vyhrnutá takmer po nohavičky, až po pupok rozopnutá blúzka, rozpustené vlasy. Na tvári nahodený sladký úsmev, očarujúci zvonivý smiech, super zvodné pohľady a celý repertoár pôsobivých gest a pohybov. Mrcha.

	„O čo ti zase ide?“ vyprskol a očervenel od zlosti. Jej neustále výčitky ho vedeli zakaždým rozzúriť a dnes mu naozaj nebolo treba veľa. „Prídeš si sem len tak naverímboha, akoby ti to tu všetko patrilo, ani sa len neobťažuješ s klopaním, a hneď z voleja začneš do nás rýpať. Nechcem podkopávať tvoju autoritu, ale trochu slušnosti by naozaj nezaškodilo, keďže tu nie si doma. Azda si nemyslíš, že tu celý čas len tak posedávame, trepeme o počasí a nevenujeme sa prípadu?“

	„To si nemyslím,“ povedala, hoci skôr opak bol pravdou, „ale už by ste s ním mali čosi urobiť. Hádam nechcete, aby vás novinári rozniesli na prach.“ Čo sa už vlastne aj stalo, dodala by najradšej.

	Zvyšok prítomných prebiehal očami z jedného na druhého ako tenisoví rozhodcovia.

	„Nás, alebo teba? Toho sa bojíš, čo? Jasné, ak by sme to nestihli vyšetriť do nejakého termínu, ktorý si si v slabej chvíli vysnívala, a možno rúžom načmárala v kúpeľni na zrkadlo, tak ti to dajú vyžrať a tvoja ďalšia kariéra...“

	Bol si istý, že udrel na pravú strunu, no nemal to robiť. Výsledok na seba nenechal dlho čakať.

	„Moja kariéra? To si myslel?“ oborila sa na neho. „Čo tu trepeš o mojej kariére? Čo už len ty môžeš o nej vedieť? To, že tvoja kariéra sa zasekla úplne v riti, ti rozhodne nemusím pripomínať, alebo...“

	To už Halász nevydržal a vybuchol.

	„Stačí! Ak vám to obom nevadí, ste v mojej kancelárii. Že sa práve nemilujete, je jasné aj bufetárke dole v kantíne. Že sa osočujete jedna radosť, je takisto len vaša vec, aj keď sa mi to veľmi nepáči. Ale keď sa chcete vadiť tu, to mi už prekáža. Takže ak v tom mienite pokračovať, môžete ísť na chodbu a tam sa vyhulákajte, koľko chcete. Ak tu chcete zostať aj na zvyšok porady, tak sa správajte, ako sa na dospelých a rozumných ľudí patrí.“

	Zvozil ich ako malých, a obaja radšej zmĺkli. Museli si priznať, že Halász má pravdu. Ostatní radšej ani nemukli, nechceli šéfa zbytočne dráždiť, situácia bola už aj tak dosť napätá.

	„Viete čo?“ uzavrel to Leo, odsunul stoličku a vstal. „Idem k sebe, mám ešte veľa práce. Musím dôkladne poprezerať tie kamerové záznamy. Možno nám niečo odhalia.“ Bolo mu jedno, že ho Halász nepustil z porady, ale mal toho plné zuby. Halász zrejme uvažoval podobne, pretože nič nenamietal. Hlavne nech má v kancelárii pokoj.

	Krv v ňom kypela a zdalo sa mu, že ju počuje pretekať žilami. Hučalo mu v hlave a triasli sa mu ruky. Keď sa otvorili dvere na jeho kutici, bola Kanská posledná osoba na zemeguli, ktorú by tam očakával.

	Mal sto chutí schytiť ju za plecia, obrátiť a medzi dverami nakopať do zadku.

	„Čo tu chceš?!“ zasyčal.

	„Pekné privítanie, len čo je pravda,“ utrúsila akoby nič. Demonštratívne sa oboma rukami oprela o hranu stola, s nacvičeným pohybom vypučila zadok a naklonila sa k nemu. Proste typ vhodný skôr do pánskeho klubu než na krajskú prokuratúru, utvrdil sa Leo.

	Nechtiac pritom nahliadol do jej rozhalenej blúzky. Musel uznať, že na výbere spodnej bielizne si stále dávala záležať. A zrejme nielen pre túto osvedčenú fintu s hlbokým predklonom.

	Keď si ešte efektne prehodila vlasy dozadu, konečne k nemu prehovorila.

	„U Halásza som sa k tomu nedostala, keďže sa nám to mierne vymklo z rúk. Oznamujem ti to teda tu: Zajtra ráno čakám od teba vypracované kompletné zápisnice zo všetkých troch vrážd. Najneskôr o desiatej ráno ich chcem mať položené na stole, úhľadne zarovnané, a nie okydané kávou ako minule. Ak sa oneskoríš čo i len o minútu, podám sťažnosť za neplnenie povinností a nedodržanie postupu práce. To ti v konečnej fáze neprilepší ani na výplate, ani na psychike. Viem, že by ťa netešilo rovnako ako mňa, keby to celé krachlo na nejakej blbosti či prehliadnutých detailoch, obaja by sme sa totálne znemožnili. Navyše, ja som tá, ktorá bude musieť vypracovať celú obžalobu, a ak ju nebudem mať na čom detailne postaviť, sme obaja, vieš kde. Toto iste chápeš. Pamätaj si, že ako vietor duje, tak sa plachty obracajú.“

	Hľadela mu rovno do očí a pokračovala: „Pozri, Leonardo, ani ty, ani ja nechceme problémy. Fakt, že tento prípad má momentálne absolútnu prioritu a stojí nad všetkým ostatným, ti opakovať nemusím. Celé to ide zhora − možno ešte vyššie, ako sa domnievaš −, preto na teba tlačí váš riaditeľ, na mňa zase ten môj. Pochop ma. Áno, vzala som tento prípad z prozaického dôvodu, že jeho vyriešenie by ma posunulo o ďalší krok. Veď teba koniec koncov tiež. Vieš, že mi na postupe záleží a netúžim si to presrať tým, že nám vrah ufrnkne spred nosa.“

	A mám ťa, zvolal Leo v duchu. Celý čas tušil, čo Kanskú tak ženie vpred. Sama mu to teraz priznala.

	„Takže teba vlastne ani nezaujíma samotná spravodlivosť, ale iba vlastný profit,“ neodpustil si.

	Ingrid sa nadýchla k razantnej odpovedi, no napokon z nej vyšlo len: „Toto ma už fakt nebaví.“

	„Dobre,“ povedal jej tak rozhodne, ako to len v danej chvíli dokázal. Aj z neho musí sršať dávka sebaistoty, aby si pani hašterivá nemyslela, že bude stále na koni. „Zajtra ráno ti dám tie protokoly, aby nedošlo – hlavne z tvojej strany – k niečomu nerozumnému a zbytočne unáhlenému. Potom mi ale daj na istý čas pokoj a nechaj ma láskavo pracovať, lebo ak sa budem stále venovať týmto žabomyším vojnám a nie samotnému prípadu, dožijem sa skôr staroby ako zatknutia páchateľa. Toto zase musíš uznať ty.“

	„Okej,“ súhlasila prokurátorka a pobrala sa k odchodu. Nemá zmysel teraz plytvať silami, veď ona si nájde príležitosť, kedy mu to spoľahlivo zráta aj s úrokmi. Na to môže vziať jed!

	Na vysokých opätkoch sa jej podarilo urobiť malú piruetu a profesionálnou chôdzou modelky opustila Leovu pracovňu. Jej tresknutie dverami mu dunelo v ušiach ešte zopár sekúnd. Mal sto chutí po nej na rozlúčku šľahnúť pero, ale bola by ho škoda na ňu. Vstal, otvoril okno a zapálil si. Zopár šľukov ho aspoň na chvíľu dokázalo upokojiť, aj keď nie úplne. Sediac na parapete okna pozoroval, ako Ingrid nasadá do svojho bieleho mercedesu. Stihla pritom naňho vrhnúť krátky, zato veľavravný pohľad. Naštartovala a odfrčala preč.

	Leo vyhodil nedofajčenú cigaretu z okna, zatvoril ho a dal sa do písania zápisníc.

	Tesne po tom, ako dokončil protokoly a uložil ich do zásuvky stola, rozhodol sa prezrieť digitálne záznamy z bezpečnostných kamier, ktoré mu pred pol hodinou priniesli z technického úseku. Nenašli na nich nič výnimočné, no Leovi čosi navrávalo, že dôkladnejším skúmaním by predsa len mohol zo záznamov niečo vyčítať. Než si ich pustil, pohľadom skĺzol na hodinky. Bol čas obeda. Uvedomil si, že Samuel Svorad nedošiel na výsluch, hoci boli dohodnutí. „Ako chceš, kamarát!“ zahundral a narýchlo začal písať oficiálne predvolanie. Musí ho poslať ešte dnes, aby mu ho včas doručili.

	Po štyroch hodinách úmorného sledovania kamerových záznamov na malom monitore počítača si od únavy pretrel oči. Okrem troch ruvačiek na námestí a niekoľkých vyčíňaní vandalov sa na nich nedialo nič výnimočné ani podstatné.

	Mal toho plné zuby a potreboval odpočinok. Nie, už dlhšie na to nevládze civieť.

	Vypol počítač, odomkol vrchnú zásuvku a vytiahol z nej služobnú zbraň. Odopol puzdro, vybral z neho pištoľ a začal ju pedantne rozoberať a skladať. Postup zopakoval ešte trikrát, a keď ho to omrzelo, schoval zbraň späť. Chcel sa tým trochu vyventilovať, nemyslieť na povinnosti, jednoducho vypnúť mozog. Navyše bol hladný, veď úplne zabudol ísť na obed.

	Zadíval sa na stôl. Rukami prehrabol papiere a vytiahol fotku pätice mužov pod horou Nevado Sajama. Spoločenstvo. Spoločenstvo bez mena, bez stáleho sídla, bez registrácie aj bez presného počtu členov. Do riti! Čo je to za skurvený tajný spolok? Na tej fotke ich mal všetkých pekne pokope. Zostávalo už len poznať toho, kto ich fotil. Mohol to byť ktokoľvek – okoloidúci turista či sprievodca džungľou. No najviac ho zvádzala možnosť, že ten záber spravil samotný vrah, ktorý ich teraz z nejakého neznámeho dôvodu všetkých po jednom zabíja.

	Leo vylihoval na gauči s rukami zopnutými na bruchu, doplna navečeraný zľahka odfukoval. Mal zatvorené oči a za viečkami si premietal obrazy zo všetkých obhliadok zavraždených. Sám nevedel, prečo práve tie a práve teraz. Mihotali sa ako pri rýchlom pretáčaní filmu, vôbec sa nedokázal sústrediť na to, aby ich spomalil, scelil do postupných sekvencií. Všetko bolo poprehadzované, bez chronologického sledu. Chcelo by to azda nejaký systém, aby to dokázal zosumarizovať, usporiadať, vybaviť si postupnosť a každý detail, i ten najmenší. Ale nedalo sa.

	Zvonka ho rušil vytrvalý štekot susedovho psa a dunivý prejazd kamiónov kúsok od okien. Z kuchyne ho zase dráždilo zapnuté rádio, kde Miro Žbirka spieval o tom, aký má čierny deň. Choď do čerta aj s takým textom, pomyslel si. A čo on? Tých čiernych dní sa v posledných týždňoch na neho doslova navalilo. Pritlačili ho k múru, od ktorého sa nemohol odlepiť. Obalili ho ako pleseň navlhnutý krajec chleba. Vedel, že život je komplikovaný, ale že až do takej miery, to by si prednedávnom nepripustil. A čo sa týka vyšetrovania, platilo to dupľom. Potreboval by sa riadiť inštinktom. Zostal mu vôbec nejaký? Má toto celé byť skutočne súčasť akéhosi trestu alebo poznania vyššieho princípu, ako mu o tom hovoril Viktor Weiss?

	S povzdychom vstal, prešiel niekoľko krokov do spálne a z chrómového stojana si zvesil nohavice. Chvíľu ich prehadzoval v rukách, obzeral, či na nich nie je nejaký nežiaduci fľak, a skackajúc na jednej nohe si ich začal obliekať. Sám nechápal, prečo si ich oblieka v stoji, väčšinou pri tom sedí na posteli. Pravdepodobne mu začína preskakovať. Veď by sa ani nedivil!

	Cez otvorené dvere na neho od žehliacej dosky nechápavo hľadela manželka. To, že tam poskakoval ako pajác, nebrala ako žiadnu tragédiu, v poslednej dobe robil kopu iných, väčších hlúpostí. Zaujalo ju niečo iné.

	„Niekam sa chystáš?“ opýtala sa ho len tak, akoby medzi rečou.

	„Idem von!“ zakričal zo spálne.

	Pripadal si, ako keby sa opäť vrátil do študentských čias. Podobné otázky a odpovede prebiehali medzi ním a jeho mamou.

	„Musím si prevetrať hlavu,“ dodal, aby pochopila, prečo sa začal obliekať.

	„Aby si si ju stihol prevetrať!“ zasipela Ivona synchrónne s parou unikajúcou zo žehličky. „Nieže zapadneš hneď do prvej krčmy.“

	No tak, mama, už nie som malý, idem len na chvíľu, pomyslel si.

	„Idem len na chvíľu.“

	„Je chladno, teplo sa obleč,“ nahodila starostlivý tón.

	Ale, mami, veď nemrzne. Neboj, neprechladnem.

	„Aby si nenachladol,“ nezabudla dodať.

	„Bez obáv.“

	„Kedy prídeš?“

	Je toto možné?

	„Neviem.“ Nemá náhodou zostať doma?

	„Nechceš radšej ostať doma?“

	„Nie. Potrebujem mať chvíľu pokoj.“ Aj od teba, dodal v duchu. „Prejsť sa, popremýšľať. V telke aj tak nič nedávajú.“

	„Práve preto počúvam rádio.“

	„To je úplne zajedno. Akurát si nekazíš oči.“

	„Kedy prídeš?“

	„Už si sa ma to pýtala.“

	„Ozaj? Aha. Ale neodpovedal si mi.“

	„Nepočúvala si ma. Povedal som ti, že neviem.“

	„Nevadí, občas sa ťa treba na kadečo spýtať aj viackrát.“

	„Tak skús formulovať svoje otázky zakaždým trochu inak.“

	„Čože mám? Nepočula som dobre, zasyčala mi žehlička.“

	To už práve Leo zatváral dvere na dome a vykročil cez malý dvor a bráničku smerom na ulicu.

	A kam teraz? premýšľal Leo na chodníku, nerozhodne sa obzerajúc vpravo i vľavo. Ako John Travolta v tom filme od Tarantina. Aj by zašiel niekam na pivo, ale vlastne ani nemá s kým. Kolegovia z práce, šťastne ženatí otcovia rodín, sú pod papučou. Má sa vrátiť a pozvať ženu? Na pivo? Čo so ženou na pive? O čom by sa tam bavili? Pche! Ani by nevkročila, ako ona vraví, do tej zadymenej smradľavej putiky.

	Mával mnoho priateľov a kamarátov, ale ako bežali roky, striedali sa v jeho živote aj oni. Zrejme už nemá ani ich telefónne čísla, nevolávajú si, povinnosti ich úplne zavalili. Len občas sa mu ktorýsi z nich ozve, aj to len preto, aby mu Leo vybavil nezaplatenú pokutu či zadržaný vodičský preukaz. Akoby on bol šéfom dopravákov! Ale dobre, aspoň ich počul a prehodili spolu pár slov. Boli aj takí, o ktorých nevedel vôbec nič, ani čoby ich zhltla zem. A niekoľko starých priateľov z detstva zakotvilo na opačnej strane barikády – v podsvetí. Chvalabohu, zatiaľ nemusel pracovne riešiť žiadneho z nich. Takých mali pod palcom skôr kolegovia z drogového, majetkového či mravnostného.

	Kráčal pomaly ulicou, ale nie dlho. Chodník začali pokrývať malé vlhké kvapky, bez dáždnika ďaleko nezájde. Vzdychol, otočil sa a so sklonenou hlavou sa vrátil domov.


ŠTVRTÁ ČASŤ 

VZDUCH

	Štvrtok 14. apríl, 14:30

	Leo sedel vo svojej kancelárii s kolenom opretým o dosku stola a naštvane naň odhodil mobil. Plastový kryt zľahka zapraskal, telefón sa kĺzal po hladkom povrchu. Z pevnej linky i mobilu sa striedavo pokúšal dovolať Samuelovi Svoradovi, no ten nedvíhal. Už predvčerom sa nedostavil na výsluch a rovnako to dopadlo aj dnes, hoci mu Leo poslal oficiálne predvolanie. Lenže ako pred pol hodinou zistil, zásielku si adresát neprevzal. Dokonca aj na fakulte sa dozvedel, že už dva dni nebol v práci ani inak sa neozval. Vraj tomu nerozumejú, pretože bol v tomto svedomitý.

	V duchu zaklial, že nedal Svorada sledovať, prípadne strážiť. Vystretú ruku držal nad telefónom a rozhodoval sa, či má, alebo nemá zavolať krajskému riaditeľovi, aby mu dal súhlas na použitie pohotovostného policajného útvaru. Už si nemôže dovoliť samostatnú akciu ako v prípade Olega Kaufmanna. Tu už ide o veľa. Ak sa aj vtedy rozhodoval medzi ochrannou a útekovou väzbou, Kanská ani sudca by mu ju pre nedostatok dôkazov neschválili. Jednoducho to posral! Teraz je ale neskoro plakať, musí konať!

	___

	Ťažké baranidlo v rukách člena zásahovej jednotky vyrazilo dvere na dome Samuela Svorada v Podhoranoch. Dovnútra sa nahrnulo šesť po zuby ozbrojených kukláčov, miestnosťami sa rozľahol krik a dupot. Moment prekvapenia bol najdôležitejšou súčasťou ich akcie. Ďalší traja z tímu zabezpečovali únikové cesty v okolí domu.

	„Čisté,“ ozvalo sa z prvej miestnosti. „Čisté, čisté,“ zakričali policajti z druhej i tretej izby. Ich presné postupy boli ako z príručky. Po nich do domu vbehol Leo a traja operatívci z kriminálky. Všetci so zbraňami v rukách. Prehľadali každý kút domu, povalu i pivnicu, každú skriňu. Samuel Svorad v dome nebol.

	Vyšetrovateľovi sa rozbúchalo srdce. Ani nie tak vzrušením ako hnevom. Hlavne sa hneval sám na seba, že sa mu to vymklo z rúk. Aj by si v kútiku duše pripustil možnosť, že Svorad o chvíľu príde domov s kufríkom v ruke a skamenie v úžase, koľko policajtov mu behá po dome. Teraz by Leo bez mihnutia oka zniesol aj sedem jeho sťažností. Ibaže sám tomu neveril a kdesi za uchom ho šteklil nedobrý pocit, že toto neskončí bez následkov.

	Prehodil niekoľko slov s veliteľom kukláčov a akciu zásahovky ukončili. Leo ostal v dome s kriminalistami.

	„Kde sú, do riti, tí technici! Dokedy budeme vyčkávať?“ Legen sa nervózne díval smerom k otvoreným dverám.

	„Veď nelietajú,“ miernil ho Boris Malus. „Už sú na ceste.“

	„Prepáč, ale som strašne nasratý. Je to moja chyba. Mal som toho doktorka dať strážiť. Boha! Riaditeľa jebne. Pozná ho osobne.“

	„Vidím, že ty k tomu teraz nemáš tiež ďaleko. Je to v háji. Ak ide naozaj o ďalší únos a nájdeme jeho mŕtvolu... Ani to nechcem domyslieť.“

	„Nestraš dopredu. Akoby nestačilo, že sme doteraz nenašli Kaufmanna ani toho Friedricha,“ zavrčal vyšetrovateľ.

	Na ceste pred domom zabrzdilo auto.

	„No konečne!“ Leo vykročil k dverám, hneď sa však zarazil. Namiesto tímu technikov z modrej dodávky s logom televízie vystupovala mladá reportérka s ryšavým kameramanom. Presne tá dvojica, čo obsmŕdala aj pri prvej vražde Pod Dlhou skalou.

	„Krista jeho!“ zaklial vyšetrovateľ. „Toto ani nie je možné! Títo smradi sem dokážu prísť skôr ako technici?“ Ulica už bola plná zvedavcov, napäto sledovali nevšednú akciu, čo sa práve odohrávala v dome ich suseda. Vidieť kukláčov v plnej zbroji nie je bežná vec. Ibaže tentoraz nikoho v putách neviedli. A to, samozrejme, neuniklo ani televíznemu štábu.

	Leo vydal rýchle rozkazy policajtom, aby im nedovolili natáčať v blízkosti domu. Už aj tak sa topili v problémoch, nepotrebovali publicitu navyše.

	O pár minút dorazili k domu aj Halász s riaditeľom Valigurom. Legen iba ťažko hľadal v hlave slová na vysvetlenie.

	Piatok 15. apríl, 21:00

	Stromy sa k nemu približovali závratnou rýchlosťou. Neforemný a chaotický tanec dreva a lístia. Bežal. Trielil ako zmyslov zbavený, stále ďalej a ďalej. Snažil sa im vyhýbať, ale občas do niektorého narazil a spadol. Vstal. Znova a rýchlo bol na nohách a bežal ďalej. Aj keď mu bolesť podlamovala kolená, nevzdával to. Už si náš, počul za sebou. Počúval to už dlho ako starú obdratú platňu preskakujúcu na jednej jedinej vete. Desivý šepot biliónov záhadných hlasov. Musel pred nimi ujsť, utekať kamsi ďaleko, neobzerať sa.

	Nie. Nesmel sa obzrieť.

	Tie ich oči. Bolo ich veľa, celé galaxie fosforovo zelených bodiek za jeho chrbtom. Prenasledovali ho, chceli ho lapiť, tie odporné žiariace oči.

	Stále bežal. Nesmel zastať, zabilo by ho to.

	Začala sa dvíhať zmrazujúca hmla, prinášajúca zvláštne a starobylé neuveriteľné tajomstvá, prechádzajúce nočnými tieňmi. Kedysi sa o nich rozprávalo od ohňa k ohňu, staré zúrivé melódie dávnej civilizácie, sprevádzané hvízdajúcimi ozvenami vetra, čo sa bezbožne preháňali hlboko ukrytými jaskyňami, o ktorých žiadny človek nesníval ani si ich nedokázal predstaviť. Tisíce chvejúcich sa odrazov hviezdnej hmly a prachu v bezodných priepastiach najčernejšej temnoty.

	Tie ich oči. V hmlách spoza snov, mimo akéhokoľvek známeho času, mimo dimenzie.

	Teraz bol v nich ponorený.

	Bežal tými hmlami, bežal pred nimi.

	Ach, tie oči.

	Hmla stúpala stále vyššie a spod nej sa začali zjavovať tajomstvá, ktoré nemal nikdy žiaden človek odhaliť, preniknúť nimi. Teraz... teraz však nadišiel čas, aby sa prebudili zo svojho snívania a nastal posledný deň človeka. Toľkokrát načúval ich píšťalám, vyludzujúcim rúhačské disharmónie, načúval ich hlasom, keď príšernými vokálmi ohlušujúco spievali skazené piesne pri nehanebných orgiách. Či môžem dúfať? Domom mojím podsvetie je a vo tmách som si lôžko popravil – preletelo mu mysľou ako obrovský transparent pred očami.

	Precitol.

	Poškrabal sa po lýtku. Hnusný svrab. Akoby na ňom zotrvával, vryl sa doňho, odmietal sa vzdať parazitovania na jeho pokožke. Uvedomil si, že je tomu už pätnásť rokov, keď ho dostal od toho všivavého indiánskeho smrada, ktorý ho sprevádzal džungľou. Bolo to veľmi nepríjemné. Samozrejme, hneď po príchode domov navštívil kožného lekára a po týždni útrpných procedúr nezostalo po svrabe ani stopy, len malá duševná jazva. Navyše, doma musel kompletne všetko dezinfikovať, každý milimeter svojho obydlia, prať aj čisté veci, ktoré mohli prípadne prísť do kontaktu s tými infikovanými. Odvtedy mal neustále pocit, že ho niečo na lýtkach hryzie. Už si ich škrabal aj nevedomky, akosi automaticky, a to ho desilo. Nahol sa nad biely stolík a tenkou trubičkou do seba nasal ďalšiu dávku bieleho prášku.

	Sobota 16. apríl, 23:45

	Silný vietor sa o neho nemilosrdne obtieral a svojím chladom mu bičoval celé telo. Vtedy pocítil, že je nahý. Nerozumel tomu. Prečo na sebe nemá šaty?

	Od zimy a strachu sa mu ježili jemné chlpy na tele. Ešte horšia bola silná bolesť prstov nôh. Postupne stúpala vyššie a vyššie, až našla svoj cieľ v jeho mozgu.

	Vždy si dokázal zachovať pokoj a rozvahu, mnohokrát aj vo vypätých situáciách, ale teraz mu vyhŕkli slzy. Stisol pery. Pichľavé strnisko sa mu do nich zabodlo ako drobné žihadlá. Nikdy nemal strnisko, potrpel si na hladko oholenej tvári, ktorá zvýrazňovala jeho ostré črty.

	Potom si spomenul... a zdesil sa.

	Sťažka dýchal, cez hlavu mal čosi prehodené a okolo krku ho hrýzlo hrubé drapľavé lano. Jutové vrece nepríjemne páchlo.

	Nedokázal pohnúť nohami, členky mal zviazané širokou páskou a balansoval na okraji niečoho klzkého a studeného, možno na kovovej tyči alebo rúre. Snažil sa udržať rovnováhu, ale bolo to veľmi ťažké, aj pre bolesť nôh, ktorá z nich stále vystreľovala. Podlamovali sa mu kolená, veď už nie je najmladší, a vonkoncom žiadny artista, aby hravo zvládol stáť na žrdi.

	Zmietali ním otázky a obavy o holý život. Napriek studenému vetru mu pod jutovinou stekali po tvári cícerky potu.

	Nečakaný hlas za jeho chrbtom ho vyľakal ešte viac a len tak-tak udržal balans.

	„Vietor – večný symbol elementu vzduchu. Cítiš ho? Je ľahký, pohyblivý a neuchopiteľný. On teraz bude tvojím sprievodcom. Chcel si vytvoriť temnotu, ríšu zla, urýchliť apokalypsu, teraz ale sám spoznáš jej silu. Pre teba bude len dočasná, no tvoj odchod sa stane nenavrátiteľný. Oddaj sa mu, naposledy sa nadýchni elementu, ktorý spojil štvrtú čiaru života. Nezávidím ti, teraz už nie. Raz sa stretneme tam, kde spoločne patríme. A teraz... dýchaj.“

	„Ty špina, ako si sa opovážil...“ zamumlala obalená hlava, no nedohovorila.

	Mocné ruky telo zozadu prudko postrčili.

	Mužovi sa pošmykli nohy a uvedomil si, hoci len nakrátko, že letí. Áno, na okamih zažil ten pocit.

	Potom ním trhlo. Neuveriteľne silno. Nestačil sa nadýchnuť, ako mu radil známy hlas. Poznal ho až priveľmi dobre, avšak nemal čas ani odvahu mu niečo povedať, oponovať.

	Hrubé lano na krku sa mocne stiahlo a začalo ho dusiť.

	Kýval sa.

	Kýval sa vo vetre. Nohy spojené páskou mu voľne viseli, ruky mal napevno zviazané za chrbtom.

	Snažil sa natiahnuť špičky prstov a dočiahnuť na zem. Nie, to nedokáže, nech sa snaží, ako vládze. Kopal, metal sa, skúšal to znova a znova. Žiadna pevná plocha, na ktorú by sa postavil, tam nebola.

	Vzduch v pľúcach z neho unikal veľmi rýchlo. Lano ho škrtilo a jeho vlastná hmotnosť mu začínala lámať väz. Oči mu pomaly vyliezali z jamôk, jazyk sa spontánne tlačil z úst. V pľúcach už nezostalo nič. Aj keby chcel vydýchnuť, nemá čo. Nezmôže sa už ani len na posledný výdych. Ten podliak! Mal to dokonale premyslené. On tu teraz visí kdesi na nejakom lane a skapíňa. Tam jeho myseľ končí. Nedostatok kyslíka nedovolil mozgu domyslieť ďalej jeho cestu. Ešte raz sebou šklbol a telo bezvládne ovislo.

	Nedeľa 17. apríl, 12:20

	Sú dni, keď každý chce mať pokoj, byť s rodinou, nemyslieť na povinnosti, prípadne len tak sedieť doma a bezducho čumieť doblba. Ale sú aj dni, keď sa veci nedajú vopred naplánovať, nech by sa jeden akokoľvek snažil, a u Legenovcov to platilo dvoj-, vari až trojnásobne.

	Mobil na stole sa roztancoval a zazvonil presne desaťkrát, až potom Leo stlačil zelené tlačidlo a prijal hovor.

	„Dovolali ste sa do odkazovej schránky...“ pokojným hlasom povedal do telefónu. Snažil sa poľahky zbaviť dotieravca, čo ho rušil pri nedeľnom obede, ale vnútri až taký pokojný nebol od momentu, ako uvidel meno volajúceho.

	Človek na druhej strane linky sa nenechal odradiť a do slúchadla vysypal zaujímavé novinky. Leo chvíľu počúval, nato silno stiahol obočie. Zahrešil v duchu, potom nahlas, čo neocenili jeho žena s dcérou a vyčítavo na neho zazreli. Iba pokrčil ramenami a ukázal na mobil, ako keby ten bol na vine. V skutočnosti nadával na to, prečo nemá – ako iný normálny človek – voľnú nedeľu. Prečo sa takmer každá mŕtvola musí objaviť v deň – akože − pracovného pokoja. Je aj v tomto kus symboliky?

	Vstal od stola a prešiel na chodbu. Do kuchyne zakričal, že povinnosť volá a musí ísť do práce, zvesil bundu a zabuchol dvere. Dvojhlasné „choď bárs aj do čerta“ nepočul.

	___

	Neubehla ani hodina a Leo zabrzdil auto na tráve, pár metrov od lesnej cesty pod úpätím Vretena. Poľovnícky posed na konci malej lúky a začínajúceho sa lesa bolo vidieť už zďaleka. Leovi neuniklo, že táto oblasť bola od chaty Pod Dlhou skalou takmer na dohľad. Ani vzdialenosť od Podhorian nebola veľká a Leovi napadlo, že vrah si vytvoril na svoje vražedné zámery vcelku malý okruh. Všetky miesta činu, okrem Zabákovho bytu, boli pomerne blízko seba. Od juhu na sever sa tiahli v priamej línii lokality Žibrica, Pod Dlhou skalou a Vreteno. V skosenom trojuholníku s nimi severozápadne ležala obec Podhorany. Načrtol im páchateľ tými trojuholníkmi už dopredu miesta, kde sa všetky vraždy stanú?

	Leo zamieril k posedu a hneď zbadal aj telo, ktoré viselo na konštrukcii. Z lesa aj od priľahlej cestičky sa ozývali povely policajných psovodov a občasný brechot psov, ktorí s ňufákmi pritlačenými k premočenej zemi zodpovedne plnili svoje povinnosti. Technici v overaloch a návlekoch na nohách systematicky zbierali a zaisťovali všetky stopy. A tých nebolo málo.

	Leo sa pozrel pod nohy, potom okolo seba. Po viac ako trojtýždenných dažďoch bola zem totálne premočená a pripomínala bahenný močiar, z ktorého kde-tu vykúkali malé trsy podupanej trávy. Poľutoval technikov aj všetkých kriminalistov – vrátane samého seba.

	Boris Malus stál neďaleko posedu a ako vedúci výjazdu organizoval všetky prebiehajúce práce. Z opačnej strany, od lesa, pomalými krokmi prichádzal Tomáš Foltán a pozorne sledoval dva rady dobre viditeľných stôp.

	Budú zrejme musieť zväčšiť rádius obhliadky miesta činu, čo medzi husto rastúcimi stromami a krovím nebude žiadna sranda. Tým si, samozrejme, všetci predĺžia pracovný čas v tejto mokradi.

	„Prečo ste ho doteraz neodrezali?“ spýtal sa Leo Borisa hneď po tom, ako sa pozdravili. Hrubé lano sa od slučky okolo mužovho krku ťahalo asi tri metre nahor a jeho koniec bol uviazaný o konštrukciu posedu tesne pod malou plechovou strieškou.

	Špičky nôh mŕtveho neboli od zeme viac ako štyridsať centimetrov.

	„Čakali sme na teba. Chcel som, aby si ho videl presne tak, ako nám ho vrah zanechal.“

	Leo podišiel až na dosah k obesenému. Popolavá pokožka tela farebne ladila s hrubým lanom, na ktorom visel. Ruky mal zviazané za chrbtom, členky obopínala široká lepiaca páska. Takmer zhodný scenár ako pri Valentínovi Vlkovi. Nepozdávali sa mu však priehlavky a prsty mŕtveho. Boli pokryté fialovými podliatinami a značne opuchnuté.

	„Je nad slnko jasné, že tak ako v predchádzajúcich prípadoch, ani tu nejde o samovraždu. Nemohol sa obesiť sám – technicky nemožná vec. A okrem viacerých znakov násilia to dokazujú najmä jeho zviazané ruky za chrbtom,“ vyhlásil Boris. „Preto sa to nedá kvalifikovať inak ako vražda.“

	„Súhlasím,“ prikývol Leo, „ale potvrdiť to musí Ali.“

	Štvrtá vražda štvrtého akademika v priebehu piatich týždňov. Z toho tri sa udiali v nedeľu, prípadne ešte v sobotu v noci. Prečo? premýšľal Leo a nespúšťal oči z obesenca.

	„Pozri sa na toto! To si ešte nevidel.“ Boris obišiel telo a ukázal na chrbát, z ktorého práve technik robil detailné zábery.

	Leo podišiel k nemu a hlasno preglgol.

	„Hexagram?“ vyletelo z vyšetrovateľa, keď si zbližša poobzeral tenké čiernočervené čiary zaschnutej krvi uprostred chrbta obete.

	„Áno, dva rovnostranné trojuholníky, Dávidova hviezda.“

	Doktor Ali s kufríkom v ruke netrpezlivo postával kúsok opodiaľ, aby začal s obhliadkou tela a zatiaľ im nenarobil stopy pri obeti. Aj tak už z prvého pohľadu vedel o tom svoje. A vedel aj to, že si túto nedeľu predstavoval inak. Vlastne už mesiac trávil nedele pri obhliadkach a mal toho plné zuby. No nielen on.

	Malus tiež naštvane vyhlásil, že mu to riadne začína liezť na nervy a radšej by vyšetroval desať lúpeží ako jeden takýto mord. Nikto proti tomu vyjadreniu neprotestoval. Týkalo sa všetkých zainteresovaných.

	Leo prikázal zvesiť obeseného. Jeden z technikov zhora na posede odrezal lano, druhý technik s Foltánom zospodu pridŕžali telo. Položili ho na zem. Ihneď sa k nemu zliezlo niekoľko mravcov.

	Leo si navliekol rukavice a sňal mŕtvemu z hlavy vrece, spod ktorého vyletelo niekoľko múch. Ohnal sa rukou. Pri pohľade do tváre mŕtveho Lea zamrazilo. Aj navzdory bordovému sfarbeniu opuchnutej tváre a vyplazeného jazyka ho jasne spoznal a mohol potvrdiť jeho totožnosť − bol to Oleg Kaufmann. Kriminalisti a blízko stojaci policajti iba ticho odvrátili pohľady.

	„Do riti. Prečo Dávidova hviezda?“ zašomral Leo. „Kaufmann predsa nebol žid, práve naopak, bol syn nacistického dôstojníka a sám nemal od tých ideí ďaleko.“

	Boris len nemohúco nadvihol ramená.

	Pristúpil k nim Ali, navliekol si rukavice, čupol si a začal s predbežnou obhliadkou. Z krku mu dal dole drsné lano a podal ho technikovi. Zatiaľ čo si doktor prezeral široký červený pás okolo hrdla, technik sa skláňal nad svojím kufríkom a z lana odoberal stery pre získanie DNA.

	Ali rukou mŕtvemu prehmatal krk a prstami prešiel vzadu po stavcoch.

	„Tu,“ ukázal prstom, „medzi bradou a hrtanom je hyoideum – jazylka. Aj voľným okom je vidieť, že je hlboko stlačená,“ oznámil policajtom stojacim nad ním. „A zaručene má zlomené aj dva – tri vertebrae cervicales, teda krčné stavce. Úplne mi praskajú pod dotykom prstov.“

	„Dá sa teda povedať, čisto teoreticky, či sa obesil sám, alebo mu k tomu niekto pomohol?“ opýtal sa Aliho Leo. Hoci to bolo všetkým jasné, protokolárne musel túto otázku položiť.

	„To nemôžem takto predbežne posúriť. Pardon, posúdiť. Podľa viditeľných znakov viem povedať len to, že je mŕtvy okolo desať až dvanásť hodín.“

	„Čo tie nohy?“ Leo ukázal na chodidlá mŕtveho.

	„Áno, iste. Nohy,“ Ali dôkladne ohmatal priehlavky a prsty na nohách. „Má ich rozdrvené – ako predpriehlavkové kostičky, tak samotné články prstov. Odhadujem to na ťažký predmet, prípadne niečo menšie, ale s použitím väčšej sily. Možno kladivo, železná tyč. Niečo také.“

	„Takže aj v tomto prípade nariaďujem pitvu, po nej budeme múdrejší,“ povedal vyšetrovateľ a poznačil si niekoľko postrehov do notesa.

	„To som nesmierne zvedavý, čo nám pitva ešte odhalí,“ nadhodil Malus. „Akoby nestačilo, že vzhľadom na tie rany na nohách ho podľa všetkého mučili.“

	„Myslíš?“ zhrozil sa Foltán.

	„Azda sa nenazdávaš, že mu tu niekto autom prešiel po nohách?“ odvrkol mu starší kolega.

	Mladý chcel niečo povedať, ale prerušil ho technik, ktorý práve vstal a otočil sa k nim.

	„To je stáčané trojpramenné jutové lano,“ uchopil lano, teraz už zmotané a vložené v priesvitnom plastovom vreci. „Priemer tridsať milimetrov. Jeho využitie je všestranné, povedzme v stavebníctve, lesníctve, ale často sa používa na šplhanie v telocvičniach, lebo je drsné, vyznačuje sa vysokou absorpciou vlhkosti a nešmýka sa v ruke.“

	Dôkazový materiál bezpečne uložil do druhého, väčšieho kufra a rozviazal mŕtvemu ruky. Povraz zo zápästí bol totožný s tým, aký vrah použil pri vražde Valentína Vlka, teda horolezecké s oceľovým medziopletom.

	Takže sa našla ďalšia súvislosť medzi vraždami. Teraz niet pochýb, že za nimi stojí tá istá osoba, utvrdil sa Leo. Pohľad mu padol na Kaufmannovu ľavú ruku. Žiarili na nej zlaté hodinky, na prste masívny prsteň s čiernym kameňom. „Čo je to za kameň?“

	„Odhadujem to na čierny diamant, možno zbrúsený ónyx či achát,“ odvetil technik. „Bližšie to zistím u nás. Prsteň je z bieleho zlata.“

	„Fúha, hotový majetok, aj tie hodinky. Zvláštne, že cennosti mu vrah ponechal.“

	„Zrejme ich nepotreboval, asi nie je vo finančnej núdzi,“ zareagoval Boris. „Z toho mi vyplýva, že v tom nehrá úlohu žiadny zmrd, ktorý by akútne potreboval prachy na drogy. Tu nejde o žiadneho chudáka, ale o niekoho, kto nie je závislý od peňazí. V hre je niečo oveľa väčšie.“

	„Presne,“ pritakal Leo. „Niečo podobné naznačil aj predbežný psychologický profil. Budeme sa musieť zamerať na vyššiu spoločenskú vrstvu, hoci tým zrejme štuchneme do osieho hniezda.“

	Boris len mĺkvo prisvedčil.

	Až teraz, keď bola hotová základná obhliadka mŕtveho, prišli z lesa kriminalisti Gerhát s Kochanom a kolegom oznámili, že zhruba sto metrov severne od posedu našli ďalší bunker. Bol síce obrastený trávou a machom a vchod zakrývali nahádzané haluze, ale keď sa jeden z policajtov potkol o peň, dopadol tvárou rovno pred zamaskovaný vstup. Vyšetrovateľa táto informácia nijako zvlášť neprekvapila. Vlastne ho už neprekvapovalo nič. Zaujímal sa však, či bunker už skontrolovali.

	„Pravdaže!“ odvetil Kochan. „Je to len malá podzemná diera, nie väčšia ako desať až dvanásť štvorcových metrov. Spod drapľavej zničenej omietky vytŕčali kusy hrdzavých roxorových tyčí, teda múry boli vystužené.“

	„Železobetón,“ vysvetlil akoby mimochodom Gerhát.

	„Vnútri okrem obrovského smradu boli len dva staré hrnce, umelá fľaša s trochou vody a dve zhnité drevené palety, inak bol bunker prázdny.“

	„Myslel to tak, že tam nebola žiadna osoba,“ doplnil kolegu opäť Gerhát.

	„Až na jeden podozrivý predmet.“

	Kochan zodvihol ruku, v ktorej držal igelitové vrecko. Bolo v ňom krvou pofŕkané stredne veľké kladivo. Podal ho Leovi. Vyšetrovateľ si ho vzal a podržal pred očami.

	„Ale tie dva hrnce,“ pokračoval Kochan, „skrývajú v sebe čosi ako...“

	„... rukolapné dôkazy...“

	„Napríklad?“ nervózne zavrčal Leo, lebo zbytočné naťahovačky týchto dvoch operatívcov ho začínali dráždiť.

	„Že vo väčšom z nich bola stolica a moč a v druhom, menšom, sme našli zvyšky stravy. Vyzeralo to na varené zemiaky a kyslú kapustu.“

	„Hlavne k udržaniu väzneného pri živote.“

	„Na paletách bola stará deka, takže sa domnievame, že na nich niekto spával. Bezdomovcov sme vylúčili, načo by si srali vo vlastnom brlohu a nechávali to tam?“

	„Vlastne sme si na istom, že v tom bunkri držali tuto dotyčného, teraz mŕtveho Kaufmanna.“

	„A to ste, kurva, museli takto naťahovať? Nedalo sa to len tak razom vyklopiť?“ vyletel na nich vyšetrovateľ a mal sto chutí sa do bunkra okamžite rozbehnúť. Operatívci si vymenili pohľady. Boli partneri, robili to takto dlhé roky, zvyknutí jeden na druhého, nuž nerozumeli, čo mu na tom prekáža. Veď mu to vysvetlili celkom polopatisticky.

	 


58.

	Na rozbahnenej zemi sa stopy tiahli od lesa smerom k rozhľadni. Rovnaké stupaje mierili k cestičke na začiatku lúky. Leo si čupol a priložil dva prsty do odtlačku, v ktorom podpätok zanechal hlbšiu priehlbinu. To by znamenalo, že tým smerom páchateľ bežal.

	Leo sa presunul o kúsok bližšie k posedu, kde sa stretávali stopy do oboch smerov. Striedavo ich skúmal z obidvoch strán a porovnával odtlačky. Áno, teraz si už bol istý svojou domnienkou − boli príliš hlboké na jedného človeka. Buď mal páchateľ približne stoštyridsať kíl, alebo jeden človek niesol ťažké bremeno. Napríklad iného človeka. Silný muž nemá problém uniesť druhého chlapa prehodeného cez plece. Presne ako si myslel. Chlap niesol Kaufmanna k rozhľadni a od nej utekal. Opäť to isté ako Pod Dlhou skalou. Je možné, že aj Olega Kaufmanna utlmili nejakými liekmi. To ale zistí Ali.

	„Našli sa Kaufmannove šaty?“ zakričal Leo na Borisa.

	„Nie. Všetko sme tu prehľadali, žiadny odev sme nenašli.“

	„Ani v bunkri, ani v jeho okolí,“ doplnil ho Kochan.

	„Ktovie, prečo ho vyzliekol?“ ozval sa starý Lackovič, ktorý sa akurát pridal ku skupinke kriminalistov. S jedným psovodom a troma policajtmi doteraz prehľadávali západný úsek lesa.

	Odpoveď na jeho otázku nepoznal nikto z prítomných, ale radi by sa o tom čo-to dozvedeli.

	„A čo ten starý Friedrich? Nenašli ste v lese aj jeho telo?“

	„Nie!“ pokrútil hlavou Lackovič. „Nenašli sme tam nikoho.“ Hneď ešte doložil, že neďaleko, pri západnom rozhraní lúky a lesa, sa nachádza veľký krmelec pre lesnú zver. Ale ani v ňom nebolo nič podozrivé, tobôž nie mŕtvola.

	„Čo ak tento mord nesúvisí s vrahom profesorov?“ ozval sa za Leovým chrbtom Foltán. „Kaufmann mal kopu prachov, doma mnoho starožitností. Čo ak ide o lúpežnú vraždu a niekto to nafingoval tak, aby to spadlo na vraha akademikov?“

	„Prosím ťa, nevolaj ho tak! Už si ako novinár. Ešte to by chýbalo, aby sme mu my sami vybudovali imidž,“ odsekol Leo a potom už miernejšie zareagoval: „To sa mi nezdá. Prečo by si s tým ktosi dával toľko námahy? Navyše, dom sme prezerali, nezdalo sa tam byť niečo v neporiadku.“

	Tomáš sa ľahko začervenal. „Keď si mohol dať tú námahu vrah akademikov, prečo by si ju nedal dakto druhý?“

	„Kurva, prestaň s tým vrahom akademikov! A ani o tom nerozmýšľaj, že by to bol niekto druhý! Tu ide jednoznačne o toho istého páchateľa.“

	„A čo ten Friedrich? Mohol Kaufmanna zabiť on a rýchlo sa vypariť,“ uvažoval nahlas Malus.

	„Čo vám už obidvom drbe?! Starý mal sám smrť na jazyku, toto by nezvládol. Už len vyvliecť spútaného a nehybného človeka hore na posed musí stáť veľa námahy, plus k tomu všetko naplánovať, prichystať a zrealizovať. Vravím vám, v tomto, a nielen v tomto, má prsty niekto podstatne mladší a silnejší.“

	Všetci si ako na povel zrakom premerali dlhý rebrík od spodného stupienka až po plošinu hore.

	„Mimochodom,“ ozval sa po chvíli Leo, „znova to bolo nahlásené z verejného automatu?“

	„Tentoraz nie. Vrah zámerne Kaufmanna nechal na viditeľnom mieste. Našiel ho tu jeden poľovník a hneď volal políciu. Zhodou okolností si na svoju postriežku vybral práve tento posed. Tvrdil, že sa chystal loviť lanštiaky.“

	„Lanš... čo?“

	„Lanštiaky. To sú diviačatá, respektíve v minulom roku narodené malé diviaky.“

	„Uhm,“ prikývol Leo. „A teraz je povolený ich lov?“

	„Tiež som sa ho na to pýtal. Povedal, že ich odstrel je celoročný.“

	„Kedy ho našiel?“

	„Bolo niečo po deviatej hodine.“

	„Je tu?“

	„Stojí tamto obďaleč.“ Boris ukázal prstom na poľovníka, postávajúceho vari tridsať metrov od nich, ktorý netrpezlivo prešľapoval na mieste. Už ho boleli nohy a rád by konečne išiel domov na obed. Cez rameno mal prehodenú dvojhlavňovú brokovnicu, na hlave klobúk so štetinkou, mohol mať približne päťdesiat rokov.

	Leo si však najprv chcel dôkladne obzrieť samotný posed, zdola aj zhora.

	„Poď sa pozrieť na toto,“ navrhol mu Boris a obišiel rozhľadňu z druhej strany. Keď ho Leo nasledoval, na hrdzavej železnej konštrukcii, približne vo výške pása, mu prstom ukázal na dva vyrazené blesky vedľa seba. Rozhodne to nebola značka pre vysoké napätie.

	„Všimol si to pri fotení jeden z technikov,“ ozrejmil Boris. „Čudné, nie?“

	„Máš pravdu,“ zadumane prikývol Leo. „Čo ak to pôvodne nebol posed, ale dávna vojenská rozhľadňa, čo zázrakom prežila od čias vojny? Jej umiestnenie na okraji lesa a všadeprítomná hrdza by to len potvrdzovali.“

	Vymenili si s Borisom pohľady. Slová boli zbytočné. Vedeli, čo to znamená.

	 


59.

	Šéf úseku násilných trestných činov Halász s riaditeľom kriminálky Valigurom sa k posedu pod Vretenom dostavili v rekordnom čase. Podišli k hlúčiku kriminalistov a hneď za horúca od nich požadovali všetky podrobnosti, ktoré dosiaľ vyšetrili. Boris Malus sa ihneď pustil do rozprávania. Lenže Halász a Valigura neboli jediní, kto mal v pláne obzrieť si miesto činu štvrtej vraždy. V diaľke sa zablýskala tmavozelená metalíza. Z dverí auta sa vysunula štíhla noha, potom druhá, za ňou celé telo. Po Ingrid Kanskej sa z vozidla vysúkal mladý šofér, pridal sa k prokurátorke, a namierili si to rovno k vyšetrovateľovi.

	Ten sa mladému mužovi postavil do cesty.

	„Sem civili nemôžu.“

	„Toto je Peter Greguš, môj asistent. Ako právny čakateľ vykonáva u mňa prípravnú prax, nuž som sa rozhodla vziať ho priamo do terénu,“ vychrlila Kanská.

	Leo prebiehal očami z jedného na druhého. Prokurátorke to neušlo.

	„Viem, na čo myslíš. Nie je to tak.“

	Myslel si hocičo, aj to, čo si ona myslela, že si myslí.

	„Greguš? Nie je to...?“

	„Áno, je to synovec tvojho šéfa, tak si odpusti akékoľvek neprístojné narážky.“

	Leo nevravel nič, skôr premýšľal o neprístojnostiach medzi mladým asistentom a Ingrid. Pekný mladý chalan, čerstvé mäsko pre dračicu.

	„A teraz nám ukáž telo!“ pretrhla mu dračica myšlienky a vykročila k posedu.

	Spoločne prešli k miestu, kde v čiernom plastovom vreci ležala mŕtvola Olega Kaufmanna, čakajúca na prevoz na patológiu. Zips bol roztvorený a nad mŕtvym práve stáli Halász s Valigurom v živom rozhovore.

	Keď mladý asistent uvidel Kaufmannovu bordovú tvár a popolavé telo, zbledol, a keby ho nebol zachytil vedľa stojaci policajt, porúčal by sa k zemi. Kanská pri pohľade na mŕtveho tiež zhnusene odvrátila tvár. Potom si od Lea vyžiadala všetky informácie. Vyšetrovateľ ju aj blízko stojacich funkcionárov oboznámil so všetkým, čo vedel.

	Keď skončil a nikto už nemal otázky, zvrtol sa, zavolal si Malusa a spoločne s technikom sa vybrali do lesa prezrieť si miesto posledného dočasného pobytu Olega Kaufmanna.

	Keď po pol hodine zo smradľavého bunkra vyliezli, Leo sa s chuťou nadýchol a s ešte väčšou si zapálil. Po tom, čo všetko dnes už videl, nemal veľa chuti na dlhé reči. Musel však aspoň narýchlo vypočuť poľovníka. Po chvíli ho pustil domov, prikázal mu však, aby zajtra ráno prišiel na krajskú kriminálku podať výpoveď do protokolu.

	Obhliadka miesta činu prebiehala až do večera. Leo by ohromne rád vedel aj to, kde je Friedrich. Či už živý, alebo nie. V tomto prípade o jednu mŕtvolu viac alebo menej nehralo úlohu. Aj tak ich bolo už priveľa.

	 


60.

	Pondelok 18. apríl, večer

	Alpský vietor sa studenými a vlhkými jazykmi tesne obtieral o fasádu a strechu bieleho domu, stojaceho mimo ostatných obydlí.

	Staré vyrezávané hodiny na stene potichu odbíjali deväť hodín. Potom náhle zmĺkli. Ako keby nechceli rušiť svojho majiteľa a dopriali mu pokoj a samotu, ktoré tak miloval.

	Muž v bielom kresle sa strhol na výrazné zaklopanie na dvere. Práve bol zahĺbený do veľdiela Demonolatry od Nicholasa Rémyho. Jemu ani jeho otcovi sa nikdy nepodarilo získať originál Daemonolatreiae libri tres zo šestnásteho storočia, tak si musel vystačiť len s anglickou verziou, vytlačenou o viac ako tristo rokov neskôr. Sudca Nicholas Rémy sa v dobe najväčšieho rozmachu inkvizície preslávil ako lovec čarodejníc, najmä v procesoch s údajnými bosorkami. Jeho ďalšia kniha Compendium Maleficarum bola jednou z tých, ktoré si muž odniesol z rodičovského domu, a teraz jej patrilo čestné miesto v jeho vlastnej knižnici.

	Istú chvíľu mu trvalo, kým si uvedomil, že neskorú návštevu si sám pozval. Odložil knihu na malý stolík, vstal z kresla a podišiel k dverám.

	Pomaly ich otvoril.

	„Guten Abend,“ pozdravila ho pekná mladá žena s čarovným úsmevom. Jednou rukou sa opierala o zárubňu dverí, druhou si práve prehŕňala žiarivo oranžové vlasy.

	„Môžete po slovensky,“ poznamenal.

	„Tak teda, ahoj, cukríček.“

	Muž sa zachmúril, fľochol na ňu a s istou dávkou pohŕdania ju preletel pohľadom odspodu nahor. Čierne šnurovacie topánky na vysokej platforme s malými farebnými kvietkami ju robili podstatne vyššou, než v skutočnosti bola. Chladné počasie jej zrejme vôbec neprekážalo, krátka minisukňa a lesklá bunda do pása zakrývali len to najdôležitejšie a rozopnutý zips poodhalil horné oblúčiky ružovej podprsenky, ktorú vypĺňali veľké prsia.

	„Poďte dnu!“ povedal stroho a narýchlo skontroloval okolie domu.

	Keď vstúpila, rázne zabuchol dvere a schmatol ju za zápästie.

	„Po prvé, nie som pre vás žiadny cukríček. Po druhé, vyžadujem si vykanie a istú dávku vážnosti, nie sme rodina ani kamaráti, a vy ste... vy ste...“

	„Kurva?“ šprihla bez okolkov, akoby bola na svoje povolanie patrične hrdá.

	„Prostitútka,“ odvetil chladne. „No a po tretie, žiadal som čiernovlásku, nie dievča s vlasmi jagavejšími ako východ slnka.“

	Aký sladký romantik, pomyslela si, pokrčila plecom a vymanila si ruku z jeho zovretia.

	„Nepáčim sa vám?“

	Neodpovedal, no ukázal jej smerom do priestrannej obývačky.

	„Ráčte ísť ďalej.“

	Opatrne našľapovala na podlahu z dlhých bielych dosák. Niežeby sa bála, že ju poškodí, ale v nepohodlných topánkach sa jej zle kráčalo. Navyše jej boli o číslo väčšie. Napochytro si ich požičala od kamarátky, ak sa vôbec to dievča z agentúry dá nazvať jej kamarátkou.

	Bielosivé priestory bytu, ktorými prechádzala, jej pripadali fádne a nezaujímavé. Doma mali obývačku vymaľovanú na marhuľovo. Čo ju však upútalo najviac, bolo množstvo netypických svietnikov a sviečok rozmiestnených takmer všade, kam sa len pozrela. Pripadala si ako v nejakom chráme. A ten chlapík sa jej zdal tiež nejaký divný. Premkol ju nepríjemný pocit, ale zahnala ho. Kšeft je kšeft.

	Nečakajúc na dovolenie, sadla si na pohovku z bielej kože.

	„Tam nie!“ zvolal dôrazne. Nebude mu predsa zadok akejsi cundry ničiť luxusnú a vzácnu pohovku.

	Aby si sa neposral, pomyslela si pre zmenu ona. Liezli jej na nervy títo snobskí hajzli. Mlčky však prehltla. Zaplatil vopred, a nie málo. Niečo teda vydrží.

	„Sadnite si sem, prosím,“ zmiernil tón a ukázal na malú taburetku.

	Dievča si sadlo a prehodilo si nohu cez nohu.

	„Takže, o akú konkrétnu službu máte záujem?“

	„To som už vysvetlil vášmu šéfovi. Nepovedal vám?“

	„Zmienil sa len o tom, že máte isté špecifické želania, ktoré iba zhruba načrtol.“

	Muž sa zatváril rozpačito a poškriabal sa na krku.

	„Ale v princípe asi viete, o čo ide.“

	Prikývla.

	Muž prešiel k dverám do hosťovskej izby, otvoril ich a odstúpil trochu nabok, aby mohla vojsť.

	„Nech sa páči, môžete sa ísť pripraviť. Spravte si pohodlie, o chvíľu prídem za vami.“ Zvrtol sa na odchod do kúpeľne.

	Jeho starosvetské vystupovanie ju zaskočilo. Čo môže od takého chlapíka očakávať? Aké požiadavky bude mať? Nepasoval k jej doterajším zákazníkom. Poväčšine sa k nej muži správali úplne inak. Lepšie povedané, zakaždým. Ako keby sa predháňali, kto z nich bude k nej oplzlejší a drastickejší. Ona rozhodne nebola žiadna nymfomanka. Ani si nepotrebovala nič dokazovať, vždy bola pekná a muži ju obletovali neustále. Potrebovala však peniaze. Nie na rozmarné míňanie v obchodoch, ani nie preto, aby sa dostala do vyšších kruhov. Nutne potrebovala peniaze na štúdium. Pochádzala z malej dediny na Považí a v Bratislave študovala na Ekonomickej univerzite, čo bolo pre ňu, dievča z piatich súrodencov a s rodičmi bez zamestnania, finančne veľmi náročné. Už v druhom ročníku jej spolužiačka naznačila, ako sa dá pomerne jednoducho v tomto meste dostať k peniazom. Sprvu jej presne nerozumela, čo myslí pod heslom „zavri oči, drž a zarábaj!“, no po prvej skúsenosti a prvej päťtisícke za to, že spútala a bičom spráskala nejakého staršieho chlapa, sa jej to zapáčilo. Ani nie tak samotné mlátenie mužov, skôr tie ľahko zarobené peniaze.

	„Nechcete vedieť moje meno?“ spýtala sa od dverí.

	„Nie je to potrebné,“ prehodil cez rameno.

	„Ale... mohli by ste ma pri tom oslovo...“

	„Stačí!“ zastavil ju a obrátil sa k nej. „Už žiadne zbytočné otázky. Nevraveli vám, že sa nemáte na nič pýtať?“

	Sa neposer! pomyslela si. Chcela mu drzo hľadieť do očí, ale jeho pohľad bodal. Sklopila zrak a trochu sa zachvela. Sálala z neho rozhodnosť a riadna dávka samčej nadradenosti. Síce kretén a čudák, ale vcelku chutný, to sa musí nechať, taký vysoký blondiak má niečo do seba.

	Ak nechce pánko poznať jej meno, je to jeho vec. Možno to tak bude aj lepšie. Aj tak by mu povedala vymyslené. A on to určite vedel. Ona predsa takisto nevie, ako sa volá. V agentúre jej poskytli iba presnú adresu zákazníka a taxík ju doviezol rovno pred dvere. Už to bolo divné, že sa sem musela hodinu trepať z Bratislavy. Kašľať na to, ona taxík neplatila.

	Zatvorila dvere, oprela sa o ne chrbtom, privrela oči a zhlboka sa nadýchla. Potrebovala sa skoncentrovať. Keď z nej opadlo napätie, rozhliadla sa a z väčšej kabelky začala na širokú posteľ vyťahovať veci, ktoré si so sebou priniesla.

	O desať minút vkročil do izby nahý muž a onedlho sa odtiaľ ozývali výkriky bolesti.

	 


61.

	19. apríl, 11:30

	Ortuť teplomera na patologicko-anatomickom oddelení klesla nižšie ako zvyčajne. Vonku slnko zohrialo vzduch a múry budovy, preto chladiace kompresory pracovali na vyšší výkon. V miestnosti sa vznášal chlad a vážna atmosféra. Jednému mužovi aj navzdory tomu po chrbte stekal v malých pramienkoch pod košeľou pot. Z vnútorného vrecka saka vytiahol vreckovku a zľahka si utrel krk. Stál po boku dvoch kriminalistov a tvrdým pohľadom sledoval široké dvere chladiaceho boxu.

	Zakrátko sa dvere otvorili. A hoci boli dosť široké, asistent doktora Aliho v dlhom bielom plášti vozíkom trafil každú stranu zárubne. Dnes mal nepochybne pod čapicou – keď sa snažil napraviť bielu plachtu na mŕtvole, viditeľne sa zapotácal. V snahe zamaskovať svoj stav sa ihneď postavil k hlave mŕtveho takmer do pozoru a tupo sa zahľadel na podlahu.

	Úplné ticho pretínalo len vrčanie kompresorov a bzučanie neónových lámp.

	Pokyn od Aliho prišiel až po chvíli. Asistent naučeným pohybom odkryl hlavu a stuhnuté telo s mramorovou pokožkou.

	„Je to váš otec, pán Kaufmann?“ opýtal sa Boris Malus spoteného chlapa v obleku.

	Otto Kaufmann, syn profesora Olega Kaufmanna, sa pozrel na sinavú tvár zosnulého. Ten pohľad netrval dlho, vari tri sekundy, ihneď odvrátil zrak.

	Prikývol.

	„Pán Kaufmann, potrebujem vaše slovné vyjadrenie,“ naliehal policajt. Vedel, že synovi pri pohľade na mŕtveho otca do reči veľmi nie je, ale protokol je protokol.

	Otto otočil hlavu a pozrel na policajta z výšky.

	„Áno, je to môj otec.“

	Z jeho úsečnej odpovede šiel väčší chlad, než panoval na patológii.

	„Budete ho pitvať?“ spýtal sa Malusa.

	„Áno. Jeho telo budeme musieť podrobiť súdno-lekárskej pitve.“

	„Potrebujete môj súhlas?“

	„Nie, nepotrebujeme. O život prišiel pri násilnom trestnom čine, preto k pitve nepotrebujeme súhlas rodinného príslušníka.“

	Otto Kaufmann sa ešte raz pozrel na stuhnutú tvár svojho otca, obrátil sa a vyšiel von z miestnosti.

	___

	Leo stál pri okne s čelom opretým o chladné sklo, ruky mal ležérne zasunuté do vreciek nohavíc a zamračene hľadel von. Pohľad z okna stál za deravý groš. Vysoké stromy mu ho zakrývali hádam zámerne. Keby mal aspoň dobrý výhľad na krásnu panorámu nitrianskeho hradu, ale to nie, on musí mať kúsok od okna topole ako sviece, čo mu v kancelárii vytvárali celodenné prítmie. Uvedomil si, ako rýchlo beží čas, presne si pamätal, kedy tie stromy pod oknami vysádzali.

	Otvoril oblok, zo škatuľky vytiahol cigaretu a zapálil si. Otočil sa a zadkom sa oprel o parapet. Zhlboka potiahol a vyfúkol dym dnu do miestnosti. Nemohlo to prekážať nikomu. Kancelária bola iba jeho, síce malá, ale jeho. Z červeného fotorámika na stole sa naňho usmievali dcéra s manželkou. Dcéra so svojimi šibalskými očkami trochu potmehúdsky, žena skôr ľahostajne, azda viac nútene. Mykol plecom a zamyslel sa, prečo si sem tú fotku dal. Dospel k teórii, že tu trávi viac času ako doma s rodinou. V podstate to malo skôr symbolický význam.

	Symboly. Doriti aj s nimi! Bolo mu toto treba? Žmýkalo mu to živiny z každej bunky tela. Nemohli tu mať obyčajnú klasickú vraždu, kde by bol páchateľ okamžite jednoznačný? Nie. Im tu musí pobehovať a zabíjať nejaký vyšinutý pako, ktorý sleduje americké trilery a potom sa tu hrá na niečo v zmysle „poď, zahráme si takú hru“. Toto bola pre neho obrovská výzva, no chytať sériového vraha nemal v dennom popise práce. Nebol človek, ktorý by sa vrhal do všetkého po hlave, nie za cenu maximálneho rizika, preto si musel každý krok dôkladne premyslieť.

	___

	Dvakrát mu šklblo ľavým okom. Tik? To hádam nie, nie je predsa blázon, hoci občas si tak pripadal. Muselo to byť len tým vypätím a pracovnou záťažou. V poslednej dobe bol skutočne preťažený.

	Keď sa pridali aj bolesti hlavy, zasipel. Prešiel k umývadlu a napustil si plný pohár vody. Podišiel k stolu, zo zásuvky vybral malú škatuľku liekov − niekoľko mu tam ešte zostalo. Quarelin. Raz mu ho predpísal neurológ, keď sa bolesti hlavy zažrali do neho intenzívnejšie. Možno bol už aj po exspirácii, ale drobné písmenká na škatuľke nedokázal rozlúštiť. Nech! Hlavne aby pomohol. Vybral jednu tabletku, prehltol ju, zapil vodou a čakal. Zatiaľ nič. Medzitým dofajčil cigaretu. Stále nič. Čo jej to toľko trvá? Účinok by mal byť okamžitý. Nebol.

	Bolesť ustúpila až po tridsiatich minútach, nie úplne, ale cítil sa o poznanie lepšie. Bolo toho naozaj priveľa. Všetci na neho tlačili, dusilo ho to, akoby bol zaživa zakopaný do mokrého piesku, z ktorého sa nedokáže vyhrabať. Šéf, riaditeľ, tá suka Ingrid. Posratá záclona. Mal chuť ísť domov a podpáliť ju priamo pred manželkinými očami. Ale uľavilo by sa mu? Ťažko povedať. Možno by z toho vznikla len ďalšia hádka, ďalší blbý problém kvôli sprostosti. Alebo jeho roztopašnosti? Spomenul si, že ešte v časoch, keď sa spoznali, mu Ivona vravievala, že je roztopašník, a brali to len zo žartu. Obaja sa nad tým zasmiali, potom vhupli do postele a bolo. Teraz mu to prízvukuje častejšie, no žiadny žartovný podtón v jej slovách už nepočuje. Skôr akési skryté pohŕdanie, ktoré drží vo svojom vnútri a nechce mu to naplno šplechnúť rovno do očí, azda aby sa neurazil. Nebol urážlivý, ale čo ak predsa. Veď ani ona nestála o hádky, prichádzalo to akosi samo... Mali by sa porozprávať. Ale kedy?

	Dofajčil, zahasil cigaretu pod tečúcou vodou a ohorok hodil do koša. Má chuť sa niečoho napiť, užil však tabletku. A vlastne − no a čo?! 

	 


62.

	19. apríl, večer

	Súmrak rýchlo klesal nad mesto, keď Leo prešiel krížom cez veľké parkovisko a na rohu Mariánskej a Piaristickej ulice zastal. Jeho prechádzka nemala určený cieľ, poháňala ho túžba vypiť si, zresetovať mozog. Aj preto nechal auto pred budovou polície.

	Ponuré ulice osvetľovala len každá tretia lampa. V sliepňavom svetle si všimol akurát počmárané steny domov. Prsty im osekať, vymeral v duchu trest sprejerom, a pomalými krokmi, s rukami hlboko vo vreckách bundy, sa pobral ďalej.

	Na Vŕšku to nebolo s viditeľnosťou o nič lepšie. Tam fungovalo len jedno svetlo a do tmy žmurkali reklamy z výkladov. Našťastie, ulica nebola dlhá.

	Toto mesto bývalo kedysi relatívne bezpečné. A teraz?

	Aby mal človek oči aj vzadu pre prípad, že sa na neho z tmavého kúta niekto vyrúti a pre pár korún ho treskne po hlave. Hneď si spomenul aj na svoju dospievajúcu dcéru a striaslo ho pri pomyslení, že by sa jej mohlo niečo stať. Tmavé uličky sú rajom pre násilníkov. Veď jej škola je hneď za rohom!

	On sám mal však teraz túlavé topánky. Možno dúfal, že stretne známeho alebo kamaráta a zájdu spolu na pivo a kus reči.

	A možno chcel byť konečne sám.

	Z bočnej ulice od synagógy vyšla postava. Zamarilo sa mu, že tieň muža, ktorý sa popri múre mihol a stratil sa v bráne blízkeho domu, mu bol povedomý. Pohľad do diaľky mu bol skoro osudný – chýbali len milimetre, aby si neroztrieskal hlavu o oranžovú poštovú schránku vytŕčajúcu zo steny. To by bolo už tretíkrát za posledné dva týždne.

	Myšlienkami bol však stále upätý na toho muža. Napriek tomu, že bola tma, ten kabát by spoznal kedykoľvek. Pridal do kroku a o niekoľko sekúnd sa aj on ocitol za tou istou bránou starého meštianskeho domu.

	Ak to, čo bolo na ulici, považoval za tmu, tam na dvore panovala hotová čierňava. Nevidel si ani pod nohy, ideálne miesto pre vrahov a zlodejov. Prečo takto premýšľa? Pracovná deformácia? V každom temnom kúte by mal vyčkávať nejaký zabijak na svoju obeť?

	Ak by vedľa neho ktosi nečujne prešiel, nemal najmenšiu šancu to zistiť. Predpažil, aby si o niečo nerozbil nos, a postupoval pomaly. V diaľke sa zablesklo malé svetielko. Matne si vybavil, že je tam bar alebo reštaurácia, ale krk by na to nedal. Všetky tie staré budovy na tejto ulici boli úplne rovnaké. Aj v najjasnejší deň by mal problém rozoznať ich jednotlivé podchody. Ako sa blížil k zdroju svetla, videl čoraz lepšie.

	___

	Tam ho zbadal, pod betónovým točitým schodiskom, v žiari červenej reklamy na kokakolu, ktorá mu dopadala na chrbát. Bol ako čierny prízrak, obklopený karmínovou žiarou. Sedel na veľkom kamennom kvetináči a popíjal plechovkové pivo.

	„Leo?“ užasol Tobiáš Zeman, keď sa vyšetrovateľ vynoril z prítmia, a na pozdrav nadvihol svoj slamený klobúk. „Aké prekvapenie! Tomu sa vraví náhoda. Nevidel som ťa roky a teraz v priebehu mesiaca už druhý raz.“ Odpil si z piva a hlasno si odgrgol.

	„Na náhody neverím, ale dobre, že som na vás natrafil.“ Ak by toto bola náhoda, musela byť strašne veľká. Na okamih aj pripustil úvahu, či ho Zeman nesledoval, ale to by už hraničilo s paranojou, a nič také by nedopustil.

	Zeman si opäť sŕkol z plechovky. „Tak to je obojstranné, chlapče. Nemáš, prosím ťa, ešte pár drobných pre starého úbožiaka?“ zašomral spod fúzov polepených bielou penou.

	Leo mu neodpovedal. Ale všimol si, že tvár starého docenta sa od minulého stretnutia trochu zmenila. Brada nahladko oholená, fúzy pomerne upravené. Presne takto si ho pamätal z mladosti, až na ten strhaný výraz a hlboké vrásky. Odprisahal by, že už ani nezapácha ako minule, a aj nohavice pod dlhým kabátom sa mu videli iné, novšie.

	„Zožiera ma jedna vec: tí ľudia, ktorých ste mi odporučili...“

	„Čo je s nimi? Nedokázali ti pomôcť s tým trojuholníkom?“

	„Popravde, traja z nich sú v tomto čase už mŕtvi, okrem nich ešte jeden. Štvrtý z vášho zoznamu je nezvestný. Môže to byť tiež náhoda?“

	„Nerob si srandu zo starého človeka.“ Zeman vyzeral zaskočený. „Nemyslel si to vážne, všakže?“

	„Myslel som to smrteľne vážne, a keď hovorím o smrti, tak doslova. Neviem, či sa to k vám donieslo, ale vyčíňa nám tu v meste sériový vrah. Vy ste ma odkázali na štyroch ľudí so znalosťami z oblasti histórie a symboliky. Ako som povedal, traja z nich už nežijú. Pýtam sa vás, je v tom taká absurdná náhoda, že je to až neuveriteľné, alebo je v tom niečo iné? Viete o tom niečo?“

	Leo na neho prísne zazeral a očakával priamu odpoveď.

	Starý muž hľadel do zeme.

	„Na ulici sa človek dozvie mnoho vecí, ale o tomto neviem nič. Nerozumiem tomu – prečo by si niekto vyberal vysokoškolských pedagógov?“ Zrazu sa zhrozil. „Čo ak som ďalší na rade?“ Vzápätí si však uvedomil svoje súčasné postavenie a s povzdychom zvesil hlavu na prsia.

	„Mimochodom, pán docent, poznáte Olega Kaufmanna?“

	Zeman sa zahniezdil.

	„Samozrejme. Bohatý nadutec, ktorý sa správal, ani čoby mu patril svet. Pred dlhými rokmi sme spolupracovali, ale odkedy sa mi stalo, čo sa mi stalo, nevidel som ho. A ani po tom netúžim.“

	Leo vybral zápisník, prisadol si k nemu a prečítal mu z neho mená.

	„Zabák, Svorad, Weiss a Vlk. Týchto ste mi odporučili, a okrem Svorada sú všetci mŕtvi. Pribudol k nim aj Oleg Kaufmann. O ňom ste sa mi vtedy nezmienili. Prečo?“

	„Neprišiel mi práve na um,“ zachripel Zeman.

	„Viete niečo o tajnom spolku, v ktorom títo muži pôsobili?“

	„Kedysi som o tom niečo započul, ale neviem o ňom nič bližšie.“

	„Keďže jeho členmi boli a sú poväčšine historici a archeológovia, patrili ste k nim aj vy?“

	„Povedal som ti predsa, že o tom ich spoločenstve neviem takmer nič, iba čo sa mi dostalo do uší,“ zasipel Zeman a priložil si k ústam plechovku.

	Legen nebol s takouto odpoveďou spokojný.

	„Nechce sa mi veriť, že by ste naozaj o tom nič nevedeli. Boli ste dlhoroční priatelia...“

	„Boli,“ odsekol Zeman, „ale už nie sme.“

	„Takže po tom, čo sa vám pred rokmi stalo, sa vaše vzťahy naštrbili?“ zapáral naďalej do starca.

	„Nie, jednoducho sme navzájom pre seba prestali existovať. Predsa vidíš, kam som sa dostal.“

	„Nesnažili sa vám pomôcť z tejto šlamastiky?“

	„Pomôcť mi? Ak by mi čo len jeden z nich nejakým prijateľným spôsobom pomohol, sedel by som teraz v drahej reštaurácii a napchával sa grilovaným lososom, netúlal by som sa ulicami s prázdnym bruchom a nemal kam hlavu skloniť.“

	„Takže vás zavrhli. A rovnako tak vy ich.“

	„Taká je pravda,“ pritakal Zeman.

	Leo mu položil ešte niekoľko otázok, ktoré by mohli súvisieť s prípadom, ale nedozvedel sa od neho nič extra. Buď mu skutočne zahmlieval, alebo vôbec nič nevedel.

	Keď mu došlo, že z muža už nič viac nedostane, postavil sa a vložil ruku pod bundu, aby vybral peňaženku. Zeman si rýchlym pohľadom všimol, že Leo na opasku nemá puzdro s pištoľou.

	Vyšetrovateľ vytiahol z peňaženky dve päťdesiatkorunové bankovky a podal ich starému docentovi. Ten bez ostychu po nich natiahol ruku, pričom sa mu trochu vyhrnul rukáv a Leo na predlaktí postrehol malé tetovanie. Lenže ruka sa rýchlo stiahla, tetovanie sa skrylo späť pod kabát.

	Zemanovi sa zaleskli oči. Leo netušil, či od dojatia, alebo od radosti, že bude mať na chľast. Nech si s peniazmi robí, čo chce. Nemienil ho vychovávať. Na to je už neskoro.

	___

	Legen sa pobral na odchod.

	„Prakvality,“ vypustil starec z úst takmer šeptom, keď vyšetrovateľ spravil dva kroky smerom k temnému podlubiu.

	Leo zastal a pomaly sa k nemu otočil.

	„Prosím?“

	Zeman v ruke skrčil prázdnu plechovicu a položil ju na zem.

	„Prakvality. To je to, čo hľadáš.“

	„Nerozumiem. To má byť akože čo?“ nechápal Leo.

	„Tvoja nočná mora.“

	„Nehrajte sa so mnou, nie som už malý chlapec ani nemám chuť na žarty. Povedzte, o čo presne vám ide.“

	„O čo ide mne? Hádam, o čo ide tebe. A v tvojom prípade, aspoň pokiaľ viem, ide o chytenie páchateľa.“

	„Ešte raz vám hovorím, nezahrávajte sa!“ Lea dráždilo, že si z neho Zeman robí dobrý deň. Ale bol aj zvedavý. „Nuž dobre, čo sú to tie... prakvality?“

	„Aj keď som už troska, nie všetko som zabudol. Prakvality sú, v stručnosti povedané, jednotlivé zložky, z ktorých vznikli živly.“

	„A?“

	„Kedysi existovalo niečo ako pralátka, prahmota či praenergia, ktorá tvorila základ budúceho sveta. Bola materiálom pre stavbu sveta, vesmíru. Jej súčasťou boli prakvality. Tá hmota sa postupne začala deliť a vytvorila niekoľko konkrétnejších druhov hmoty, z ktorých je stvorený svet. Niektoré z nich sú v rôznych mýtoch pomenované ako božstvá.“

	„A čo to má spoločné s vrahom štyroch profesorov?“

	„To ti ja už neobjasním, je to na tebe. Len som ti chcel osvetliť princíp, možno skrytý motív. Stačí mať oči otvorené.“

	„Aký motív? Čo má nejaké stvorenie sveta spoločné s vraždami? A čo vy viete o motíve vraha?“

	Zeman neodpovedal, len mu ukázal otvorené dlane.

	„Nie je hodný byť pri moci ten, kto túto moc zneužíva.“

	„A tomu mám ako rozumieť?“

	„Ja neviem, ako by som ti to polopatisticky vysvetlil.“

	„Skúste.“

	„Poviem ti to teda takto: hľadať musíš medzi tými, čo sa vyznajú.“

	„V čom?“

	„V elementoch.“

	„Aha. Máte na mysli tých, ktorých ste mi odporučili a ktorí sú už všetci mŕtvi?“

	„Všetci nie.“

	Leo opustil čiernu dieru pod meštianskym domom a pokračoval dole ulicou.

	Prechádzajúc povedľa kostola Navštívenia Panny Márie na Farskej ulici, rozpamätal sa na katakomby s kryptami, ktoré sú pod ním. Nebolo bežné sa do nich dostať, prehliadky pre verejnosť robili len raz do roka. Bol tam ako dieťa a takmer vtedy od strachu pustil do trenírok.

	V hlave si premieľal stretnutie so skrachovaným profesorom, posledné Zemanove vety ho hrýzli. Potrebuje si za každú cenu niečo vypiť! Konečne zbadal, čo potreboval. Nad chodníkom svietila všetkými farbami reklama na jeho obľúbenú krčmičku. Nenavštevoval ju príliš často, na to nemal toľko voľného času, ale cítil sa v nej dobre. Barman a majiteľ v jednom bol navyše jeho priateľ zo základnej školy. Jeden z mála, s ktorými sa ešte vídal. Leo vstúpil do baru nazvaného Klub 80. Hneď za vstupnými dverami každý zistil, prečo sa tak volá. Majiteľ miloval osemdesiate roky, čomu odpovedalo všetko naokolo, od nábytku až po plagáty na stenách.

	Zišiel dole po schodíkoch, popri stoloch prešiel k baru, pozdravil barmana a objednal si pivo s vodkou. Oboje na dúšok vypil. Na barmanovu poznámku, že sa tam už dlho neukázal, Leo len mávol rukou, že to nestojí za reč. Potom prehodili spolu niekoľko nepodstatných viet a barman načapoval ďalšie pivo a znova nalial vodku. Neskôr to isté ešte trikrát.

	Sediac za barovým pultom sa Leo zapozeral do veľkého zrkadla za barovými policami. V prítmí a cigaretovom opare sa zo zrkadla priamo na neho díval prízrak, čo sa mu v slabých črtách podobal. Mal však opuchnutejšiu tvár, vrásky na čele a tmavé vačky pod sklenými očami. Chvíľami sa rozdvojoval, hneď však splynul dohromady. Zatočila sa mu hlava a takmer spadol z vysokej stoličky, musel sa prichytiť pultu.

	Radšej si opatrne a s ťažkosťou zosadol, zaplatil a dal sa na odchod.

	___

	V ústach cítil chuť kvasiniek. Prešiel si jazykom po zuboch. Sakra, ešte by si jedno dal, nebude sa ale znova vracať naspäť, to sa mu nechcelo. Navyše by sa zase o kúsok vzdialil od domova. Vedel však, že cestou je reštaurácia Vo dvore, v ktorej pracoval jeho bývalý sused, aj keď s reštauráciou mala spoločný iba názov. Bola to klasická krčma niekde medzi treťou a štvrtou cenovou skupinou. Zadymená, zasmradená, stáli návštevníci boli tiež pochybní, ale iná poruke nebola.

	Vošiel dnu.

	„Daj mi, prosím ťa, jedno pivo a vodku!“ zopakoval navlas rovnakú požiadavku ako v predošlom lokáli. Hneď si to ale rozmyslel.

	„Nie, zmena plánu. Sprav mi krvavú Mary.“

	Krčmár na neho nechápavo pozrel: „Čože?“

	„Si nahluchlý?“

	„Počul som ťa dobre. Zvyčajne sem chodíš na pivo, vieš, že toto nie je žiadny luxusný bar, tu si v krčme. Myslíš, že mám plný sklad paradajkového džúsu, citrónov či tabasca?“

	Leo to vedel, no tajne dúfal, že pri troche vôle by sa niečo namiešať dalo.

	„A čo by sa ti stalo, keby si ju začal podávať?“

	„Počuj, načo by mi tu bol paradajkový džús, veď by mi len zavadzal. Títo tu,“ namieril prstom na prítomných štamgastov, „nepotrebujú piť rajčiny, stačí im pivo s borovičkou, prípadne fernet pre tých kultivovanejších.“

	Leo sa obrátil a očami preletel osadenstvo krčmy. Súhlasne prikývol. „Vieš čo, tak ser na to! Daj mi len pivo, do tamtoho pohára,“ ukázal na naoko najčistejší z nich. Netúžil prísť ešte aj k oparu.

	„No vidíš, mal si to povedať hneď! Už si ho mohol mať načapované.“

	Legen radšej mlčal a pricapil mu na hliníkový výčap dvadsaťkorunáčku.

	„No vďaka,“ poznamenal naštvane krčmár, keď sa stadiaľ snažil odlepiť kompletne premočenú bankovku.

	Na oplátku mu podal pohár piva, z ktorého sa pena liala ako v morskom príboji.

	Leo zvraštil čelo, pozrel na chlapíka za pultom a priložil si pohár k ústam.

	Práve dopíjal dnes už celkovo siedme pivo, keď mu v bunde zavibroval mobil. Vybral ho a rozmazaným zrakom zízal na meno volajúceho. Kanská?! No to ma poser, čo už len tá môže chcieť? Otravuje takto večer? Ak to zdvihne, zdvihne ona jemu tlak. Ak nezdvihne, tiež mu zdvihne tlak a ešte aj mandle, hoci o čosi neskôr.

	Zdvihol.

	„No, že sa ti aj uráčilo,“ vybafla bez pozdravu.

	„Mám prácu,“ odsekol jej bľabotavo.

	„Teraz? To vieš komu vešaj na nos. Pozri, Leo, musíme sa spolu porozprávať, lebo naše predchádzajúce, povedzme, rozhovory, nič nevyriešili. Potrebujem sa s tebou stretnúť, najlepšie ešte dnes.“

	„Dnes? Koľko je...?“ Pozrel sa na krčmára a zašepkal: „Koľko je, kurva, hodín?“

	Ten iba ukázal na hodiny na stene. Lenže Leo nedokázal z diaľky a v opojení rozšifrovať tenké lesklé ručičky ukazujúce čas.

	„Kokot!“ Zagánil na krčmára a pokračoval v rozhovore s Ingrid.

	„To bolo adresované mne?“ ozvalo sa v telefóne.

	„Nie, tebe nie.“

	„Už som si myslela, že...“

	„Nuž takto, Ingrid,“ skočil jej do reči. „Mám už nejaký program, potom...“ nahlas začkal, „pôjdem spať.“ Nemal najmenšiu chuť na ďalšiu škriepku s ňou.

	„Netáraj! Poznám ťa dobre. Nikdy nechodievaš spávať pred polnocou.“

	Čo už len ona môže vedieť o jeho spánku? Zvažoval, ako to zahrať do autu.

	„Dobre teda.“

	Nezahral to nijako. Dofrasa! Prečo jej odrazu nedokáže povedať nie? Žeby ten alkohol vlial do neho trochu tolerantnosti a láskavosti voči nej?

	„Tak kde?“ chcela vedieť.

	„Navrhni.“

	„Paladium pri Mlynoch.“

	„Viem, kde to je.“

	„Vyhovuje ti o dvadsať minút?“

	„V pohode. Som tam o štyri.“

	„Pán je superman?“

	„Rád by som bol.“ Momentálne sa ale cítil ako zbitý pes. Opitý zbitý pes.

	___

	 „Ahoj!“ Ingrid nečujne zastala pri Leovi v reštaurácii Paladium.

	No páni, madam ho dnes pozdravila ako prvá, užasol. Asi bude chorá. Žeby tehotná? Možno načisto opitá. Aspoň by nebol sám. Alebo si vstúpila do seba. To nie, k tomu by sa neznížila.

	„Čau,“ odzdravil s neveľkým nadšením a zauvažoval, prečo si tých pätnásť diplomatických minút zase vysvetlila po svojom a pretiahla ich o trojnásobok. On tam zatiaľ sedel ako pridrbaný a trištvrte hodiny si miešal kávu v takej malinkej šáločke, že sa nedala ani chytiť medzi prsty, a keď otvoril ústa, aby si odchlipol, takmer ju prehltol.

	Aspoň však trochu vytriezvel, možno. Videl už o čosi ostrejšie a svoje napoly opité oči teraz nedokázal od prokurátorky odtrhnúť. Niežeby bola krásna len vďaka alkoholu, ktorý mal v sebe, ona naozaj bola. Ako vždy vyzerala skvele, no tak trochu inak. Decentnejší mejkap, vlasy zviazané vzadu do chvosta, a čo bolo najdôležitejšie, bez akéhokoľvek nevraživého pohľadu. Najradšej by sa poštípal, či sa mu to iba nesníva. Aj oblečená bola inak ako zvyčajne – netypicky športovo. Len darmo hľadal v pamäti, kedy ju takto naposledy videl. Úzke rifle dokonale obopínali štíhle línie jej tenkých nôh, koženú bundu zdobila hromada pozlátených zipsov a priliehavý pulóver s nejakým motýľom uprostred dával vyniknúť jej prsiam, ktoré sa mu zdali väčšie ako minule. Bohvie prečo zatúžil vedieť, či jej k tomu dopomohla zvodná push-upka. Ak však Ingrid čakala, že Leo vstane a ako gavalier jej odsunie stoličku, aby sa usadila za stolom, nedočkala sa. Ani sa nepohol, len na ňu civel.

	„Som rada, že si prišiel,“ s úsmevom sa uvelebila na stoličke.

	Leo spozornel a vrátil sa z oblakov na zem.

	Doteraz u nej vždy prevládal len úsmev škodoradostný až zlomyseľný. Teraz mu pripomínala malé dievčatko, také zlaté, až mal sto chutí vyštípať jej líčka a poláskať ju po vláskoch. Bol to však len prelud. Pod maskou roztomilého kozliatka striehne hladný zlý vlk, čakajúci na príležitosť vrhnúť sa na bezbrannú korisť.

	„Prečo sme sa vlastne stretli?“ zahuhňal.

	___

	 „Myslím, že by sme mali našu malú vojnu ukončiť. Neprospieva to ani nám dvom, ani nášmu prípadu.“

	Leo takmer zahvízdal. Ingrid chce zakopať vojnovú sekeru? Po tých rokoch osočovania a nevraživosti? To sa mu hádam iba sníva.

	„Neverím. Ty navrhuješ mier?“ pomaly k nej natiahol ruku, stále bol ostražitý.

	„Mier,“ vystrela pravicu a vložila ju do Leovej.

	„To som rád.“

	Stále si nebol istý, či to na neho len nehrá. Veď čoskoro sa určite ukáže, čo má za lubom.

	„Kvôli tomu som sa s tebou chcela stretnúť. Vyriešenie tých vrážd stojí a padá na našej vzájomnej spolupráci. Takže teraz by si mi mohol v pokoji rozpovedať, čo vlastne vieš.“

	„A nepočkalo by to do zajtra?“

	„Keby som chcela čakať do zajtra, nesedím tu teraz s tebou.“

	„Tak fajn.“

	Leo spustil. Porozprával jej o spolku, o fotke, na ktorej bol každý z mŕtvych a každý z nich ju mal doma, nezabudol opísať podrobnosti z rozhovorov, ktoré mal s každou z obetí. Rozbaľoval svoje domnienky jednu za druhou, ich rozhovor naberal na obrátkach. Striedavo sa pýtali jeden druhého na rozličné detaily prípadu, skákali si do rečí. Vysvetľoval jej, aké znaky majú všetky vraždy spoločné, ona mu zdôraznila, že stále nenazbieral dostatok dôkazov, on jej prezradil, že kruh sa pomaly uzatvára, ona mu oznámila, že Franko napokon predsa len podal žalobu za neoprávnené zatknutie, on jej pripomenul, že ešte musia analyzovať charakteristické prvky a dospieť k typológii páchateľa, ona mu zopakovala, ako jej na prípade záleží...

	Hodiny sa neúprosne blížili k polnoci a Leo ani nepostrehol, kedy sa na stole objavila fľaša šampanského. Chcel namietať, že už čo-to popil a nemá chuť spráskať sa do nemoty, ale rozmyslel si to. Privrel oči a ponoril sa do chuti nápoja. Šampanské nepil už celú večnosť!

	Druhá fľaša. Tentoraz ju objednal on, ani netušil prečo. Doliehala na neho únava, rozosmiata Ingrid sa mu začínala rozmazávať. Snažil sa zaostriť zrak a prinútiť jazyk k zrozumiteľným slovám − konečne našli spoločnú reč a on jej chcel toho ešte toľko povedať! – ale viečka mu oťažievali a jazyk sa plietol čoraz viac...

	20. apríl

	Sýto orgovánová farba stropu ho zaskočila. On má predsa v spálni hráškovú. Nadvihol sa, oprel sa o lakte a rozhliadol sa po izbe. Príšerne sa mu točila hlava, ale bielu vstavanú skriňu cez celú stenu videl úplne jasne. On takú doma nemá. Ani záclona s ružovými sloníkmi nevisela z garniže.

	Napravo od neho sa pomrvil paplón. Otočil hlavu a uvidel nahý chrbát a kúsok zadku – krásneho a pevného. Jeho Ivona už dávno taký nemá. Pozrel vyššie. Dlhé gaštanové vlasy.

	Doriti!

	Ingrid.

	Ako sa sem dostal? A čo tu vôbec robí? A čo robil s ňou? Či ona s ním?

	Vôbec nič si z uplynulej noci nepamätal. Ako sa mu to mohlo tak vymknúť z rúk? Je možné, že by mu Inge do šampanského niečo nasypala? To hádam nie, prečo by to robila? Zrejme bola riadne nažhavená, inak by s ním neskončila vo svojej vlastnej spálni.

	Kriste, toto sa Ivona nesmie nikdy dozvedieť! Nikdy! Netušil prečo, ale spomenul si na starého Zemana. Predstavil si, ako sa bok po boku premŕvajú v kontajneroch. Vidíš, ty chruňo? Hovoril som ti, že si máš dávať v živote pozor, povedal by mu parťák z ulice.

	Striaslo ho. Jazyk mal ako šmirgeľ, pery sa mu zliepali dovedna. Za normálnych okolností by sa šiel hneď osprchovať, teraz túžil čo najrýchlejšie zmiznúť.

	Odhrnul paplón. „Kurva!“ zašomral, keď mu zrak padol na jeho nahý penis. Poobzeral sa a zbadal svoje boxerky kúsok od postele. Nepredpokladal, že by si ich Ingrid chcela nechať ako trofej − iste by to tu vyzeralo ako v sklade spodnej bielizne −, načiahol sa za nimi a navliekol si ich.

	„Dobré ráno,“ ozvalo sa za ním.

	Obrátil sa. Má sa jej opýtať, či spolu sexovali, alebo nie? Zdalo sa mu to nevhodné a zbytočné. Rovnako ako jeho ďalšia prítomnosť v tomto byte.

	Vstal a potácajúc sa obliekol. Bez jediného slova opustil spálňu a potom celý dom.

	Jej škodoradostný úsmev nevidel.

	 


66.

	Pitvy Olega Kaufmanna, ktorá sa konala ešte včera dopoludnia, sa tentoraz zúčastnili Malus a Lackovič. Foltánovi pridelili inú, rovnako dôležitú úlohu. Mal zaobstarať podrobné mapy Tribeča, najmä jeho strednej a južnej oblasti.

	Leo pre fúru inej práce zatiaľ nevidel pitevný protokol, preto ani dnes nezabudol zájsť na operatívne oddelenie kriminálky. V kancelárii sedel za stolom len Boris Malus, ostatní už boli v teréne.

	Predbežné dohady kriminalistov sa po pitve potvrdili. Aj v tele starého profesora sa našli zvyšky sedatív s výťažkami z valeriány, tiež glykozid arbutín a flavón, čo sú výťažky z vresu a pôsobia ako droga. Miesto po vpichu injekčnej ihly Ali našiel na ľavej strane tela v jamke medzi kľúčnou kosťou a krkom. To znamená, že vrah pichol dávku pravou rukou, takže predbežne môžu počítať, že pôjde o praváka, samozrejme, pokiaľ by stál čelom ku Kaufmannovi.

	Vlkovi vylúpol oči, Zabákovi zašil ústa, Weiss prišiel o uši. Čím bol Kaufmann pre vraha taký výnimočný, že ho podrobil takej bolesti pri lámaní prstov kladivom? A pri plnom vedomí, keďže podľa posudku z pitvy mu tieto zranenia boli spôsobené už niekoľko dní pred smrťou.

	Boris podal Leovi správu a spustil: „Ali ju najprv trochu mylne uzatvoril tým, že bezprostrednou príčinou smrti Olega Kaufmanna bola fraktúra druhého stavca krčnej chrbtice čapovca, ktorý umožňuje kývavé pohyby hlavy. Prvý stavec, atlas, prispôsobený na otáčanie hlavy, poškodený nebol, pretože ho lano nezachytilo. Okrem toho bol poškodený aj tretí a štvrtý stavec – tie sú, naopak, zodpovedné za dýchanie a prebieha nimi vertebrálna tepna, ktorá okysličuje mozog.“

	„Skrátene povedané – zlomil si väz.“

	„Áno aj nie.“

	„Ako to myslíš? Zlomil si väz aj sa zadusil súčasne?“

	„Ali ešte počas pitvy zadusenie najskôr vylúčil, lebo v pomere výšky, z ktorej padal, gravitácie a rýchlosti pádu, ako aj hmotnosti vlastného tela, neprichádzalo do úvahy. Navyše sa mu pri trhnutí prerušila miecha, a ak sa poškodí miecha nad úrovňou tretieho a štvrtého stavca, človek prestáva dýchať. Keď si však Ali neskôr dôkladne prezrel tie dva stavce, bol si na istom, že sa Kaufmann musel niekoľko sekúnd škrtiť, takže v tomto prípade išlo o agonické zomieranie. Zameral sa teda dôslednejšie na tieto príčiny a bolo jasne preukázané, že lano vyvíjalo bezprostredný tlak i na priedušnicu a cievy vedúce do mozgu. Takže Kaufmannova smrť neprebehla tak, že by letel z výšky, trhlo ním a basta! Koniec. Finito. Naopak, nejakú chvíľu predtým, než upadol do bezvedomia, si zomieranie uvedomoval.“

	„Takže vrah si jeho popravu pekne vychutnal.“

	Boris otvoril druhý fascikel. Bola v ňom správa, ktorú včera ráno dostali z technického úseku. Položil ju na stôl vedľa pitevného protokolu.

	„Ako tu píšu,“ začal kriminalista, „slučka bola vytvorená profesionálne. Vrah presne vedel, ako sa to robí. Ide o sivé jutové lano s priemerom tridsaťdva milimetrov, dostupné v každom obchode s pracovnými alebo športovými potrebami. Kochan s Gerhátom obehli všetky v okrese, ale v žiadnom si nikto nepamätá na človeka, ktorý by podobné lano v posledných týždňoch kupoval. Iba v jednom predavač uviedol, že asi pred mesiacom kúpila jedna základná škola desať takýchto lán do telocvične na šplhanie. Podľa faktúry išlo o školu na Levickej ulici vo Vrábľoch. Boli to tam overiť a je to v poriadku.“

	„A rozbory sterov z lana?“

	„Zatiaľ nie sú hotové.“

	„Čo sa týka slučky, dnes nie je problém nájsť podobný návod na jej zhotovenie na internete,“ poznamenal Leo a podvedome si pošúchal krk. Stále na ňom bola viditeľná bledá jazva.

	„Bohužiaľ.“ Boris smutne prikývol a posunul mu zložku so zápisnicou z výsluchu Otta Kaufmanna.

	Po príchode zvyšku tímu kriminalistov do kancelárie vtrielil aj Tomáš Foltán. Všetky oči spočinuli na ňom. Predklonil sa, rukami sa oprel o stehná a lapal po dychu. V ruke držal dlhý úzky valec.

	„Mám to!“ zvolal, keď sa vydýchal, vystrel sa a na stole rozvinul meter dlhú papierovú mapu. „Nebolo ľahké ju zohnať,“ povedal vážnym tónom a tak trochu pyšne, keď na sebe ucítil zvedavé pohľady. Azda skryte očakával od kolegov aplauz, ale výraz ich tvárí bol ako vytesaný z kameňa.

	„V archíve katastrálneho úradu nemali o niečom takom ani šajnu,“ pokračoval Foltán, „nabehal som sa ako somár. Potom mi napadlo obrátiť sa na vojenský archív a môžeme byť radi, že boli ochotní mi ju vyhľadať a poskytnúť, aj keď len túto prefotenú verziu.“

	Nad rozprestretou mapou sa ihneď zhrbili všetci prítomní policajti.

	„Takže,“ Tomáš ďobol ukazovákom takmer do stredu mapy. „Mŕtvola Vlka sa našla tu, toto je bunker Pod Dlhou skalou. Weiss bol zakopaný v tomto bunkri pod Žibricou,“ presunul prst kúsok po mape. „Tu je bunker pod úpätím Vretena, dokonca s vyznačeným posedom, kde odvisol Kaufmann. Výsledkom je, a aj podľa tvrdenia Mirky...“

	„Mirky?“ zvolali naraz všetci kriminalisti. Okrem Lackoviča.

	„... že to nie sú bývalé partizánske bunkre alebo zemľanky, ale staré nemecké kryty, a podľa dobových záznamov boli vybudované v rokoch 1944 až 1945, teda v čase povstania.“

	Všetci z neho nespúšťali oči.

	„Ako si sa toto všetko dozvedel?“ zaujímal sa Boris.

	„A kto je Mirka?“ prihodil ledabolo Lackovič.

	Foltán mykol hlavou, akože bola to hračka a preňho len maličkosť.

	„Pracuje tam taká mladá baba, Mirka, tak som s ňou trochu zaflirtoval. Išli sme na kávu, potom na večeru, a neskôr sme u nej...“

	„Dobre, dobre, stačí! Nepotrebujeme poznať všetky detaily,“ prerušil ho Boris.

	„Len ho nechaj, nech sa realizuje,“ uškrnul sa Leo. Neuniklo mu, že Malus mladému možno trochu závidí. „Prečo by si však Nemci kopali bunkre?“ vrátil sa k téme a zapozeral sa do mapy.

	„Plnili obrannú funkciu, striehli z nich na postupujúce povstalecké oddiely, aby ich zastavili, alebo aspoň spomalili.“

	„Nebolo to skôr naopak?“

	Foltán pokrčil čelo. S Mirkou to bola divoká noc, že by sa mu to poprehadzovalo?

	„A to všetko ti povedala tá Mirka?“ dobiedzal Boris.

	Tomáš ofučane prikývol.

	„Ale Zabák bol zavraždený doma v kúpeľni, nie v bunkri. A teda sa to vymyká z celkového, povedzme, konceptu vrážd,“ poznamenal Leo. „Prečo?“

	Malus aj Foltán súčasne nadvihli a hneď spustili ramená. Zvyšok policajtov naďalej mlčal.

	„Prečo ich páchateľ zamordoval práve v bunkroch?“ nadhodil Malus. „A ako o nich vôbec vedel? Dočerta, ja som ani netušil, že tu na okolí nejaké bunkre máme.“

	„No, tak teraz si si doplnil medzery,“ ozval sa Lackovič.

	„Ďakujem pekne.“

	„Určitý dôvod to musí mať,“ povedal Leo. „Ako sa tak pozerám na mapu, sú tu vyznačené ešte ďalšie tri bunkre,“ ukázal prstom, „tu, tu a tu. Takže celkovo ich je šesť na ploche zhruba štyridsať štvorcových kilometrov. A ak máme vychádzať z faktu, že všetky doterajšie obete sú z tej starej fotografie, zostáva nám už iba Svorad.“

	„Musíme teda zaistiť zvyšné bunkre. Mali by sme ku každému z nich poslať hliadku.“

	„Nemôžeme ale stopercentne vedieť, že v tom vrah bude pokračovať. Nikto neschváli, aby policajti strážili bunkre niekoľko týždňov, možno mesiacov.“

	S hlavami sklonenými nad mapou rozoberali ďalšie možnosti operatívneho zaistenia zvyšných objektov. Napokon sa rozišli za svojou prácou.

	Leo zroloval mapu a zašiel na technický úsek. V prvom rade potreboval jej ďalšiu kópiu, možno dve. Ale o čo chcel technikov požiadať predovšetkým, bolo naskenovanie, odfiltrovanie nečistôt a zaostrenie jednej čiernobielej fotografie.

	„Chceš to na USB kľúč alebo na cédečko?“ opýtal sa technik.

	Leo iba mykol plecom. Pokojne by mu stačila aj vytlačená verzia vo veľkom formáte.

	O tridsať minút držal v ruke CD s výsledkom precíznej práce tohto oddelenia.

	 


68.

	Dnes sa mal dostaviť na vypočúvanie Otto Kaufmann. O úmrtí ho informovali pred pár dňami prostredníctvom rakúskych úradov, ktoré kontaktovalo slovenské prezídium polície. Ukázalo sa totiž, že mladý Kaufmann už niekoľko rokov žije v obci na východe Rakúska. Po tom, ako včera v márnici oficiálne potvrdil otcovu totožnosť, Boris mu osobne odovzdal predvolanie na výsluch na oddelení vyšetrovania. Prvotné vypočúvanie Kaufmann už absolvoval o poschodie nižšie, na kriminálke, teraz Leo čakal, kedy sa dostaví k nemu.

	Za dverami sa ozvalo zaklopanie a do kancelárie vyšetrovateľa vošli dvaja muži. Boris Malus predstavil človeka postávajúceho vedľa neho ako svieca.

	Leo si chvíľu premeriaval tridsaťosemročného muža. Z vysokej vyšportovanej postavy v elegantnom obleku sršala noblesa a sebavedomie, práve tak ako z jeho otca. Zdedil po ňom aj ostré črty tváre, ktorú ženy iste považovali za peknú. Prenikavý pohľad modrých očí spod blonďavej ofiny zvýrazňoval jeho aristokratický výzor.

	No Leo sa nedal ohúriť mužovým vzhľadom. Po otcovej smrti to bol práve Otto, kto zdedí rozsiahly majetok, a to je pre vyšetrovateľa vraždy vždy dôvod na ostražitosť. Pokynul mu, aby si sadol, a v krátkosti mu vysvetlil dôvody, pre ktoré ho sem predvolali.

	Otto len odmerane prikývol.

	„Pán Kaufmann, zoberiem to od podlahy, ako sa hovorí.“ Otvoril spis na stole a oprel sa dozadu. „Včera počas vypočúvania vám pracovník technického úseku odobral odtlačky prstov rúk a zmeral veľkosť obuvi. Papilárne línie vašich prstov súhlasia s tými, ktoré sme našli v chate Pod Dlhou skalou. Takisto veľkosť statických stôp z chaty i pred ňou sa zhoduje s vašimi, aj keď ide o iný typ podrážky.“

	„Isteže. Je to naša rodinná chata, chodieval som do nej, nuž nechápem, prečo by tam nemali byť moje odtlačky.“

	„To mi je jasné. Nejaké veľmi staré stopy by sme však hľadali len s veľkou námahou, takže sa teraz zameriame na tie nové, dobre? Kedy ste v chate boli naposledy?“

	„Jedenásteho marca,“ riekol bez otáľania a ani len neuhol pohľadom.

	„Vzhľadom na to, že ubehlo už päť týždňov, ste si úplne istý presným dátumom.“

	„Prečo by som si nemal byť istý? Zatiaľ mi pamäť, chvalabohu, slúži dokonale. Dá sa to overiť na colnici.“

	„Isteže, už sa stalo.“ Leo prehodil dva hárky a začítal sa. Kriminalisti preverili Kaufmannove cesty cez všetky tri prechody cez rakúske hranice: Petržalka − Berg, Jarovce − Kittsee, Moravský Svätý Ján − Hohenau. Jediný z tohtoročných záznamov prechodu, konkrétne cez colnicu Petržalka − Berg, padol na jedenásteho marca, a v ten istý deň sa rovnakým prechodom vrátil späť do Rakúska. Teda neklamal. Jedine, že by v iné dni použil trasu cez Maďarsko alebo okľukou cez Česko. To sa mu síce videlo nepravdepodobné, ale musel prihliadnuť aj na túto možnosť. To však bude úloha pre kriminalistov.

	„Vieme, že túto chatu z času na čas navštevoval istý Jakub Franko. A potvrdil nám, že kľúč ste mu požičiavali vy. Boli ste si natoľko dôverní, že ste mu zverili chatu k občasnému využitiu?“

	„Je v tom nejaký problém? Poznáme sa veľmi dobre, vedel, že mám v podstate nevyužívanú chatu, tak ma zavše požiadal o dovolenie do nej zájsť.“

	„Ale váš otec nám potvrdil, že boli iba dva exempláre toho kľúča, jeden mal on, druhý vy. Ide o to, že...“

	„Ja som si svoj kľúč nevozil do Rakúska. Nechával som ho v škáre zárubne vstupných dverí. Pravdupovediac, ani som veľmi do nej nechodil.“

	„Pán Kaufmann, situácia je veľmi vážna, nehrajme sa na ‚kde bolo tam bolo‘. Ide aj o vašu čerstvú pachovú stopu. Prečo ste boli v ten deň, ako uvádzate, jedenásteho marca, v chate Pod Dlhou skalou?“

	„Potreboval som si stade vziať zopár vecí.“

	„Aké veci?“

	„Nejde o nič výnimočné, mal som tam dva svietniky, ktoré som tam kedysi nechal, ale teraz som po nich zatúžil.“

	„Svietniky patrili vám, alebo vášmu otcovi?“

	„Pravdaže patrili mne.“

	„Dokázali by ste zdokumentovať ich pôvod?“

	„Nie, nedokázal. Som ich vlastníkom viac ako pätnásť rokov, nenechávam si všetky doklady takú dlhú dobu.“ Otto sa na okamih zamyslel a pozrel sa na vyšetrovateľa. „Vari ma len nechcete upodozrievať, že som ich z vlastnej chaty ukradol?“

	„Chata predsa patrí vášmu otcovi, preto sa nazdávam, že mu patrí aj všetko, čo sa v nej nachádza.“

	„Ako majiteľ je v katastri zapísaný on, to áno, ale je to rodinná chata. Inak by som od nej asi nemal kľúč, nemyslíte?“

	„Zvláštne. Váš otec mi hovoril, aj vy sám ste sa vyjadrili, že ste v posledných rokoch na Slovensko nechodili, vôbec nie do tej chaty. A zrazu, dva dni pred vraždou, si spomeniete, že z chaty súrne potrebujete dva svietniky. Sám sa nad tým zamyslite. Nie je to čudné?“

	„Nemyslím si. Ide o hlúpu náhodu.“

	„Viete čo? Náhody teraz odložme bokom...“

	Tých náhod sa v prípade v ostatných týždňoch zosypala celá lavína.

	Leo Legen sa predklonil. Možno podvedome chcel vidieť Kaufmannovi bližšie do očí.

	„Keď už spomínate náhody, musia byť obrovské, lebo zhodnú veľkosť topánok sme zistili v miestach ďalších vrážd: v okolí posedu pod upätím Vretena aj pri malom bunkri pri Žibrici, nevynímajúc byt a schodisko v dome, kde býval profesor Zabák. Čo mi môžete k tomu povedať?“

	„Nič,“ rozhodne riekol Kaufmann a stále nehybne sedel na stoličke.

	„To je vaše jediné vysvetlenie? Nič? Uvedomte si, že v tomto prípade ide o vážne podozrenie zo závažného zločinu.“

	„Čo iné by ste chceli počuť? To mi chcete nahovoriť, že veľkosť topánky číslo štyridsaťštyri mám jediný na svete?“

	„Na svete nie, ale jediný, koho veľkosť sa presne zhoduje s veľkosťou na všetkých miestach činu.“

	Ottova tvár zvážnela. Povolil si vrchný gombík na košeli.

	„Prejdem k ďalšej otázke,“ pokračoval vyšetrovateľ. „Na sedemnásteho apríla máte aké alibi, keď si všetko tak dobre pamätáte?“

	„Sedemnásteho apríla? Bol som doma. Bola u mňa jedna... slečna.“

	„Tak slečna. Jej meno?“

	„Nepoznám ju. Je z eskortnej služby.“

	„Uhm. Ktorej?“

	„Z Bratislavy, Fénix.“

	„Fénix? Nič mi to nehovorí. Ale buďte si istý, že si to preverím.“

	„Nemám s tým problém.“

	Boris, ktorý doteraz sedel v kúte kancelárie, vzápätí odbehol do svojej pracovne.

	O niekoľko minút zazvonil Leovi telefón. Boris ho informoval, že preveril tú eskortnú službu a sedemnásteho apríla žiadne z dievčat neabsolvovalo pracovnú cestu do Rakúska.

	Pch, pracovná cesta, aké výstižné, pomyslel si Leo.

	„Ibaže majiteľ dodal,“ pokračoval Boris, „že niekedy, hlavne v dňoch voľna, dievčatá pracujú na vlastnú päsť a to si on nedokáže skontrolovať. Ale potvrdil, že naposledy išla do Rakúska istá Bibi, celým menom Bibiána Lietovská. Bolo to v pondelok osemnásteho.“

	Leo zložil telefón a poznačil si meno spoločníčky. Budú ju musieť vypočuť. Potom Ottovi uviedol ďalšie tri dátumy, ale Kaufmann mal na všetky otázky akoby vopred pripravenú odpoveď.

	Vyšetrovateľ vybral z kôpky papierov fotografiu z výpravy. Keď ju Otto zbadal, zamračil sa.

	„Kde ste sa k nej dostali?“

	„Je z domu vášho otca.“

	„On vám ju dal?“

	„Nie. Vzali sme si ju ako dôkazový materiál, hneď potom, ako váš otec zmizol.“

	„Dôkazový materiál čoho?“

	Jeho otázka Lea trochu zaskočila. Nadobudol dojem, že sa trochu otočili ich úlohy a Kaufmann začal vypočúvať jeho. Spomenul si na nedávne Foltánove slová: „... pozná naše zvyky, spôsoby vyšetrovania...“. Navyše už aj sám pochyboval, čoho by to mohol byť dôkaz. Azda len dôkaz toho, že je na nej pätica mužov, z toho štyria násilne zavraždení.

	„Ide o dosť závažné veci, pán Kaufmann, a ja si potrebujem nevyhnutne potvrdiť niekoľko svojich dohadov a pretaviť ich do faktov. Preto sa vás pýtam na rovinu: vedeli by ste mi povedať, pokiaľ vám je známe – a ja si myslím, že by mohlo byť –, kto a kedy nafotil túto fotografiu?“

	Kaufmann sa na ňu znova pozrel a pokrútil hlavou. „Nemám tušenie. Otec mi o tom nikdy bližšie nerozprával.“

	Leovi neuniklo, že sa pri odpovedi nepatrne zachvel. Má mu veriť, či nie? Istotne vie, kto to fotil. Prečo to ale chce zatajiť?

	„Spomeňte si, pán Kaufmann, je to dosť dôležité, a možno aj v tomto prípade rozhodujúce. Váš otec sa o tom ani len útržkom nezmienil?“

	„Je mi ľúto, s týmto vám nepomôžem.“

	„Fotili ste to vy?“

	„Nie,“ povedal presvedčivo.

	„Pán Kaufmann, do hodiny si na veľvyslanectve dokážem zistiť, či ste niekedy v Bolívii boli, alebo nie...“

	„To je smiešne,“ zasmial sa. „Bol som v Bolívii aj hocikde inde, lebo som prežil život cestovaním, ale toto som nefotil. A či tomu veríte, alebo nie, je mi to fuk!“ Bol očividne rozčúlený a začal sa mrviť na stoličke. Svoj rastúci nepokoj márne ukrýval za masku smiechu, Leovi to neušlo. A došiel na to aj sám Kaufmann. Mal by sa začať ovládať, tu a teraz nebol čas na nervozitu.

	„Nuž dobre,“ vyhlásil vyšetrovateľ. „Tak inak: vieme, že ten záber pochádza z Bolívie spred dvadsiatich rokov. Čo tam vtedy skupina týchto ľudí hľadala?“

	„Pán vyšetrovateľ,“ riekol Otto, „pätnásť rokov nebývam s otcom, od istého času sme si nemali čo povedať. Viete, rodinné vzťahy nebývajú vždy ideálne, a tie naše dosť ochladli. Jediné, čo viem, je to, že v Bolívii strávili dosť dlhú dobu, myslím, že takmer sedem mesiacov, a pokúšali sa nájsť nejakú jaskyňu.“

	„Jaskyňu? Čo v nej malo byť? Azda nie poklad?“

	„Poklad ako poklad, pre nich určite.“

	„Ako to myslíte?“

	„Možno to vyznie divne, až neuveriteľne, ale oni hľadali temnotu.“

	Leo na neho zazrel. Žeby ďalší prípad pre psychiatra?

	„Takže predsa len o tom celom čosi viete. Je fakt, že o temnote v rôznych podobách počúvam v posledných týždňoch akosi príliš často,“ konštatoval Leo, „aj o vine a treste, a už ma to začína...“

	„Vina a trest?“ prerušil ho Otto. „Viete, čo to znamená?“

	„Nie, vy áno?“ neodpustil si Leo.

	Kaufmann mu tvrdo pozrel do očí a jeho poznámku ignoroval.

	„Vina a trest vždy tvorili nerozlučnú dvojicu, po vážnej vine nasleduje primeraný trest. Tu nejde o právnu dohodu ako vo vašej branži, ani nie je možné sa odvolať či žiadať o milosť. Sú okolnosti, kedy je vina nevyvrátiteľná a trest definitívny...“

	„Určite. Definitívne to bolo, ale pre tých profesorov,“ hlesol Leo a dostal strašnú chuť na cigaretu. „A čo tak právo na život?“

	„Máte na mysli frázu, že každý má právo na život, slobodu a osobnú bezpečnosť?“

	„Pravdaže.“

	„Nič také nie je. Ľudia sa medzi sebou zabíjali od paleolitu, a keď to zjednoduším, nejde o nič iné ako o rovnováhu. Pôst, milodary, pomoc v núdzi, charita, nič z toho nezmaže jediný hriech, ktorý sme spáchali. V druhom Petrovom liste sa hovorí: ‚Veď Boh neušetril ani anjelov, keď zhrešili, ale zvrhol ich do tmavých priepastí podsvetia a dal ich strážiť až do súdu.‘“

	Kaufmann sa ho nesnažil poučovať, chcel mu to iba vysvetliť. Následne sa Lea spýtal, či vie, aký je rozdiel medzi Božou a svetskou spravodlivosťou.

	„Ja ako kriminalista sa pridržiavam tej svetskej.“

	„To je veľmi alibistické, pán vyšetrovateľ. Možno sa teraz začudujete, ale podľa Božej spravodlivosti je vinný každý človek a zasluhuje smrť. Veľa ľudí preto pokladá Boha za nespravodlivého, dokonca aj veľa kresťanov nechápe Božiu spravodlivosť. Ľudská nespravodlivosť zabila Spravodlivého. Žijeme vo svete duality, dobro a zlo, chamtivosť a skromnosť, láska a nenávisť, pýcha a pokora a tak ďalej. Tých kontrastov nájdeme nesmierne veľa.“

	Leo ho sústredene sledoval. Keď Otto Kaufmann vkročil do jeho kancelárie, pripadal mu ako úplne normálny a vyrovnaný človek. Teraz však zmenil názor. Čo sa dá očakávať od takéhoto bludára? Buď klame a je riadne mazaný, alebo je to len kompletne vyšinutý magor. Pri prvej alternatíve bude jeho výsluch náročný, druhá sa mu javila ako schodnejšia, hoci si bude vyžadovať spoluprácu psychiatra. Už mnohokrát sa presvedčil, že súpera nemožno podceňovať. Nielenže sa mu kadejakými fintami snažili prejsť cez rozum, ale stretol sa aj s pomerne agresívnym správaním zadržaných podozrivých osôb. Musel sa takýchto nechcených aktov vyvarovať.

	„Nepokúšajte sa, pán vyšetrovateľ, pochopiť princíp sveta,“ pokračoval Otto. „Dnes sa všetci zameriavame na materiálne veci, honbu za úspechom, kariérou, peniazmi. Ako iste viete, veď ste inteligentný človek, na svete sú aj iné hodnoty, vyššie a vznešenejšie. Ľudia nie sú nepodarky Boha ani vylepšené opice či produkty slepej náhody. Ako ľudstvo sa snažíme, ale stále a znova nenapĺňame cieľ, pre ktorý sme boli stvorení, ktorý by nám umožnil rozvíjať sa ako nikto a nič iné.“

	Leo sa vonkoncom nepokúšal pochopiť princíp sveta. V skutočnosti mu toto slovné spojenie ani nič nehovorilo. To, čo sa pokúšal pochopiť, boli myšlienky vraha, jeho princíp a pohnútky, a hlavne motív. Bez motívu nikdy vraha nenájde. Ako má ale zistiť, aký motív si vrah v svojej chorej hlave vymodeloval?

	Lea už nebavilo počúvať takéto taľafatky. Pohodlnejšie sa usadil a prešiel opäť k výsluchu.

	„Vlastnil váš otec zbraň?“

	„Má... mal niekoľko loveckých pušiek.“

	„Mal som na mysli krátku ručnú zbraň.“

	„Myslím, že starý Luger.“

	Vo vile ho síce nenašli, ale Leo si potvrdil fakt, že v starej handre v zásuvke stola u Olega Kaufmanna bola naozaj zabalená pištoľ.

	„Pán Kaufmann, nemáte dobrého priateľa v niektorej nemocnici? Napríklad anesteziológa?“

	„Anesteziológa nie, no nepopieram, že do úzkeho okruhu mojich známych patria aj lekári. Nie však na Slovensku.“

	„A kde presne?“

	„V Mattersburgu a vo Viedni.“

	„A čo lekárnici?“

	„Žiadnych nepoznám.“

	„Uhm. Aké máte auto, pán Kaufmann?“

	„Strieborné audi. Stojí vonku pred budovou. Prečo?“

	„Iné nemáte? Napríklad čierne BMW alebo dodávku?“

	„Nie, druhé auto nemám.“

	Mohol mať auto z nejakej požičovne. Lenže to nezistia, lebo mohlo ísť o požičovňu v Rakúsku alebo v hocijakom inom štáte.

	„Pomerne dosť ste cestovali. Kvôli čomu?“

	„Hľadal som staré relikvie. Precestoval som za nimi viac než polovicu zemegule. Objavoval som svet, ktorý predurčil moje hodnoty krásy, otvoril mi nové horizonty poznania, sny. Už od malička som cestoval. Môj otec,“ hlasno preglgol a na okamih sa odmlčal, „môj otec ma v mladosti spočiatku brával na cesty. Neskôr však od toho upustil a cestoval som sám. Verte, že kedysi nebolo vôbec jednoduché vycestovať na západ. Enormné úsilie, ktoré som musel vynakladať, aby som z akéhokoľvek kúta sveta doniesol čo len najmenšie historické svedectvo, ma zakaždým pritláčalo k zemi. Tá doba nebola vôbec jednoduchá a závideniahodná. Človek je tvor zvedavý a zvedavosť ide ruka v ruke s pokušením. Čo môže byť ale väčším pokušením ako úspech? Sníval som o úspechu, túžil som stať sa najlepším archeológom sveta, vedeckou kapacitou, ktorú by všetci uznávali. Robil som pre to možné i nemožné, zachádzal som do maxima, do rizika, a priznám sa, občas i prekračoval zákon. Žiaľbohu, nie vždy všetko dopadne podľa našich predstáv a vysnených ideálov.“

	V poslednej vete s ním Leo plne súhlasil. Neuniklo mu, že sa Kaufmann neustále pozerá na hodinky. Boli naozaj pekné a domnieval sa, že aj nesmierne drahé. Zrejme švajčiarske.

	„Dobre. Váš otec bol, okrem iných nehnuteľností, vlastníkom aj obrovskej rezidencie Pod Zoborom. Prečo ste tam nebývali s ním? Rozumiem rečiam o osamostatnení sa, vyletení z hniezda, ale aj tak by ma to zaujímalo.“

	Otto na neho pozeral spod zvrašteného obočia. Nemal dôvod mu na toto odpovedať, pokladal to za súkromnú vec.

	„Je ťažké to presnejšie vysvetliť. Áno, povedzme, že som chcel vyletieť z rodinného hniezda, oslobodiť sa, mať voľnosť a čas len sám pre seba, nepodriaďovať sa nikomu, tobôž nie svojmu otcovi. Vy ste ho nepoznali. Tie jeho ustavičné príkazy, zákazy a poučovania ma oberali o strašne veľa síl, hlavne duševných. Presahoval medze mojej znášanlivosti.“

	Takže rodinné spory by v tom mohli zohrávať svoju úlohu, pomyslel si Leo. Tie vždy zaručovali dostatočný motív vraždy. Napríklad také dedičstvo. A starý Kaufmann po sebe zanechal nesporne obrovský majetok. Prečo boli ale zavraždení tí ostatní? Tento muž dozaista niečo skrýva. Ako to ale z neho dostať? Nepochybne to bol inteligentný človek, a ak skutočne spáchal čosi závažné, len tak mu to nepovie, bude si strážiť každé jedno slovo. Aj na jeho distingvovanom správaní bolo čosi neobyčajné. Toto bude tvrdý oriešok. Potreboval sa ku Kaufmannovi viac priblížiť, nazrieť do neho, nech by to bolo akokoľvek hlboko.

	„Ako vás týral, ak to nie je tajomstvo?“

	„Ako? Všemožne.“ Otto roztiahol ruky. Vyšetrovateľova priama otázka mu bola dosť proti srsti. „Nešlo o fyzické týranie, skôr duševné, vždy presne vedel, na akú strunu má brnknúť, aby ma dostal, kam potreboval. A ten jeho starý hnusný nemecký kopov ho v tom ešte podporoval. V živote na mňa ani len vľúdne nepozrel.“

	„Myslíte Friedricha Richtera?“ rozpomenul sa Leo na meno starého lokaja. Foltán pred niekoľkými dňami zistil jeho priezvisko. Na nitrianskej adrese bol však prihlásený iba k prechodnému pobytu. Ten trvalý mal stále v Rosenheime na Goethestraße, nie v Drážďanoch, ako mu tvrdil profesor. A to prifúkavalo zase o niečo viacej obláčikov hmly do prípadu.

	„Áno, Friedrich. Ale nevolal sa pôvodne Richter.“

	„Nie?“ Leo ostal prekvapený. „A ako sa teda volal?“

	„Friedrich von Rautz.“

	Von Rautz... Leo premýšľal, kde to meno už počul.

	„To majú nemeckí sluhovia pred priezviskami von?“

	„Akí sluhovia? Friedrich predsa nebol otcov sluha. Bol to jeho strýko.“

	Leo vypúlil oči a ovisla mu sánka.

	„Prosím? Váš otec mi predsa vravel, že...“

	„Ale áno,“ skočil mu do reči. „Akiste vám aj hovoril, že pochádza z Drážďan, všakže?“

	Leo prikývol.

	„Stará bájka. Neviem, prečo vám klamal, ale nie je to pravda. Otcova stará matka bola Hemma von Rautz. Môj dedo Heinrich a Friedrich mali síce jednu matku, ale dvoch otcov, boli nevlastní bratia. Prababička Hemma sa dvakrát vydala. Pripúšťam, nebolo to vtedy bežné, no nie neprípustné. Jej prvý manžel bol Karl-Heinz von Rautz a ich jediný syn sa volal Friedrich. Karl-Heinz zahynul v prvej svetovej vojne pri Verdune. Už tri roky po jeho smrti sa Hemma druhýkrát vydala a vzala si môjho pradeda Wilhelma Kaufmanna.“

	Leo uvažoval, prečo v súvislosti s Friedrichom použil minulý čas. Cítil, že tu niečo nesedí. Možno zároveň s otcom odpratal z cesty aj toho lokaja. Určite nenávidel aj jeho. A od nenávisti je iba malý krôčik k vražde.

	„Neviete, čisto hypoteticky, kde by momentálne mohol byť?“

	„Koho myslíte?“

	„Predsa Friedricha Richtera, či von Rautza. Alebo má ešte nejaké iné mená? Čo je to vlastne za človeka?“

	Otto sa predklonil k vyšetrovateľovi.

	„SS-Sturmbannführer von Rautz. Tak znie jeho skutočné meno a hodnosť,“ zašepkal a zase sa oprel o operadlo.

	___

	 „Čože?“ opýtal sa Leo neveriaco. „A to mi vravíte len tak? Viete, čo ste mi práve oznámili a čo to znamená?! Chcete mi naozaj tvrdiť, že tento dedo je bývalý vojnový zločinec?“

	„Taká je pravda a tá sa, žiaľ, nedá skrývať, aj keď sa o to otec pokúšal celé desaťročia. Svojho deda Heinricha som nikdy nevidel, poznám ho len z otcovho rozprávania. Takisto Friedrich o ňom veľa hovoril, často však nie práve v superlatívoch. Nemali sa moc v láske vzhľadom na dedov pomer s Bieloruskou, mojou babičkou. A keď ste už nadškrtli o vojnových zločincoch, Friedrich bol vysokým dôstojníkom v Dachau. Z Rossenheimu, kde býval, to mal iba na skok. Počas oslobodzovania tábora sa stratil a zmenil si meno.“

	„Toto je ale veľmi závažné, pán Kaufmann, bude vás musieť vypočuť ešte veľa ľudí. A obvinenie o zamlčiavaní týchto skutočností môže spadnúť aj na vás.“

	„Na to vám kašlem!“ vyhŕklo z Kaufmanna. „Celé roky do mňa obaja hustili tie nacistické sračky. Ani si nedokážete predstaviť, čo to je pre mladého muža, v jednom kuse počúvať o tom, aká je biela rasa najdôležitejšia, akí sme my bieli nadľudia, že treba vyčistiť svet od odpadu a podobne. Žiť v takom ovzduší nebolo nič jednoduché a príjemné.“

	„Dobre. Toto necháme teraz bokom. Položím vám ešte jednu otázku. Zanechal vám váš otec poslednú vôľu?“

	„Myslíte niečo ako testament?“

	„Áno.“

	„Zatiaľ neviem,“ odvetil sucho. „Otec je mŕtvy len niekoľko dní, dosiaľ som sa nespojil s jeho právnikom. Viem ale, kam tým cielite, a už som vám to povedal – ja s jeho smrťou nemám nič spoločné.“ Zaťal pery, aby dal najavo, že podobným smerom by sa ich rozhovor nemal uberať. „A teraz vás poprosím, ak nie som oficiálne z niečoho obvinený a zatknutý, dovolil by som si odísť. Premrhal som tu už veľa času.“

	„Dosť ma váš prístup zaráža,“ vyhŕklo z Legena. „Kľučkujete, ako sa dá, čomu sa nedivím − každý sa bráni, ako vie. Mali by ste sa prestať hrať a pristúpiť k celej tejto veci serióznejšie. Ide predsa o vás a o smrť vášho otca.“

	„Mňa zase zaráža to, ako ľahko dokážete z niekoho vyrobiť podozrivého...“

	Vtom ktosi zaklopal na dvere.

	Do kancelárie vstúpil dobre oblečený muž v drahom obleku. Predstavil sa ako rodinný právnik pána Kaufmanna a pôsobil hrozne dôležito. Akoby každý advokát bol poloboh, ktorý aj najťažšieho kriminálnika hravo dokáže vysekať z hocakého obvinenia. Leo nepredpokladal, že si Otto Kaufmann k obyčajnému výsluchu zavolá právneho zástupcu, navyše mu zaklamal, že sa so žiadnym právnikom zatiaľ nespojil. Teda preto občas mrkol na hodinky, nedočkavo očakával jeho príchod.

	Leo bol zvedavý, aký tromf z rukáva vytiahne tento tu. Ak si sebavedome myslí, že ho preští, mýli sa. Študovali rovnakú školu, hoci každý z nich sa zameriava na iné právo, lenže zákony nepustia. Netušil prečo, ale zišla mu na um „pani hašterivá“. Tá si s takýmito vyvoňanými kravaťákmi vedela poradiť, občas ich aj zosmiešniť, mala na to vrodený talent. Najradšej by vytočil jej číslo a prizval ju k tomuto výsluchu, lenže vyzeral by pred nimi ako chmuľo, ktorý si sám nevie pomôcť.

	Právnik pristúpil ku Kaufmannovi a šeptom si prehodili pár slov. Nedbali na to, že ich spoza stola sleduje vyšetrovateľ. Advokátovi sa až po chvíli uráčilo pozrieť na Legena, sadol si na voľnú stoličku a spustil.

	„Máte nejaké hmatateľné dôkazy z miesta činu, konkrétne z domu otca môjho klienta či tej rozhľadne, svedčiace o tom, že tam môj klient v danej chvíli bol?“

	Leo v duchu zahromžil. Ešte takýto premúdrený trkvas mu tu chýbal.

	„Nemáte, čomu nasvedčuje aj vaše mlčanie,“ víťazoslávne si odpovedal sám právnik. „Takže to znamená jediné, že môj klient, menovite tu prítomný pán Otto Kaufmann, je nevinný. Ako najlepšie viete, v paragrafe dva sa hovorí, že nikto nemôže byť stíhaný alebo obvinený inak než zo zákonných dôvodov a spôsobom, ktorý ustanovuje tento zákon...“

	„O čom to hovoríte?! Ja som doteraz nepovedal ani slovo o tom, že pán Kaufmann je z niečoho obvinený, alebo nebodaj trestne stíhaný,“ riekol zatiaľ pokojne Leo. „Bol legitímne predvolaný na výsluch a prišiel sem dobrovoľne. Nedotiahli sme ho nasilu. Keď ste sa už ale začali oháňať paragrafmi, tak určite dobre viete, že obvinený, hoci ním pán Kaufmann zatiaľ nie je, ako som podotkol, sa s obhajcom v priebehu svojho výsluchu nemôže radiť o tom, ako odpovedať na položené otázky. Môže nanajvýš žiadať, aby bol vypočúvaný za účasti svojho obhajcu, v tomto prípade vás, keď ste už merali cestu sem.“

	Advokát krčil nosom. Vyšetrovateľov odpor sa mu nepáčil.

	„Je vám jasné, že ja ako právny zástupca som povinný poskytovať svojmu klientovi potrebnú právnu pomoc a na obhajovanie jeho záujmov využívať prostriedky a spôsoby uvedené v zákone, najmä sa starať o to, aby boli náležite objasnené skutočnosti, ktoré obvineného zbavujú viny. A pretože vaše obvinenie nie je ničím podložené, teda je irelevantné, značí to, že môj klient môže pokojne opustiť túto miestnosť. My ešte spoločne zvážime, či podáme alebo nepodáme sťažnosť na zaujatosť voči pánovi Kaufmannovi.“

	Je hluchý, alebo hlúpy?

	„Akú zaujatosť?!“ vyprskol Leo. „Netárajte! Už som vám povedal, že pán Kaufmann nie je z ničoho obvinený, i keď pripúšťam, že osobne by som ho najradšej zaradil na listinu podozrivých. Je pravda, že teraz nemáme žiadne konkrétne dôkazy, to ale nevylučuje, že sa v blízkej dobe môžu objaviť, tak sa trochu kroťte. Všetko sa dá vysvetliť a vyriešiť v pokoji. Nie je potrebné zvyšovať hlas.“

	„A navyše,“ právnik sa nedal odbiť a rýpal ďalej, „pán Kaufmann je občan Rakúska. Vy ako slovenský vyšetrovateľ nemáte právo ho zadržiavať...“

	Legen očervenel od zlosti. Malus, ktorý sa medzitým vrátil a sedel na obvyklom mieste pri dverách, tiež začínal hrať farbami. Obom bolo jasné, že tento argument neprebijú.

	„V poriadku,“ rezignoval vyšetrovateľ, „môžete ísť. Všetko si ešte budeme musieť preveriť, a vás, pán Kaufmann, ako predbežne podozrivého žiadam, aby ste sa zdržiavali výhradne v mieste bydliska. Znamená to...“

	„Vieme, čo to znamená,“ zasiahol právnik. „Pán Kaufmann zostane vo Forchtensteine. Zaručujem sa za neho.“

	„Zaručujete sa?! Tu nejde o deň či dva, toto platí až do ukončenia vyšetrovania, čo môže trvať aj mesiace. Pokiaľ nebudeme mať presvedčivé dôkazy o jeho vine alebo nevine, zostane tu v Nitre, nie vo Forchtensteine. To by bolo trochu od ruky, nemyslíte?“ Leo hneď v duchu uvažoval, ako požiadať o spoluprácu rakúsku políciu, aby na to dohliadla.

	„Mesiace?“ nahodil právnik neveriacky výraz. „Nemôžete pána Kaufmanna držať v Nitre mesiace! Má svoje pracovné povinnosti, bude musieť veľakrát cestovať.“

	„Môžem ho držať aj vo vyšetrovacej väzbe, ak budem mať dojem, že opustí krajinu alebo sa bude skrývať, aby sa tak vyhol prípadnému trestnému stíhaniu. Alebo ak bude pôsobiť na svedkov, prípadne spolupáchateľov, či inak mariť objasňovanie závažných skutočností. Alebo, prinajhoršom, bude pokračovať v trestnej činnosti...“

	„Ohohóó,“ ohradil sa právnik. „Môjmu klientovi ste žiadnu trestnú činnosť nedokázali, nuž nerozumiem, prečo...“

	„Toto ma už naozaj nebaví,“ stratil vyšetrovateľ trpezlivosť. „Pozrite sa. Rozhodol som sa tak, ako som sa rozhodol, a on to bude musieť akceptovať. A nedohadujte sa so mnou ako s nejakým trhovníkom. Sám najlepšie viete, ako to celé prebieha, tak tu nič neskúšajte!“

	Leo už nemal na nich nervy. Najradšej by ich oboch schmatol pod pazuchy a vykopol z kancelárie. Vstal zo stoličky a pozrel sa na Kaufmanna.

	„Ďakujem za vašu výpoveď, aj keď ma nedoviedla takmer nikam. Niečo som si z nej ale iste vzal a dúfam, že aj vy. Ospravedlňujem sa, ale to množstvo otázok bolo nevyhnutné. Iste mi rozumiete. Teraz môžete ísť. Zajtra sa tu zastavíte opäť kvôli podpisu zápisnice.“

	„Ale to je šikanovanie môjho klienta...“ namietol advokát.

	„Nie, nie je! Bežný pracovný postup.“

	Advokát na neho zagánil, Otto Kaufmann namiesto pozdravu iba kývol hlavou. Keď opúšťal Leovu kanceláriu, advokát s kufríkom v ruke mu bol hneď v pätách ako malý pinč.

	Boris Malus len mykol plecami, hodil na Lea priam ľútostivý pohľad a tiež odišiel. Leo zostal sám. Sám a naštvaný. Cez prsty mu prekĺzol už tretí podozrivý.

	20. apríl, 14:00

	Popoludňajšie správy v rádiu síce Leo počúval iba na pol ucha, ale uvedomil si pri nich jednu vec. Už niekoľko dní všade rozprávali a písali o úmrtí pápeža Jána Pavla II. A hoci mu bolo svätého otca ľúto, v celkovom tom rozruchu okolo jeho smrti videl aj isté pozitíva. Novinári sa sústredili výhradne na túto tému a nevenovali sa až natoľko prípadu vrážd profesorov. Leo si nemohol priať viac, ich vykonštruované fikcie mu už poriadne liezli na nervy.

	Zo zásuvky stola vytiahol cédečko od technika so zväčšenou fotografiou, vložil ho do mechaniky počítača a uprene sa zadíval na monitor. Už po ixtý raz si pomaly prezeral čiernobiely obrázok, zľava doprava prechádzal očami, skúmal skupinku stojacich mužov, za ktorými sa týčili končiare hory Nevado Sajama. Vlk, Weiss, Kaufmann, Zabák a posledný muž úplne vpravo, skrývajúci tvár pod širokým čiernym klobúkom, bol Svorad. Leo netušil, kde a na koho vrah udrie najbližšie, ak vôbec udrie. Mohol iba potajomky dúfať, že sa tak nestane. Mal však zlú predtuchu. Niežeby si na predtuchách zakladal, ale kdesi vzadu v hlave ho to šteklilo.

	Samuel Svorad. Presne. Teraz je na rade on. V čom, do pekla, boli všetci zapletení? Za čo museli takýmito ohavnými spôsobmi zaplatiť životom?

	Zabijak, päť ľudí, profesori, množstvo peňazí, svetová vojna.

	Hľadel na fotku a premýšľal.

	Ručička na nástenných hodinách v kancelárii sa neúprosne ponáhľala a v tichu miestnosti jej tikot pôsobil na Lea ako údery kostolného zvona.

	Bim-bam-bim-bam.

	Ozubené kolieska sa pretáčali, jedno zapadlo do druhého a zacvaklo.

	Leovi konečne svitlo.

	___

	Veď starý Zeman mu to nielenže naznačil, on mu to vyslovene povedal! Ako mohol na to pozabudnúť? Zeman ho predsa za nimi sám poslal, vopred mu povedal ich mená. Mená všetkých, ktorí mali z nejakej príčiny zomrieť.

	Príčina a dôsledok.

	Dôsledok poznal, aká je príčina?

	Je vrahom Tobiáš Zeman?

	Na to by nemal žalúdok, vonkoncom nie silu, vek ani prostriedky.

	Predklonil sa nad stôl, oprel si lakte a uprel zrak na ľavý horný roh obrázka na monitore. Bol sčasti prekrytý. Dvoma kliknutiami myšou si ho priblížil. Vyzerá to ako... ako steblá slamy.

	Zreteľne videl spodnú časť striešky slameného klobúka, ktorý mal na hlave niekto, kto urobil tento záber. Šošovka fotoaparátu zachytila kúsok klobúka, musel ho mať teda hlboko v očiach.

	Kolieska v Leovej hlave sa opäť rozkrútili na plné obrátky.

	Znenazdajky si spomenul, čo mu pred tromi týždňami hovoril Boris o vypočúvaní susedov Zdena Zabáka v činžiaku na Tokajskej ulici: „Vo vchode je jedenásť bytov. Vypočuli sme všetkých, ktorí tam bývajú, ale nikto nevidel nič podozrivé. Až na jedného mladíka. Bolo to okolo polnoci, údajne sa vracal z jednej oslavy a blížil sa ku vchodu, keď si všimol z činžiaka vychádzať vysokého muža. Vraj sa pridal k druhému, ktorý ho čakal dole pri schodoch, a odkráčali preč. Normálne by im nevenoval väčšiu pozornosť, navyše mal vypité, ale bola to čudná dvojica, preto ho zaujala. Jeden vysoký, druhý malý, ten vysoký pôsobil odmerane a chôdzu mal vyšponovanú ako oficier z rakúsko- uhorskej armády. Naopak, ten malý vyzeral ako... houmlesák. A že klobúk, čo mal na hlave, bol riadne smiešny – taký nemoderný a rozstrapkaný.“

	Jeden vyšší, druhý malý. Vyšponovaný oficier a bezdomovec. Rozstrapkaný klobúk. Slamený klobúk.

	Kurva! Siahol do vnútorného vrecka bundy prehodenej cez operadlo stoličky. Stále to tam mal, zabudol na to! V prstoch držal malý kúsok zlisovanej slamy, ktorý našiel pred dverami chaty, v ktorej upálili Valentína Vlka. Priložil ju k monitoru. Ten slamený klobúk s čiernou stuhou. Taký predsa má... Preboha! 

	„Okamžite vyhláste pátranie po Tobiášovi Zemanovi!“ vyštekol Leo Legen, keď podľa vzoru Attilových hôrd vtrhol do kancelárie kriminalistov operatívneho úseku násilnej trestnej činnosti. Že práve Malusovi od úľaku vypadol z ruky obložený chlebíček, si nevšímal.

	„Po kom?“ hlesol Boris a na tanierik zbieral zvyšky chlebíčka.

	„Po nejakom Zemanovi,“ ozrejmil mu Tomáš, aj keď netušil, o koho ide.

	Malus hľadel na Legena s veľkým otázknikom v očiach.

	„Kto je, doriti, Zeman, a prečo po ňom vyhlasuješ pátranie? Len pred pár hodinami si mal priameho podozrivého u seba v kancelárii, ako si...“

	„Myslím, že v tom nebol sám. Dalo by sa povedať, že ma tak trochu naviedol na stopu. Presne vie, kto je za tým, len nechcel vysloviť jeho meno. Za to si naňho ešte posvietim.“

	„Čo ak ťa zaviedol len preto, aby sa chránil?“

	„Dlho som nad tým špekuloval, až všetko do seba zapadlo. Je očividné, že vrah zabíja všetkých z tej fotky a rôzne indície ma doviedli priamo k Tobiášovi Zemanovi. Nemám odpoveď, ako to ten starec dokázal, ale faktom je, že štyria z nich sú už na pravde Božej a zostáva len jeden – Samuel Svorad.“

	„Má ten Zeman nejakú adresu?“

	„Bez adresy. Je to bezdomovec.“

	„Čože?“ vyprskol Malus aj zopár omrviniek. „Sranduješ? Chceš mi povedať, že po tom všetkom si dospel k názoru, že prominentných profesorov nám tu likviduje nejaký bezdomovec? To ani nevyslovuj nahlas. Keď sa to dozvie tá fúria z prokuratúry, všetkých nás...“

	„Boha, nerieš to! Nejde o typického bezdomovca, prostomyseľného vagabunda, je vzdelaný viac ako my všetci dokopy. Nemám čas ti to vysvetľovať, ale teraz som si stopercentne istý,“ vyprskol Leo. „Vyhlás pátranie a nájdite ho!“

	Leo zavolal svojmu šéfovi i Halászovi, oboznámil ich s najnovšími, priam rozhodujúcimi zisteniami a vysvetlil im, že aj keď doteraz jalovo prešľapovali na mieste, teraz je nad slnko jasné, že prípad konečne začína naberať prudký spád.

	Leo tiež oboch informoval o okamžitom vyhlásení pátrania po Tobiášovi Zemanovi, za čo si od šéfa vyšetrovačky vypočul komentár o svojvoľnom a drzom obchádzaní nadriadeného a o interných predpisoch v polícii. A napriek tomu, že Greguš i Halász s ním plne súhlasili a bolo treba konať rýchlo, museli ho sfúknuť, aby si náhodou nemyslel, že si dínom-dánom môže robiť, čo sa mu zachce.

	Leo sa vrátil do svojej kancelárie a zas a znova sa díval na starú fotku. Tobiáš Zeman – takéto prekvapenie! Mal zatmenie mozgu, keď mu to doteraz uniklo? Je pravda, že mu nebolo vidieť do tváre a neveľmi kvalitný snímok bol zhotovený pred dvadsiatimi rokmi, ale ten klobúk mal spoznať. Starému docentovi ho predsa ešte k štyridsiatke daroval Leov otec, čierny lem a pretlačená strieška boli nezameniteľné. A nosí ho dodnes. Veď iba prednedávnom ho mal na hlave, keď sa stretli vo dvore meštianskeho domu na Farskej ulici. Zeman mu vravel o náhodách. Bolo aj ich stretnutie náhoda, alebo súčasť starcovho plánu?

	Nešlo mu však do hlavy, ako by mohol Zeman niekoho zabiť, a to takými drastickými spôsobmi. Tak či tak to bude musieť stráviť ako obrovské sústo. Náhle si spomenul, ako mu Svorad vravel, že jednotlivé živly nie sú žiadne osamotené individuality, ale navzájom súvisia, prelínajú sa jeden do druhého. Piaty element je duch, aj páchateľ bol doteraz ako duch. Kto je piaty element? Je ním Tobiáš Zeman ako potenciálny vrah, alebo je piatym elementom Samuel Svorad ako posledná obeť? Zeman mu raz povedal, že cit sa nedá vyvážiť rozumom, ani naopak, že všetko je závislé od všetkého a celý život je iba kolobeh, kruh, do ktorého keď sa človek dostane, iba ťažko z neho vyjde.

	Musí nájsť Zemana.

	___

	Akcia sa rozbehla. Nikto si nedovolil zaháľať, veď chytali sériového vraha. A to nie je predsa každodenná záležitosť. Každý zo zúčastnených sa s niečím podobným stretol po prvýkrát a dúfal, že aj posledný.

	Všetky zložky, ktoré boli momentálne dostupné, sa skonsolidovali a pustili sa do akcie, trefne nazvanej Profesor. Okrem kriminalistov hľadali aj motorizované hliadky, psovodi, dokonca zapojili i mestskú políciu. Tí boli s podobnými typmi ľudí v kontakte najčastejšie. Prehľadávali všetky parky, azylové domy, neďaleké háje, kanály, každé miesto, na ktorom sa bezdomovci zdržiavali.

	Nič platné. Nikto ho už dlhšie nevidel.

	Leo viackrát snoril v Mestskom parku, kadiaľ Zeman pravidelne chodieval, so Zemanovou fotografiou oslovoval ľudí v parku i v jeho blízkosti, mladé mamičky s kočíkmi, dôchodcov sediacich na lavičkách, ale všetci iba zamietavo krútili hlavami. Zeman zmizol ako duch, pomyslel si vyšetrovateľ. Je to duch. Je piaty element.

	___

	Pátranie trvalo dva dni, ale po Zemanovi ani čo by sa zľahla zem. Že by sa dokázal tak dobre skryť? Alebo aj jeho samotného ktosi odpratal z povrchu zemského? Leo začínal mať zlú predtuchu.

	Pátranie si vyžiadalo veľa úsilia, veľa ľudských i materiálnych prostriedkov, ale nedospeli k ničomu. To predsa nie je možné! Je nemysliteľné, aby ho nenašla takmer päťdesiatka policajtov. Kde môže byť? Tak kde, do čerta?

	Vyšponovaný oficier... Leo si zahryzol do spodnej pery.

	Otto Kaufmann. Hrom do toho!

	Vytočil číslo a zavolal Borisovi.

	„Čo vieme aktuálne o mladom Kaufmannovi?“

	„Je ubytovaný v hoteli Capital na Farskej...“

	„Na Farskej?“ vychrlil Leo. Bude náhoda, že presne na tej ulici stretol Zemana? Iste nie. V tom mu na um prišla Dávidova hviezda. Iba kúsok od Farskej ulice je synagóga. Oleg Kaufmann bol syn nacistu, jeho syn je ubytovaný v blízkosti synagógy, Zeman vychádzal z uličky, kde židovský chrám stojí. Čo sa to tu deje?

	„Áno. Podľa recepčného sa tam ale dlhšie neukázal, hoci má pobyt objednaný dopredu a dlhodobo. Zdalo sa mi to podozrivé, tak som zisťoval, či počas posledných dní prekročil štátnu hranicu smerom do Rakúska. Odpoveď pohraničnej polície bola negatívna, údajne za uplynulý týždeň nezaznamenali žiaden prechod človeka s týmto menom von z republiky, iba v pondelok osemnásteho apríla o trinásť dvadsaťdva smerom na Slovensko. Naspäť nie. Nedalo mi to a obrátil som sa na všetky štátne hraničné prechody v dosahu, nie len tie s Rakúskom. A vieš, čo som zistil?“

	„Vysyp to rýchlo, prosím ťa.“

	„Kaufmann jeden raz použil prechod cez Šahy – Parassapuszta, na slovensko-maďarskej hranici, a to v utorok devätnásteho apríla. O deväť hodín ale prešiel tým istým prechodom späť na Slovensko.“

	Leo ho vypočul, pričom nervózne ťukal perom o stôl.

	Potom opäť zodvihol slúchadlo a zavolal na dve čísla. Keď s novými zisteniami oboznámil Halásza i Greguša, čakal ho ešte jeden, nemenej dôležitý telefonát – Kanskej.


PIATA ČASŤ 

DUCH

	Piatok 22. apríl, 8:00

	V zasadačke krajskej kriminálky bolo rušno ako v úli.

	Okrem radových kriminalistov a niekoľkých vyšetrovateľov, ktorí dočasne odložili svoje prípady, sa na dôležitej porade zúčastnili aj náčelníci takmer všetkých oddelení vrátane šéfov násilnej trestnej činnosti, pátrania a pohotovostného policajného útvaru. Medzi Halászom a šéfom vyšetrovačky Gregušom sedel riaditeľ a rozdával príkazy na všetky strany. Operatívci si zapisovali, prikyvovali, nediskutovali. Otázky padali len veľmi sporadicky a iba priamo k veci. Vedeli, čo ich čaká, vedeli, že nadchádzajúcich niekoľko hodín bude rozhodujúcich. Môžu priniesť konečné rozuzlenie prípadu.

	Tesne pred obedom, po hlbších analýzach prípadu a striktnom rozdelení úloh, sa všetci rozpŕchli na svoje oddelenia, kde si osobitne určia presné postupy zásahu.

	___

	Všetko bolo rozhodnuté a detailne naplánované, akcia sa mala spustiť presne o pätnástej. Presná lokalizácia bunkrov znela: Tarište, Plieška a Čierna skala. Lenže Leo bol už raz taký – tvrdohlavý. Preto sa k bunkru hlboko v lese pri Čiernej skale vybral sám a dve hodiny pred začiatkom operácie.

	Bunker sa nachádzal najďalej od všetkých ostatných, ale sám nevedel prečo, ťahalo ho to práve do tohto. Trojuholník bol uzatvorený, ale niečo mu stále nahováralo, že ak by sa udiala ďalšia vražda, stane sa v čo najnedostupnejšej lokalite. A či už bude bunker prázdny, alebo nie, a či tam páchateľa dostihne dnes, alebo zajtra, musí tam vyraziť čo najskôr. Aj malé oneskorenie by mohlo stáť život ďalšieho človeka. A v tomto duchu sa to snažil dopoludnia vysvetliť svojim nadriadeným.

	Tí však trvali na presnom dodržaní osnov a dohodnutých postupov tejto operácie. Podľa určeného plánu mal Leo zabezpečiť jeden z najväčších bunkrov v lokalite, a to vysoko v kopci pri Skalnatej terase na Plieške.

	Veľmi dobre vedel, že za toto samovoľné porušenie predpisov sa bude musieť zodpovedať a inšpekcia ani trest ho neminú, ale mal na to svoje dôvody, hlavne osobné. Ak by bol Zeman skutočným vrahom profesorov − Leo si stále nedokázal úplne pripustiť, že by ním starý rodinný priateľ skutočne bol −, nastal by problém. Keby kukláči dorazili do toho bunkra skôr ako on, Leo, bolo veľmi pravdepodobné, že by Zemana považovali za hrozbu a mohli by ho zastreliť. Ibaže Leo nechcel, aby bol starý docent mŕtvy, potreboval vysvetlenie, potreboval poznať jeho motív. A ten mu mohol objasniť iba samotný páchateľ.

	Autom prefrčal obcou Žirany, na jej konci zabočil doprava a prešiel krátkou poľnou cestou, čo ústila do hory. Nad značkou so zákazom vjazdu, pár metrov pred vstupom do lesa, sa veľmi nezamýšľal, išlo predsa o najnaliehavejšiu vec v jeho vyšetrovateľskej kariére. Úspešne sa vyhýbal aj kalužiam a rozbahneným úsekom, ktorých hĺbka mohla byť zradná a pre auto osudná. Lesná cesta, vinúca sa pod klenbami mohutných dubov a javorov, ho mala nasmerovať k bunkru pri Čiernej skale, vzdialenej osem kilometrov. Ibaže po dvoch kilometroch, pod vrchom Cigáň, narazil na nečakanú prekážku – cesta bola zatarasená spustenou závorou.

	Nechal bežať motor, vystúpil, podišiel k závore a chcel ju zodvihnúť, no bezvýsledne. Až potom si všimol veľkú visiacu zámku na jej konci, čo spájala oká hrubej reťaze. Naštvaný sa vrátil do auta, kúsok cúvol a zatiahol čo najbližšie ku kraju úzkej cesty.

	Sediac v aute ho v puzdre na opasku tlačil služobný Glock. Spustil okno, aby do seba nasal jarný vzduch, hmyz bzučal, vtáky spievali, príroda ožívala. Natiahol sa a vzal do ruky mapu, pohodenú na zadnej sedačke. Rozprestrel ju na volante a skúmavo sa do nej zahľadel. Zvažoval, čo urobiť. Závoru autom neobíde, bránia tomu stromy pozdĺž cesty. Ak by zavolal na lesnú správu, aby niekoho poslali otvoriť ju, stratil by veľa času. A ten mu už teraz chýbal. Musí ísť teda peši.

	Znova sa zadíval do mapy a zakrúžil po nej ukazovákom. Zabodol prst na miesto, kde sa v sivom mori xeroxových machúľ objavil malý čierny štvorec. Do bunkra pri Čiernej skale znamenalo prejsť odtiaľto zhruba osem kilometrov, čo rozhodne nevyzerá ako lákavá vyhliadka zvyšku dňa. Orientačný beh a vysokohorská turistika nikdy nepatrili k jeho záľubám. Vzal do ruky telefón a pokúsil sa zavolať operačnému dôstojníkovi, okamžite ho ale vyhodilo zo siete. To isté sa stalo, keď vytočil Malusovo číslo.

	Doriti! V tejto doline nemá najmenšiu šancu chytiť signál. Musí sa dostať čo najskôr hore. Vystúpil z auta, z kufra si vybral potrebné veci, preskočil malý jarok a vbehol medzi stromy.

	___

	Kriminalisti mali plné ruky práce s operatívnym zabezpečením bunkrov. Ako podporu k nim priradili dvanásť členov pohotovostného policajného útvaru. Do každého z troch bunkrov mali ísť traja kriminalisti, jeden vyšetrovateľ a štyria kukláči. Do Leovej skupiny patrili, samozrejme, Boris Malus, Tomáš Foltán a Lackovič. Preto chvíľu pred výjazdom Boris potreboval zájsť za Leom a doladiť stratégiu zabezpečenia bunkra na Plieške, čo im pridelilo velenie operácie.

	Vyšiel o poschodie vyššie na oddelenie vyšetrovania a zaklopal na dvere číslo 232. Z Legenovej kancelárie sa nikto neozýval. Siahol na kľučku, stlačil, potisol dvere – boli zamknuté.

	Zavolal vyšetrovateľovi. Číslo nedostupné. Čo je s ním, má vypnutý mobil? Teraz, dve hodiny pred spustením akcie?

	___

	Kopec nebol až taký strmý, zatiaľ to išlo. Rozhliadol sa. V pozadí sa týčila ruina hradu Gýmeš. Ideálna scenéria pre maliarov krajiniek, hrozivá pre neho. Inokedy by sa hádam aj pokochal krásnym výhľadom, no teraz na to neboli vhodné okolnosti.

	Studený vietor sa mu obtieral o tvár, pred vlhkým terénom ho chránili vibramy, ktoré si ráno prezieravo hodil do kufra auta.

	Mrkol na displej mobilu. Jedna palička na ukazovateli signálu nebola ktovieaká perspektíva, ale aspoň niečo.

	Zvolil Malusovo číslo.

	Zvoní.

	Ticho.

	Signál sa opäť stratil.

	Musí vyjsť kúsok vyššie, možno to tam bude lepšie.

	Stúpal ďalej po úbočí, chvíľu sa vydýchal a opäť pokračoval v ceste. Ešte niekoľko desiatok metrov a dôjde na vrchol. Nohy sa mu kĺzali po šmykľavom machu a napadanom lístí, ktoré od jesene ešte nedokázala hladná zem vstrebať. Les tu bol taký príkry, až mu pripadalo, že bude musieť liezť štvornožky. Obával sa toho, aby sa nepošmykol a neskotúľal sa dole zrázom do rokliny.

	Konečne bol hore.

	Vytočil číslo.

	Zvoní.

	Malus zodvihol.

	Leovi odľahlo a kriminalistovi začal vysvetľovať, kde sa zhruba nachádza a kam ide, nech sa tam čo najrýchlejšie dostavia. Nevynechal ani strohé objasnenie dôvodu, prečo ide popredu, a keďže je to naliehavé, nemôže tu na nich čakať. Lenže Boris sa veľa nedozvedel, signál nebol dobrý, Leov hlas znel trhane, zachytil vari každé štvrté slovo, aj z toho len jednu slabiku. U Legena to bolo obdobné, ale domnieval sa, že Boris ho pochopí.

	Druhý kopec, hoci nebol až taký strmý, mu dal nesmierne zabrať, aj keď si pôvodne myslel, že ho možnože i vybehne. Strašný omyl. V skutočnosti sa naň ledva vydriapal. Ak by ho chcel obísť po úbočí, trvalo by mu to dvakrát tak dlho. Nemal na výber. Pomaly prekladal jednu nohu pred druhú, fučal a jeho tvár naberala každým krokom červenší odtieň. Ani nie po tristo metroch sa jeho dychčanie zmenilo na chrčanie. Občasný chuchvalec hlienu, čo vypľul, mu zakaždým vnukol myšlienku o tom, že by mal čo najrýchlejšie skoncovať s fajčením. Vždy si myslel, že má lepšiu kondíciu. Tá už bola minulosťou.

	Rozkašľal sa.

	Zasrané cigarety. Mal sto chutí vytiahnuť ich z vrecka bundy a zahodiť ďaleko preč. Čo by ale potom fajčil? Zastavil sa a zhlboka dýchal. Naprázdno ho naplo, jeho pľúca a žalúdok vôbec nespolupracovali. Akoby ani nepatrili do jedného tela.

	Vrchol číslo tri náhle nabral prudké stúpanie a Leo funel ako starý býk. Celá hora bola presiaknutá vlahou. Chladila ho. Oblaky sa dotýkali samotnej zeme a vytvárali na nej nepreniknuteľnú hmlu. Myslel, že sa preniesol v čase do chmúrnej jesene.

	___

	 „Kdeže je?“ Halász so šialeným výrazom ziapal na Malusa.

	„Ako som povedal, sám a bez podpory sa vybral do bunkra pri Čiernej skale. Absolútne neviem, prečo mu to vôbec...“

	„Čo mu preplo?“ hulákal Halász ďalej. Šéf vyšetrovačky Greguš, ktorý sedel povedľa, sa len chytil za čelo. „Debil! Ohrozí tým celú akciu, a to nehovorím o tom, že sa môže jemu samému niečo stať To je nehorázne porušenie predpisov! Kristušát aj s chlapom! Dá si ten niekedy povedať?!“

	Chvíľu sa rozhodoval, či má s touto novinkou oboznámiť riaditeľa, alebo to ostane len za dverami tejto kancelárie. To by si však sám na seba uplietol bič. A keď sa už Leo snaží posrať celú akciu, nemienil sa k nemu pridať. Zodvihol telefón a informoval Valiguru. Už po prvých riaditeľových slovách si musel odtiahnuť slúchadlo od hlavy, inak by prišiel o sluch. Po troch minútach sa mu čelo perlilo potom, zložil, oprel sa do kresla a rozopol si dva vrchné gombíky na košeli. Hrudník sa mu rýchlo dvíhal a klesal. Boris uvažoval, či má privolať záchranku. Prešiel k umývadlu, napustil pohár vody a podal mu ho.

	Halász vodu na dúšok vypil, viditeľne sa mu trochu uľavilo. Nahnevaný však zostal naďalej.

	„Sú len dve možnosti, ako sa tam dostať,“ ozval sa opatrne Boris, aby si náhodou šéfov hnev nezlízol aj on. „Buď od Horných Lefantoviec, alebo od Kostolian, ale oboje zaberie veľa času, a ten teraz nemáme ani my, ani Leo. Potrebujeme vrtuľník.“

	„A kde ho mám vziať? Kurva, takto meniť plány,“ zavrtel hlavou Halász. „Takže, teraz tvoj tím presúvam k Čiernej skale a Kochanov tím k Plieške. Vymeníte si pozície. Pokúsim sa cez riaditeľa vybaviť tú helikoptéru.“

	Boris prikývol.

	„Odchod!“ zavelil šéf násilnej kriminálky a vreckovkou si poutieral čelo. „A, Boris,“ dodal a zadíval sa mu do očí. Boli v nich vidieť veľké obavy. „Nenechajte ho v tom.“

	___

	Leo sa konečne dostal na ten poondiaty veľký vrch. Stará skala, zistil jeho názov podľa mapy. Chcel si odpľuť, ale ústa mal vyprahnuté a vyplazený jazyk podobný rašpli by mu závidela aj nemecká doga.

	Rozhliadol sa po horizonte, v diaľke uvidel obrovskú sekvoju, majestátnu dominantu pohoria Tribeč. Kedysi o nej čítal v lokálnych novinách. Týči sa do výšky približne tridsať metrov a má viac ako osemdesiat rokov. Majestátny strom s takmer päťmetrovým obvodom mu poslúži ako dobrý orientačný bod.

	Nazrel do mapy a zamieril na severozápad. Dlhou čistinou prešiel k hustému lesu, ktorý sa v tých miestach menil z dubového na ihličnatý. Pomedzi obrovské jedle a rozvetvené smreky sa dostal na hrebeň, kde bol les ešte hustejší. Nízke kríky a napadané suché konáre ho brzdili v chôdzi. Vedel, že nemá čas sa zdržiavať. Čo ak je už neskoro?

	Zastal, aby sa znova vydýchal a nazrel do mapy. Len čo nájde nejaké vhodné miesto, bude si tam musieť sadnúť a odpočinúť si. Vykasal si ľavý rukáv na bunde a pozrel na zarosené hodinky. Palcom pravej ruky ich utrel, no číslice i ručičky sa mu stále rozmazávali. Nevedel, či je to únavou, alebo prestáva dobre vidieť. Už dávno mal zájsť k očnému lekárovi, ako si vravieval zakaždým, keď civel do počítača. Má ale kedy?

	„Kde v riti si?“ ozvalo sa z mobilu, keď opäť na chvíľu chytil signál.

	„Podľa mapy niekde medzi Starou a Čiernou skalou. Onedlho by som mal doraziť k cieľu.“

	„Leo, čakaj tam! Rozumieš? Nikam nechoď! Do pol hodiny sme pri tebe. Nerob nič na vlastnú päsť. Leo, počúvaj ma... Leo... Je to riaditeľov rozkaz!“

	„Rozkaz-nerozkaz, nemôžem, kurva, čakať. A aj keby som... Haló!“ signál sa znova stratil. „Boris, počujeme sa?“ Telefón zostal mĺkvy. Aj naokolo sa nieslo zvláštne ticho, len kdesi v diaľke zakukala kukučka a z opačnej strany jej klopkaním do stromu odpovedal ďateľ.

	Pozrel sa na displej mobilu – o desať minút sa spustí akcia. Naštvalo ho, že batéria je spoly vybitá − ak mu zlyhá mobil, je stratený. Tu už končila každá sranda. Situáciu zhodnotil ako priam katastrofálnu, ale nemohol si tu iba tak sadnúť a čakať na kriminalistov. Už sa rozhodol. Ide ďalej, veď to musí byť niekde tu.

	___

	Už urazil značný kus cesty, v hlave mu kulo ostré kladivo. Nohy mu oťaželi, svaly začínali tuhnúť. Mal v nich už viac ako sedem kilometrov náročnej chôdze, z toho dobré dve tretiny hore-dole kopcami. No okrem telesnej únavy ho začali ťažiť aj pochybnosti o ďalšom priebehu tejto jeho šialenej individuálnej akcie. Čo mu to vôbec napadlo? A má on vôbec na to?

	Zastal, aby opäť nahliadol do mapy a pripálil si cigaretu. Pozrel sa na zapaľovač. Ktovieprečo si pritom spomenul na pozlátený zapaľovač, ktorý sa našiel pri zhorenom tele Valentína Vlka. Na jednej strane bol na ňom vygravírovaný malý znak – dva blesky vedľa seba, Schützstaffel – SS. Na opačnej strane lebka s prekríženými kosťami a pod ňou malý nápis Leibstandarte. Vtedy tomu neprikladal väčší význam, skôr to považoval za akúsi neonacistickú provokáciu, veď hrubokrkí holohlavci vystrkovali rožky pomerne často.

	Lenže v expertíznom ústave zistili, že zapaľovač nie je žiadna trápna imitácia, ale pôvodný zachovalý kus z konca tridsiatych rokov minulého storočia. Leo si to vtedy stále nevedel dať s ničím a s nikým do súvislosti, až kým nenavštívil Olega Kaufmanna. Žiaľbohu, neskôr sa ho na to už nestihol spýtať.

	Stál a fajčil, zatiaľ čo ho vietor stále oblápal svojimi zlovoľnými pažami.

	Zabijak, päť ľudí, profesori, množstvo peňazí, svetová vojna...

	___

	Prešiel pár desiatok metrov, keď sa vrchol kopca náhle zmenil na kolmý kamenný zráz. Postavil sa na jeho okraj a opatrne nazrel dole, pričom sa mu spod pravej nohy odkotúľalo niekoľko kamienkov a s tichým štrkotom sa prudko zosypalo do rokliny. Hĺbku brala odhadol na dobrých tridsať metrov. Tak to je koniec, zabohoval, tadiaľto sa nedostane.

	Kdesi blízko začul zurčať vodu. Nie hlasno, ale dostatočne na to, aby ten zvuk zaznamenal. Nikde nablízku však žiadnu riečku ani jarok nevidel. Vybral z vrecka mapu, rozložil ju a opäť sa do nej zadíval. Presne vedel, kde sa nachádza. Tá bystrina je podľa údajov malý prítok, vlievajúci sa do Jelenského potoka, a vyviera neďaleko Čiernej skaly.

	„Takže tu niekde to už musí byť,“ zašomral si pod nos. „Stačí potok prejsť a prídem rovno pod Čiernu skalu.“

	Ako sa však má dolu týmto zrázom dostať k potoku? Napriek obchádzke mu nezostávalo nič iné, len bralo obísť. Vydal sa popri kraji cestičkou vľavo.

	___

	Trvalo mu asi pätnásť minút, kým sa okľukou a so šťastím dostal dole. Opatrne kráčal popri potoku, hľadal úzky prechod či brod, ktorým by prešiel na druhú stranu. Konáre stromov mu šibali do tváre a ramien. Už nevládal ani nadávať, len to pretrpel. Od vody ťahal chlad, prekvapilo ho, že v úžľabine bolo chladnejšie než hore na svahoch.

	Postupoval krok za krokom, nohy mu kĺzali a z času na čas sa zaborili do rozbahneného brehu. Dával pozor, aby nečľapol do potoka, nerád by bol mokrý.

	Lenže život zariadil veci po svojom.

	Na šmykľavom blate mu nešikovne podkĺzla pravá noha, zamával rukami, zapotácal sa a oblúkom zletel do studenej vody. Na kamenistom dne si narazil pravé rameno a zápästie. Ostrý kameň mu prerazil ruku a z rany sa mu valila krv. V prvej chvíli si myslel, že má zlomené zápästie, ale mohol ním aspoň ako-tak hýbať. Zato jeho psychika bola na tom horšie. Zo zúfalstva zreval, ako vládal, a celý mokrý prešiel na druhý breh.

	Kašľal už na všetko. Tu si sadne a strávi tu zvyšok noci. Vyserie sa na bunker, vyserie sa na všetko! Mobil mokrý, úplne nefunkčný, a on bez akéhokoľvek spojenia! A čo bolo najhoršie, namočili sa mu aj posledné štyri cigarety a mapa.

	Mokré zdrapy s hnevom šmaril späť do potoka.

	Helikoptéru napokon predsa len zohnali. Vymodlikal ju Valigura priamo z Bratislavy. Pred chvíľou už obletela Dúň s hradom Gýmeš a zakrúžila nad Čiernou skalou. Lenže pre hustý les tam zosadnúť nemohla, a tak teraz s rachotom zvoľna klesala na planinu, vzdialenú dva kilometre od vyznačeného bunkra, z opačnej strany, kadiaľ šiel Leo. Sedeli v nej traja kriminalisti a štyria kukláči.

	Malus sa v priebehu poslednej hodiny márne pokúšal Leovi dovolať. Zakaždým ho buď vyhodilo zo siete, alebo bol vyšetrovateľov mobil nedostupný. Navyše by aj tak v rachote motora nepočul nič. Boris len dúfal, že sa mu nič zlé nestalo, že nezablúdil a nájdu ho v poriadku. A hoci všemožne zaháňal tieto myšlienky, nemohol sa ich zbaviť a na čelo mu vystúpila hlboká vráska.

	___

	Leovi bola strašná zima. Trasúcimi sa rukami sa povyzliekal a vyžmýkal namočené oblečenie. Na okamih premýšľal aj nad založením malého ohníka, ale hneď túto myšlienku odohnal, nie je tu na žiadnom výlete. Časy, keď chodieval s kamarátmi na čundre, sú dávno preč.

	Napokon na seba navliekol stále vlhký odev a pokračoval v ceste. Tentoraz už nie tak blízko potoka.

	Vydriapal sa o kúsok vyššie na malý pahorok a zastal pod rozvetveným smrekom. Kde je, kurva, ten bunker? Mal byť presne tu, na tomto mieste. Presnoril zopár terénnych výčnelkov a nahromadených haluzí. Je možné, že by ho prehliadol, prešiel popri ňom bez povšimnutia? Čo ak ten bunker už neexistuje? Čo ak ho medzičasom zlikvidovali? Možné by to bolo. Tá sprostá mapa nevyzerala práve najaktuálnejšie. Alebo ju len zle prečítal?

	Obzeral sa vôkol seba a okrem zimy ním začínala lomcovať zlosť. Nebola však to jediné, čo ho dusilo. Pod krk ho zákerne chytili pochybnosti a nedovoľovali mu rozumne uvažovať. Čo ak sa sem trepal takú diaľku úplne zbytočne? Cítil sa úplne v koncoch.

	___

	O drevenú debničku buchlo kladivo a zacvendžalo na nej zopár zvyšných pohodených klincov. Len pred chvíľou sa priestorom ozývali úplne iné zvuky: tlmené údery a šialený, bolesťou naplnený ryk. Teraz spoza hrubých múrov dnu doliehalo slabé vrčanie motorového generátora, čo vyrábal trochu elektriny do tohto bohom zabudnutého miesta. V blikavom svetle žiarovky tancovali drobné častice prachu a vždy, keď sa chceli usadiť, rozvíril ich pohyb dvoch ľudí.

	„Daj mi zbraň a choď už!“ prikázal muž svojmu pomocníkovi v zaprášených rukaviciach.

	Chlap otočil hlavu.

	„Ste si istý, že mám odísť? Predsa len by som radšej zostal.“

	Starec prikývol.

	„Určite to zvládnete? Obávam sa, aby sa okolnosti nezvrtli...“

	„No tak už bež! Zvládnem to!“ zachripel muž a ukázal k nízkym dverám. „Je dokonané a zvyšok je už iba v rukách Božích.“

	Mladší z mužov sa neochotne vybral k východu, kývol tomu druhému na pozdrav a vybehol von.

	___

	Leo pokračoval v chôdzi smerom na sever viac-menej už len zo zotrvačnosti. Odrazu zastal a natrčil uši. Kdesi blízko počul tlmené burácanie, nevedel však určiť, z ktorej strany prichádza. Jasná obloha vylučovala búrku, toto dunenie bolo navyše súvislé, nie jednorazové zahrmenie.

	Zvuk sa stával čoraz zreteľnejší. V Leovi skrsla iskrička nádeje, rozpoznal v ňom hukot vrtuľníka.

	O chvíľu však burácanie ustalo a krajina sa ponorila opäť do ticha. Iba roj komárov sa ako tmavý mráčik vznášal Leovi nad hlavou. Do uší mu znenazdania vrazilo iné podivné bzučanie, podobné obrovskému roju sršňov. Vychádzalo spoza malého valu vpravo.

	Vykročil k návršiu, keď ho náhle zarazilo jemné zapraskanie konárov, vzdialené ani nie tridsať metrov. Natrčil uši, bokom obrátený k miestu, odkiaľ vyšiel slabý lomoz, aby lepšie zachytil i nepatrný šuchot.

	Zachytil ho.

	Boli to kroky. Dlhé, rýchle, ale mäkké kroky. Akoby niekto bežal po machu.

	Zbystril sluch.

	Teraz už jasne počul lámanie malých vetvičiek a ľahký dupot. Rozrušene sa obzrel tým smerom. Postrehol len nejasný tieň medzi stromami. Mihal sa ako vyplašená srna, trielil vpred bez najmenšieho zaváhania.

	Chlap, vysoký a vrtký. V čiernom.

	Leo chvatne vytiahol z puzdra pištoľ, ktorá ako zázrakom ostala po nechcenom kúpeli suchá.

	„Stoj!“ zakričal do lesa. „Stoj, lebo budem strieľať!“

	Utekajúci tieň sa nezastavil. Nič podobné nemal v úmysle, práve naopak. Ešte viac zrýchlil a horou kľučkoval ako trénovaný šprintér.

	Leo namieril zbraň a ešte raz zopakoval výzvu. Pohybujúci sa terč nebolo ľahké zamerať. Ale riskol to.

	Vystrelil.

	Guľka zahvižďala vzduchom a zaryla sa do kôry smreka kúsok od hlavy bežiaceho.

	Leo opäť zacielil a stlačil spúšť. A znova minul. Chlap sa stratil v hĺbke lesa.

	___

	Boris Malus nedočkavo sledoval pilota, ako šikovne manévruje so strojom a každým metrom sa blíži k pevnej zemi. Svoju prácu zvládal na jednotku a nebolo na ňom badať žiadnu nervozitu. Zato Malus by už najradšej vyskočil z kabíny.

	O minútu pristáli na malej lúke a z vrtuľníka sa vyhuplo sedem chlapov.

	Vytvorili kruh okolo malého pňa. Malus na ňom roztiahol mapu. Kým rotor zaburácal a helikoptéra sa opäť vzniesla k oblohe, ešte raz si rýchlo prehodnotili podmienky a postup. Po krátkej porade sa všetci rozbehli do lesa.

	Všetci okrem Lackoviča. Ten si pri výskoku z kabíny narazil nohu a teraz sa pomaly, so sebazaprením a tichým stonaním, šuchtal za nimi. Členok bol našťastie len trochu podvrtnutý a ako-tak sa mu dalo naň našľapovať. Ako starého kriminalistu ho nemohlo nič odradiť od ďalšieho pokračovania v ceste. Pri takejto akcii predsa nesmie chýbať.

	Vrtuľník odletel, no ticho hory preťal iný zvuk. Prichádzal južne od úseku, ktorým kráčali. Znelo to ako... ako streľba. A po pár sekundách znova. Dva výstrely, krátko po sebe. Patrili tej istej zbrani. Skupinka policajtov spomalila, načúvali, či sa bude streľba opakovať. Nie, opäť všetko utíchlo.

	„Toto neboli duté rany z pušky poľovníka, tón bol vyšší. Jednoznačne ide o pištoľ,“ zahlásil jeden z kukláčov. Vo vzduchu však ostala visieť otázka, kto na koho strieľal...

	Pridali do kroku.

	Leo vyrazil k miestu, z ktorého, ako predpokladal, vybehol podozrivý muž. Neveľká trávnatá vyvýšenina ho priťahovala ako magnet.

	Zvuk generátora každým krokom silnel.

	Potom to uvidel. Nízke kovové dvierka obrastené zelinou, nie väčšie ako meter a pol.

	V podupanej burine naokolo zbadal nejasné odtlačky viacerých topánok.

	Dych sa mu zrýchlil. Tak predsa sa nemýlil!

	Opatrne sa blížil, snažil sa skoncentrovať. To, čo bude teraz nasledovať, mohol len odhadovať. Bol však pripravený na všetko...

	V pravej ruke stále zvieral pištoľ, ľavou siahol po zhrdzavenej úchytke na vchode. Chvíľu zaváhal. Nie je to pasca? Čo ak ten muž nastražil vo vnútri bombu?

	Tebe už fakt drbe, odpovedal si vzápätí a silno kopol do dverí.

	Tie zavŕzgali a rozcapili sa dokorán. Zvnútra ho hneď ovanul odporný zápach stuchliny.

	___

	Opatrne nazrel do tmavej diery, predral sa nízkym vchodom a takmer spadol z polmetrového schodu. Ďalšie sekundy trvalo, kým si jeho oči privykli na polotmu.

	Pištoľ držal obojručne pred sebou.

	Takmer ju však upustil, keď zbadal ten výjav.

	Ocitol sa uprostred priestorového obrazu, v ktorom sa prelínala hra svetla a tieňov, zvláštnych línií a plôch. Zrakový klam, pochádzajúci priam z pekla.

	Na ošarpanej stene sa vynímal obrovský pentagram. V jeho štyroch cípoch boli klincami pribité ruky a nohy. Hlava neposlušne ovísala na prsiach a narúšala tým symetriu obrazu. Krv stekajúca po predlaktiach a priehlavkoch nôh sa na špinavej betónovej dlážke miešala s prachom a vytvárala veľkú červenočiernu kaluž.

	Leo muža ihneď spoznal. Bol to Samuel Svorad.

	___

	Policajti sa predierali lesom tak rýchlo, ako im to terén dovoľoval. Kliesnili si cestu pomedzi vysoké krovie a husté papradie. Z blata, lepiaceho sa na topánky, im oťažievali nohy a šmýkali sa po klzkom lístí. Lackovič stále krivkal na dohľad za nimi. Ďalšie štyri policajné autá a záchranka sa hnali cez Horné Lefantovce smerom k horárni medzi Čiernou a Starou skalou.

	Operatívci síce mali podrobnú mapu južného a juhozápadného pásma Tribeča a presne zaznamenané súradnice bunkra, ale vedeli, že nebude jednoduché ho v bujnom poraste objaviť. To ich však nedokázalo zastaviť, išlo o veľa. Ani jeden z nich nepočítal, koľko kopcov a úbočí už zdolali. Teraz to bolo jedno. Prvoradé bolo dostať sa čo najskôr k Legenovi. A tie výstrely, čo započuli, to len potvrdzovali.

	Museli sa ponáhľať.

	___

	Lea vôbec neprekvapilo, že ďalšou osobou v miestnosti bol jeho starý známy. Sedel v miernom predklone na rozkývanej stoličke so zlomeným operadlom, s lakťami opretými na kolenách a v rukách držal zbraň. Luger – stará nemecká pištoľ, používaná v oboch svetových vojnách.

	Vyšetrovateľ vyhodnotil, že Svoradovi už pravdepodobne niet pomoci, obrátil preto pozornosť na muža so zbraňou. Chcel k nemu pristúpiť bližšie, odzbrojiť ho a spacifikovať.

	Urobil prvý krok.

	„Len pomaly, chlapče!“ Tobiáš Zeman sa otočil a zbraň namieril na Leovu hruď.

	___

	Na pozadí sivých schátraných stien sa dielo diabolského umelca zmenilo na fresku s trojicou mužov. Miestnosť chabo osvetľovala jediná žiarovka v strede nízkeho stropu. Občas nenápadne zablikala, ani čo by chcela tomuto démonickému miestu dodať ešte temnejšiu atmosféru. V kúte stála prevrátená drevená debnička s kladivom a zopár roztrúsenými klincami, to všetko dopĺňali chumáče prachu a pavučín.

	„Odložte tú pištoľ!“ odvetil Leo. Tou svojou cielil na skrachovaného docenta.

	Zeman pokrútil hlavou.

	„Musím dokončiť, čo som začal.“

	„Nič nemusíte! Zaistite zbraň a odhoďte ju smerom ku mne!“

	„Nerozumieš tomu.“

	„To máte pravdu, ale teraz odhoďte zbraň, ľahnite si na zem a dajte si ruky za hlavu.“

	Zeman sa ani nepohol, zato Leo sa pokúsil opatrne posunúť. Krok za krokom, nechcel ho vyplašiť, aby nespravil dajakú hlúposť, ktorá by mu mohla byť osudná.

	 


78.

	„Ako si ma tu našiel?“ Ústie Zemanovej zbrane pozorne striehlo na každý Leov pohyb. Na jeho predchádzajúce výzvy nijako nereagoval.

	„Na tom teraz nezáleží.“

	„Ako?“ dožadoval sa odpovede.

	„Vďaka tej starej fotografii z Bolívie.“ Mykol hlavou k Svoradovi pribitému na stene. „On mi o tom porozprával.“

	Zeman sa uškrnul.

	„Porozprával? Čo ak to bola... spoveď? Tebe to ale môže byť jedno, Leo, pretože ničomu nerozumieš a ani to nikdy nepochopíš.“ Hovoril pomaly a rozvážne. Za jeho pokojným vystupovaním však Leo šípil ukrytú neskrotnú sopku, ktorá môže každú chvíľu vybuchnúť.

	„Leo, Leo, nevidel si majáky, ktoré ti ukazovali cestu,“ pokračoval Zeman. „Mám ťa prečítaného lepšie, než si myslíš. Bol si posadnutý snahou čo najskôr chytiť vraha, sám sebe si potreboval niečo dokázať a to ťa úplne zaslepilo. Unikla ti pritom jedna vec: Čo je dávno určené, sa musí naplniť!“

	„Nič nebolo určené,“ odsekol Leo. „Vy sám ste si to určili, aby ste si pred sebou ospravedlnili brutálne vraždy.“

	 


79.

	Žiarovka slabo dvakrát zablikala a zvonka sa ozývalo bzučanie generátora.

	„Oni...“ Zeman hlasno prehltol, „... oni mali všetko a mne všetko vzali! Nezostalo mi nič, len holý život! Aj o ten som musel bojovať a kruto zaň zaplatiť.“ Zbraň v dlani sa mierne zachvela.

	„Takže všetko sa stalo len kvôli vašej hlúpej závisti?“

	„Hlúpej závisti? Chlapče, závisť je motivácia, čo slúži určitému zámeru. Ľudia sa medzi sebou zabíjajú i kvôli menším veciam, ako je závisť. Čo ty o nej môžeš vedieť? Vyrastal si ako v bavlnke, všetko si mal rovno pred nosom, o nič si sa nemusel starať. Čo ale vieš o mne? Len to, že som býval v dome vedľa vášho a občas sa stretával s tvojím otcom. Myslíš si, že medzi nami bolo priateľstvo? Myslíš, že som ho mal rád, a že mám rád i teba? Nie, Leo, je to ilúzia! Závisť. Spočiatku som ju tlmil, ako sa dalo, ale prerastala cezo mňa, požierala moje záujmy, moju myseľ. Neustrážil som ju. Vybuchla. Nie teraz, už dávno. Mnoho rokov som toto celé pripravoval. Mnoho. Závisť, zlo. Dva spoločné menovatele. Dva spoločné ciele. Ak vypustíš zo seba závisť, vypustíš zlo. Démona pomsty. Riešenie. Ale ako vyriešiť takú situáciu? Riešenie bolo v tom, že som musel odstrániť tých, ktorým som závidel, aby samotná závisť pohltila samu seba a ja som mal isté zadosťučinenie... a pokoj.“

	„Takže ste im závideli ich majetky? To bol váš hlavný motív? Predsa Vlk a Zabák neboli až takí majetní, bývali v obyčajných bytoch na sídlisku. Kaufmann majetky zdedil, neukradol. Weiss si všetko vydrel prácou a Svorad,“ ukázal hlavou na muža na stene, „o ňom toho veľa neviem, ale myslím...“

	„Práve to! Nevieš nič ani o jednom. Všetko si len nahováraš, domýšľaš, tváriš sa, akoby si to celé chápal, ale nevieš nič.“

	„To majú byť nejaké hádanky? O čo vám ide?“

	„O čo ide mne, alebo o čo išlo im?“

	„Prestaňte už s tými hovadinami! Je mi fuk, o čo išlo im! Mňa zaujíma, že ste s nimi spravili čosi také odporné. Nezvaľujte to na závisť.“

	„Ako vieš, že som to spravil ja? Máš čo i len najmenší dôkaz – ako sa u vás vraví corpus delicti –, ktorý by ťa viedol k záveru, že ja som zabíjal? Len strieľaš naslepo. To, že si ma našiel tu, takpovediac na mieste činu, vôbec nič neznamená. Bol som na prechádzke, uvidel som otvorené dvere, vkročil som dnu a našiel som tu mŕtvolu. Potom si prišiel ty a ja som sa stal podozrivý, pretože som bol ako jediný prichytený pri mŕtvom. Nedaj sa vysmiať! Hračka pre dobrého právnika.“

	„A čo tá pištoľ v ruke?“

	„Bola tu pohodená. Len som ju zodvihol tesne predtým, ako si prišiel. Zazmätkoval som. To sa pri pohľade na mŕtvolu bežne stáva.“

	„Doriti, nehrajte sa so mnou! Viete, ako to bolo!“

	„Trochu slušnejšie, mladý muž.“

	„Vrah, čo beštiálne zabije piatich ľudí, si žiadnu slušnosť nezasluhuje! Ste blázon!“

	„Nie som žiadny blázon! Presne si uvedomujem, čo som vykonal.“

	„Tak mi o tom porozprávajte, nech sa od pána docenta dozviem dačo múdre,“ precedil Leo. Fakt, že sa ocitol v tejto situácii so starým známym, mu nebol bohvieako po srsti. Cítil sa podvedený. Ten milý pán od susedov ho celé roky podvádzal. Svojou pretvárkou, svojimi zverskými úmyslami.

	Zeman si povzdychol.

	„Nemusím ti vysvetľovať, kto bol Kaufmannov otec.“

	„To nemusíte. Kam tým mierite?“

	„Bol si v jeho dome a videl si fotku starého Kaufmanna s dvoma ďalšími esesákmi. Vieš, kto boli tí muži?“

	„Jeden z nich bol Adolf Eichmann. A čo? Akože tu pobehuje jeho duch? Nebuďte smiešny.“

	„Nie duch, ale démon. Presnejšie, démon minulosti. A ten ďalší chlap?“

	Leo mykol plecom.

	„Herbert Jankuhn,“ objasnil mu Zeman, „nacistický archeológ číslo jeden. A nielen to. Bol najmä generálnym správcom nazhromaždeného nacistického majetku, či už z koncentračných táborov, alebo z vyplienených múzeí po celej Európe. Po vojne ušiel do Argentíny a neskôr sa stratil v Bolívii.“

	„Stále nerozumiem.“

	„Čo je na tom také nepochopiteľné? Tesne pred koncom vojny, keď už bolo rozhodnuté o víťazovi, čelní esesáci tajne prepravili väčšinu zlata, šperkov a obrazov ponorkami U-874 a U-1112 do Caracasu, odtiaľ nákladiakmi do Nevado Sajama. Miesto, kde poklad dokonale ukryli, si označili ako Adlerhorst, čiže orlie hniezdo. Kto by hľadal poklad vysoko v skalách obrovskej sopky, v nevľúdnej a deprimujúcej pustatine?“

	„Ako ste sa o tom dozvedeli vy a vaši vtedajší priatelia? Keď končila vojna, boli ste len deti. Navyše, nakradnuté zlato doteraz nikto nenašiel. Nepodarilo sa to ani Mossadu.“

	„Veľmi sa mýliš, chlapče. Existujú aj prísne strážené rodinné tajomstvá, predávané z generácie na generáciu. A ja som bol náhodou nablízku tým, ktorí o tom vedeli.“

	„Takže ste si na poklad spravili zálusk, je tak? Tomu hovorím číra chamtivosť. Tá vám vonkoncom nedáva právo zasahovať do osudov druhých!“

	„Mal som to právo! Práve ja som ho mal! Tak ako si aj oni mysleli, že majú právo zasiahnuť do osudu státisícov, miliónov iných.“ Na okamih stíchol, potom skleslo pokračoval: „Ja som tam bol, Leo. Bol som internovaný v Dachau. Denne som hľadel smrti do očí, denne som nasával jej štipľavý pach, lepil sa na mňa popol žien i detí. Bol som ešte dieťa a prežil som len zázrakom a vďaka túžbe po pomste. Čo znamená smrť piatich ľudí v porovnaní s miliónmi nevinných? Už tomu rozumieš?“ Pri posledných slovách si vysúkal rukáv a ukázal Leovi šesťmiestne číslo vytetované na predlaktí.

	„To znamená, že ste...“

	„Áno, Leo. Som Žid. A vieš to prvý po šesťdesiatich rokoch ukrývania tejto pravdy,“ dodal Zeman trpko.

	___

	 „Tak teda je to osobná pomsta?“

	„Je a vždy to bolo osobné. Ako sa to hovorí? Cesta sa opraví, dom sa obnoví, ale môj život už nikto nevráti na počiatok.“

	„Takže závisť sa zrazu zmenila na osobnú nenávisť? Zvláštna premena. Dokážem pochopiť, že nenávisť vám vyhĺbila do duše hlbokú brázdu. Nedala sa preskočiť ani obísť, bola trvalá a nepriechodná. Vy ste zostali stáť na nesprávnej strane tej priepasti. Prežili ste si svoje, je mi to ľúto, ale čo mohol Oleg Kaufmann ako dieťa vedieť o holokauste?“

	„Vtedy nie. Poznanie prichádza vekom. V jeho žilách pretekala odporná nacistická krv a bol priamym pokračovateľom nespútaného zla na Zemi. Tu totiž vôbec nejde o to, čo bolo, ale o to, čo malo prísť.“

	 


80.

	„Takže aj ostatní profesori sú potomkovia nacistov?“ zareagoval Leo na predchádzajúce slová. „Ale no tak! Nedajte sa vysmiať.“

	„To nie je na smiech!“ vybuchol Zeman a vstal, na svoj pokročilý vek až príliš rázne. Opäť ale klesol na stoličku. Netriasol sa mu iba hlas, rozochvelo sa mu celé telo. Na starého človeka doľahla strašná únava. No musí ju premôcť! Zeman vedel, že toto je jeho deň. Pripravoval sa naň celé desaťročia, nikto mu ho teraz nesmie prekaziť. Musí úspešne zavŕšiť svoje predsavzatie, svoj cieľ, pre ktorý už toľko obetoval. Roky odriekania a čas, čo tomu venoval, nemôžu byť zmarené ani najmenšou chybičkou.

	„Nie sú!“ zasipel. „Boli však priamo navedení na cestu, zaslepení bohatstvom a úspechom. Manipulácia mysle je silná vec a na to mal Oleg Kaufmann obrovský dar reči.“

	„A čo on?“ Leo mykol hlavou k visiacemu Svoradovi.

	„On?“ starec sa zatváril pohŕdavo. „Nie, Leo, ani on nebol žiadny nacistický bastard. Bol však predurčený stať sa vrcholom pentagramu.“

	„Z akého dôvodu?“

	„Pýtaš sa na dôvod, prečo tu visí a nesedí doma pri šálke čaju? On je príčinou, priamou príčinou toho, čím som dnes. Bol prvý, kto sa postaral o moje prepustenie z univerzity. Bol štváčom, čo proti mne pobádal celý profesorský zbor aj akademický senát. Už dávno predtým sa ma snažil vytisnúť z miesta prodekana. Po mojej ‚afére‘ zmobilizoval všetky svoje sily a dostupné prostriedky, aby mi urobil zo života peklo, v ktorom ma vidíš dnes! Človek vládze len do istého bodu, potom sa rozbije ako pohár z tenkého skla. Ja som sa vtedy k tomu bodu približoval. Dalo by sa povedať, že som ho aj dosiahol, nech som sa akokoľvek bránil.“

	„Aj vy ste s nimi boli v Bolívii, teda ste boli členom toho spoločenstva. Dokonca ste ich fotili. Chcete tvrdiť, že si vašu židovskú minulosť nepreverili?“

	„Isteže si to overovali, ale nič nezistili. Ako by aj mohli. Moje pravé meno je Izák Edelmann. Teraz je to už jedno, už sa nemusím za nič ukrývať. Po oslobodení Dachau som nemal žiadne doklady a moje súčasné meno som si jednoducho vymyslel. Do spoločenstva som vstúpil z jednoduchého dôvodu: mať ich pod kontrolou, vedieť o každom ich kroku. Nemohol som dovoliť, aby sa rozpútalo nové peklo na Zemi. Už raz som v ňom bol.“

	Zeman sa na chvíľu odmlčal, aby sa mohol zhlboka nadýchnuť, a pokračoval: „Teraz si o mne určite myslíš, že som riadna sviňa, odpad, ktorý si zaslúži nielen trest, ale i pohŕdanie, odvrhnutie ľudskou spoločnosťou. Lenže táto spoločnosť ma už odvrhla. Všetci mnou pohŕdajú, takže čo mi zostáva? Jedine trest!“

	„Tiež to tak vidím. Nikdy by som sa nenazdal, že sa k niečomu takémuto znížite.“

	„Okolnosti menia charakter, Leo.“

	„To mi odľahlo. Už som sa začínal báť, že ste boli takým odjakživa.“

	Jeho trpký sarkazmus Zemana podráždil.

	„Znova ti prízvukujem, že toto nie je žart, a ty sám najlepšie vieš, ako...“

	„Máte pravdu!“ zvýšil hlas aj Leo. „Nikdy nie je nič zábavné na tom, keď ktosi zabije päť ľudí, navyše takýmto ohavným spôsobom. A tým vrahom ste bez debaty vy. Len mi povedzte, dofrasa, na čo boli dobré všetky tie symboly, reči o démonoch, o pekle a o zle?“

	„Po prvé, mali ťa zviesť z cesty, sťažiť ti vyšetrovanie, zmiasť ťa, aby som mal viac času na realizáciu plánu. Po druhé − a predovšetkým −, čo bolo v novoveku väčším zlom než nacizmus? Kto bol podľa teba, vynímajúc Stalina, väčší démon ako Hitler? Renovátori a nasledovatelia nového zla, novodobí démoni nesmú byť vypustení na tento svet, dvere k nemu musia byť naveky zahatané!“

	„Tak toto poprosím vysvetliť.“

	„Chceš vysvetlenie? Nuž počúvaj! Spoločnosť Thule-Gesellschaft, skupina pre germánsky starovek, bola nemecká skupina okultistov, založená v roku 1918. Zaoberala sa mágiou a runovou symbolikou. Podstatnú úlohu zohrala v období nacizmu. Veľa kľúčových postov v NSDAP obsadili práve členovia alebo bývalí členovia tejto spoločnosti. Ich pôvodným znakom bola svastika, ako aj neskôr použitie symbolov runovej abecedy na uniformách SS. Podľa legendy bol Thule ostrov ďaleko v Severnom mori, ktorého pár obyvateľov prežilo jeho zničenie. Mali charakteristické črty ‚super rasy‘ a prístup k tajným silám a rituálom. Členovia spoločnosti verili, že Nemci kedysi dávno prišli z tejto krajiny a zanechali tu svoju pečať. Boli fascinovaní možnosťou získania moci prostredníctvom mágie a rituálu, financovaní prominentnými priemyselníkmi a členmi úradov i najvyššieho velenia armády.“

	Zeman sa musel vydýchať, dlhé reči ho vysiľovali.

	Leo rýchlo skontroloval čas. Musí starca zdržať čo najdlhšie.

	„Ale ide iba o mýtus, nie?“

	„Mýty sú jedna vec a archeológia druhá. Pravdaže, ten ostrov nikdy nenašli, zato sa pod upätím Nevado Sajama dostali k nahrabanému zlatu. A to im na financovanie ich zámeru bohato stačilo.“

	„Akého zámeru?“

	Zabijak, päť ľudí, profesori, množstvo peňazí, svetová vojna...

	„Iste vieš, čo bola Tretia ríša,“ pokračoval Zeman. „A už som ti povedal, kto boli tí, ktorým bolo súdené zahynúť. Boli členmi spoločnosti dokonalosti a čistoty, čo desaťročia plánovala stvoriť takzvanú Štvrtú ríšu. Preto pred tridsiatimi rokmi založili spoločenstvo nasledovníkov, UTN – Ultima Thule Nachfolger. Čo sa nepodarilo tomu krpatému Rakúšanovi, to chceli dosiahnuť oni. Mali presný plán. Ich Ríša nemala byť vystavaná na žiadnej bujarej propagande ani násilnej vojenskej sile či zastrašovaní, tieto formy tlaku už raz zlyhali. Mali ju tvoriť najväčšie mozgy z vedy, kultúry a umenia, intelektuáli, stále žijúci nacisti, ich potomkovia, národní socialisti, neonacisti, radikáli. Všetka tá chamraď, ktorá stratila súdnosť a ľudskú tvár. Teraz nie je dôležitá hrubá sila. Tá sa mala využiť len v prípade tých, ktorí by systém odhalili. Museli postupovať nenápadne a systematicky. Toto, Leo, toto malo byť nové peklo na Zemi, pokus o ovládnutie všetkých elementov života, snaha o získanie sveta. Preto potrebovali ten starý nacistický poklad, aby mali z čoho financovať svoje nechutné plány.“

	Leo očakával, že Zeman bude kombinovať pravdu, polopravdu a klamstvá. Účelová lož mu zrejme dodáva pocit, že je jasným víťazom. Ale takéto konšpirácie rozhodne nečakal. Možno zrnko pravdy v tom bude, musel nerád uznať, ale zvyšok je iste dotvorený.

	„Pozri sa, Leo, ľudia sú nevedomí, nečinní, slepo nasledujú tých, ktorí ich prekričia, a tí potom manipulujú ich životy, čo je často horšie ako samotná smrť. A táto banda, to ich spoločenstvo nasledovníkov zvrátenej idey už nikdy svoje plány neuskutoční! Možno po nich prídu ďalší, možno nie, ale aspoň dočasne bude ľudstvo v bezpečí.“

	 


81.

	Boris Malus doteraz klusal v čele skupiny policajtov, no zrazu sa zastavil, zodvihol ruku a zvolal na ostatných.

	„Sme pod úpätím Čiernej skaly! Podľa súradníc je ten bunker niekde tu,“ ukázal pred seba, „kdesi v tamtej úžľabine. Majte oči na stopkách.“

	Policajti prikývli a zoskupili sa okolo neho. Z kukláčov v plnej zbroji, v nepriestrelných vestách a prilbách, sa lialo cícerkom.

	„Musíme vytvoriť rozstupy, tak desať metrov od seba, aby sme ho neprehliadli,“ dodal Boris. Všetci pochopili, pripravili si zbrane a splnili jeho pokyn. Vykročili. Teraz už nebežali, pomaly postupovali ďalej dolu úbočím smerom na juh, obozretne sledujúc detaily okolitého terénu. Každým krokom v nich rástlo napätie, no najväčšie určite v Tomášovi Foltánovi. Prvý raz sa ocitol priamo v akcii, a hneď so zbraňou v ruke.

	___

	Starý Zeman určite zošalel, pomyslel si Leo.

	Bývalý docent však pokračoval úplne suverénne.

	„Ako raz povedal jeden človek: Nie je hodný byť pri moci ten, kto túto moc zneužíva. Preto bolo nevyhnutné tú moc zastaviť ešte v samotnom zárodku, pokiaľ sa burina nerozšíri a nezaplaví planétu.“

	„Tak či onak, stále ste len vrah.“

	Zeman zvraštil obočie.

	„Nie som vrah, som obeť. Obeť tohto skrz-naskrz prehnitého systému. Bol som obeť červeného režimu, sledovaný, perzekvovaný, pred ním som bol obeť všivavého nacizmu a antisemitizmu. Pozri sa na mňa! Takto vyzerá človek? Žiadna dôstojnosť, žiadna česť ani život. Som len... obeť, obeť všetkých doterajších systémov a hnusných diktatúr. A prečo? Spravil som niekedy niekomu niečo zlé? Zabíjal som, kradol, povyšoval sa? Vyzerám vari inak ako všetci ostatní? Ani si nevieš predstaviť, Leo, ako veľmi som trpel, v tichosti som všetko znášal. Občas s plačom, väčšinou však v bolestiach. Aj v tvojich najhorších predstavách pekla by bol môj život prechádzkou ružovým sadom. Som poznačený. Nechcem ti tu moralizovať o ľudskosti a Božej láske, pretože Boha som už dávno zavrhol. Už nebudem lamentovať nad tým, čo je správne a čo nesprávne, aké krivdy na mne napáchali. Nikdy som nesťahoval do svojho močiara zúfalstva druhých. Každý deň som si odtrpel sám so sebou.“

	Leo ho nechcel prerušovať, potreboval získať čas. Ak sú posily na ceste, musí tento rozhovor čo najdlhšie natiahnuť. Ale nezabúdal zostať v strehu.

	„A čo svedomie?“ opýtal sa.

	„Svedomie? Vo svedomí som jasne cítil, ako sa mám rozhodnúť, ale rovnako som bol zviazaný vlastným strachom. Dostal som sa do stavu, ktorý nebolo jednoduché vyriešiť, nech som sa priklonil na akúkoľvek stranu. Moje rozhodnutie sa vôbec nerodilo ľahko, ver tomu. Ak by som to nevykonal, zradil by som nielen sám seba, ale všetkých tých, ktorých životy vyhasli úplne zbytočne. A čo oni, mali oni svedomie?“ starec si odkašľal. „Moje zadosťučinenie sa naplnilo, Leo. Teraz môžem v pokoji odísť. Nezatkneš ma, nemôžem ísť do väzenia, už nie, hoci toto väzenie by bolo pre mňa ako pobyt v materskej škole. Ten, kto spoznal život v koncentračnom tábore, aj keď životom to nazvať nemožno, tomu obyčajné väzenie neublíži. Ja ale chcem zomrieť. Počuješ? Tu som skončil, tento svet mi už nemá viac čo ponúknuť.“

	___

	Leo si uvedomoval, že je svedkom posledného dejstva opery, dirigovanej starým docentom. Rýchlo pochopil aj to, že sa z nich stali protivníci na život a na smrť.

	Obaja boli vyčerpaní, no odhodlaní.

	V Zemanových očiach sa zračilo aj víťazstvo, opojný pocit z dosiahnutého triumfu. Úľava po desaťročiach duševného a fyzického jarma, ktoré naňho kládli všetky predchádzajúce režimy. Môže ale osobné víťazstvo končiť smrťou iných ľudí?

	„Ako si dospel k tomu, že za tým stojím ja?“ preťal krátke ticho.

	„Môže za to klobúk, ktorý stále nosíte,“ prezradil Leo. „Kúsok z neho zachytil objektív, keď ste fotili výpravu v Bolívii. A v bunkri Pod Dlhou skalou sme našli kúsok slamy z toho klobúka. Pretože ten klobúk dobre poznám a aj jeho majiteľa, doviedla ma stopa až k vám. Musím sa priznať, že išlo o náhodu, v celom tomto prípade sa vyskytlo plno náhod. Ale celkom určite viem, že vo vašom veku a stave nie ste schopný dokonalú vraždu zrealizovať. Preto ma zaujíma, kto vám pomáhal?“

	„Udivuje ma, ako bravúrne si to rozlúskol. A na tvoju otázku ti dám malú pomôcku. Bol raz jeden chlapec a veľmi túžil podobať sa na svojho otca, dosiahnuť úspechy a slávu ako on. Brodil sa tonami kníh, nasával vedomosti, rástol na šikovného a múdreho mladého muža. Avšak jeho otec mu neprejavoval ani trochu náklonnosti, všetku rodičovskú lásku akoby pochoval so smrťou svojej manželky. Syn sa chcel od otca mnohému naučiť, túžil sa mu zapáčiť, prehĺbiť puto, ktoré sa každým dňom medzi nimi trhalo. Otec ho nikdy za nič nepochválil, nemal pre neho vľúdne slovo, len príkazy a karhanie. Sekíroval ho, kedy mohol, dramatizoval aj najmenšie maličkosti, zhadzoval ho pred priateľmi. Z nich takisto žiaden nemal pre neho pochopenie. Vlastne iba jeden. Otec svoj psychický teror systematicky zdokonaľoval a syna pomaly duševne zabíjal. Čo z toho môže vzniknúť? Len čistá nenávisť. Zlo plodí zlo a syn, ktorý už vyrástol na muža, ušiel od otca. Ušiel od celého sveta, skryl sa do prázdnoty svojho srdca. Jediné, čo mu zostalo, bola nenávisť. Tá prebila všetky spomienky, i to málo pekných, ktoré mal. Hlboko sa mu zahryzla do každej molekuly jeho tela. Bola nezmazateľná, stala sa mu zdrojom inšpirácie. A keď máš psa, stačí mu hodiť kosť, aby šiel za tebou. Už som ti vravel, že jeden človek ho chápal. Bol som ním ja. Potom to šlo samo, len som ho postrčil, ukázal mu správnu cestu. Koniec koncov, na svoj cieľ som potreboval niekoho silného a šikovného, najmä odhodlaného a plného zlosti.“

	„Teda priznávate, že ste to celé naplánovali, ale zabíjal Otto Kaufmann?“

	Starec iba letmo prikývol. Z očí mu sršal chlad.

	„Áno, nebudem sa vykrúcať. Na všetkom nesiem rovnaký podiel viny, hoci som nikomu z nich neskrivil vlások na hlave. Len som sa prizeral. Chcel som im hľadieť priamo do očí, keď sami pocítia objatie smrti.“

	„Ten muž, čo odtiaľto pred chvíľou vybehol, bol teda Otto Kaufmann. Je tak?“

	Starec neodpovedal.

	„Je koniec, pán Zeman. Navrhujem...“ Leo nedokončil. Kútikom oka zazrel pohyb starcovho ukazováka. Malý čierny otvor pištole, z ktorej vychádza smrť, chladne hľadel na vyšetrovateľa. Ten sledoval profesorov prst, ktorý ako v spomalenom filme milimeter po milimetri stláčal spúšť.

	Leo chcel Zemana dostať živého. Mal v úmysle ho zatknúť a postaviť pred svetský súd, keďže ten Boží starec už dávno odmietol.

	Lenže teraz musel konať.

	Vystrelil. Nečakal, kým tak urobí Zeman.

	Ten ale vystrelil zároveň s Leom.

	Zahrmeli dva výstrely súčasne. Ibaže jeden z nich bol predsa len o tisícinu sekundy rýchlejší. V nízkej betónovej miestnosti to zadunelo ako ohlušujúca salva z dela.

	Zeman sa chytil za prsia. Z malej dierky uprostred hrudníka mu vystrekol prúd sýtočervenej krvi. Vráskavé prsty nedokázali udržať jej tlak a krv si našla cestičku medzi nimi. Starcovo srdce postupne zlyhávalo a vládu nad telom prevzala bolesť. Vypúlila mu zakalené oči a z úst mu vytisla predsmrtný chripot. Staré a unavené telo úplne ochablo. Z ruky vypadla pištoľ a s kovovým zadunením dopadla na podlahu. Z hlavne ešte stihol vyliezť malý obláčik dymu. Mŕtve telo dopadlo vedľa zbrane.

	Až teraz si Leo uvedomil, že ho v pravom boku čosi páli. Nadvihol prederavenú bundu a zbadal červený fľak na košeli. Klesol na kolená a zatlačil ranu. Pravdepodobne ho strela iba škrabla, inak by bol asi už mŕtvy.

	___

	Policajti boli len päťdesiat metrov od cieľa, keď k nim doľahol dunivý výstrel. Ozlomkrky sa rozbehli, držiac zbrane pripravené pred sebou.

	Tomáš Foltán zastal a uprel zrak na nízke otvorené dvierka na malom kopčeku.

	Skupina policajtov bola konečne na mieste.

	Po chvíli sa k nim došuchtal Lackovič. Nevyzeral dobre, tvár mal červenú, ledva lapal po dychu. V predklone sa vyvracal.

	Boris prikázal dvom kukláčom, aby obišli pahorok z druhej strany, či tam nenájdu ďalší východ. Ak nič neobjavia, majú sa rýchlo vrátiť za nimi. Potom sa chrbtom oprel o stenu tesne pri dverách, v zdvihnutej ruke pevne zvieral odistenú pištoľ. Vyschlo mu v krku. V tej chvíli si nebol istý, či od námahy, alebo od napätia.

	Foltán a zvyšní dvaja kukláči zaujali pozície na druhej strane dverí.

	___

	Prví vleteli dnu kukláči, po nich kriminalisti, Lackovič zomieral vonku.

	Krik sa rozliehal nízkou miestnosťou, nebol však vôbec potrebný. Zistili to takmer okamžite.

	Scéna, ktorú zbadali, ich prikovala na moment k zemi.

	Ako prvý sa pohol Boris. Priskočil k Leovi a začal ho ratovať. Foltán pristúpil k mužovi na stene, ktorému sa nad hlavou v drsnej omietke črtali tri vryté slová: Nenávisť, pomsta, trest. Opatrne mu priložil dva prsty na krčnú tepnu. Pulz necítil, ale muž sa mu nezdal mŕtvolne studený. Skúsil to znova. Teraz ucítil slabé pulzovanie.

	„Tento žije!“ vykríkol Tomáš, ani nevedel prečo. V miestnosti bolo aj tak ticho ako v hrobe.

	„Leo je tiež nažive,“ oznámil aj Malus. „Treba rýchlo zavolať záchranku. Okamžite!“ Hneď si ale spomenul, v akom sú teréne. Musí záchranárom poslať naproti jedného z policajtov.

	Bolo neskoro popoludní. Slnko pozvoľna klesalo nad tmavé obrysy vysokých ihličnanov. Akoby nechcelo vidieť, čo sa medzi stromami odohralo, akoby nebolo naklonené predchádzajúcim smutným scénam vnútri bunkra.

	Leo Legen, zranený a vysilený, ležal na nosidlách a silno žmúril. Po tom, ako ho vyniesli z prítmia bunkra na vonkajšie svetlo, pocítil v očiach bodavé iskrenie. Bol rád, že je po všetkom. Aj by sa možno usmial, ale ústa mu zakrývala kyslíková maska. V pravom boku stále cítil ostrú bolesť, líca mal červené a horúce, akoby mu na tvári horeli slabé plamienky. Nemohol sa hýbať, cez brucho a nohy mal stiahnuté čierne popruhy. Z ruky sa mu ťahala tenká hadička a pumpovala do jeho tela novú silu.

	Niesli ho dvaja policajti vpredu a dvaja záchranári vzadu.

	„Orlie hniezdo,“ mumlal Leo spod masky, ale nikto mu nerozumel.

	„Orlie hniezdo, orlie hniezdo,“ opakoval dokola. Nosiči si azda mysleli, že blúzni od horúčky.

	Zima ním skutočne triasla, aj keď bol zabalený do striebornej izotermickej fólie. Bolestne cítil každú nerovnosť povrchu. Prešla celá večnosť, kým sa dostali na široké rúbanisko. Chlapi položili nosidlá na zem a sťažka dýchali. Malus si pričupol k ranenému a kamarátsky mu stisol ruku. Leo sa na neho vďačne pozrel a potom zatvoril oči. Potreboval si oddýchnuť.

	Z diaľky sa ozval rachot záchranárskeho vrtuľníka.

	Piatok 22. apríl, 22:40

	Dlhou chodbou chirurgického oddelenia práve prechádzala sestrička s podnosom, na ktorom mala nachystané zopár injekcií a infúznych súprav. Pri izbe číslo desať, pred ktorou sedeli dvaja policajti a strážili, sa odrazu zastavila.

	Ozýval sa z nej hlasný smiech.

	Sestra len pokrútila hlavou a pokračovala ďalej. Oboznámili ju s tým, že na desiatke leží nejaký zranený policajt. Nemala však ani poňatia, čo všetko tomu predchádzalo.

	Leo Legen bol z bezpečnostných dôvodov na izbe sám a jeho smiech nemohol nikomu prekážať. V náhlom záblesku poznania, ktorý občas prichádza vo chvíľach medzi bdením a spánkom, si uvedomil, že Tobiáš Zeman alias Izák Edelmann skutočne zachránil svet. Ak, pravda, bolo všetko tak, ako mu vravel. Ten mazaný starec ho takmer dostal!

	Pred dvoma hodinami mu z tela vybrali sploštený projektil. Chirurg, čo ho operoval, mu pred chvíľou oznámil, že guľka iba tesne minula pečeň a zastavilo ju spodné rebro. Iné, komplikovanejšie zranenia mu však nespôsobila. Teraz ju mal položenú na malej tácke na stolíku vedľa postele ako spomienku na predchádzajúce dni.

	Po chvíli sa utíšil a jeho hlasný smiech prešiel do trpkej melanchólie. Zatiaľ nemal kedy si predošlé hodiny v hlave poriadne zosumarizovať. Teraz na to rozhodne nemyslel, pretože sa mu aj tak všetko miešalo dohromady. Rušný priebeh dnešného dňa, a vlastne udalostí uplynulých týždňov, ako aj stav po operácii ho natoľko vyčerpali, že za okamih usnul. Konečne po dlhej dobe.

	Pondelok 25. apríl

	V Nevado Sajama, osemsto metrov pod samotným vrcholom skalnatej hory, sa ozval dunivý výbuch. Rozliehal sa doďaleka sivou pustatinou a svojou intenzitou spôsobil obrovskú lavínu valiacich sa kameňov. Spolu s ťažkou ílovitou zeminou zasypali všetko, čo bolo v dosahu. Aj dobre ukrytý vstup do tajnej jaskyne.

	Bolívijskí seizmológovia vyčíslili magnitúdu zaznamenaných otrasov na 2,3 stupňa, ale žiadne tektonické pohyby. Predpokladali teda, že sa zrútili veľké podzemné dutiny jaskýň, prípadne nastali spontánne skalné zosuvy, a viac tomu nevenovali väčšiu pozornosť.

	Adlerhorst – Orlie hniezdo – sa stratilo zo zemského povrchu a pradávne útroby sopky pohltili všetko, čo desaťročia ukrývali a nemalo byť prezradené.

	Zlo je pochované.

	___

	V lietadle sedel vysoký blondiak a potajomky sa usmieval. Od peknej letušky si objednal pohár šampanského. Zaslúži si ho, vykonal, čo bolo nevyhnutné. Pomohol tomu starcovi odstrániť nepriateľov, pomohol mu vykonať akt pomsty, zamedziť šíreniu nového zla. Pomohol i sebe naveky sa zbaviť toho tyrana, aj keď to bol jeho vlastný otec. Do nenávratna vyslal aj otcovho plesnivého strýka. A tí jeho ďalší prisluhovači? Nech im nikdy nie je zem ľahká, nech ich ťaží a drví svojou váhou a červy hodujú na ich hnilobe.

	„Je dokonané,“ zašepkal a zahľadel sa z okna na blankytnú oblohu, keď lietadlo smerovalo cez Atlantický oceán do Európy.

	Späť domov.

	Vedel, že je koniec.

	Aspoň zatiaľ.

	___

	O tri týždne bol členmi Interpolu v spolupráci s rakúskym Spolkovým kriminálnym úradom v dedinke pod hradom Forchtenstein zadržaný občan Otto Kaufmann.

	Po administratívnych ťahaniciach ho o mesiac vydali na Slovensko.

	Pri vypočúvaní sa priznal k štyrom vraždám a jednému pokusu o vraždu. Či sa na nich podieľal sám, alebo mal komplica, nikdy nedoznal. Akú úlohu v tom celom zohrával Tobiáš Zeman, rovnako nepriznal. Svoje skutky však vraždami nenazýval, neustále opakoval, že jeho dielo bolo potrebné pre celé ľudstvo. Tí ľudia museli zomrieť, aby bol svet očistený od hriechu a trpkosti.

	Aj keď bol Otto Kaufmann skúmaný viacerými súdnymi psychiatrami, nebol posúdený ako psychicky labilný.

	___

	Na Mestskom cintoríne v Nitre pribudli dva nové hroby – Valentína Vlka a Viktora Weissa. Profesor Zdeno Zabák bol pochovaný na Mlynáreckom cintoríne a Samuel Svorad, ktorý skonal o dva dni po prevoze do nemocnice, skončil na cintoríne v Podhoranoch. Na ich pohreboch a pietnej spomienke sa zúčastnilo množstvo popredných členov akadémie vied, dokonca aj niekoľko zástupcov vlády.

	Telo Friedricha Richtera alias von Rautza sa nikdy nenašlo. Iba Otto Kaufmann vie, kde leží.

	Tobiáš Zeman už tiež odpočíva v pokoji. Jeho telo bolo uložené na židovskom cintoríne na začiatku sídliska Klokočina, preč od tých, ktorí boli jeho celoživotnou nočnou morou. Preč od tých, ktorí sa postarali, aby jeho život spadol do čiernej diery neľudskosti.

	Na jeho pohreb neprišiel nikto.

	Nikomu nestál za to, aby sa s ním rozlúčil.

	Iba Leo Legen vedel, ako to celé bolo.

	No Tobiáša Zemana už nebolo možné obviniť. Teraz stál pred iným súdom.

	___

